
Mult folos află creştinii care se ostenesc citind cărți duhovniceşti. 
Citirea îndelungată le va fi socotită o nevoință, mai ales atunci când este 
însoțită de rugăciune şi de urmarea faptelor bune care ne sunt puse înainte. 

Şi după ce terminăm de citit o carte care ni s-a părut deosebită, să o 
împrumutăm şi altora. Sau, dacă putem, chiar să le-o dăruim celor pe care 
cele scrise i-ar putea ajuta. Să nu credem că ajutorarea aproapelui se 
mărgineşte numai la mâncare şi îmbrăcăminte. Nu, hrana duhovnicească 
este cu mult mai importantă. Să îi ajutăm pe alţii cât ne stă în putință şi 
Dumnezeu care a primit cei doi bani ai văduvei va primi şi mica noastră 
„jertfă”. 

Păcate avem cu toți şi ca să ne ridicăm ne poate ajuta mult o carte 
bine scrisă. Şi ajutându-i pe alții să se ridice, şi punându-le înainte o carte 
se zidesc mai mult decât dacă ar auzi neputincioasele noastre cuvinte, nu 
mică va fi răsplata noastră. Şi chiar preoţilor — care poate că fiind prinşi cu 
atâtea treburi nu mai au timp să caute prin librării — le-am putea dărui câte 
o carte. 

Ca să nu mai vorbim despre cei căzuţi în erezie: ce îi poate ajuta mai 
mult decât expunerea învăţăturii ortodoxe? Să dăruim cât mai multe cărți, 
să dăruim cât mai multe pâini duhovniceşti. Că hrănindu-se alţii, şi noi ne 
vom sătura... 


Din învățăturile ieromonahului Bartolomeu de la Țigănești 


Dărâmarea idolilor. Despre rătăcirile contemporane 


În loc de introducere: 


Scrisoare către un prieten! 


Hristos a Înviat, frate Toma! 

Toţi zic zilele acestea: „Hristos a Înviat!”. Dar puţini îşi dau seama 
cât de adânci sunt aceste cuvinte, puţini îşi dau seama că aceste cuvinte ar 
trebui să aibă un puternic ecou în fiinţa noastră, că nimic nu ar trebui să fie 
mai important pentru noi decât faptul că, odată, vom învia. ŞI că trebuie să 
facem tot ceea ce ne stă în putință pentru ca propria înviere să nu ne fie spre 
osândă. 

Bunul meu prieten, noi doi o să ne reîntâlnim cu siguranță, dacă nu în 
lumea aceasta, atunci cel târziu la Înfricoşătoarea Judecată. Eu cred că ne 
vom revedea chiar mai devreme (şi mult mi-ar plăcea să ne aducem aminte 
de locurile frumoase pe care le-am văzut împreună sau de oamenii pe care 
i-am întâlnit; amintirile acestea păstrează în ele ceva din farmecul vârstei la 
care ne bucuram de copilărie). Oricum, la Judecata de pe urmă te vei 
convinge singur de adevărul celor pe care ți le scriu acum. 

Mărturisesc că m-a bucurat faptul că mi-ai scris, că ai avut 
deschiderea să îmi scrii, să mă faci părtaş frământărilor tale. Chiar numai 
faptul că mi-ai scris cu atâta sinceritate m-a făcut să mă rog cu râvnă pentru 
mântuirea ta, şi mai ales pentru ca Dumnezeu să îţi arate calea pe care 
trebuie să mergi pentru a dobândi mântuirea. 

Tu ştii cât de bine am cunoscut practicile „spirituale” de care 
pomeneşti. Numai Dumnezeu m-a putut izbăvi de ele (într-un fel mă simt 
vinovat că te-am molipsit şi pe tine de dorința cunoaşterii „adevărurilor 
tainice”; vraja Orientului mă fascinase atât de tare încât mi se părea că nu 
am dreptul să nu vorbesc despre ea şi altora). 

La nelămuririle din scrisoarea ta voi răspunde pe larg mai Jos. Dar 
înainte de a răspunde consider că este bine să ştii că nu mă pot lăuda cu 
cine ştie ce doctorate, nu mă pot lăuda cu cine ştie ce înțelepciune. Dar 
dacă îmi este îngăduit a mă lăuda cu ceva, îmi este îngăduit tocmai a mă 
lăuda că sunt creştin, adică mărturisitor al Dumnezeului celui Viu, mădular 
al Sfintei Biserici care este Trupul lui Hristos... 

Înainte de toate vreau să înţelegi că centrul vieţii creştine este 
Hristos, Fiul lui Dumnezeu. Aici este piatra de poticnire. Nu poate mintea 


! Am introdus în ultimul moment această scrisoare ca introducere a volumului “Dărâmarea idolilor”; chiar 
dacă unele elemente se regăsesc şi în volum, ea conţine elemente de folos pentru cei care, fără a fi interesați 
de studii teologice savante, vor să cunoască abordarea creştină a fenomenului neopăgân. 

omenească să priceapă cum este aceasta, cum Fiul lui Dumnezeu S-a făcut 
om pentru mântuirea noastră. Aşa ne-a învăţat Însuşi Hristos, aşa au 
propovăduit Sfinţii Apostoli, aşa mărturiseşte Biserica. Nu eşti creştin 
numai dacă împlineşti poruncile din Legea cea Nouă. Eşti creştin numai 
atunci când crezi că Hristos este Fiul lui Dumnezeu. 

Ştiu că ceea ce îţi voi scrie nu are puterea pe care ar avea-o o scrisoare 
scrisă de un părinte cu viaţă sfântă. Îmi ştiu neputinţele şi îmi dau seama că 
argumentele mele nu te pot convinge automat. Dar să ştii, iubite frate, că nici 
dacă ti-ar fi scris Însuşi Hristos tot nu te-ar fi putut convinge mecanic (între 
cei care au văzut minunile Sale s-au aflat şi oameni care nu au crezut că El 
este Mesia cel aşteptat). 

Poate nu îţi este clar. Cum, Hristos este neputincios, nu poate să te 
convingă? O, frate Toma, Dumnezeul cel Atotputernic un singur lucru nu 
face: nu calcă în picioare libertatea oamenilor. El nu impune să fie ascultat, 
nu impune să fie iubit. Şi de aceea nici nu mântuieşte cu forța. Dacă 
Dumnezeu nu respecta libertatea oamenilor, atunci iadul nu ar fi existat (ce 
bucurie!...). lar raiul ar fi fost plin de oameni fără personalitate, de roboţi 
fără suflet, de vieţuitoare care nu iubesc. Şi nu ar mai fi fost rai. Dacă ar fi 
putut să existe dragoste fără libertate, atunci cu siguranță Dumnezeu ne 
mântuia cu forţa pe toți. 

Să ştii că şi dacă există mai multe dovezi „raţionale” despre existenţa 
lui Dumnezeu, El nu vrea să avem credința limitată de o dovadă 
incontestabilă. Imaginează-ţi că Dumnezeu ar sta ca un Sfinx, aşezat în 
mijlocul pieţei. Îţi dai seama cum s-ar purta trecătorii? Credinţa oamenilor 
ar fi nimicită pe loc, s-ar transforma în certitudine. Dacă te întrebi ce rol au 
avut numeroasele minuni despre care vorbeşte Biserica, află că ele au avut 
doar rolul de a întări credinţa, şi nu de a o anula prin transformarea ei în 
certitudine. 

Să ştii că oricât de mult s-ar chinui oamenii de ştiinţă să demonstreze 
existenţa lui Dumnezeu, demersurile lor vor fi neputincioase (ei pot să 
găsească numai argumente care să întărească credința, nu să o determine). 
Până la sfârşitul lumii, când Hristos Se va arăta întru slavă şi toţi vor şti că 
este Fiul lui Dumnezeu, nimeni nu va putea ucide acest mare dar - al 
libertăţii omului de a crede. 

Aceasta nu însemnă că Dumnezeu Se retrage din istorie, ci doar că - 
dacă Se ascunde - o face tocmai pentru a-i lăsa omului şansa de a-L 
descoperi şi de a se uni cu El. 

Poate că te întrebi de ce introducerea scrisorii este cam lungă şi de ce 
nu răspund întrebărilor tale. Dar tu mi-ai propus pentru dialog un teren 
foarte alunecos, acela al raționamentelor logice, şi îmi ceri ca, limitându- 
mă la acest teren, să argumentez de ce susțin unii preoţi că ai concepţii 
eretice. 

Eu refuz să dialoghez pe terenul pe care mi-l propui, pentru că nu am 
face altceva decât să ne contrazicem la nesfârşit. Eu îți propun altceva: să 
înţelegi rostul pentru care Fiul lui Dumnezeu S-a făcut om, şi că a fi 
credincios al Bisericii înseamnă tocmai a fi mădular al Trupului Său mistic, 
mădular al Bisericii. Sper ca după ce citeşti această scrisoare să ai clară 
alternativa: ori intri în Biserică, şi crezi ceea ce învaţă ea, ori stai deoparte 
şi nu mai afirmi în chip mincinos că eşti creştin. 

Poate ţi se pare prea dură alegerea. Dar aşa este şi viața, dură, şi aşa 
va fi şi Judecata pentru cei care nu L-au cunoscut pe Hristos. Nu încerc să 
te sperii cu chinurile iadului - nu ştiu cât le-ai lua în serios, dar totuşi nu pot 
să nu pomenesc că îmi este teamă pentru tine (şi pentru orice om care fără 
să îşi dea seama se lasă păcălit de forţele întunericului). 

Încearcă să vezi că pentru cel care crede că Hristos este Fiul lui 
Dumnezeu, tot ceea ce ţine de propovăduirea Bisericii se leagă direct de 
aceasta. Că nimic nu este artificial şi nimic nu este fals şi nimic nu este 
denaturat în ceea ce priveşte adevărurile de credinţă. 

Ascultă, iubite frate, ceea ce cred eu - şi ceea ce mărturiseşte toată 
Sfânta Tradiţie. 

Dumnezeul cel în Treime lăudat, în Atotputernicia Sa, a vrut să 
împărtăşească şi altor ființe lumina şi dragostea Sa. De aceea l-a creat pe 
om, după ce a creat mai întâi cosmosul ca un fel de „casă” a omului. 
Cosmosul nu are rost în sine, a fost creat din nimic numai pentru ca în el 
oamenii să poată creşte - atât trupeşte cât şi duhovniceşte. 

Cât despre crearea omului, zic simplu că Dumnezeu l-a înzestrat cu 
tot ceea ce îi era necesar: ca să vadă frumusețile din jurul său, Domnul l-a 
înzestrat cu ochi. Ca să poată comunica cu semenii săi, Domnul i-a dat gură 
ca să vorbească şi urechi ca să audă. Ca să se deplaseze i-a dat picioare, şi 
ca să poată lucra i-a dat mâini. Mai mult decât atât, Domnul i-a dat omului 
toate acestea ca prin ele să fie lăudat El. Şi mai mult decât trupul de care 
am vorbit, Dumnezeu i-a dat omului suflet viu, ca să Îl cunoască şi să ÎI 
iubească. 

„Ce vrea Danion cu toate astea? Eu nu constat că am ochi şi urechi?” 
Frăţioare, dacă tu ai fi înţeles cât de minunat a fost făcut omul, nu-ți mai 
spuneam acestea ca unui copil. Dar omul pe care îl descrii tu, care are 
puteri paranormale, este foarte diferit de omul despre care îți scriu eu. Tu 
îmi scrii despre omul chemat să devină supraom, să devină un fel de semi- 
zeu. Eu îţi scriu despre omul chemat să se îndumnezeiască. „Sfântul” tău 
are tot felul de puteri misterioase. Sfântul meu nu are decât dragoste, 
smerenie, rugăciune şi nevoinţă. Dar este pătruns de energiile dumnezeie şti 
şi este mai presus de orice plăsmuire omenească. 

Stai să termin ceea ce am început: dacă omul creat de Dumnezeu ar fi 
mers pe calea ascultării, nu ar fi cunoscut niciodată durerea, păcatul sau 

răul. Dar Adam a „profitat” de marele dar al libertăţii şi a ales calea mortii. 
ŞI toţi urmaşii săi au purtat pecetea căderii sale. 

Fiul lui Dumnezeu S-a făcut om tocmai pentru a-l ridica pe om din 
adâncurile morţii. S-a întrupat, a trăit între oameni, le-a propovăduit calea 
mântuirii, şi pentru aceasta a pătimit moarte pe cruce. Şi a Înviat din morţi, 
cu moartea pe moarte călcând, pentru ca toţi cei din mormântul păcatului să 
moară morții şi să trăiască viaţa cea adevărată. 

Firea oamenilor fiind slabă nu era de ajuns ca oamenii să ştie care 
fapte să le facă şi care fapte să nu le facă. Dacă ar fi fost aşa, nici nu mai 
era nevoie să se întrupeze Hristos, ci ar fi fost de-ajuns să trimită un nou 
prooroc, asemenea proorocilor din vechime, şi acesta ar fi răspândit el 
singur adevărurile credinţei creştine. 

Dar omul a avut nevoie de mult mai mult pentru a-şi îndrepta viaţa. 
De aceea a apărut Biserica, a apărut ca o şcoală a mântuirii, dacă îmi este 
permis să vorbesc astfel. Sfinții Apostoli au fost aleşi pentru a boteza 
popoarele, pentru a împărtăşi oamenilor harul sfințitor şi pentru a-L aduce 
pe Hristos în mijlocul acestora, pentru a veghea ca turma cuvântătoare să 
ducă o viaţă sfântă şi să fie ferită de rătăciri. 

La care tu întrebi: de ce sunt preoții păcătoşi? Dacă Biserica este bună, 
de ce slujitorii ei sunt răi? Dar dacă Dumnezeu ar fi putut crea o Biserică în 
care toți slujitorii să fie sfinți, oare nu ar fi făcut-o? Să ţinem cont că 
Dumnezeu a ales preoţi dintre oameni ca noi, şi că dacă noi suntem păcătoşi, 
preoții sunt pe măsura noastră (ca să nu zic că sunt şi în zilele noastre destui 
preoţi cu viaţă sfântă, preoți plini de harul Duhului Sfânt.) Dumnezeu ar fi 
vrut într-adevăr o biserică ai cărei toți slujitori - şi nu numai ei, ci şi 
credincioşii - să fie sfinți. Dar răspunsul pe care l-au dat oamenii nu a fost 
pe măsură. 

Domnul, ştiind slăbiciunea firii omeneşti, a rânduit Biserica astfel 
încât mântuirea credincioşilor să nu depindă în exclusivitate de sfințenia 
slujitorilor ei. Dacă mântuirea turmei ar fi depins numai de sfințenia 
păstorilor, iadul ar fi fost supraaglomerat de mult. Dar indiferent de 
vrednicia sau nevrednicia lor, păstorii au puterea de a săvârşi Sfintele 
Taine, de a boteza, de a da iertare de păcate, de a liturghisi. Şi chiar dacă 
pentru diferitele lor păcate unii păstori se duc în iad, totuşi turma poate 
merge spre rai. Nu contest marele rol pe care îl are păstorul, acela de a fi 
model pentru turmă, vreau doar să explic că mântuirea credincioşilor nu 
depinde de păcătoşenia preotului. 

Sfântul loan Gură de Aur zice: „a făcut desfrânare un preot? Păcatul 
lui este culmea tuturor păcatelor”. Dar oricât de păcătos este un preot, până 
când nu este caterisit sau atâta vreme cât nu gustă şi din mărul ereziei, are 
încă puterea de a săvârşi Sfintele Taine. 

(Poate că tu eşti nerăbdător să citeşti despre reîncarnare sau altele 
asemenea. Tocmai asta fac acum, încerc să îţi explic de ce este adevărată 
învăţătura Bisericii.) 

Sfânta Tradiţie mărturiseşte că este de-ajuns ca preotul să păstreze 
dreapta-credință pentru ca turma pe care o păstoreşte să poată merge pe 
calea mântuirii. 

Credinţa noastră nu este născocită de mintea omenească. 
Fundamentele ei sunt Sfânta Scriptură şi Sfânta Tradiţie. Învățătura 
dogmatică a Bisericii este hotărâtă de Sinoadele Ecumenice, în care Duhul 
Sfânt îi luminează pe arhierei şi aceştia stabilesc normele credinţei. Un 
Sinod Ecumenic nu poate greşi tocmai pentru că acolo nu oamenii decid, ci 
Duhul Sfânt care îi luminează. Unul din criteriile care arată că un Sinod 
este Ecumenic este acela că nu intră în contradicție cu nici unul dintre 
Sinoadele anterioare şi că Trupul Bisericii - adică atât clerul cât şi poporul, 
primesc învățăturile sale. 

Acesta este marele dar al Bisericii: că învăţăturile ei de credință nu 
sunt plăsmuiri omeneşti, ci sunt adevăruri insuflate de Duhul Sfânt. Un 
împărat bizantin, înțeleptul Leon, mărturisea: „primesc cele şapte Sfinte 
Sinoade Ecumenice ca pe Sfânta Evanghelie”. Iar un sfânt, Nicodim 
Aghioritul, afirma ferm că „cel ce se împotriveşte Sfintelor Sinoade 
Ecumenice se împotriveşte Duhului Sfânt, Celui care grăieşte prin 
Sinoadele Ecumenice, şi se face eretic şi cade sub osânda anatemei.” 

Aici este toată filozofia creştină: vrei să fii al lui Hristos - atunci 
trebuie să crezi că El este Fiul lui Dumnezeu şi să faci parte din trupul Lui 
mistic care este Biserica. lar dacă vrei să faci parte din Biserică, atunci 
trebuie să primeşti că toate învăţăturile ei sunt adevărate. 

Cine primeşte cu bună-ştiinţă toate învățăturile Bisericii în afară de 
una (cum ar fi despre fecioria Născătoarei de Dumnezeu, despre 
combaterea apocatastazei sau despre viața de după moarte), acela este în 
afara Bisericii. Acela poate să fie un om postitor, sau om care se roagă, sau 
un iubitor de săraci. Dar cu siguranță nu este creştin. Ba se află chiar sub 
anatema Sinoadelor Bisericii. 

Nu ştiu cum aş fi răspuns scrisorii tale dacă nu-mi precizai 
convingerea ta că eşti creştin-ortodox. De fapt acesta a fost cel mai 
important motiv pentru care ţi-am scris - nădejdea că vei înțelege ce 
înseamnă să fii ortodox (ceea ce tu doar îţi imaginezi că eşti), şi că te vei 
uni cu Biserica cea adevărată. 

Una dintre întrebările cel mai des auzite este aceasta: de unde ştiu 
care este Biserica adevărată? Biserica adevărată este cea care a păstrat 
neschimbată învățătura Mântuitorului Hristos şi a Sfinților Apostoli. 

Ce să zicem despre protestanți şi neoprotestanţi? Au vrut să refacă 
Biserica primelor veacuri şi au lepădat toată Sfânta Tradiție. I-a interesat 

doar Scriptura, şi au lepădat Predania apostolică. Dar Scriptura nu a apărut 
din haos, ci ea a apărut tocmai în cadrul Sfintei Tradiții. Căci altfel cum 
s-ar mai fi mântuit creştinii care au murit înaintea scrierii primelor cărți 
nou-testamentare? După ce s-au ghidat ei, care nu aveau Scriptură? Îi aveau 
pe Sfinții Apostoli şi pe urmaşii acestora. 

Sfânta Scriptură aparține Bisericii. Ca să zicem aşa, Biserica are 
copyright-ul asupra ei. Şi Sfânta Tradiţie este tocmai dicţionarul fără de 
care nu se poate înţelege Sfânta Scriptură. 

Catolicii sunt îndepărtați de adevărul în care ei înşişi au crezut vreme 
de o mie de ani. Dacă la al doilea Sinod Ecumenic atât părinții din Răsărit 
cât şi cei din Apus au hotărât că cine schimbă Crezul stă sub osânda 
anatemei, şi apoi catolicii au schimbat Crezul, nimeni nu are cum să îi ierte 
de acest păcat. De s-ar aduna toţi ierarhii ortodocşi ca să îi „ierte” pe 
catolici, câtă vreme aceştia nu revin la învăţătura cea curată, iertarea 
primită nu are valoare. 

În învăţătura ortodoxă nu se poate găsi nici o inovaţie teologică; 
dimpotrivă, toată Sfânta Tradiţie a fost păstrată cu fidelitate. Succesiunea 
apostolică nu înseamnă doar trecerea harului prin hirotonie de la Sfinții 
Apostoli la episcopi şi de la aceştia la urmaşii lor, şi tot aşa până în zilele 
noastre (aşa ceva au şi catolicii). Succesiunea apostolică implică şi 
păstrarea predaniei înaintaşilor: ori aceasta s-a păstrat întreagă numai în 
Biserica Ortodoxă. 

Gata cu „introducerea. Am vrut să înţelegi că dacă îţi scriu, încerc 
să îți scriu nu după mintea mea cea slabă ci după cum au învăţat Sfinții 
Părinți. Ca fiu al Bisericii nu pot crede altceva decât au învăţat ei. 

Dacă ai înțelege cât de firesc sunt aşezate lucrurile în Biserica 
noastră, atunci vei înţelege şi ceea ce îţi scriu mai jos. Dar dacă nu înţelegi 
autoritatea dogmatică a Bisericii, s-ar putea ca ceea ce îţi scriu să te rupă şi 
mai mult de Biserică. Ceea ce poate că nu ar fi cel mai rău lucru. Poate că 
este mai bine să recunoşti că nu vrei să fii ortodox decât să te amăgeşti şi pe 
tine şi să îi amăgeşti şi pe alții. Şi poate că, stând departe de lumină, îţi vei 
da seama că te afli în întuneric. 

Haide, frate Toma, să vedem ce e cu scrisoarea pe care mi-ai trimis- 
o. Zici că ai puteri vindecătoare, crezi în reîncarnare şi altele asemenea. Aş 
putea să îţi scriu o carte întreagă, nu doar o scrisoare. Voi încerca să îmi 
expun pe scurt părerea despre ideile tale. 


1. „Nu îmi place deloc ce văd prin biserici. Asta nu e credință. Prefer să 
am modul meu de a comunica cu Dumnezeu. ” 


Chiar dacă nu toți oamenii din biserică duc o viață curată, aceasta nu 
este treaba noastră. Biserica este Casa Domnului şi numai în ea putem 

participa la sfintele slujbe; cu Hristos nu te poți uni de unul singur, ci 
numai ca mădular al trupului Său. 

Să ştii că nu eşti singurul nemulțumit de vieţuirea unora dintre 
credincioşi. Crezi că Mirele Bisericii nu suferă văzând cum unele mădulare 
păcătuiesc? Şi nu numai Hristos are această durere, ci toți preoţii şi toţi 
credincioşii care duc viaţă de sfinţenie. Aceştia, fără să îi judece pe 
păcătoşi, dar judecând păcatul lor, se roagă ca Dumnezeu să îi aducă pe 
calea cea bună. Schimbarea în bine nu porneşte din afară: porneşte de la 
noi. Pentru că dacă noi suntem mai bine, Biserica este mai bine (iar dacă ai 
vrea cu adevărat ca Bisericii să îi fie puțin mai bine, ai face şi tu un prim 
pas - părăsind rătăcirea în care te afli; pentru că aşa, criticând fără să facem 
ceva bun, nu cred că ne este de folos). 

lar privitor la „modul personal” în care vrei să comunici cu 
Dumnezeu, mi se pare că eşti ca un naufragiat care se află în largul mării pe 
o şalupă de salvare. În barcă se află ghidul de folosire al şalupei, hărţi şi 
alte instrumente cu ajutorul cărora naufragiatul poate ajunge la țărm. Dar, 
refuzând să folosească instrucțiunile de conducere a şalupei, el o foloseşte 
ca pe o barcă. Îşi face două vâsle şi începe să vâslească la întâmplare. 

Omule, nu ai puterea să vâsleşti până la țărm. Nu te juca cu viaţa. La 
Dumnezeu nu poţi ajunge de capul tău, ci numai folosindu-se de harta pe 
care El ţi-a dat-o. Şi harta o înţeleg numai fiii Bisericii, cei care primesc 
înțelepciunea de a folosi şalupa aşa cum trebuie - nu doar ca pe o barcă. 


2. „Cred și ce zice Biserica despre judecata sufletelor, dar cred și în 
reîncarnare şi în legea karmei 


Nu îţi dai seama că nu poţi să crezi simultan în reîncarnare şi în 
Judecata de după moarte? Ori ne reîncarnăm, că aşa cere implacabila lege a 
karmei, ori ne aşteaptă răsplata sau osânda veşnică - după cum a învăţat 
Însuşi Hristos. 

Zici că ţi-a murit duhovnicul care te lăsa să crezi în reîncarnare. Ba 
chiar te şi împărtăşea. Ei bine, un preot care împărtăşeşte ereticii poartă în 
chip mincinos numele de preot. Pe unul ca acesta Hristos îl va aşeza la 
Judecată alături de cei pe care i-a împărtăşit. Și împărtăşania le-a fost spre 
osândă. 

Prima întrebare pe care ar trebui să o pună orice preot celui care vine la 
spovedanie (şi dacă nu mă crezi fă rost de un Molitfelnic şi uită-te în el), este: 
„Crezi tu că învățăturile Bisericii sunt adevărate?” 

Cel ce crede într-o altă învățătură decât cea a Bisericii nu poate fi 
spovedit. Ştiu că mai sunt radiestezişti şi yoghini şi tot felul de oameni cu 
practici bioenergetice care vin şi se împărtăşesc „ca să ia putere.” O să vadă 

ei la Judecată ce putere o să ia pentru că au luat cu nevrednicie Sfintele 
Taine. 

Auzi prostie: un yoghin să se împărtăşească. Dacă ar fi adevărate 
credințele yoghinilor, dacă ar trebui să ne topim în esența dumnezeiască, 
atunci împărtăşania ar fi otrăvitoare; pentru că prin Împărtășanie te-ai uni 
cu Hristos, ceea ce ar fi o piedică dacă vrei să îţi anihilezi personalitatea. 
Babă frumoasă şi yoghin împărtăşit. Aoleu, câte năzbâtii mai apar... 

Încearcă să pricepi că până nu te vei lepăda de toată erezia nici un 
preot nu îți poate da iertare de păcate. Are preotul puterea să ierte orice 
păcat, dar numai atunci când spovedania este completă. Or, dacă tu ascunzi 
la spovedanie păcatul ereziei, care este cel mai mare păcat, cum crezi că 
poti primi iertare de păcate? Doar nu îţi imaginezi că preotul este un fel de 
vrăjitor care poate ierta şi păcatele ascunse la spovedanie? 

Dacă până acum ai fost părtaş celor care au „furat? Sfânta 
Împărtăşanie, fără a fi mădulare ale Bisericii, îţi atrag atenţia cât se poate 
de serios că pentru un asemenea păcat poți să şi mori. Sfântul Apostol 
Pavel le scria corintenilor despre o astfel de împărtăşire că „cel ce mănâncă 
şi bea cu nevrednicie, osândă îşi mănâncă şi bea, nesocotind trupul 
Domnului. De aceea, mulți dintre voi sunt neputincioşi şi bolnavi şi mulți 
au murit” (I Cor. 11, 29-30). 

Gândeşte-te bine ce vrei: dacă vrei să te uneşti cu Hristos şi să te 
împărtăşeşti de Sfintele Taine, trebuie să te lepezi de orice erezie. 
Deocamdată însă, nu pot să te ajut cu nimic; ci doar aştept întoarcerea ta. 
Nu există păcat care să nu poată fi iertat prin Taina Spovedaniei, şi numai 
prin pocăință sufletul se poate vindeca de rana pe care i-a făcut-o erezia. 

Să ştii că pentru lepădarea de erezie şi primirea în Biserica Ortodoxă 
a celor rătăciţi există o slujbă impresionantă, care apare în Molitfelnic. Cei 
care vor să fie primiţi în Biserica Ortodoxă trebuie să mărturisească faptul 
că se leapădă de toate rătăcirile. 

Nu ştiu dacă se va face vreodată o slujbă asemănătoare pentru cei 
convertiți de la credinţe asiatice, pentru cei care au crezut în reîncarnare, 
horoscop şi yoga. Pe cei asemenea ţie ar trebui să îi întrebe preotul: “Te 
lepezi de credinţa necurată în reîncarnare, de idoleasca ghicire în stele, de 
toate superstiţiile şi de toate celelalte învățături potrivnice adevărului?” Şi 
numai în cazul unui răspuns afirmativ i-ar putea primi să se spovedească. 


3. „Iisus este cel mai mare maestru al tuturor timpurilor, de la început 
Şi până la sfârșit . 


Ți se pare că dacă Il consideri pe Dumnezeu-Omul doar cel mai mare 
om este de ajuns? Unul dintre semnele după care se recunosc foarte uşor 
ereticii zilelor noastre este că aproape toți neagă faptul că lisus Hristos este 

Dumnezeu adevărat. Ei nu înţeleg diferența dintre un om, fie el şi mare 
„învăţător”, şi Cel Ce S-a întrupat pentru mântuirea noastră. Ei consideră că 
toți avem în noi scântei din Dumnezeu, că purtăm în noi fărâme de 
dumnezeire. Dar noi nu suntem fărâme de dumnezeire, ci suntem fiinţe 
create pentru a ne uni în veşnicie cu Cel Care ne-a creat. 

Sfântul loan Damaschin afirma că „tot cel ce nu mărturiseşte că Fiul 
lui Dumnezeu a venit în trup, că este Dumnezeu desăvârşit şi că s-a făcut 
om desăvârşit, fiind în acelaşi timp şi Dumnezeu, este antihrist.” Şi 
învăţătura aceasta nu este o născocire omenească, căci Sfânta Scriptură 
spune acelaşi lucru: „Orice duh, care nu mărturiseşte pe Iisus Hristos, nu 
este de la Dumnezeu, ci este duhul lui antihrist. (| loan 4, 3). Şi cine îşi 
imaginează că face bine mărturisind un alt Hristos decât cel pe care Îl 
cunoaşte şi Îl propovăduieşte Biserica, acela se face fără să vrea unealtă a 
diavolului. Dar câţi oare îşi dau seama că poartă acest „duh al lui antihrist”? 
Şi tot privitor la această idee că lisus ar fi fost cel mai mare maestru 
spiritual. A apărut un text despre aşa-zisa viaţă a lui lisus în Orient, între 12 
şi 30 de ani, cu o sumedenie de „dovezi” care de care mai grăitoare. M-am 
mirat cât de creduli pot să fie unii creştini, şi să ia în serios un text care nu 
are nimic în comun cu duhul Sfintei Scripturi, un text care denaturează 
adevărul istoric numai pentru a deforma înţelegerea faptului că lisus este cu 
adevărat Dumnezeu. 


4. „Deși preoții neagă cunoașterea ocultă, cu siguranță eí cunosc 
învățătura ezoterică a lui Hristos”. 


Ce învăţătură, frate? Doar Hristos S-a întrupat pentru toţi oamenii, nu 
doar pentru o ceată de „iniţiaţi. Nimic nu e ezoteric în Biserică. Nu există 
nici măcar o carte pe care să o ţină numai preoții. Uită-te şi tu că se găsesc 
de cumpărat toate cărțile pe care le foloseşte preotul. Şi chiar aşa să fie, să 
existe vreo carte ezoterică care să scape ochiului flămând al mass-mediei? 
Să fim serioşi! Calea mântuirii este cea pe care Hristos a propovăduit-o 
oamenilor la loc deschis; pe această cale au mers toţi sfinții noştri şi nu pe 
alta. Pentru că dacă El ar fi transmis Sfinților Apostoli un „creştinism 
ezoteric”, înseamnă că ceea ce ar fi cunoscut masele nu era de-ajuns. Ar fi 
însemnat că esenţa credinţei creştine nu este dragostea pentru Dumnezeu şi 
pentru om, ci o oarecare tehnică de meditație. Ar fi însemnat că predania 
Bisericii este lipsită de valoare. Tu eşti liber să alegi între ceea ce îți pune 
înainte această predanie şi ceea ce îţi oferă „creştinismul ezoteric” de care 
nu numai că Părinţii nu s-au împărtăşit, ci dacă ar fi auzit de el l-ar fi 
respins din toate puterile (iar „creştinismului ezoteric” i-ar fi spus pe nume: 
apostazie). 


17 


Danion Vasile 

Se spune în mod greşit despre Părinţii făcători de minuni că deţin 
această cunoaştere ezoterică, şi că au puteri paranormale. Părinţii care au 
dobândit darul facerii de minuni nu au făcut altceva decât să meargă pe 
calea Evangheliei şi să ducă crucea cea grea a ascultării şi a nevoinţelor. Ei 
nu au practicat nici o tehnică specială (am auzit teoria conform căreia 
puterea lor vine de la „tehnica isihastă”; dar isihasmul nu este o tehnică 
asemănătoare celei yoghine, ci este o rugăciune de care ştie toată lumea, nu 
este ezoterică. Şi o parte dintre Părinţii care au dobândit darul facerii de 
minuni nu se rugau cu „rugăciunea lui lisus”, așa că nu putem găsi aici 
cheia facerii de minuni. Ci numai cheia sălăşluirii lui Hristos în inimă - 
ceea ce este cu adevărat o minune). 

Cred că cea mai clară dovadă a superficialității „creştinismului 
ezoteric” a dat-o Însuşi Hristos când, întrebat fiind de arhiereul Anna 
asupra învăţăturii Sale, a răspuns: „Eu am vorbit pe față lumii; Eu am 
învăţat întotdeauna în sinagogă şi în templu, unde se adună toți iudeii şi 
nimic nu am vorbit în ascuns. De ce mă întrebi pe Mine? Întreabă pe cei ce 
au auzit ce le-am vorbit. lată aceştia ştiu ce am spus Eu.” (loan 18, 20-21). 
lată cât de simplu este nimicită teoria diavolească despre existenţa unui 
creştinism pe care Hristos l-ar fi propovăduit numai unui număr restrâns de 
inițiați. Chiar dacă Sfinții Apostoli, fiind cei chemați de Dumnezeu să 
răspândească dreapta-credință în lumea întreagă, au ştiut mai multe din 
învățăturile Sale decât cei care L-au auzit vorbind doar de câteva ori, totu şi 
ceea ce ştiau Sfinții Apostoli era tocmai învățătura pe care au primit-o 
pentru a o propovădui la rândul lor oamenilor. Hristos a precizat foarte clar 
că învățătura Sa despre dobândirea Împărăției Cerurilor era tocmai cea 
rostită în sinagogă în fața mulțimilor, şi deci orice tentativă de a vorbi 
despre anumite scurtături rezervate inițiaților este străină de învățătura 
Mântuitorului 


5. „De când fac exerciții cu bioenergie m-am lăsat de fumat 


Îți garantez că puteai să te laşi şi dacă făceai „exerciţii” cu 
spovedania sinceră. Aşa diavolul fumatului a plecat din politeţe, ca să 
cedeze locul unui diavol mai mare... Şi ce bioenergie, frățioare? Ai auzit tu 
că sfinții noştri au făcut cursuri speciale înainte de a vindeca? Istoria 
Bisericii nu cunoaşte astfel de tehnici vindecătoare, dar în acelaşi timp 
istoria ereziilor este plină de aşa ceva. S-au trezit toți ereticii plini de 
„puteri dumnezeieşti”, şi spun că au aceleaşi puteri pe care le-au avut sfinţii 
doctori fără-de-arginţi... Chiar aşa să fie? Înseamnă că este mai importantă 
vindecarea trupească decât păstrarea învăţăturii de credință. 

Numai că Hristos nu a fost doar Doctor al trupurilor; El a vindecat 
trupurile numai atunci când aceasta se făcea şi spre tămăduire sufletească. 

Orice tămăduire „miraculoasă” ce presupune practici vindecătoare străine 
experienței Bisericii se face cu puterea diavolului. Pentru tămăduirile 
trupeşti Biserica are Taina Sfântului Maslu, unde până în zilele noastre au 
loc tămăduiri minunate, numai că din smerenie nu sunt trâmbiţate peste tot. 
Ca să nu mai vorbim despre Părinții cu viaţă sfântă, pentru ale căror 
rugăciuni sunt uşurate atâtea şi atâtea suferinţe... 

„Da, vor zice unii eretici, dar noi nu tot prin rugăciune vindecăm? Şi 
doar tot lui Iisus ne rugăm.” Pot ereticii să se roage până obosesc, erezia lor 
stă ca un perete între ei şi Dumnezeu. Şi faptul că bolnavul pentru care s-au 
rugat se vindecă este pentru ei semn că ruga le-a fost ascultată. Nu îşi dau 
seama săracii că cel care le-a „ascultat-o” era chiar duşmanul adevăratei 
sănătăți. 

Ține minte: vechile predanii spun că ereticii nu au voie nici măcar să 
intre în vreo biserică, pe atât de mare este rătăcirea lor. Chiar dacă în zilele 
noastre mai intră, de obicei fără ca preotul să ştie cu cine are de-a face (sau, 
chiar dacă ştie, îi îngăduie doar-doar or porni pe drumul cel bun). 

La un părinte de lângă Moscova, care nu vroia să facă uitată nici una 
dintre predaniile Părinților, a venit la slujbă un „mare învăţător” (nu-mi 
amintesc numele lui) cu vreo cinci discipoli. Știind că nu au venit să ia 
aminte la slujbă, ci numai ca să se „încarce” de energie, părintele a oprit 
Sfânta Liturghie şi 1-a rugat să iasă afară, precizând că nu are cum să 
continue slujba câtă vreme ei se află în biserică. Au făcut gălăgie, că în alte 
biserici sunt primiţi (unul i-a arătat chiar o icoană pe care o ţinea în braţe), 
dar părintele nu i-a băgat în seamă. Au plecat de bunăvoie, ameninţându-l 
că îl dau la ziar. Dar pe părinte l-a ferit Dumnezeu de asemenea spectacol. 

După vreo săptămână la el au venit doi dintre acei discipoli: „Părinte, 
noi simțeam că este ceva în neregulă, dar dacă ne tot ducea pe la slujbe, ce 
era să facem... De-acum vrem să fim ai Bisericii.” Şi i-a primit cu multă 
dragoste. Unul dintre ei, care era student la filozofie, a intrat apoi şi la 
Teologie. 


6. „ştiu că totuși sunt oameni care au primit de la Dumnezeu talantul 
vindecării şi care nu au fost condiționaţi să se lase de fumat,” 


Îţi spun un lucru despre aceşti vindecători: deşi pozează în mari 
sfinți, puţini dintre ei duc o viață curată - cel puțin din punct de vedere 
moral; cei mai mulţi dintre ei ori trăiesc în curvie, ori fumează, ori cine ştie 
de care alte păcate mai sunt stăpâniţi (mândria se simte „la ea acasă”; 
vindecătorii neştiind ce însemnă adevărata smerenie, ci doar confundând-o 
cu un altoi între politeţe şi iubire dulceagă...). 

Totuşi oamenii nu sunt conştienţi că aceşti vindecători nu au cum să 
vindece cu putere de la Dumnezeu. Bine, unii afirmă că bioenergia pe care 

o folosesc nu are nimic în comun cu Dumnezeu, că este o energie cosmică 
pe care o poţi folosi indiferent de credinţa pe care o ai. 


7. „dacă mă convingi că este ceva greșit în mulțimea de practici 
spirituale în care m-am implicat, nu voi șovăi să le părăsesc şi să mă 
spovedesc după aceea, dar numai dacă mă convingi. ” 


Semeni cu oamenii care sunt atraşi de „vindecările” pe care le fac 
falşii tămăduitori, şi nu vor să ţină cont de detaliile care le-ar putea trezi 
neîncredere (deşi astfel de detalii există); vor să se vindece şi după aceea, 
dacă li se pare că au greşit când au apelat la „doctori” care folosesc puteri 
demonice, se pocăiesc. Consideră că aşa rezolvă situația: s-au vindecat de 
boală, s-au spovedit apoi şi totul e bine. Aşa fac şi cei care din diferite 
motive merg la „ghicitoare” (ca să afle cine le vrea răul, dacă sunt înşelaţi 
de soțiile lor,...), şi apoi aleargă victorioşi la spovedanie. Au aflat ce vroiau 
şi acum consideră că pocăinţa va şterge tot, ca un burete. Acesta este însă 
un mod pueril de înţelegere a pocăinței. 

Atunci când cazi din cauza slăbiciunii, prin spovedanie poți primi de 
la Dumnezeu iertarea păcatelor. Dar când cazi premeditat, gândindu-te că 
apoi te vei pocăi, lucrurile sunt ceva mai complicate. E ca şi cum ai ucide 
cu gândul că te vei spovedi ulterior (cam aşa era la catolici în perioada de 
vârf a indulgențelor, când pentru o sumă de bani ţi se iertau unele păcate - 
printre care şi crima - înainte să le săvârşeşti). 

Dacă ar fi atât de simplă obţinerea iertării păcatelor, atunci să ştii că 
oamenii ar cădea mult mai uşor în păcate şi spovedania ar fi 
„deznodământul” fiecărei aventuri pătimaşe. Că doar nu „costă” nimic. 

Fiecare cădere în păcat - şi mai ales în păcatul căderii în rătăcire, 
înseamnă părtăşie cu diavolul. Chiar dacă preotul poate da iertare de păcate 
unui beţiv, de multe ori beţivul revine la sticla sa iubită... Importantă este 
nu numai iertarea păcatelor, ci şi îndreptarea vieţii - şi acesta este rostul 
pentru care duhovnicii dau anumite canoane celor ce se spovedesc. 

De foarte multe ori cei care vor să se pocăiască au de dus lupte 
extrem de dure cu patimile care au pus stăpânire pe sufletele lor. Cu atât 
mai dură este lupta pe care o ai de dus împotriva demonului rătăcirii căruia 
i-ai fost fără să vrei prieten. 


8. „Mi se arată deseori în vis un înger care îmi spune dacă să fac sau 
să nu fac anumite lucruri, care îmi spune când sunt sărbători şi când trebuie 
să merg la biserică. Tot el m-a și învățat unele rugăciuni către Maica 
Domnului. De ce Biserica zice să nu crezi în vise, când tot ce spune el să 
fac e bine? Ba chiar datorită lui o fată a scăpat „întreagă ..., că mi-a zis 
îngerul că dacă păcătuiam cu ea îmi scădeau imediat vibraţiile energetice”: 

l-auzi ce înger binefăcător ai. Dar pesemne că îngerul tău nu ştie că 
vibraţiile tale „scad” şi din alte motive. Câtă vreme eşti în erezie nu te poţi 
împărtăşi de harul lui Hristos. Şi dacă „îngerul” pe care l-ai văzut ar fi fost 
înger, înainte de toate te-ar fi sfătuit să lepezi degrabă rătăcirea. Că mai 
mare desfrâu decât erezia nu există. Află că, deşi te învaţă rugăciuni, chiar 
dacă pare cel mai bun prieten al tău, cu multă vreme în urmă „îngerul” care 
ti se arată s-a despărțit de Dumnezeu şi l-a urmat pe Lucifer în iad. 

Știu că îţi este greu să accepți asta. Noi, oamenii, avem multă nevoie 
de ocrotire, avem nevoie să ştim că cineva veghează asupra noastră. Când 
eram mic mă tot întrebam: „Dacă Dumnezeu mi-a dat un înger păzitor, de 
ce nu îl văd? De ce nu mi se arată când sunt singur şi trist?” O, cât mi-am 
dorit să îmi văd îngerul... 

Mi s-a întâmplat să fiu de două ori la un pas de moarte: o dată era să 
mă înec şi a doua oară să cad în prăpastie. Ştii, în clipele acelea am avut 
atât de clar senzaţia că cineva este lângă mine, cum nu îți pot spune. Am 
simţit că într-adevăr un înger stătea aproape. 

Cu trecerea timpului mi-am dat seama că e bine că îngerii nu ni se 
arată. Dumnezeu ne vrea oameni liberi, vrea ca noi să ştim şi să alegem 
binele. Dacă îngerul ţi s-ar arăta des, atunci din slăbiciune omenească ai 
prefera să asculti la fiecare pas îndrumările lui, şi nu te-ai mai osteni să 
asculți ce învață Biserica. Dar, din motive pe care noi nu le putem în ţelege, 
Dumnezeu a rânduit pentru noi o altă cale de mântuire - cea arătată de 
Biserică şi nu cea arătată la tot pasul de îngeri. Nimic nu îi lipseşte omului 
care vrea să se mântuiască dacă ţine seama de învăţătura Bisericii; iar pe 
cel care vrea să facă abstracţie de aceasta, nici un înger nu îl poate ajuta. 

Să revin la îngerul tău. Îţi dai seama cât de mult ţi-a crescut încrederea 
în el de când te-a sfătuit să nu cazi cu fata aceea? Aşa fac dracii, ne spun să 
facem lucruri bune numai ca să ne crească încrederea în ei. Şi aşa lanțurile 
noastre devin şi mai mari. Pentru că dacă te-ar fi sfătuit să cazi, atunci poate 
ti-ai fi dat seama şi tu ce fel de înger este. 


9. „luminile pe care le văd atunci când meditez sunt la fel cu cele 
observabile științific prin metoda Kirlian, la fèl cu cele care au apărut în 
unele fotografii speciale. Ce văd eu este realitatea energetică ȘI nimic 
altceva. Cine mă poate păcăli?” 


Frate Toma, am văzut şi eu fotografii Kirlian, şi nu pot nega faptul că 
sunt spectaculoase; am văzut şi fotografii în care, din întâmplare, prin 
biserică se vedeau nişte lumini interesante. Am văzut însă fotografii în care 
duşmani ai lui Hristos - precum indianca aceia enormă cu Sahaja Yoga - 

erau înconjurați de lumină puternică. O lumină care semăna cu aura 
sfinților. 

Mi-a fost cât se poate de clar că diavolul poate face să apară cele mai 
diversificate lumini... şi oamenii lipsiţi de darul deosebirii duhurilor se 
grăbesc să se plece în faţa unor astfel de arătări. În zilele noastre înşelarea 
împrăştiată de diavol este atât de mare încât până şi „ştiinţa” este chemată 
să intre în horă. 

Afirm cât se poate de categoric că în fotografiile în care apar lucruri 
nesesizabile cu ochiul liber (şi în cele de tip Kirlian în mod special) 
vrăjmaşul îşi vâră coada. Aşa face şi atunci când morţii apar în poze sau 
chiar sună la telefon din alte lumi. Cât despre luminile prinse de peli culă în 
biserică, stai liniştit că Duhul Sfânt nu se lasă imortalizat. Că doar nu e mai 
duhovnicesc un aparat foto decât un muritor; şi chiar dacă într-adevăr 
există situaţii în care omul obişnuit nu vede nimic decât cu ajutorul tehnicii 
performante, cu ajutorul razelor de nu ştiu care tip, energia de care se 
împărtăşesc credincioşii în Biserică nu este sesizabilă de nici un aparat, 
oricât ar fi de performant 

Cât despre luminile care ies din obiecte, plante, ani male sau oameni - 
şi sunt observabile la fel de „ştiinţific”, nu ştiu exact ce să zic. Mulţi 
oameni îşi pun o mână pe frunte atunci când îi doare capul, şi parcă durerea 
se linişteşte puţin. Dar de aici până la a face o întreagă filozofie a energiei 
care iese din palme după ce trece prin nu ştiu ce canale este un drum lung. 
Știind însă cât de uşor se poate infiltra diavolul în încercarea de a vedea 
cum stau lucrurile cu aceste energii, Părinţii cu viaţă sfântă au fost cât se 
poate de circumspecţi. Ei, care vedeau atâtea lucruri prin darul „vederii cu 
duhul”, au considerat că nu este de folos oamenilor să cerceteze astfel de 
zone în care diavolul de-abia aşteaptă să intri. Dacă nu ar fi fost aşa, am fi 
avut de la Sfinții Părinţi cele mai bune scrieri despre acest subiect. Şi tot 
aşa, dacă era cazul, ar fi scris şi despre cele nu ştiu câte corpuri energetice 
despre care vorbesc ocultiştii. 

Dacă aveam şapte sau cinci asemenea corpuri, oare Părinţii nu ştiau? 
În această privinţă ei au învăţat clar că omul are doar trup şi suflet. Orice 
altă împărțire este nejustificată. Părinții au învăţat deci că nici măcar 
sufletul nu este separat de duh (trihotomia trup - suflet - duh provenind de 
la o înţelegere superficială a unor versete scripturistice), în vreme ce 
ocultiştii se găsesc să mai facă şi alte despărțiri. 

Ştii care este argumentul lor forte? Aşa numitele călătorii astrale, despre 
care doar ai citit şi tu. Cu puterea diavolului unii „iniţiaţi părăsesc trupul 
fizic şi pleacă la distanțe mai mici sau mai mari. Ei consideră că această 
independență iluzorie a sufletului de trup se datorează sfinţenie pe care au 
dobândit-o, când de fapt alimentarea unui astfel de drum se face de la 

benzinăria diavolului. Într-adevăr, mare este îngăduinţa lui Dumnezeu care 
ar putea să se opună unor astfel de „excursii mistice”, şi totuşi nu o face. 

Totuşi, indiferent ce susţin astfel de „pelerini”, experienţa lor nu 
dovedeşte că omul are mai multe corpuri energetice. Dacă aceste călătorii 
sunt într-adevăr reale - şi depăşesc nivelul literaturii mistico-fantastice, ele 
nu dovedesc decât o anumită independență temporară şi relativă a sufletului 
față de trup. O independenţă oarecum asemănătoare - numai că datorată 
harului dumnezeiesc şi nu diavolului, o întâlnim la unii sfinţi care au avut 
anumite trăiri duhovniceşti aparte ( nici chiar Sfântul Apostol Pavel 
neputând să precizeze anumite detalii despre o trăire oarecum asemănătoare 
„ŞI-I ştiu pe un astfel de om - fie în trup, fie în afară de trup, nu ştiu, 
Dumnezeu ştie - că a fost răpit în rai”... II Cor. 12, 4-5) 


10. „am încercat să citesc tot ce mi-a căzut în mână despre găsirea lui 
Dumnezeu. ” 


Să ştii că oamenii nu sunt în măsură să discearnă binele de rău decât 
după ce au urcat pe culmile sfinţeniei. De aceea Biserica interzice creştinilor 
să citească cărți eretice. Şi această poruncă se aplică foarte uşor şi la filmele 
care tratează astfel de subiecte. Adică cum, - poți să mă întrebi, Biserica ne 
opreşte să citim reviste despre paranormal şi să vedem filme ca “Dosarele 
X”? 

lată o altă piatră de poticnire (şi cine vrea să cunoască învățătura 
Bisericii fără să fie fiu al ei va găsi la tot pasul pietre de poticnire). 
Poruncile Bisericii interzic creştinilor să păcătuiască, deoarece orice formă 
a păcatului este poartă spre iad. Încerc o comparație simplă. De exemplu, 
orice creştin ştie că este un păcat să se îmbete. De aceea, nu numai că nu va 
bea prea mult, dar va şi evita locurile care îl îmbie la băut - localuri,... . El 
evită atât păcatul cât şi prilejul de a păcătui. Tot aşa este şi cu cărțile 
eretice: ele sunt prilejuri de a cădea în erezie. 

Oamenii care nu au o cultură teologică solidă se lasă foarte uşor înşelați 
de ceea ce citesc. Cărţile eretice sunt scrise în aşa fel încât să dea impresia că 
în ele se găsesc numai lucruri adevărate. Dar adevărul alternează cu minciuna 
într-un mod atât de subtil încât omul obi şnuit nu îşi poate da seama. Iar faptele 
prezentate descriu numai ce poate vedea un om obişnuit - adică dacă pe o 
fotografie apare în mod „minunat” chipul unui răposat, concluzia firească 
este că mortul a vrut să îşi facă simțită prezența. Dar în cartea care conţine 
reproducerea unor astfel de poze nu scrie că de fapt diavolul, care se arată şi 
ca înger de lumină, a imprimat pe filmul fotografic imaginea răposatului 
numai ca să convingă lumea de existența unei comunicări speciale între cele 
două lumi (comunicare care nu are nimic în comun cu modul în care sfinții 
veghează asupra creştinilor). 

Te împiedică Biserica să vezi “Dosarele X”? Nu, Biserica nu te poate 
împiedica nici să faci păcate mult mai mari. Eşti liber să faci ce vrei (de fapt, 
oamenii care îşi trâmbițează libertatea față de Dumnezeu nu îşi dau seama că 
sunt legaţi de lanţurile groase ale păcatului şi ale diavolului). 

Pare paradoxal, dar a vedea “Dosarele X” nu este foarte diferit de a 
vedea filme erotice (iarăşi sunt cam tranşant, dar folosesc această metodă 
pentru a te ajuta să înţelegi acrivia dogmatică a Bisericii). Nu toţi cei care 
văd filme erotice fac apoi ceea ce au văzut pe ecran, dar minţile tuturor se 
spurcă prin gânduri necuviincioase. Tot astfel, deşi nu toţi cei care văd 
“Dosarele X“ cad în erezie (cum e credinţa în reîncarnare), aproape toți îşi 
murdăresc mințile cu gânduri eretice. 

Lumea Dosarelor X este o lume fascinantă, o lume pe care după ce ai 
descoperit-o simţi nevoia să o cunoşti, de care simţi nevoia să te apropii din 
ce în ce mai mult. Vraja ei este de necontestat. Şi datorită ei mii de creştini 
au lepădat învățătura Bisericii şi au primit rătăcirea. Nu o mie de suflete, nu 
zece, nu o sută, ci un singur suflet să se fi vătămat prin cărțile şi filmele de 
acest gen şi era de ajuns pentru ca preoţii să ia măsuri imediate. De ce 
preoţii? Pentru că ei sunt păstorii turmei. 

Nici un creştin nu are de ce să cadă în păcatul de a vedea astfel de 
filme şi de a citi astfel de cărți (călcând a şaptea poruncă bisericească: “Nu 
citiţi cărţi eretice”). Ce poate găsi un creştin în “Dosarele X”? Exemple de 
virtute? Exemplele acestea se găsesc în altă parte. Evadarea din apăsătoarea 
lume cotidiană? De fapt evadezi de crucea pe care ţi-o dă Dumnezeu pentru 
a te deschide pe nesimţite ajutorului diavolesc. Poate găsi lucruri 
interesante? Lucrurile interesante pe care le prezintă “Dosarele X” fac parte 
dintr-un univers imaginar creat de diavol pentru a îndepărta oamenii de 
realitate. Ca să nu mai vorbim de faptul că multe din „minunile” pe care le 
propagă mass-media sunt inventate tocmai pentru că astfel de materiale se 
cumpără bine de tot. 

Să revenim la citirea cărților eretice. Ar fi absurd ca Biserica să 
întocmească o listă cu zecile de mii de titluri eretice şi să o distribuie 
credincioşilor. Porunca de a nu citi cărți eretice este mai simplă. Dar mulţi nu 
ştiu care cărți sunt eretice şi care nu. O precizare poate fi de folos. Dacă vrei 
să citeşti o carte care apare fără binecuvântarea arhierească şi ştii că se referă 
la lucruri pe care Biserica le combate, atunci este foarte probabil ca respectiva 
carte să fie eretică. 

Dacă vrei să citeşti o carte „religioasă” despre care nu ştii cum este 
văzută de Biserică, atunci lucrurile sunt ceva mai complicate. Era simplu să 
te duci la Biserică şi să întrebi un preot cum e cartea, numai că au apărut 
atâtea rătăciri încât preoţii nici nu au timp să le cerceteze îndeaproape, şi de 
aceea până nu citesc o anumită carte nu pot să spună dacă este rătăcită sau 
nu. 

Iar până nu ştii dacă o carte e „bună” sau nu, de ce să o citeşti? Vrei 
să afli adevărul? Dacă ai vreo nelămurire într-o anumită problemă 
religioasă, poţi citi una dintre cărțile ortodoxe privitoare la acest subiect 
(prin carte ortodoxă înțelegând carte care prezintă învăţăturile Bisericii, 
carte care de obicei apare cu binecuvântare arhierească). Dacă nu ştii să 
existe cărți ortodoxe despre subiectul respectiv, înseamnă că nu pierzi 
nimic necitind cartea, deoarece despre toate lucrurile de folos în Biserică 
s-au scris o mulțime de cărți. Şi dacă totuşi insişti îţi asumi 
responsabilitatea pentru faptul că deschizi uşa ereziei. 

Ei, dar sfaturile privitoare la citit ar trebui să le dau cuiva care crede 
învățăturile Bisericii. Pentru tine cred că nu sunt prea convingătoare. 


11. „toată lumea zice că vine o Nouă Eră: până și stelele spun asta și 
nu ai cum să conteşti acest lucru 


Nu zice chiar toată lumea că vine Noua Eră, mai sunt alţii care zic că 
vine chiar Apocalipsa şi alţii care zic că nu se va schimba nimic... Eu ce pot 
zice: nici unul dintre Sfinții Părinţi nu ne-a pomenit de vreo eră nouă, aşa 
că teoria aceasta mi se pare o bazaconie. 

Frate Toma, dacă tu confunzi o configuraţie astronomică cu un mesaj 
religios faci o mare greşeală. Ai vreun motiv anume să dai crezare stelelor? 
De fapt stelele nu spun nimic, ci oamenii tot scornesc asemenea aiureli. lar 
„cercetarea” stelelor în scopuri spirituale, care poartă numele de astrologie, 
nu este decât o altă față a vrăjitoriei. 

Nu vine nici o Eră Nouă; sau poate vine tocmai o eră nouă în care 
oamenii se lasă păcăliți de astfel de rătăciri, o eră a apostaziei care atrage 
după sine pedeapsa lui Dumnezeu. Ar fi trist, chiar foarte trist să fie aşa. 


12. „Danion prietene, eu vreau să fac cât mai mult bine celor din 
jurul meu, cum a Zis Și Hristos.” 


Din acest motiv îţi şi scriu această scrisoare (şi nu m-aş adresa cu 
„frate”, dacă nu aş nădăjdui că vei iubi mai mult adevărul decât orice 
altceva, şi dacă nu aş aştepta să te întorci în Biserica pe care ai părăsit-o 
fără să ştii prea bine ce faci. Sper să nu fie ultima dată când îţi mai spun 
„frate”; cred că şi tu vrei să fim fraţi în Hristos. Dar dacă vei prefera să 
crezi minţii tale şi nu adevărului, atunci nu ştiu cum ar fi mai bine să te 
numesc. Ştii, dragostea mea nu cere nimic în schimb, eu te voi iubi şi dacă 
rămâi în rătăcire, numai că atunci nu vei avea cum să simţi că ţin la tine. 
Dragostea adevărată vine de la Hristos şi se simte numai dacă eşti al lui 
Hristos.) 

Acum văd câte pagini ţi-am scris... Crezi că dacă mi-ai fi fost 
indiferent aş fi stat atâta vreme la masa de scris? Poate că aveam şi altceva 
de făcut. Frate Toma, îţi vreau tot binele cu putință. Adică vreau să mergi 
pe calea mântuirii. Că ce bine ar fi acela dacă pe pământ ai avea parte 
numai de bunătăţi, dar pe lumea cealaltă numai de chinuri? Că acolo duce 
erezia, direct în iad. 

Și numele tău, Toma, parcă cere o dovadă, cum a cerut Sfântul 
Apostol. Parcă ar trebui să îţi dovedesc că adevărul este al Bisericii şi 
numai al Bisericii. 

Zi, vrei să fac o minune? Vrei să ţi se deschidă brusc geamurile? Sau 
vrei să apar în această clipă în camera ta? Sunt convins că dacă m-ai vedea 
acum în cameră nu ai mai avea nevoie de nici o altă explicație. 

Dar, frate, nu aşa vrea Hristos să credem în El. Dacă ar fi atât de 
simplu, toţi ar crede în El. Dar metoda aceasta de convingere îi este proprie 
vrăjmaşului. 

Hristos vrea să ÎI alegem în deplină libertate. Ascultă pentru ultima 
dată ce variante îți stau înainte: ori crezi învăţătura Mântuitorului, 
învăţătura Evangheliei şi învățătura Bisericii şi mergi pe calea mântuirii, ori 
crezi în valul de rătăciri şi după învăţătura Bisericii mergi în iad. 

Ştii şi tu faimosul pariu al lui Pascal: „Dacă Dumnezeu nu există şi 
totuşi crezi în El, nu pierzi nimic. Dar dacă există şi nu crezi, ai pierdut 
totul.” 

Iată un „pariu” asemănător, pe care mi l-a zis un părinte de la Optina: 
„Dacă credinţele păgâne ar fi mântuitoare, cei care țin cont de învățăturile 
învechite ale Bisericii ar ajunge, chiar dacă mai greu, să fie una cu 
Dumnezeu. Dar dacă învăţăturile Bisericii sunt cele adevărate, atunci cine 
crede ideilor neopăgâne ajunge direct în iad.” 

Adică, frate Toma, dacă m-ai asculta şi ai primi ceea ce te învață 
Biserica, chiar dacă vine Noua Eră a împlinirii colective, nu pierzi cine ştie 
ce; ci chiar dacă te „spiritualizezi” mai lent, tot îţi atingi scopul (de a fi una 
cu Dumnezeu). Dar dacă nu vine nici o Eră Nouă, şi lucrurile stau aşa cum 
învaţă Biserica, pierzi totul. 

Eu nu vreau să te sperii cu pedeapsa veşnică, ţi-am mai zis. Dar 
pariul de mai sus mi s-a părut realist şi de aceea ţi-am vorbit despre el. 

ŞI acum îți pun înainte minunea: dacă te vei uni cu Hristos, sufletul şi 
trupul tău vor fi luminate. Vei cunoaşte dragostea adevărată de Dumnezeu 
şi de semeni. Vei merge pe calea mântuirii şi vei dobândi raiul. 

Oare ce poate fi mai frumos decât să fii pentru totdeauna alături de 
Hristos şi de toți sfinţii Săi? Oare ce poate fi mai frumos decât a-L cunoaşte 
pe Dumnezeu? Vrei să asişti la o minune? Îţi stă în față: minunea 
convertirii tale. Nu poate fi o minune mai mare decât unirea unui om cu 
Dumnezeu. 

Nu alături de mine te chem. Ci îţi spun: „Vino la Hristos, frate 
Toma! Vino alături de Preasfânta Născătoare de Dumnezeu, de toți îngerii 
şi sfinţii! Vino să mergi pe drumul cel bun!” 

Vei dobândi cugetul Bisericii, vei cunoaşte dragostea lui Dumnezeu 
şi nimeni nu ţi-o va putea lua. Ştiu că ţi-e foame de cunoaştere, că acesta 
este motivul pentru care te-ai deschis atâtor practici oculte. Dar cunoaşterea 
adevărată nu o poate da decât Dumnezeu. Vino la Hristos şi vei găsi 
răspunsul la toate întrebările tale... Înţelege că dacă nu ne iubea atât de mult 
El nu S-ar fi răstignit pentru noi. 

Hristos S-a răstignit şi pentru tine, frățioare. lar pentru a te bucura de 
Învierea Sa trebuie să iei asupra ta crucea şi să Îl urmezi. Şi pentru aceasta 
trebuie să treci şi tu prin răstignirea propriei cugetări pe crucea dogmatică a 
învățăturilor Bisericii. Altfel nu se poate. 

Închei aici, rugându-mă pentru întoarcerea ta. 

Hristos a Înviat pentru ca tu şi cu mine şi cu toţi cunoscutii noştri 
(adică toţi prietenii şi duşmanii noştri), precum şi toţi „necunoscuţii” noştri 
(care bineînţeles sunt mult mai mulți), să avem parte de Înviere şi să ne 
bucurăm în veşnicie de frumuseţile raiului. 


Hristos a Înviat! 


Al tău prieten, Danion - 
Bucureşti, 15 aprilie 2001 

Despre cugetul Bisericii şi şoaptele diavolului 


„Suntem ai Bisericii pe cât suntem ai Sfinţilor Părinți”? [49, 187]. 
Mitropolitul Hierotheos Vlachos 


Vremuri din ce în ce mai tulburi se arată la orizont. Norii negri ai 
ereziilor împânzesc cerul. Şi se aude din ce în ce mai tare glasul 
Ispititorului care întreabă: „De ce să păstraţi învățătura Bisericii ? De ce nu 
vreţi să primiţi în sufletele voastre adevărul şi vă încăpăţânați să păstraţi o 
credinţă care şi-a pierdut valabilitatea? Nu vedeţi că termenul ei de garanție 
a expirat?” 

Ca un ecou al acestei voci, în rândurile creştinilor au apărut din ce în 
ce mai mulți „învăţători” care încearcă să ia tot ceea li s-a părut mai de preţ 
în ortodoxie şi să amestece cu o sumedenie de credinţe religioase care par 
să fie apropiate de sufletul omului contemporan. Putem reduce mesajul lor 
la câteva teme esențiale: reîncarnare, câmpuri bioenergetice, puteri 
paranormale, vindecări miraculoase, incursiuni în timp. 

În faţa acestei oferte de practici spirituale, un refuz motivat de un 
simplu răspuns: „Sunt ortodox!”, pare să ascundă o teamă de cunoaştere, 
pare să ascundă o lipsă de interes pentru cunoaşterea adevărului. 

Tipică în acest sens este discuţia contradictorie dintre un creştin- 
ortodox şi un neoprotestant, discuţie în care fiecare vrea să îl convertească 
pe celălalt. Nici unul nu ştie să argumenteze temeinic de ce adevărul ar fi 
de partea sa, dar totuşi insistă să îl convingă pe celălalt să se convertească. 
Nici unul nu vrea să renunte la tradiția în care a fost crescut. 

Dar adevărul nu este bicolor. Cine vrea să cunoască adevărul nu 
trebuie să pună nici o stavilă în calea acestuia. Şi noi suntem ortodocşi nu 
doar pentru că aceasta este credinţa în care ne-am născut. Nu doar pentru că 
moşii şi strămoşii noştri au fost ortodocşi. Suntem ortodocşi pentru că am 
înțeles că Biserica Ortodoxă este Trupul lui Hristos şi că este cea care 
deține adevărul de credință. 

În faţa rătăcirilor contemporane nu avem decât două opţiuni: ori 
primim învăţătura Bisericii despre acestea, ori ne formăm o opinie personală 
şi încercăm să deosebim după mintea noastră ceea ce este bun de ceea ce este 
rău. 


? Datorită numărului mare de citate folosit în această carte am folosit sistemul alternativ de indicare a 
sursei citate: între parantezele drepte se află numărul cărţii din care s-a citat (aşa cum apare în bibliografia 
de la sfârşit), şi numărul paginii —citatul acesta este luat din cartea Mitropolitului Hierotheos Vlachos — 
“Cugetul Bisericii Ortodoxe”, de la pagina 187,. 

Există două atitudini în cunoaşterea adevărului: ori să plecăm noi în 
căutarea lui, ori, dacă Adevărul vine spre noi, să îl primim cu braţele 
deschise. 

Este trist că din ce în ce mai mulți oameni pleacă în căutarea 
Adevărului şi, neştiind cum să caute, trec pe lângă el în grabă. Întrebarea 
lui Pilat din Pont răsună astăzi cu putere: „Ce este adevărul?” 

Oamenii caută un adevăr care să corespundă imaginii pe care ei înşişi 
şi-au creat-o, caută un chip cioplit care să aibă dimensiunile standard. 
Oamenii au lucrat pantoful după cum au vrut şi acum caută o Cenuşăreasă 
căreia să i se potrivească. Au luat patul lui Procust şi acum încearcă să 
verifice dacă adevărul încape în el. Nu ar fi de mirare dacă am găsi în vreun 
ziar un anunţ gen: „Caut adevărul. Ofer recompensă substanţială.” 

Nu este greu de observat faptul că oamenii nu ştiu să caute Adevărul. 
Adevărul nu este o idee, nu este un obiect. Adevărul este o Persoană care 
vine spre noi, care iese în întâmpinarea noastră. „Eu sunt Calea, Adevărul 
şi Viaţa - a spus Hristos. Nimeni nu vine la Tatăl Meu decât prin Mine.” 
(loan 14, 6). 

lată piatra de poticnire: Adevărul este o Persoană. Şi noi putem 
respinge sau primi acest Adevăr. Dumnezeu ne-a lăsat liberi. Numai că 
dacă Îl vom ocoli pe Hristos nu vom putea ajunge la cunoaşterea lui 
Dumnezeu. 

Hristos, Fiul lui Dumnezeu, S-a întrupat pentru ca noi să ne 
mântuim. Dacă noi vrem să primim învăţăturile Sale şi să Îi ascultăm 
poruncile, vom dobândi mântuirea. Dacă vrem să găsim o altă cale şi 
încercăm să intrăm în Împărăţia Cerurilor pe vreo uşă lăturalnică, o vom 
afla cu siguranță încuiată. 

Nu noi L-am creat pe Dumnezeu, ci El ne-a creat pe noi. Nu 
Dumnezeu trebuie să corespundă tiparelor pe care noi ni le-am imaginat, ci 
pe Dumnezeu trebuie să Îl primim aşa cum El Însuşi S-a descoperit 
oamenilor. 

Rătăcirile contemporane nu pot fi atacate decât în nume le adevărului. 
O combatere a acestora doar în numele unei credinţe false - cum este cea 
musulmană - nu îşi are rostul. De aceea, înainte de a încerca să respingem 
valul de neopăgânism trebuie să ştim dacă este bine ce facem, să ştim dacă 
Adevărul este sau nu de partea noastră. 

Pentru credinţa oricărui creştin ortodox există câteva elemente 
fundamentale: recunoaşterea lui Hristos ca Fiu al lui Dumnezeu, ca Unul 
dintre cele trei Ipostasuri ale Sfintei Treimi, înţelegerea Bisericii ca Trup 
mistic al lui Hristos, păstrarea dreptei credințe şi trăirea unei vieţi în 
ascultare faţă de poruncile Bisericii. 

Dacă noi recunoaştem dumnezeirea lui Hristos, dacă noi primim 
învăţăturile Bisericii şi ascultăm poruncile ei, atunci mergem pe calea 

mântuirii. Numai în momentul în care am înțeles că Biserica deţine 
adevărul de credință putem să venim în ajutorul celor care s-au lăsat înşelați 
de învățături necurate. 

Fără nici un triumfalism afirmăm în fața lumii întregi că învăţătura 
Bisericii este învăţătura cea dreaptă; chiar dacă întotdeauna au fost oameni 
care au pus la îndoială adevărul pe care îl propovăduieşte Biserica. Putem 
spune că unul dintre simbolurile credinţei noastre este mâna Sfântului 
Spiridon făcătorul de minuni, mâna prin care s-a vădit puterea Sfintei 
Treimi. În faţa ucenicilor lui Arie, care nu credea că Hristos este ipostas al 
Dumnezeirii, ci credea doar că este cea mai importantă fiinţă creată, Sfântul 
Spiridon a luat în mână o cărămidă care, prin putere dumnezeiască, s-a 
despărțit în elementele din care a fost făcută: apa i-a curs sfântului printre 
degete, văpaia de foc s-a ridicat şi în mână i-a rămas doar lutul. Aşa a arătat 
Sfântul Spiridon cum cele trei ipostasuri ale Sfintei Tr eimi sunt unite într-o 
singură dumnezeire. 

Ceea ce mintea omenească nu putea pricepe, Dumnezeu a arătat 
printr-o lucrare minunată. De ce a fost nevoie de o minune? Pentru că 
raţiunea nu poate deduce dogmele Bisericii în mod logic. Ceea ce ţine de 
credinţă nu poate fi înțeles numai cu ajutorul raţiunii. Oricât s-a străduit 
Arie să înțeleagă taina Sfintei Treimi, folosindu-se numai de rațiune, nu a 
reuşit. 

Totuşi, arianismul nu a murit nici după minunea făcută de Sfântul 
Spiridon. Rătăcirile care neagă dumnezeirea Fiului lui Dumnezeu se 
înmulțesc fără întrerupere şi ecourile lor se manifestă într-un perimetru din 
ce în ce mai larg. 

Analizând impactul arianismului asupra culturii din vremurile 
noastre, Preacuviosul Părinte Justin Popovici constata că „arianismul nu a 
fost înmormântat încă; astăzi el este mai la modă şi mai răspândit decât 
oricând. E răspândit ca un adevărat suflet în trupul Europei contemporane. 
Dacă priviți la cultura Europei, în adâncul ei veţi găsi ascuns arianismul: 
toate se rezumă aici la om şi numai la om, şi chiar Dumnezeul-om Hristos a 
fost redus la cadrele unui om. (...) Protestantismul l-a depăşit în arianism 
chiar şi pe Arie. lar papismul cu etica lui este în mare măsură arian. Cine 
nu cunoaşte abominabilul arianism al intelectualilor no ştri?... [37,33]. 

În zilele noastre cultura nu numai că s-a îndepărtat cu mândrie de 
cult, ci chiar se străduie să fie duşman al cultului, coborându-se din poziția 
de unealtă a lui Dumnezeu în cea de unealtă a diavolului. Dacă cineva ar 
face o evaluare critică a culturii contemporane, ar observa deasupra ei 
peceţile ereziei. Şi aceste peceţi nu au apărut la întâmplare, ci sunt rodul 
unei îndepărtări sistematice de ceea ce înseamnă cugetul Bisericii. 

Diavolul găseşte tot timpul argumente pentru a-i ţine lângă el pe cei 
care la un anumit moment s-au lăsat păcăliți. Chiar în faţa unor minuni - 

precum cea făcută de Sfântul Spiridon - unii eretici au rămas înțepeniţi în 
rătăcire. Vedem chiar că istoria Bisericii este plină de minuni care au arătat 
neputința ereticilor, a păgânilor sau a slujitorilor idoleşti care au stat 
împotriva mărturisitorilor creştini. Totuşi, nici unul dintre aceste semne nu 
a avut rolul de a anihila libertatea umană. Dacă Dumnezeu ar fi vrut ca toţi 
oamenii din lume să fie obligați a recunoaşte că singura credință adevărată 
este cea ortodoxă, ar fi făcut minuni înfricoşătoare şi, de spaimă, oamenii 
s-ar fi convertit. Pentru drept-credincioşi minunile care au vădit adevărul 
dreptei-credințe sunt dovezi ale dragostei lui Dumnezeu, sunt dovezi că 
Domnul veghează ca turma să nu meargă pe căi greşite. 

Vom aminti aici de minunea pogorârii luminii sfinte în noaptea de 
Paşti, lumină care se pogoară în fiecare an peste Sfântul Mormânt, lumină 
care arată că adevărata credinţă este cea ortodoxă. Ar fi normal ca această 
minune, care mărturiseşte de secole care este Biserica adevărată, să fie 
cunoscută în toată lumea şi toţi oamenii să ia aminte la „mesajul” ei. Dar pe 
cât este de clar pentru ortodocşi că această lumină este semn dumnezeiesc, 
pe atât de clar pare pentru cei de alte credințe că totul este o simplă 
scamatorie care stimulează credința pelerinilor. Minunea este evidentă şi 
totuşi unii o contestă, fiind asemenea celor despre care Hristos a zis că 
„văzând, nu văd şi auzind, nu aud, nici nu înţeleg” (Matei 13, 13). Totuşi, 
au fost multe cazuri de convertiri spontane în care unii oameni au înteles de 
ce lumina sfântă se arată numai atunci când ortodocşii prăznuiesc Sfintele 
Paşti. Minunea pogorârii sfintei lumini vorbeşte despre modul în care 
Dumnezeu respectă libertatea oamenilor. El se face cunoscut prin anumite 
semne şi minuni care invită, dar nu forțează; cheamă, dar nu obligă pe 
nimeni să vină. 

Creştinii ortodocşi nu au nevoie de semne. Ei cred că Hristos, Fiul lui 
Dumnezeu, îi cheamă la mântuire prin glasul Bisericii. Pentru creştinii 
ortodocşi nu poate exista minune mai mare decât Întruparea Fiului lui 
Dumnezeu. De aceea drept-credincioşii nu caută minuni, ci caută să devină 
părtaşi minunii care este viaţa veşnică în rai alături de Hristos. Dar deşi cei 
întăriți în credinţă nu au nevoie de minuni, minunile nu lipsesc din Biserică. 
Se cade să amintim aici cum a arătat Dumnezeu că numai Biserica 
Ortodoxă este Biserica adevărului, că sfânta lumină se pogoară numai la 
ortodocşi. 

lată relatarea unui arhimandrit, pe nume Calist, despre minunea 
întâmplată în anul 1580, pe vremea patriarhului Sofronie al Ierusalimului: 
„armenii erau în acel timp rău intenţionaţi față de ortodocşi. Ei au făgăduit 
să dea guvernatorului Ierusalimului o sumă importantă de bani ca el să vină 
şi să îl împiedice pe patriarhul ortodox să intre în Biserica Învierii în Sfânta 
şi Marea Sâmbătă. Din cauza lăcomiei, guvernatorul a ascultat şi a poruncit 
să se facă aşa. Astfel numai armenii, cu mare veselie, au intrat în biserică, 

nădăjduind să primească lumina sfântă, în timp ce ortodocşii stăteau cu 
patriarhul afară în curte şi cuprinşi de mâhnire se rugau la Dumnezeu cu 
inimi pline de căință să-Şi arate mila îndurării Sale. 

În timpul rugăciunii lor o coloană de piatră (care a fost numită mai 
apoi «Stâlpul Ortodoxiei» n.n.) s-a despicat şi Lumina sfântă a ieşit prin ea. 
Văzând aceasta, patriarhul s-a ridicat repede şi închinându-se cu evlavie a 
aprins lumânările pe care le avea în mâna sa şi a împărțit lumina 
ortodocșilor, spre sfințirea lor. Când au văzut minunea, portarii 
mahomedani au deschis de îndată porțile bisericii. Patriarhul şi marea 
mulțime împreună cu el au intrat în biserică slavoslovind: «Cine este 
Dumnezeu, mare ca Dumnezeul nostru... » şi astfel a fost slujită liturghia. 

Ca urmare a acestei minuni, unul dintre acei portari mahomedani a 
mărturisit cu tărie pe Hristos ca Fiu al lui Dumnezeu şi a crezut în El. Dar 
când au auzit aceasta foştii săi coreligionari (mahomedanii), s-au aprins de 
mânie şi l-au ars în curtea sfântă, şi în acest fel el a primit moarte de 
martir” [65,15-16]. De ce nu a venit lumina sfântă la armeni? De ce a venit 
şi vine numai la ortodocşi? Pentru că numai credința ortodoxă este cea 
adevărată. Şi Dumnezeu, care cu puterea Sa a făcut să se crape stâlpul de 
piatră ca să țâşnească din el lumina pe care o aşteptau credincioşii, nu va 
conteni să reverse lumina Sa duhovnicească asupra celor care păstrează 
neschimbată învăţătura Sfinților Părinți. 

Până la sfârşitul veacurilor Stâlpul Ortodoxiei va rămâne alinare 
pentru drept-credincioşii care vor fi disprețuiți pentru credința lor şi sprijin 
pentru cei care se vor clătina în credință. Din păcate, din ce în ce mai mulți 
oameni vor avea îndoieli privitoare la învăţăturile Bisericii. 

Din experimentul comunist duşmanii credinței creştine au înțeles că, 
oricât de puternic ar fi prigonită Biserica, sângele martirilor nu va înceta să 
rodească; şi cu cât mai mulți oameni dobândesc cununa muceniciei, cu atât 
mai mult sporeşte slava Bisericii. Deşi au slăbit-o puternic, zeci de ani de 
prigoană nu au putut dărâma Biserica. Şi diavolul a întețit lupta chiar din 
interior. Aşa cum un părinte îşi momeşte copilul cu ceva dulce atunci când 
vrea să îl liniştească, tot aşa diavolul i-a momit pe creştini cu „bunătăţile” 
eretice. De fapt, i-a servit cu cotorul care rămăsese de la mărul din care a 
muşcat Adam. Şi încetul cu încetul, ca vrăjiți, oamenii au început să 
mănânce din acest cotor. 

Nu mai este nevoie de prigoană: lepădarea vine de la sine, cu multă 
eleganţă. Sătui de discursul „învechit” al Bisericii, intelectualii au găsit 
învățături care de care mai incitante, care de care mai misterioase. Scopul 
diavolului a fost atins - metoda a dat roade. 

Încetul cu încetul rătăcirea s-a întins şi se întinde fără să ţină cont de 
stavile. Un părinte spunea că secolul XX a adus omenirii două rele: 
S.I.D.A. şi mentalitatea New-Age, mentalitatea Noii Ordini Spirituale. Pe 

cât de grijuliu se feresc însă oamenii de S.I.D.A., pe atât de puţin se feresc 
de virusul new-age-ist, al păgânismului îmbrăcat în haină creştină. 

Acest virus are în componenţa sa ispita cunoaşterii spirituale; aşa 
cum Dumnezeu îi ajută pe sfinţi să Îl cunoască, tot aşa diavolul îi ajută pe 
eretici să cunoască o sumedenie de „realităţi transcedentale.” Oamenii nu 
mai văd în erezie un pericol, nu mai sunt capabili să simtă prezența 
Ispititorului. Oamenii se duc de bunăvoie spre diavol crezând că se 
îndreaptă spre Dumnezeu. La drept vorbind, foarte puţini sunt cei care, în 
inconştienţa lor, vor să ajungă în chinurile veşnice. Majoritatea sunt bine 
intenţionaţi, dar vrând să se unească pentru totdeauna cu Hristos se unesc 
cu duşmanul Său. 

Singurul remediu care există în această situație este căutarea 
adevărului Bisericii. Numai sorbind apă de la izvorul curat al Sfintei 
Tradiţii vom putea să ÎL primim în sufletele noastre pe Hristos. Să nu 
încercăm să ne unim cu Hristos urmând calea pe care o arată diferiții 
„învăţători” care nu au nimic în comun cu Sfinţii Părinţi ai Bisericii. Aşa 
cum atunci când vrem să urcăm un munte nu îi întrebăm despre dificultatea 
muntelui pe cei care au poze ale muntelui, ci pe cei care au urcat muntele, 
tot aşa despre mântuire, despre unirea cu Hristos şi despre dobândirea 
sfințeniei trebuie să îi „întrebăm” pe cei care au dobândit sfinţenia. 

Sfânta Tradiție este ca o gazdă primitoare care îşi aşteaptă 
nerăbdătoare oaspeţii pentru a-i hrăni cu bunătăţi alese. Să avem curajul de 
a căuta răspunsuri la nelămuririle noastre în Tradiţie. Ea este calea cea 
dreaptă, ea este izvorul cel curat. 

Mitropolitul Hierotheos Vlachos ne pune înainte o adâncă învățătură 
patristică: „În Biserică, cum spune Sfântul Grigorie Palama, există «cei 
învăţaţi prin experiere» iar apoi cei care-i urmează şi-i cinstesc pe cei 
încercaţi. Deci, dacă nu avem propria experienţă în privinţa acestor lucruri, 
trebuie totuşi să urmăm învățătura celor ce Îl văd pe Dumnezeu, sfinţii cei 
îndumnezeiți şi încercați. Numai aşa putem avea cugetul Bisericii şi 
conştiinţa Bisericii. Altfel în multe chipuri deschidem calea propriei 
pierzanii” [49, 187]. 

Aceasta este calea smereniei: să primim în inimile noastre predania 
Sfinților Părinţi. Omul contemporan însă, plin de iubire de sine, vrea să 
ajungă el însuşi la cunoaşterea directă a adevărului. Biserica nu a rezervat 
această cunoaştere unui număr limitat de sfinți: calea sfinţeniei este 
deschisă şi oricine merge pe această cale Îl va putea cunoaşte pe Dumnezeu 
„prin experiere”, cum l-au învăţat Sfinţii Părinţi (chiar dacă măsura lor este 
foarte dificil de atins în zilele noastre în care credinţa multora s-a răcit). În 
secolul XX, de exemplu, un monah precum Sfântul Siluan Athonitul a 
putut să ajungă asemenea marilor Părinţi ai Bisericii. Omul contemporan 
refuză calea „cunoaşterii prin experiere” deoarece aceasta presupune întâi 

de toate smerenie, apoi nevoinţă, ascultare şi îndelungată rugăciune. Omul 
zilelor noastre caută trăiri mistice „la minut”, caută extazuri imediate şi 
sfințire fără efort. Ceea ce nu se poate. 

E interesant de remarcat că aceiaşi oameni care se sfiesc să meargă 
pe calea nevoinţei pe care au arătat-o Părinţii depun eforturi impresionante 
pentru a merge pe căi spirituale îndoielnice (de exemplu, oameni care 
spuneau că nu pot ţine posturile pe care le-a rânduit Biserica ţin cu uşurinţă 
regimuri mult mai aspre numai pentru a-şi îmbunătăți capacităţile 
vindecătoare; ca să practice o astfel de nevoință aceşti „asceţi” primesc 
puteri de la diavol). 

În zilele noastre este foarte răspândită ideea că Biserica 
propovăduieşte o învăţătură pe care au născocit-o slujitorii ei, o 
învăţătură care conţine adevărul amestecat cu minciuna. Într-un moment 
istoric în care cele mai ciudate credinţe religioase au pretenţia de a se aşeza 
la masa dialogului cu credinţa creştină, o astfel de idee nu mai poate 
surprinde pe nimeni. 

Dar credinţa creştină nu are cum să dialogheze cu alte credinţe 
deoarece este singura credință mântuitoare, este singura credință care îl 
uneşte pe om cu Dumnezeu. Fiul lui Dumnezeu, Domnul nostru lisus 
Hristos, ne-a arătat nouă calea spre cer şi pe aceasta o propovăduieşte 
Biserica. Cine vrea să separe Biserica de Hristos comite o crimă, deoarece 
separă Trupul de Cap. 

Un gânditor indian, vrând să arate că recunoaşte frumusețea 
învățăturilor lui Hristos, a spus: „Daţi-mi-L pe Hristos şi păstraţi voi 
Biserica şi toate ale ei.” Cam asta încearcă omul zilelor noastre - să ÎI 
separe pe Hristos de Biserică şi să ÎI înţeleagă după cum îi place. O astfel 
de concepţie este idolatră; cei care o au nu se închină lui Hristos, ci ideilor 
preconcepute după care vor să modeleze realitatea. 

Hristos nu trebuie cunoscut după cum ni se năzare nouă, ci aşa cum a 
vrut El Însuşi să fie descoperit, aşa cum S-a arătat Bisericii. Hristos nu vrea 
să fie cunoscut decât ca Fiu al lui Dumnezeu şi ca mântuitor al sufletelor. 
Celor care încearcă să găsească în credinţa creştină tot felul de paralele cu 
alte credinţe religioase, Hristos le este piatră de poticnire. 

Este foarte greu de înţeles legătura dintre dogmă şi vieţuirea 
duhovnicească a creştinilor. Pe cât de simplu este a înţelege de ce Sfinții 
Părinți s-au luptat cu atâta jertfelnicie pentru apărarea cultului sfintelor 
icoane, pe atât de greu este a înțelege de ce au fost atâtea polemici 
teologice între cei care susțineau că Hristos a avut o voinţă - cum susțineau 
ereticii monoteliţi, sau două - cum învățau Părinţii purtători de Dumnezeu. 
Acum se susține nu numai ideea că pe mireanul obişnuit nu l-au interesat 
niciodată astfel de probleme, că a mers pe calea mântuirii fără să îşi pună 

probleme dogmatice, ci şi că oricare ar fi fost adevărul, viața sa morală ar fi 
fost aceeaşi. 

Această problemă este una dintre problemele esenţiale şi cine nu o 
înțelege cum trebuie riscă să se îndepărteze de adevăr. Căci atât dogmele 
cât şi ereziile au ecou în viețuirea celui ce şi le însuşeşte. Dar numai 
adevărul este mântuitor. Nu ne putem uni cu Adevărul decât pe calea 
adevărului. În momentul în care relativizăm importanţa unui anumit aspect 
al credinţei creştine atunci relativizăm propria noastră relaţie cu Hristos. 

Uneori oamenii pot înțelege implicațiile morale ale unora dintre 
rătăciri. De exemplu, oricine îşi poate da seama că teoria conform căreia toți 
oamenii se vor mântui în cele din urmă (apocatastaza), deoarece Dumnezeu 
nu poate fi neîndurător cu propria Sa creație, are drept consecință directă un 
elan spre o viață de păcat; căci dacă suntem predestinați să ne unim cu 
Dumnezeu pe lumea cealaltă (chiar dacă stăm câtăva vreme prin iad), pe 
lumea asta putem să ne facem de cap „în linişte”. Dar este aproape imposibil 
pentru marea majoritate a credincioşilor să conştientizeze care erau urmările 
acceptării unor erezii care celor neînvăţaţi li se par neesențiale - cum ar fi 
monotelismul. Monotelismul arată cât de fină este deosebirea dintre adevăr 
şi erezie: credința duşmanilor Sfântului Maxim Mărturisitorul era aproape 
curată; singurul lucru pe care nu îl primeau era învăţătura despre cele două 
voințe ale Mântuitorului, şi de aceea au fost anatemizaţi de Biserică. Astăzi, 
cei care au credințe mult mai rătăcite, susțin că în privința dogmelor nuanțele 
nu sunt chiar atât de importante. 

Dumnezeu nu vrea ca mirenii să fie doctori în teologie; dar vrea ca 
mirenii să primească învățătura propovăduită de Biserică tocmai pentru că 
această învăţătură este mântuitoare. Un creştin nu trebuie să respingă o 
erezie numai după ce este conştient de urmările ei, ci chiar din momentul în 
care a luat cunoştinţă de ea. Creştinul trebuie să primească tot ceea ce au 
hotărât de Dumnezeu purtătorii Părinţi de la Sfintele Sinoade şi să respingă 
tot ceea ce au respins aceştia. 

Afirmația potrivit căreia pe mireni nu îi interesează învățătura 
dogmatică a Bisericii este rău-voitoare. Pe mireni îi interesează mai ales 
faptul că Biserica deţine adevărul de credinţă, şi aceasta le dă o mare 
siguranță şi o linişte binecuvântată. Ei se împărtăşesc de această învățătură 
dogmatică nu numai prin predicile pe care le ascultă, cât mai ales prin 
slujbele la care iau parte (căci nu numai predicile au conţinut dogmatic, ci 
şi textele liturgice). 

Recunoscând că pentru mireni este extrem de important să 
dobândească aşa-numitul „cuget al Bisericii”, Cuviosul Părinte Paisie 
Aghioritul observa că „mulți sfinți mucenici, atunci când nu ştiau dogma, 
spuneau: «Cred ceea ce au mărturisit Sfinţii Părinţi». Dacă cineva spunea 
asta, mărturisea! Adică nu ştia să aducă dovezi prigonitorilor pentru 

credința lui şi să îi convingă, dar avea încredere în Sfinții Părinți. Se 
gândea: «Cum să nu avem încredere în Sfinţii Părinţi?” [32, 321]. 

Pe mireni îi interesează învățăturile bisericeşti, chiar dacă nu le 
cercetează amănunțit; adâncimea unor amănunte face dificilă înţelegerea 
lor de către cei fără pregătire teologică. De fapt, nici cea mai serioasă 
pregătire teologică nu este de ajuns pentru a înțelege dogmele. Un geniu 
ateu poate cerceta o dogmă şi totuşi nu o poate pătrunde. Necredincioşii nu 
poate înţelege de ce învăţătura Bisericii este radical diferită față de orice 
sistem filozofico-religios al lumii acesteia. În Biserică nu geniile au stabilit 
dogmele. Ci adevărul mântuitor a fost descoperit prin Duhul Sfânt de 
Dumnezeu luminaților Părinţi care l-au răspândit apoi lumii întregi. 
„Părutu-s-a Duhului Sfânt şi nouă...” (Fapte Ap. 15,29) este formula care 
arată clar că Sfinții Apostoli - şi urmaşii lor, Sfinţii Părinţi - nu vorbeau 
doar după propriile cugete, ci după cum le insufla Duhul adevărului. 

Mărturisind faptul că numai în Biserică, singura deţinătoare a 
adevărului, ne putem împărtăşi de adevăr, Sfântul Irineu al Lyonului învăţa 
că „trebuie să ne adăpostim în Biserică, să ne lăsăm formaţi la sânul ei şi să 
ne hrănim din Scripturile Domnului. Căci Biserica a fost plantată ca un 
paradis în această lume” [40,69]. 

Credincioşii ştiu că în Biserică găsesc adevărul şi astfel merg pe 
calea pe care îi modelează dogmele, pe calea sfinţeniei, în timp ce înţelepții 
închipuiți aşteaptă să înţeleagă dogmele cu propriile minţi şi se lasă 
modelaţi de rătăcire. Şi pe cât sunt de contradictorii învățăturile înţelepților 
închipuiți, pe atât de unitară este învăţătura Bisericii Ortodoxe, care prin 
Sfânta Tradiție se împărtăşeşte de adevărul propovăduit de Mântuitorul 
Hristos, de Sfinții Apostoli şi de urmaşii acestora. 

„Biserica, după ce a primit, cum am spus, această propovăduire şi 
această credinţă, măcar că e răspândită în toată lumea, le păstrează cu grijă, 
ca şi cum ar locui într-o casă. De asemenea ea crede Apostolilor şi 
Ucenicilor acestora, ca şi cum ar avea un singur suflet şi aceeaşi inimă. Ea 
predică acestea în armonie cu Apostolii, învaţă şi transmite ca şi cum ar 
avea o singură gură. Deşi în lume limbile sunt deosebite, puterea Tradiţiei e 
una şi aceeaşi. După cum soarele, zidirea lui Dumnezeu, e unul şi acelaşi în 
toată lumea, tot aşa şi propovăduirea adevărului se arată pretutindeni şi 
luminează pe toți oamenii care vor să vină la cunoştinţa adevărului. Nici cel 
tare în cuvânt dintre Întâistătătorii Bisericilor nu va spune altceva decât 
aceste învățături, căci nimeni nu este mai presus de Învățătorul său (Matei 
10,24; Luca 6,40), nici cel slab în cuvânt nu va împuţțina Tradiţia” - Sfântul 
Irineu al Lyonului [53, 33]. Una şi aceeaşi este învățătura Bisericii 
Ortodoxe, şi ea va rămâne neschimbată până la sfârşitul veacurilor, oricât 
de grele ar fi atacurile din partea vrăjmaşilor văzuţi sau nevăzuţi. 

Privitor la cuvântul Sfântului Apostol Pavel: „toate să le încercaţi, 
ţineţi ce este bine...” (| Tes. 5, 21), trebuie făcute unele precizări. În 
perioada comunistă se reproşa Bisericii că prosteşte lumea, că o aruncă în 
întuneric deoarece respinge cunoaşterea; şi multă cerneală „roşie” a curs 
împotriva dictonului „biblic”: „crede şi nu cerceta!” Mulţi oameni s-au 
îndepărtat de Biserică numai aflând acest „verset? care ucide aspiraţia 
firească a omului spre cunoaştere. Dar de fapt acest dicton - şi nimic nu 
pare mai contrar cunoaşterii decât el, nu se regăseşte în Sfânta Evanghelie. 
Acelaşi diavol care susţinea că Biserica se opune cercetărilor ştiinţifice 
strigă astăzi că avem dreptul de a „cerceta toate”, şi de a alege numai după 
ce ştim precis ce alegem. Înveşmântându-se în veşminte teologice, acest 
diavol reuşeşte să capteze atenţia oamenilor. Căci ce este rău în a cerceta 
noi dacă există sau nu reîncarnare? Ce este rău în a vedea ce spun astrele? 
Că dacă ar fi ceva rău, ar părea clar că cercetarea „mesajului” lor este de la 
diavol. 

Se uită prea uşor că Biserica a dat o poruncă peste care nu se poate 
trece. A şaptea poruncă bisericească spune răspicat: „Să nu citim cărți 
eretice”. Iată că cei care vor să fie fii adevăraţi ai Bisericii nu au voie să 
citească cărți eretice; şi dacă porunca s-ar fi dat astăzi ar fi fost extinsă la 
promovarea rătăcirii prin orice ramură a mass-mediei. Omul nu poate 
discerne singur care este adevărul (dacă ar fi fost aşa nu mai era nevoie să 
se adune Sfintele Sinoade). Atunci când le porunceşte credincioşilor să nu 
citească cărți eretice, Biserica încearcă să îi ferească de rătăcire. lată cum 
caracteriza Rolf Nosterud impactul cărților literaturii neopăgâne: „Prin 
deghizarea conceptelor oculte într-o terminologie creştină, cărțile new-age- 
iste au introdus, înşelător, o mulțime de aşa-zişi creştini în cercuri New- 
Age şi neopăgâne... Observaţii marea căutare de care se bucură îngerii 
contrafăcuţi şi distorsiunile feministe despre Dumnezeu. Întrucât cei mai 
mulți dintre «căutătorii de adevăr» contemporani nu cunosc nici datele şi 
nu au nici voința de a rezista acestor iluzii seducătoare, o nouă paradigmă - 
o schimbare în viziunea Americii despre realitate - transformă cultura 
noastră... În timp ce națiunea noastră raționalizează păcatul şi idealizează 
păgânismul, creştinii ar trebui în schimb să ia aminte la avertismentele 
Scripturilor (...)” [24, 63]. 

Să nu se creadă că turma Bisericii e o turmă pe care păstorii o 
îngrijesc pentru ca să tragă foloase de pe urma ei. Biserica este ca o mamă 
care îi ocroteşte pe copii, o mamă care îşi însuşeşte durerea copiilor ei. 
Biserica vrea ca fiii ei să cunoască cât mai mult şi să fie cât mai sporiți 
duhovniceşte. Dar cunoaşterea ruptă de adevăr este întuneric şi e de datoria 
Bisericii să arate credincioşilor care drumuri sunt bune şi care nu. 

Se vehiculează ideea că mai sunt şi unele elemente (cum sunt centrii 
de forță sau circuitul energiei cosmice) pe care nu avem de ce să le căutăm 
în cărțile bisericeşti, pentru că Biserica nu s-a ocupat decât de dogme. 

Despre orice lucru de folos duhovnicesc Sfinţii Părinţi şi urmaşii lor 
au scris sute de pagini. Dacă există un anumit aspect privitor la vieţuirea 
duhovnicească despre care Părinţii nu au scris nimic se poate afirma cu 
tărie că nu este decât rodul rătăcirii. 

Să luăm exemplul „aurelor energetice”. Oare Părinţii văzători cu 
duhul nu ar fi putut scrie tratate întregi, dacă aceasta ar fi fost de folos 
celorlalți? Numai că în loc să facă tot felul de descrieri şi catalogări exacte 
ei s-au mulțumit într-un cor să afirme că e bine ca orice fel de vedenie să 
fie respinsă. Aceasta mai ales datorită faptului că un criteriu rațional de 
diferențiere a vedeniilor nu este suficient (darul deosebirii duhurilor nu este 
dobândit decât de cei sporiți în viaţa duhovnicească; aşa cum vedem în 
Vieţile Sfinților, aceştia ştiau care descoperiri erau de la Dumnezeu şi care 
de la diavol). 

Pe cât de simplu este expusă această idee în cărțile duhovniceşti, pe 
atât de sofisticat sunt prezentate în cărțile neopăgâne criteriile de deosebire 
a vedeniilor între „pozitive” şi „negative”. Este uşor de înţeles că autorii 
acestor cărți nu au ajuns la măsura Sfinților Părinţi şi dacă au scris altfel 
decât Părinţii au făcut-o tocmai pentru că s-au aflat în înşelare. Criteriile 
expuse în aceste cărți, departe de a fi obiective, sunt rodul unei experienţe 
spirituale superficiale; se datorează tendinței de deosebire a duhurilor care 
ignoră experienţa Bisericii, singura care poate să se pronunțe într-o 
problemă atât de delicată. 

Exemplul de mai sus este definitoriu pentru cei care, dintr-o dorinţă 
sinceră de cunoaştere sau dintr-o curiozitate excesivă, încearcă să găsească 
răspunsuri în literatura new-age-istă. Fiind fascinați de subiectele 
interesante pe care le găsesc acolo nu îşi dau seama că prețul pe care îl 
plătesc este tocmai îndepărtarea de adevărul pe care pretind că îl căutau. 

Putem să căutăm până la sfârşitul vieții noastre dovezi despre 
existența lumilor paralele sau despre centrii de forță ai universului. Nu vom 
putea epuiza subiectul. Sufletele noastre vor fi pline de o dragoste pietistă 
față de semeni şi față de întreaga creație, dar sufletele noastre vor fi departe 
de cunoaşterea Dumnezeului cel adevărat. 

Oricât ar încerca omul să cucerească raiul prin propriile puteri nu 
face altceva decât să se lupte cu Dumnezeul pe care nu are cum să Îl 
învingă. Dacă El a rânduit ca omul să meargă pe calea mântuirii în 
Biserică, atunci cel ce va încerca să ajungă la destinaţie pe alt drum se va 
rătăci cu siguranţă. 

Dacă Dumnezeu ar fi deschis faţă de oricare formă de „spiritualitate” 
şi ar fi încurajat orice „experienţă mistică”, atunci ereticii zilelor noastre nu 

ar avea de ce să se teamă. Dar atunci Dumnezeu ar fi cu totul altul față de 
Cel care S-a descoperit poporului ales şi i-a cerut să stârpească idolatria, ar 
fi altul decât Cel pe care Îl cunoaştem din Evanghelii. 

Dar oricât am încerca noi să schimbăm rânduielile omeneşti (aceasta 
fiindu-ne uneori cu putinţă), pe Dumnezeu nimeni nu Îl poate schimba. Nu 
există mântuire pentru cel care de bunăvoie se rupe de învățătura Bisericii. 

Vrem sau nu, trăim într-o lume eretică. Pe cât de mulți oameni 
afirmă că ei cred în Dumnezeu, pe atât de puţini cred că Hristos este Fiul 
lui Dumnezeu, Dumnezeu adevărat din Dumnezeu adevărat; mulţi Îl 
consideră doar cel mai mare iluminat. Sfântul Chiril a atacat această erezie 
încă din secolul al V-lea: „Dacă cineva îndrăzneşte să spună că Hristos este 
un om purtător de Dumnezeu şi nu că este Dumnezeu cu adevărat, ca Fiu 
Unul şi prin natură, întrucât Cuvântul S-a făcut trup şi a fost părtaş la fel cu 
noi sângelui şi trupului, să fie anatema” [9, 47]. 

Anatema dată de Sfântul Chiril este valabilă şi în zilele noastre, dar 
oamenii nu mai vor să mai țină seama de ea; şi parcă preoții înşişi uită să o 
amintească poporului. Ar trebui poate ca astăzi un Sinod sau măcar vreun 
ierarh îngrijorat de rătăcirile care ispitesc turma să aibă curajul de a 
actualiza anatema Sfântului Chiril: „Oricine spune că Domnul nostru lisus 
Hristos nu este Dumnezeu adevărat şi om adevărat, ci că este doar cel mai 
mare spirit sau cea mai elevată creatură, să fie anatema!” 

Trăim o vreme în care cuvântul „anatema” a fost aproape exclus din 
limbajul teologic, o vreme în care dintr-o deschidere ecumenică îndoielnică 
acest cuvânt nu mai este pomenit. Dar oricine citeşte Hotărârile dogmatice 
şi canoanele Sfintelor Sinoade sau scrierilor Sfinților Părinţi găseşte că 
singurul cuvânt pronunțat cu privire la eretici este acesta. 

Primul Canon al celui de-al II-lea Sinod Ecumenic spune limpede: 
„Să fie dată anatemei orice erezie..."3. Prin acest canon sunt osândite toate 
ereziile trecute şi viitoare, şi nici o erezie nu va putea fi apărată sub 
pretextul lipsei unei condamnări speciale din partea Bisericii. Orice 
învăţătură care intră în contradicție cu învăţătura Bisericii este erezie, şi 
nici un artificiu logic nu o poate acoperi, nu o poate scăpa de acest verdict 
bine meritat. Este adevărat că ar fi de dorit ca şi în zilele noastre fiecare 
erezie să fie condamnată de Biserică cu aceeaşi precizie cu care au fost 
atacate ereziile primelor secole. Dar, chiar dacă din motive mai mult sau 
mai puţin întemeiate astfel de anateme nu se prea rostesc astăzi, glasul 
puternic al Sfinților Părinți nu îl poate sugruma nimeni. lar aceştia au dat 
anateme ori de câte ori dreapta-credință a fost atacată de către eretici. 

Pentru a rămâne în duhul Sfinţilor Părinţi, fiecare dintre arhiereii 
Bisericii Ortodoxe au spus, pentru a fi hirotoniți episcopi, o mărturisire de 


3 Toate Canoanele Sinoadelor Ecumenice şi locale incluse în această lucrare sunt luate din cartea Arhidi- 
aconului prof. dr. loan N. Floca — “Canoanele Bisericii Ortodoxe”. 

credință: „„Mărturisesc că voi păstra şi voi urma cu sfinţenie, până la 
suflarea mea cea mai de pe urmă, toate canoanele celor şapte Sinoade 
Ecumenice şi ale celor locale şi învățăturile de Dumnezeu purtătorilor 
Părinţi şi tradiţiile Sfintei Biserici ortodoxe...”. Dar înainte de a mărturisi 
acestea, ei au repetat: „Tuturor ereticilor anatema! Tuturor ereticilor 
anatema!” [2,93]. Nimeni nu poate fi hirotonit episcop până nu îşi însuşeşte 
conştiinţa apologetică a Părinților, până nu mărturiseşte dreapta-credinţă şi 
până nu îi anatemizează pe eretici. Aşa cum „Crezul” este repetat la fiecare 
slujbă a Bisericii (orice rugăciune făcută de cei care nu mărturisesc 
„Crezul” fiind îndoielnică), tot aşa la fiecare hirotonie a unui arhiereu se 
repetă anatemele asupra ereticilor. 

De altfel, nici un eretic care nu se pocăieşte de rătăcirea sa nu se 
poate împărtăşi din bogăţia spirituală a Bisericii. După cum arată 
„Moliftelnicul”, la începutul fiecărei spovedanii, înainte de a-l întreba 
despre păcatele săvârşite, preotul trebuie să îl întrebe pe cel care vine la el 
pentru întâia oară următoarele: 

„«Mai întâi de toate spune-mi, fiule, crezi cu adevărat în Sfânta şi 
de-viaţă-făcătoare Treime? Crezi că soborniceasca şi apostoleasca Biserică 
este sădită şi crescută în Răsărit şi de la Răsărit s-a întins peste toată lumea, 
şi că de atunci stă neschimbată şi neclintită? Sau te îndoieşti de vreo 
oarecare poruncă sau învăţătură?» 

Și de va crede drept şi fără îndoială şi de va şti carte, să zică 
Simbolul Credinței până la sfârşit. lar neştiind carte, să-l înveţi să zică 
acestea: «Cred într-una sfântă, sobornicească şi apostolească Biserică a 
Răsăritului, care stă din început în toate dogmele ei neclintită şi neschim- 
bată” [3,54]. 

Cel care nu vrea să primească învățătura Bisericii nu poate fi 
spovedit, pentru că de bună voie stă departe de adevăr. Şi aşa cade sub 
osânda anatemei Sfinților Părinți. 

Ortodoxia nu are cum să renunţe la acest cuvânt, „anatema”, care îi 
este propriu, aşa cum nici păstorul nu va renunța niciodată la câinii care 
păzesc turma. Trebuie făcută o precizare: se reproşează Bisericii că a folosit 
prea des acest cuvânt dur şi că astfel s-a îndepărtat de Duhul lui Hristos. 
Adevărul este că dacă nu ar fi apărut ereticii Biserica nu ar fi folosit acest 
cuvânt. Deci vina este a celor care s-au îndepărtat de adevărul de credinţă. 
Biserica nu i-a pedepsit când i-a anatemizat, ci doar i-a ajutat să îşi 
conştientizeze starea de rătăcire. 

Să presupunem că un om are lepră. Ce este mai bine să facă doctorul, 
să îi spună că are o răceală trecătoare sau să îi dea diagnosticul corect? 
Dacă nu i-ar spune adevărul şi i-ar da drumul, atunci leprosul i-ar mai 
îmbolnăvi şi pe alții. La fel este cu ereticii. Dacă Biserica i-ar lăsa „în 
pace”, atunci ei nu şi-ar da seama cât de mare este distanţa care îi separă de 

adevăr. Deci nu Biserica îi molipseşte de „lepră”, ci ea constată doar că 
sunt leproşi. 

Să nu se uite că Biserica dă anatema cu scop pedagogic, pentru a 
arăta ereticilor că merg pe calea întunericului, şi că pentru a merge pe calea 
mântuirii trebuie să se lepede de rătăcire. Frezia strică sufletele, le 
murdăreşte atât de tare încât ereticul care moare nepocăit se duce direct în 
iad. Numai dogmele dumnezeieşti oferă cadrul potrivit celui ce vrea să se 
mântuiască. 

Putem spune că dogmele au şi rolul de garduri care separă poporul lui 
Dumnezeu de restul lumii. Cine vrea să stea în afara acestor „graniţe” îşi 
asumă autodistrugerea, îşi asumă chinurile veşnice. Pentru apărarea acestor 
„graniţe” Sfinţii Părinţi s-au luptat până la moarte, fiecare dintre ei fiind gata 
să apere cu preţul vieţii adevărul de credinţă. 

Ca să nu se creadă că vremea Părinților care au iubit Ortodoxia mai 
presus decât propria lor viaţă a trecut, amintim un fragment din mărturisirea 
de credință a cunoscutului avvă Filothei Zervakos, unul dintre sfinții 
secolului XX: 

„Am fost şi sunt, prin harul lui Dumnezeu, pregătit să mă fi jertfit şi 
să mă jertfesc pentru credința ortodoxă şi tradițiile Părinteşti, dacă o va cere 
timpul. Nu primesc, resping şi anatemizez: orice impietate, necredință, 
slavă deşartă, erezie şi greşeală, veche sau nouă, care este potrivnică 
credinţei ortodoxe şi tradițiilor Apostolice şi patristice. Nu accept nici un 
fel de inovaţie sau învățătură omenească străină, potrivnică învățăturii şi 
credinței ortodoxe sănătoase şi sfintelor tradiții despre care Sinodul VII 
Ecumenic declară: «Toate inovațiile sau adăugirile făcute pe lângă 
învăţătura formulată de pururea pomeniții Părinți ai Bisericii, să fie 
anatema!» [59, 182]. 

Scrierea unei cărți despre pericolul neopăgân şi despre modul în care 
Biserica îl respinge ar putea părea fără sens într-o ţară creştină cum este 
România. Dar un studiu îndelungat asupra grupărilor eretice din ţara 
noastră, precum şi discuţiile cu diferiți creştini care se consideră ortodocşi 
deşi se îndepărtează de învăţătura Bisericii în înțelegerea unor anumite 
probleme dogmatice, a avut ca rezultat conştientizarea dezvoltării fe- 
nomenului neopăgân în ţara noastră şi nevoia de a trage un semnal de 
alarmă. 

România a fost realmente inundată de râurile rătăcirilor şi a ajuns să 
„clocească” ouăle multora dintre cucii întunericului (cucul este o pasăre 
care nu îşi cloceşte singură ouăle, ci le depune în cuiburile altor păsări; 
după ce puii de cuc ies din găoace încep să îi arunce afară din cuib pe 
ceilalți, pentru a rămâne singurii stăpâni ai teritoriului). Țara noastră este 
cuibul în care fel de fel de cuci, care de care mai „iniţiaţi”, vin şi îşi lasă 

ouăle. Din păcate puii lor cresc foarte repede şi se luptă din toate puterile să 
stăpânească cât mai mult din cuib. 

Sondajele arată că populaţia României este majoritar ortodoxă, şi că 
Biserica Ortodoxă este recunoscută ca fiind Biserica naţională. Problema 
rătăcirilor duhovniceşti nu ar fi prea îngrijorătoare dacă peste 80% dintre 
români (câţi s-au declarat în sondaje ortodocşi) ar trăi ca fii ai Bisericii. 
Există însă trei probleme serioase privitoare la calcularea acestui procent. 

Prima problemă este numărul mare de persoane care şi-au declarat 
formal apartenenţa la Biserica Ortodoxă, dar care chiar dacă vin din când în 
când la Biserică au anumite concepţii eretice (cred în reîncarnare, merg la 
„vindecători””, fac yoga, ...). Or, o persoană care crede în reîncarnare sau în 
altele asemenea stă sub anatema Sfintelor Sinoade Ecumenice şi a Sfinților 
Părinţi. Oricât de bună la suflet ar fi, oricât de multe fapte bune ar face, o 
asemenea persoană s-a rupt fără să îşi dea seama de Biserica din care a 
făcut parte. 

A doua problemă este numărul mare de eretici care ascund faptul că 
au părăsit Biserica pentru a nu trezi în rândurile preoţilor o reacție promptă 
şi pentru ca lupta împotriva sectelor să fie de proporții reduse. Dacă de 
exemplu s-ar face public faptul că mai puţin de 40% dintre locuitorii unui 
anumit judeţ din ţara noastră au rămas ortodocşi, atunci ierarhul locului ar 
fi obligat să ia măsurile necesare pentru a stârpi rătăcirea, după cum arată şi 
Canonul 123 al celui de-al optulea Sinod local de la Cartagina: „Dacă vreun 
episcop va fi neglijent față de eretici, ori în privinţa condicilor, ori în 
privinţa scaunelor, să se admonieze de către episcopii sârguincioşi vecini şi 
să 1 se arate neglijenţa lui ca să nu aibă cuvânt de apărare; iar dacă din ziua 
în care a fost admoniat, până în şase luni petrecând în aceeaşi eparhie, nu ar 
purta de grijă în privința celor ce sunt datori a se întoarce în unitatea 
sobornicească, cu unul ca acela să nu intre în comuniune, până când nu va 
îndeplini acest lucru (...).” În momentul de faţă, având sondaje care nu fac 
altceva decât să lase impresia că activitatea grupărilor eretice este redusă, 
nu putem fi conştienţi de amploarea reală a fenomenului. 

Cea de-a treia şi cea mai gravă problemă este următoarea: numărul 
de creştini îl recunoaştem nu după ce spun sondajele, ci după ce „spun” 
bisericile în zilele de duminică, după numărul de credincioşi care vin la 
Sfânta Liturghie (există în multe cazuri impedimente reale care îi împiedică 
pe creştini să vină la sărbătorile din timpul săptămânii - serviciu, şcoală,...,- 
deşi în unele cazuri - mai ales la unii pensionari, „impedimentul” principal 
este pierzătoarea de suflet patimă a comodităţii). Aşa cum într-o bătălie nu 
contează doar câți au rămas pe câmpul de luptă, ci contează şi câți au 
dezertat, tot aşa în ceea ce priveşte numărul de creştini nu contează atât ce 
spun sondajele, cât contează numărul celor care vin la slujbele Bisericii. 
Acest număr nu au cum să îl cunoască direct ierarhii. De fiecare dată când 

la vreo parohie se slujeşte o liturghie arhierească pentru respectiva 
comunitate este sărbătoare şi vin la biserică şi tinerii şi bătrânii, nevrând să 
rateze un asemenea eveniment (din punct de vedere practic este foarte greu 
pentru episcopi să ţină legătura cu sutele de parohii pe care le păstoresc). 
Când arhiereul vine la vreo parohie şi găseşte biserica arhiplină nu poate să 
nu se bucure. Dar numai preotul paroh ştie câți dintre acei oameni vin de 
obicei la slujbă, sau câţi au venit chiar din parohiile vecine pentru a-l vedea 
pe episcop slujind. 

Din păcate la astfel de momente festive prea puţini preoţi consideră 
că este potrivit să aducă la cunoştinţa ierarhului starea reală a parohiei. 
Pentru a nu tulbura frumuseţea momentului, mulți se mulţumesc să se 
bucure că a venit atâta lume. 

După căderea dictaturii comuniste numărul celor care s-au apropiat 
de Biserică a crescut considerabil. Numărul celor care veneau la slujbă în 
perioada comunistă era, incontestabil, mult mai mic. Creşterea a fost 
firească şi s-a datorat libertăţii religioase recunoscute de către stat (ca să nu 
mai amintim elementele secundare care au facilitat-o: introducerea religiei 
în şcoli, crearea paracliselor în spital€...). În aceste condiţii cel care afirmă 
că numărul real de credincioşi ortodocşi este mult mai mic decât arată 
statisticile riscă să intre sub incidenţa ridicolului. 

De aceea pentru a argumenta semnalul de alarmă pe care încerc să îl 
trag prin intermediul acestor rânduri voi trece la statistici mult mai precise. 
Capitala României, oraşul Bucureşti, are peste 2.500.000 de locuitori şi 
aproximativ trei sute de parohii. Un calcul estimativ arată că şi dacă toate 
bisericile ar fi arhipline, mai mult de 10 % dintre bucureşteni nu ar avea — 
fizic - cum să încapă în ele. Dar tot aşa cum la bisericile unde slujesc preoţi 
mai cunoscuţi lumea se înghesuie ca la târg, tot aşa la celelalte biserici mai 
rămâne destul loc liber. O statistică obiectivă arată că mai puţin de 10% 
dintre bucureşteni vin duminica la slujbă. 

Deşi procentul de mai sus poate părea ambiguu, întâlnim o situaţie 
asemănătoare în marea majoritate a parohiilor rurale. Deşi oamenii de la ţară 
sunt mai credincioşi, întâlnim foarte puţini tineri în biserică (şi foarte mulți 
în locurile în care se pierd sufletele...). Dacă dintr-o parohie de 400 de 
persoane - dintre care s-au declarat ortodoxe 60%, la biserică vin numai 50, 
nu este obiectiv să ne mulţumim cu rezultatul sondajului „oficial”. Mai ales 
că sunt destule sate în care deşi sondajele arată liniştitor triumful Ortodoxiei, 
numărul persoanelor care merg la diferitele adunări neoprotestante depăşeşte 
numărul celor care merg la biserică. Numărul celor care merg în noaptea de 
Paşti la biserică este într-adevăr mare. Dar nu toţi cei care merg atunci la 
biserică sunt cu adevărat credincioşi. Noaptea de Paşti este pentru mulți un 
spectacol, şi după ce vin „să ia lumină” se duc la cele mai pătimaşe petreceri. 

Pentru unii ca aceştia se mâhnea Sfântul Calinic de la Cernica: „Ah! 
Aceştia sunt fiii luminii, cum îi numeşte Apostolul pe toți creştinii? «Ca fiii 
luminii să umblați» (Efeseni 5, 8). Sunt oare aceştia ucenici ai lui 
Dumnezeu - Omul lisus? Sunt ei copii ai Sfinților? Moştenitori ai atâtor 
mucenici, care ne călăuzesc şi care şi-au vărsat sângele şi care şi-au dat 
viaţa prin mii de chinuri, ca să nu facă vreun păcat care după înfăţişare era 
vrednic de iertare, adică să se lepede de credință numai cu gura, dar să o 
păstreze în inimă? De unde provin toate acestea? Din slăbirea credinţei. E 
limpede că ne-am apropiat de acele nenorocite timpuri de care a vorbit 
Domnul îndoindu-Se, că atunci când va veni pe pământ va găsi oare 
credința pe care a sădit-o cu atâtea pilde şi a cultivat-o cu dumnezeiescul 
Său sânge.” [22,9]. 

După învăţătura Sfinților Părinţi, creştin este numai cel care ia parte 
la slujbele Sfintei Biserici. A existat chiar o pravilă care spunea că „cel care 
lipseşte la mai mult de trei liturghii să fie scos din comunitate!”. Dacă s-ar 
mai ţine cont de ea astăzi atunci bisericile ar fi aproape goale (dar şi cei 
care ar rămâne, ar fi creştini adevăraţi, nu numai cu numele...). 

E adevărat că Biserica dovedeşte îngăduință şi înţelegere pentru cei 
păcătoşi, şi că până când se va stabili mai precis de către un sinod dacă cei 
care vin la biserică numai la sărbătorile „mari” pot sau nu pot fi împărtăşiți, 
aceştia mai au încă libertatea de a se considera „buni credincioşi”. 

Totuşi putem considera modul în care ei înțeleg Biserica drept o 
erezie soteriologică: li se pare că dacă au fost botezați şi dacă îşi 
imaginează că se vor pocăi înainte de moarte atunci au tot ce le trebuie ca 
să se mântuiască. Dar nu aceasta este înțelegerea corectă a Bisericii: 
Biserica este Trupul lui Hristos în care cine nu trăieşte ca mădular viu, se 
usucă şi moare. Rolul Sfintei Biserici nu este numai de a boteza şi de a da 
iertare de păcate celor aflaţi în pragul morţii, ci este acela de a creşte 
sufletele în urcuşul duhovnicesc spre Împărăţia Cerurilor. 

Revenind la ideea că foarte puţini clerici sunt conştienţi de 
amploarea fenomenului neopăgân, vom accentua ideea că lucrurile nu 
trebuie să rămână aşa. Încetul cu încetul, cu cât preoții şi ierarhii vor 
înțelege cât de mare este asaltul neopăgân, cu atât replica dată va fi mai 
roditoare. Pentru a da un exemplu pentru felul în care ierarhia Bisericii poate 
afla starea reală a baricadelor rătăcirii, vom reproduce un chestionar alcătuit 
în 1984 de Vatican - prin Secretariatul pentru Unirea Creştinilor, chestionar 
trimis Conferinţelor episcopale şi dicasteriilor cu scopul de a înlesni 
cunoaşterea şi combaterea caracatiței neopăgâne (oricât am critica spiritul 
iezuit al Vaticanului, uneori se dovedeşte mai folositor decât melancolia 
balcanică): 

„1) Vă rugăm să indicaţi în ce măsură se pune problema sectelor în 
ţara sau regiunea dumneavoastră. Indicaţi, de exemplu: tipurile de secte (de 

origine creştină sau de altă origin€...), importanța numerică a adepților lor; 
ce atractivitate exercită asupra catolicilor? 

2) Care sunt principalele probleme pastorale puse de acest fenomen? 
Care grupuri de catolici sunt mai lovite? Tinerii? Familule? 

3) Cum a intervenit Biserica din ţara sau regiunea dumneavoastră în 
fața acestui fenomen? A făcut, de exemplu, un recensământ al sectelor, a 
făcut cercetări, a elaborat un directoriu, un plan de acţiune pastorală...? 

4) Care sunt cauzele aparente ale succesului sectelor la catolicii din 
țara sau regiunea dumneavoastră? (Condiţii socioculturale sau politice 
speciale, nevoi religioase sau psihologice nesatisfăcute...)? 

5) Ce atitudine evanghelică este bine de adoptat în faţa acestui 
fenomen? 

6) Vă rugăm să ne indicaţi principalele documente sau cărți publicate 
(de către catolici sau şi de către membrii altor Biserici sau comunități 
ecleziale care trebuie, la rândul lor, să facă faţă acestei probleme) cu privire 
la problematica sectelor în ţara sau regiunea dumneavoastră. 

7) Care sunt persoanele cele mai competente care ar putea participa, 
în viitor, la aprofundarea acestei consultări?” [62, 36]. 

Chestionarul acesta (cu toate insuficiențele sale) ar putea să fie o 
lecţie pentru cei care cred că nu trebuie să ne ostenim combătând mişcările 
eretice din vremurile noastre. Totuşi, un astfel de chestionar (chiar făcut de 
ierarhii ortodocşi) nu rezolvă prea multe probleme. Feţele înşelării sunt cât 
se poate de schimbătoare, asemenea culorii cameleonului. Doar 
chestionarul de mai sus provine din mediul catolic contemporan - mediu 
destul de pervertit prin mai multe „filiere” neopăgâne (de la „avva” 
Teilhard de Chardin până la tehnicile Zen practicate în unele mănăstiri 
catolice). Dar chiar dacă unele forme ale rătăcirii vor scăpa vigilenţei celor 
care pot întocmi astfel de chestionare, cel puţin restul vor fi tratate cu 
seriozitate. 

Din păcate foarte puţini dintre creştini iau în serios semnalele de 
alarmă privitoare la răspândirea rătăcirilor (tăcerea nu este totală - există şi 
clerici care prin predici sau scrieri combat aceste rătăciri). Pe cât de mare 
este vina clericilor care nu veghează asupra turmei, pe atât de mare este 
vina păstoriților care nu vor să ia aminte la povăţuirile păstorilor. Mai mult 
chiar, cea mai mare parte dintre cei rătăciți nu vor să vadă în aceste 
povăţuiri o chemare la pocăință, ci se mulţumesc să păstreze o atitudine de 
superioritate. 

Pentru a înțelege modul în care creştinii aflați în rătăcire privesc 
încercările preoților de a feri turma de erezie cităm un fragment din 
„Scrisoarea către părinţii care-şi prigonesc copiii”: 

„Nu era nici o sărbătoare religioasă în calendarul creştin ortodox. Era 
pur şi simplu într-o miercuri. Parohul a avut ca invitat un alt preot. S-au citit 


45 


Danion Vasile 


douăsprezece evanghelii (se pare că se slujea Sfântul Maslu la care se citesc 
şapte sau opt şi nu douăsprezece evanghelii - n.n.). Răstimp în care cei doi 
predicau: «Fiţi cu băgare de seamă, iubiţi credincioşi, zise invitatul, că au 
apărut tot felul de secte, păziți-vă copiii!»... «Da, completă parohul, şi la noi 
în oraş se află puternica sectă Elta, foarte periculoasă»... şi tot aşa, când cu o 
evanghelie, când cu puternica «sectă periculoasă», şi dă-i, şi dă-i, ca la 
minunatele lecţii de «ateism ştiinţific» de acum câțiva ani când, vai! deodată 
un urlet putemic a întrerupt slujba. Dacă sub domnia satanicului de acum 
câțiva ani cineva întrerupea slujba de ateism ştiinţific, îl păpau «băieţii cu 
ochi albaştri», acum însă, dă-i şi dă-i, când cu evanghelia, când cu «pericu- 
loasa sectă», a răsunat un urlet, şi iar o evanghelie, şi iar un urlet, în sfârşit, 
totul s-a terminat cu un scheunat prelung... Oameni buni, urlase şi scheunase 
în timpul slujbelor oficiale în sfânta catedrală a lui Ştefan cel Mare şi Sfânt o 
femeie! Lumea era îngrozită, şi atunci răsună altă voce în biserică: «oameni 
buni, nu acesta este adevărul despre ELTA, citiți revista cu acest nume, 
duceți-vă la cursurile filialei din oraşul nostru, adică mergeţi la izvoare... » 
Vocea era... un copil! O parte din oameni s-au înghesuit în jurul lui şi al 
prietenilor săi: «Spune-ne, spune-ne tu, copilule, adevărul!, îl rugau ei atât 
în biserică cât şi afară (...). 

Am scris că «lupii au intrat în altarele Domnului». Să demonstrăm în 
continuare acest mecanism diabolic. Preotul a spus un neadevăr în Sfântul 
Altar (chipurile, prin avertizarea asupra sectei n.n.) . Adică o minciună. 
Aceasta se numeşte blasfemie. Lupul când urlă în pustie îi răspunde un alt 
lup. În cazul de faţă, al doilea lup a fost femeia care a urlat (...) 

Când am relatat acest caz nemaipomenit cuiva care cunoaşte care 
sunt aceste relații în cadrul clerului, omul mi-a răspuns: «O, să nu crezi 
cumva că cei doi preoţi au făcut ce-au făcut de capul lor». Cu alte cuvinte, 
tot jalnicul spectacol (adică demascarea pericolului sectar! n.n.) a fost 
dirijat de mai sus, adică de superiorii în grad bisericesc” [68,17]. 

Am reprodus - cu strângere de inimă - acest fragment care arată 
foarte expresiv cum este privită misiunea păstorilor de a veghea asupra 
turmei. Nu era anormal ca o persoană posedată să urle în timpul slujbei 
(doar pentru aceasta sunt aduşi demonizaţii în biserică, pentru a fi eliberaţi 
din lanţurile diavoleşti). Dar este anormal ca cineva să tragă concluzia că 
aceste urlete, care dovedeau tocmai faptul că pe diavol îl ardea puterea 
dumnezeiască invocată în rugăciune, se datorau unei predici apologetice. 

Dacă s-ar fi dus la ELTA sau la oricare altă grupare eretică, 
demonizatul nu ar fi avut de ce să urle, s-ar fi simţit „în familie”. Este bine 
să se înţeleagă că numai în Biserică demonizaţii pot afla tămăduire. Deşi 
există o sumedenie de grupări eretice sau de „vindecători”” care pretind că 
alungă duhurile necurate, de fapt acolo liniştirea celui bolnav este 
superficială şi se datorează tocmai acceptării ereziei (există unele 

„vindecări” care par atât de spectaculoase - cu urlete, zgomote stranii, 
miros de fum, încât sunt uşor de confundat cu cele reale care au loc numai 
în Casa Domnului). 

Dacă bolnavul ar părăsi calea întunericului şi ar vrea să se întoarcă în 
Biserica Ortodoxă, atunci diavolul, simțind că îl pierde din gheare, lar 
chinui din nou până când Dumnezeu va socoti că este momentul să Îşi arate 
puterea tămăduitoare. Şi, o altă piatră de poticnire: mai de folos îi este celui 
demonizat să moară în suferință decât să accepte o vindecare de moment 
care îi va aduce chinuri veşnice. 

Este tulburător modul în care ereticii se împotrivesc încercărilor 
păstorilor Bisericii de a-i întoarce pe drumul cel bun (cazul prezentat mai 
sus fiind clasic). Dacă cei rătăciți ar fi căutat cu inima curată adevărul, 
atunci, după cum arată Sfântul Atanasie cel Mare, „n-ar fi căzut în atâta 
neruşinare încât să se împotrivească şi celor ce, căzând ei, voiesc să-i 
ridice, ba să-i socotească mai vârtos duşmani pe cei ce-i îndeamnă la 
dreapta credință. Dar precum se vede, ereticul este cu adevărat viclean şi 
are inima stricată şi aplecată spre necredinţă în toate privințele. Căci, iată, 
fiind respinşi în toate şi goliți de orice înţelegere, nu se ruşinează, ci ca 
fiara numită de miturile eline «hidră», după ce sunt ucişi şerpii dinainte, 
naşte alți şerpi, întrecându-se cu ucigătorul lor prin naşterea altora, aşa şi 
duşmanii şi urâtorii lui Dumnezeu, plângând sufleteşte pe ruinele 
argumentelor ce le-au folosit, născocesc alte şi alte argumente prosteşti. Şi 
socotind că adevărul e duşman al lor, născocesc obiecţii noi împotriva lui, 
ca să se arate prin toate şi mai duşmani ai lui Hristos” [5,390]. 

Este oarecum delicat să afirmăm că toți eretici sunt vicleni şi 
aplecaţi spre necredință „în toate privinţele”. Este bine să nu se treacă cu 
vederea faptul că unele rătăciri par foarte logice, că par bine argumentate 
scripturistic (exemplu: teoria mântuirii tuturor, apocatastaza). Uneori este 
extrem de dificil a convinge pe cineva că se află în rătăcire. O persoană 
poate spune că practica yoga a ajutat-o să fie mai bună, mai echilibrată. Dar 
o astfel de bunătate este urâciune înaintea Domnului. Dracul mâniei se 
retrage tocmai pentru a face loc dracului ereziei. De multe ori oamenii 
judecă superficial realitatea şi în numele progresului spiritual devin slujitori 
ai întunericului. 

Uneori faptele de caritate pe care le fac ereticii le sunt piedică pentru 
a ajunge la Hristos (chiar donațiile făcute mănăstirilor, orfanilor sau 
bolnavilor). Ei se gândesc că dacă fac atâta bine înseamnă că sunt pe placul 
lui Dumnezeu. Dar pe placul lui Dumnezeu nu pot fi câtă vreme resping 
adevărul Bisericii. 

Totuşi, ereticii sunt oameni ca şi noi, cu suflet ca şi noi, cu probleme 
ca şi noi. Sunt ieşiţi dintre noi. Să înțelegem că Hristos S-a răstignit pentru 

toţi oamenii, şi că oricând ereticii se pot pocăi şi pot dobândi Împărăţia 
Cerurilor. 

Creştinii zilelor noastre sunt asaltaţi de mulțimea ereziilor care se 
înmulţesc din zi în zi. Conştient de imposibilitatea practică de a le combate 
cu acrivie pe fiecare în parte, cunoscutul părinte duhovnicesc Epifanie 
Teodoropoulos afirma: “ca să se combată toate neghiobiile ce se scriu 
împotriva creştinismului ar trebui următoarele: creierii să fie munţi, copacii 
tocuri, marea cerneală şi câmpiile hârtie” [61, 162]. Ne-ar fi fost peste 
putință a combate toate aceste neghiobii. Am încercat să lămurim măcar 
câteva dintre ele. 

Ar fi foarte bine dacă cei care citesc această carte ar fi capabili să 
înţeleagă măcar o parte din „tehnica” prin care vrăjmaşul atrage lumea în 
erezie. Cel care priveşte cu atenţie observă că “tehnica” este aproape 
aceeaşi. Sau mai bine zis, cu toată varietatea amănuntelor, ecuaţia are 
câteva constante care nu sunt greu de observat. Şi chiar dacă aici nu sunt 
prezentate decât câteva dintre aceste constante, ele înlesnesc punerea în 
evidenţă a întregului arsenal diavolesc. 

Atunci când vrem să ştim mai mult despre modurile în care se 
manifestă înşelarea este bine să înţelegem că unul dintre motivele 
principale pentru care cei de lângă noi s-au lăsat amăgiţi este tocmai 
faptul că au avut prilej de sminteală. Foarte puţini sunt cei care au părăsit 
Biserica după ce au înţeles că ea este Trupul lui Hristos. Majoritatea au 
părăsit-o tocmai pentru că nu cred aceasta, pentru că au avut de ce să se 
smintească şi această sminteală le-a oferit o perspectivă deformată asupra 
Bisericii. De multe ori comportamentul creştinilor (adică al nostru) lasă de 
dorit. Şi uneori chiar şi al păstorilor. Deci înainte de a ne pripi să îi judecăm 
aspru pe cei care au căzut în îngrozitorul păcat al ereziei, să ţinem seama şi 
de modul în care am reuşit să îi convingem că suntem cu adevărat ai lui 
Hristos. 

Bineînţeles că ideal ar fi ca oricât de mari ar fi smin telile, oamenii să 
nu părăsească Biserica; dar diavolul, artizanul acestor sminteli, face totul ca 
sminteala să fie cât mai mare şi cât mai mulți oameni să caute adevărul în 
altă parte. Oferim mai jos o mostră clasică de sminteală, un extras din 
„Taxele Cancelariei Apostolice” - o broşură ce conţinea tarifele de 
răscumpărare a păcatelor prin indulgenţele care au fost atât de răspândite în 
spaţiul catolic: 

„Uciderea unui episcop -36 tournois, 9 ducați; uciderea unui abate - 
24 tournois; uciderea unui preot -18 tournois, 4 ducați; uciderea unui 
mirean -2 tournois, 4 ducați; uciderea soţiei de către un soț care vrea să se 
recăsătorească -8 tournois, 2 ducați; infanticid -4 tournois, 1 ducat; avort 4 
tournois, | ducat; incest -4 tournois; depravare -4 tournois; iertarea pentru 
orice fel de crimă -80 tournois, 20 ducați” [7, 82]. 

Citirea acestei liste stârneşte indignare, pentru că oricine îşi dă seama 
că o asemenea neguţătorie nu are nimic în comun cu duhul Evangheliei, ci 
numai cu duhul întunericului. Este firesc că au existat oameni ca Martin 
Luther care au înţeles că Biserica Catolică se afla pe drumul spre prăpastie. 
Nu este greşeala reformatorilor că s-au îndepărtat de o instituţie care semăna 
foarte puțin cu Biserica primelor veacuri; dacă li se poate reproşa ceva cu 
îndreptăţire, este faptul că nu au ştiut să caute adevărul în Ortodoxie, în 
Biserica Mamă, din care catolicismul, care şi-a însuşit un duh străin, duhul 
lumii acesteia, s-a desprins... Da, mulţi s-au îndepărtat în veacul al XVI-lea 
de Biserica Catolică tocmai datorită refuzului de a accepta că harul iertării 
păcatelor se poate cumpăra cu bani, de a accepta acest nou tip de simonie 
îmbrăcată într-o falsă binecuvântare. 

Chiar dacă în Biserica Ortodoxă nu există statornicite rânduieli care să 
poată produce o asemenea tulburare, totuşi la anumite biserici şi chiar 
mănăstiri există - şi nu e bine să trecem cu vederea - anumite „rânduieli 
locale” care au produs sminteală (şi vor mai produce până când ierarhii vor 
lua măsurile cuvenite). Să ne aducem aminte cât de aspru predicau Sfinţii 
Părinți împotriva clericilor căzuți în păcatul ereziei. Ei predicau aşa tocmai 
pentru că existau preoți care sminteau poporul. Dacă în zilele noastre nimeni 
nu mai predică împotriva unor astfel de scăderi (în afara mass-mediei care nu 
o face pentru îndreptarea situației, ci numai pentru defăimarea Bisericii), 
aceasta se întâmplă nu pentru că situația s-a remediat, ci pentru că nu prea 
mai sunt voci care să cuvânteze „contra curentului”. 

Cartea aceasta nu este o carte scrisă împotriva cuiva, nu este scrisă 
pentru a condamna pe cineva, nici pentru a da cu piatra în cei căzuţi în 
erezie. Vrea să fie o mână întinsă celor căzuți în prăpastia pierzării, sau mai 
degrabă un îndemn adresat credincioşilor de a-i ajuta pe cei căzuţi să se 
ridice. 

Dacă, citind această carte, cineva îşi dă seama că fratele sau mama sa 
a fost atins de virusul ereziei, şi încearcă să îndepărteze acest virus, atunci 
această carte nu a fost scrisă degeaba. Sau dacă un singur cititor îşi dă 
seama că diavolul l-a păcălit şi l-a rupt de Hristos, şi dacă se întoarce fără 
şovăială „acasă”, pocăindu-se, atunci acel cititor va putea simţi că această 
carte îi este dedicată. l-aş mulțumi că a avut răbdarea să o citească, trecând 
cu vederea neajunsurile ei, şi i-aş cere să mă pomenească în rugăciunile 
sale... 

„Religia” New-Age 


„Armonie, Justiție şi claritate, 
Simpatie, lumină Și adevăr. 
Nimeni nu va pune căluș libertăţii, 
Nimeni nu va îngreuia Spiritul, 
Mistica ne va da cunoaştere. 
Omul va învăța din nou să gândească 
Datorită Vărsătorului, Vărsătorului... [51], 11]. 
- din textul song-ului Aquarius — 


Există o mare varietate de grupări care sunt componente ale Mişcării 
New-Age. Deşi foarte puţine dintre ele recunosc apartenența la mişcare, 
totuşi această apartenenţă nu este greu de demonstrat dacă ținem seama de 
similitudinile existente între trăsăturile fundamentale ale acestor grupări şi 
caracteristicile Mişcării. 

Cu toate că între grupările respective există divergențe datorate unor 
diferenţe doctrinare (cum ar fi cele dintre radiestezişti şi yoghini), totuşi 
ceea ce le desparte este mai puţin semnificativ decât ceea ce le apropie: 
dorința de a-i rupe pe oameni de Biserică şi a le inocula credinţe care de 
care mai îndoielnice. 

Pe cât de multe grupări recunosc credința în venirea unei Noi Ere, pe 
atât de puţine recunosc totuşi apartenenţa la Mişcare. Dacă Mişcarea ar fi 
mai unitară, cu o structură precisă şi cu o conducere unică, independența 
grupărilor mai mici ar fi pusă în pericol de forța grupului majoritar. 

Forma de organizare clasică pentru New-Age este reţeaua, o 
structură care permite o comunicare bună şi o colaborare fructuoasă pentru 
diferitele grupări care mimează un orizont spiritual larg, capabil să 
împlinească cele mai diferite aspirații. Diversitatea de opţiuni creează un 
adevărat labirint pentru cel ce este însetat de cunoaştere, un labirint plin de 
capcane, care are atât de multe ieşiri încât reuşeşte să ascundă calea spre 
Dumnezeu şi să arate doar căile spre cel care ia chipul unui înger de 
lumină: diavolul. 

Nu este greu de înțeles de ce există polemici între astfel de grupări. 
Arătând punctele slabe ale unei grupări surori, o grupare încearcă astfel să îi 
racoleze adepţii. Arătând cu degetul spre scăderile celeilalte grupări, aceasta 
insinucază că ea este de fapt singura păstrătoare a adevărului. 

Orgoliul specific fiecăreia dintre aceste mişcări, cum că ar deține 


secretul celui mai scurt drum spre desăvârşire, este unul dintre magneții 

care îi țin aproape pe discipoli. Ideea părăsirii grupului ajunge să se 
confunde cu ideea sinuciderii spirituale. 

Grupul devine a doua mamă. Devine un idol care cere devoțiune 
totală şi a cărui părăsire implică repercursiuni grave asupra celui care s-ar 
încumeta să o facă. O mulţime de entităţi - de fapt duhuri ale întunericului - 
stau la pândă pentru a sancţiona abaterile de la exigenţele grupului. Şi 
aceste entități duc o luptă crâncenă pentru a-i aduce înapoi pe cei care au 
părăsit grupul, sau pentru a-i împiedica pe cei care şi-au conştientizat 
rătăcirile să facă publice concluziile la care au ajuns. 

S-a pus foarte des întrebarea dacă spiritualitatea New-Age constituie 
sau nu o nouă religie. Este evident că, atât pentru creştini cât şi pentru cei 
implicaţi în Mişcare, problema unei „religii New-Age” nu se poate pune în 
termeni de specialitate. 

Pentru new-age-işti, împotrivirea faţă de tradiția creştină este 
considerată de mare importanţă. Ei consideră că vremurile în care omul 
vroia să se apropie de Dumnezeu sunt depăşite şi că acum omul trebuie să 
devină el însuşi Dumnezeu. Pentru creştini, de la Întruparea Mântuitorului 
Hristos şi până la sfârşitul lumii nu are cum să mai apară o altă nouă religie 
care să îi călăuzească pe oameni spre Dumnezeu. Fiul lui Dumnezeu S-a 
făcut om pentru ca toți oamenii să devină fii ai Părintelui Ceresc. Din 
perspectivă creştină nici o altă credință apărută după Întruparea lui Hristos 
nu mai este vrednică de a fi considerată religie. 

Şi totuşi, din motivele pentru care mahomedanismul este considerat - 
deşi impropriu - religie, şi New-Age-ului i se pot observa trăsăturile care îi 
dau aparența unei religii. Ca omul obişnuit să identifice fenomenul New- 
Age cu o religie ar avea nevoie cel puţin de următoarele elemente: de un 
întemeietor, de o credință comună unui număr mare de oameni, de anumite 
texte considerate sacre, de anumite temple în care să se săvârşească cultul 
şi de anumiţi slujitori ai acestui cult. 

Ar fi o greşeală să căutăm conformismul în Mişcarea New-Age. 
Totuşi, nu este greu să observăm elementele care dau New-Age-ului 
aparenţa unei religii. Templele new-age-iste au înfățișări extrem de variate: 
de la o simplă sală de sport până la o vilă construită în mijlocul naturii, de la 
o cameră de apartament mai spațioasă până la un primitor ashram ultra- 
modernizat. Nu există un unic întemeietor, există în schimb mai mulți 
maeştri care susțin că au chemarea de a fi mentori spirituali ai noului Veac. 
Între precursorii acestor mentori, pe poziţia de profeţi, stau câteva nume de 
rezonanță, dintre care amintim aici doar pe Elena Petrovna Blavatsky, pe 
Alice Ann-Bailey şi pe Rudolf Steiner. Rolul pe care Vechiul Testament îl 
are pentru creştini îl au scrierile acestor „profeţi” pentru new-age-işti. Iar 
scrierile maeştrilor contemporani, sau culegerile din „apoftegmele” mai 
cunoscute ale acestora care conţin sfaturile practice prin care omul îşi poate 

depăşi condiţia sunt un Nou Testament pentru cei care aşteaptă să se 
transforme în semi-zei. 

Pe cât sunt de variate învățăturile maeştrilor, pe atât de variat este 
cultul. Oferta este şi aici foarte largă, trecând de la meditații îndelungate 
asupra centrilor de forță subtilă până la exerciții de respiraţie, de la tehnici 
de curăţare a intestinelor cu apă sărată (pentru ca „energia” să circule mai 
uşor) până la repetarea fără oprire a unor formule magice. 

„Religia New-Age” are la bază o diversitate de credințe. Dacă în rândurile 
de mai sus am amintit câteva dintre diferenţele existente între grupările 
New-Age, să stabilim care sunt principalele lor caracteristici comune. 

1. Aşteptarea unei perioade de dezvoltare spirituală la nivel planetar, 
aşteptarea unei Ere noi în care va domni armonia socială, pacea, dragostea, 
înțelegerea între oameni de diferite religii; a unei Ere în care desăvârşirea 
nu va mai fi „acaparată” de credincioşi care se supun unor porunci 
religioase, ci va fi accesibilă tuturor; 

2. Aşteptarea unui „Mesia” (Maitreya), care are rolul de a aduce 
pacea globală (caracteristică substituită deseori cu venerarea maestrului 
considerat reprezentant al divinității); 

3. Ideea că cei două mii de ani de propovăduire a credinţei creştine 
nu au adus lumii decât dezbinări şi conflicte, şi că ieşirea Soarelui din 
semnul zodiacal al Peştilor trebuie să aducă după sine şi sfârşitul închinării 
la Hristos; 

4. Răspândirea concepţiei asupra ciclicității timpului (clasică pentru 
hinduism) şi a credinţei în reîncarnarea din al cărei lanţ se poate ieşi prin 
efort personal; 

5. Ideea că prin cunoaşterea sinelui oamenii ajung să cunoască 
scânteia divină ascunsă în ei şi să conştientizeze că sunt identici în esenţă 
cu Dumnezeu, că Dumnezeu se confundă cu creaţia Sa (pan-teism); 

6. Folosirea practicilor magice păgâne („valorile” care au fost 
prigonite de creştini sunt acum scoase la iveală, idolii fiind ridicaţi la loc de 
cinste); 

7. Dezvoltarea puterilor paranormale, considerate ca aparținând 
zestrei cu care se naşte fiecare om (telepatie, telekinezie, puteri 
vindecătoare, ...); 

8. Încercarea de a intra în contact cu „ghizii spirituali” din lumile 
paralele (sau cu spiritele morţilor) şi prevederea unor evenimente viitoare 
(direct sau prin intermediul unui medium); 

9. Răspândirea multiculturalismului, a curentului care va amesteca 
toate concepţiile culturale astfel încât să se şteargă pecetea pusă asupra 
culturii şi civilizaţiei în cele aproape două milenii de propovăduire a 
credinţei creştine; 

10. Promovarea unei noi tradiții: tradiția creştină este substituită 
sincretic de diferite alte tradiţii, unele dintre ele aparținând vechilor 
civilizaţii (cea egipteană, cea hindusă, ...). Din religia creştină sunt extrase 
numai elementele comune şi altor credinţe, şi aceasta nu cu scopul de a 
recunoaşte valoarea celei creştine, ci cu scopul de a mări credibilitatea 
credințelor cu care este în mod artificial asemuită; 

11. O nouă perspectivă asupra credinţei creştine: Hristos nu mai este 
privit ca Fiu al lui Dumnezeu, ca Mântuitor al lumii, ci doar ca un mare 
maestru, ca un mare înțelept ale cărui învățături au fost deformate de 
slujitorii Bisericii; se caută învățătura ezoterică a lui Hristos, despre care se 
afirmă că nu are aproape nimic în comun cu ceea ce propovăduieşte 
Biserica; 

12. Deplasarea sentimentului religios prin înlocuirea dogmelor cu 
experiența imediată; în timp ce „tradiția? era impusă, „experienţa 
personală” este căutată cu pasiune; 

13. Căutarea „realizării spirituale” ca scop al existenţei individuale şi 
trezirea unei aşa-numite „conştiinţe planetare” ca scop al existenţei 
colective; 

14. Promovarea libertăţii de a trăi plăceri trupeşti de orice fel, 
libertate care se bazează pe o nouă abordare a noțiunilor de păcat şi de rău; 
rău este considerat numai ceea ce îl împiedică pe om să devină supraom; 

15. Transformarea membrilor grupului în indivizi lipsiţi de 
personalitate, educați să se supună fără discernământ liderului grupului sau 
preceptelor mai mult sau mai puţin morale care stau la baza comunității 
respective; acolo unde se pretinde că se dezvoltă personalitatea, ea se 
„dezvoltă” într-o singură direcţie, în armonie cu învăţăturile maestrului şi 
în limita admisă de acesta (orice abatere de la sacrele indicaţii este urmată 
de pedepse, excluderea din grup fiind considerată drept una dintre cele mai 
aspre); 

16. Pregătirea omenirii pentru o nouă ordine politică: aşteptarea unei 
conduceri mondiale capabile să pună capăt războaielor şi tensiunilor etnice 
şi să creeze o lume fără frontiere. 

Acestea sunt coordonatele principale după care poate fi recunoscută 
o organizație new-age-istă. Nu sunt însă decât foarte puţine grupări care au 
toate caracteristicile enumerate mai sus. Este de ajuns însă ca o grupare să 
aibă doar câteva din aceste caracteristici pentru a putea fi con siderată new- 
age-istă. Ba chiar este de ajuns acceptarea unei singure rătăciri (cum este 
credinţa în reîncarnare), pentru ca gruparea respectivă să fie eretică (chiar 
dacă restul învățăturilor ar fi ortodoxe). 

Nu există nici o grupare spirituală contemporană care să recunoască 
în întregime învăţătura Bisericii şi ale cărei practici să nu contravină 
Tradiției Sfinților Părinţi. E evident că aici nu facem referire la diferitele 

organizații ortodoxe care îşi desfăşoară activitatea cu binecuvântarea 
ierarhiei, fără a ieşi din Biserică, şi care prin acţiunile lor sunt de un real 
sprijin păstorilor Bisericii în planul filantropic sau în cel misionar. Există 
însă posibilitatea ca şi aceste organizaţii, în cazul în care din motive părut 
duhovniceşti ar voi să „scape” de autoritatea ierarhiei, să se rupă de Însuşi 
Capul Bisericii, adică de Hristos. 

Principalul criteriu după care o mişcare poate fi considerată new-age- 
istă este ruperea de învățătura Bisericii. Învățătura new-age nu este altceva 
decât marea erezie a vremurilor noastre. A spune despre o grupare 
contemporană că este eretică este acelaşi lucru cu a spune despre ea că se 
încadrează în Mişcarea New-Age. 

Dacă o mişcare eretică din primele secole creştine ar fi adusă în 
zilele noastre, ar putea fi inclusă fără greşeală în lista grupărilor new-age- 
iste. Două ar fi motivele principale: primul, acela că mare parte dintre 
grupările new-age-iste nu fac altceva decât să reactualizeze vechile erezii, 
reafirmând valoarea păgânismului combătut cu atâta iscusință de către 
Sfinţii Părinţi ai Bisericii. 

Al doilea motiv este că o mişcare care acum câteva sute de ani era 
oarecum izolată, având un singur duşman (Biserica) şi prea puţini colegi de 
breaslă, astăzi se află încadrată într-o reţea extinsă, cu zeci şi sute de grupări 
eretice care prin larma lor încearcă să acopere vocea Bisericii. 

Ceea ce include o grupare în marele val New-Age este tocmai erezia; şi 
bineînţeles, la baza fiecărei erezii nu stă numai o rătăcire a minţii omeneşti 
cât, mai ales, cel care s-a ridicat primul împotriva rânduielii dumnezeieşti: 
diavolul. 

Trebuie făcută o precizare: dacă toate grupările eretice contemporane 
sunt new-age-iste (chiar dacă formal nu sunt incluse în marea rețea), 
reciproca nu este valabilă. Erezia apare numai acolo unde învăţătura adusă 
de Hristos este deformată, numai acolo unde membrii ai trupului lui Hristos 
părăsesc credinţa în care au fost botezați (considerăm termenul de „erezie” 
ca îndepărtare de adevărul propovăduit de Biserica Ortodoxă; de aceea nu 
suntem de acord cu folosirea aceluiaşi termen pentru desemnarea abaterilor 
de la învăţăturile celorlalte „religii” tradiţionale). Există şi grupări de 
orientare new-age-istă care nu au nici o legătură cu credinţa creştină şi care 
nu pot fi considerate eretice. Sunt păgâne în întregime. De exemplu, în 
momentul în care o grupare reformistă hindusă ar vrea să răspândească într- 
o anumită zonă a Indiei noi forme de meditaţie prin care ar afecta în mod 
serios ceea ce acolo este considerat ca tradiție, am putea observa spiritul 
new-age-ist, fără a putea spune că avem de-a face cu o erezie. 

Ar fi fost mult mai greu ca înşelarea new-age-istă să se răspândească 
dacă singura ţintă ar fi fost spațiul creştin. Atunci creştinii ar fi 

conştientizat mai uşor că de fapt New-Age-ul nu este decât o alternativă 
prin care diavolul substituie învăţătura propovăduită de Fiul lui Dumnezeu. 
Astăzi, în momentul în care reţeaua New-Age este extinsă în toată lumea, 
în momentul în care un mare număr de oameni este încadrat în filialele 
Mişcării, riscul de a fi situat în afară poate părea ridicol, şi apartenenţa este 
asumată fără a fi bănuite consecinţele. 

Nu trebuie să trecem cu vederea faptul că între grupările new-age- 
iste există unele care trag un fals semnal de alarmă pentru a „feri” lumea de 
pericolul spiritual care este adus de către Mişcarea New-Age. De la 
răspândirea unor materiale tipărite şi până la organizarea de conferințe, 
aceşti falşi salvatori ai societăţii nu încearcă decât să racoleze noi adepţi. 
Deşi în rândurile lor există persoane care cred că duc lupta cea bună şi sunt 
gata să îşi dea viața pentru a feri lumea de înşelare, acestea nu îşi dau 
seama că de fapt lucrează tot în slujba vrăjmaşului. 

Şi nu este suficient să constatăm faptul că o anumită grupare este de 
factură new-age atunci când vrem să convingem un membru al ei să se 
separe de ea. Nu este de ajuns enumerarea unor principii fixe, ci trebuie 
cunoscut sistemul religios al grupării respective. Pentru că ceea ce pentru o 
grupare este lege, pentru alta poate că nu înseamnă nimic. Ceea ce la o 
grupare este considerat ceva grotesc, la alta poate fi considerat firesc. 
Amănuntele sunt de mare importanţă. 

Motivele pentru care o persoană intră într-o astfel de grupare rătăcită, 
devenind practicant al „religiei New-Age”, sunt variate. lată câteva dintre 
ele: 

„l. Căutarea apartenenței sau a stării de comuniune, ca reacţie faţă de 
o societate dură şi depersonalizantă; 

2. O nevoie de a obţine răspunsuri precise, factori de siguranţă într-o 
lume aflată în schimbare rapidă, în care certitudinile tradiționale par să 
cedeze sub şocul permanentelor repuneri în discuţie; 

3. O căutare a integralității într-o lume totală, de natură psiho- 
corporală şi psiho-spirituală, care va da naştere în special unei multitudini 
de grupuri de terapii ce funcţionează ca înlocuitori de religii; 

4. O nevoie de recunoaştere socială, de participare şi de angajare 
activă, prezentă în special în straturile defavorizate din punct de vedere 
social; 

5. Revendicarea unei identități culturale, prin promovarea cultelor 
autohtone, în special în tările lumii a treia; 

6. O căutare nepotolită a transcendenței şi a experienței religioase 
personale directe, într-o civilizație profund tehnicizată, care pare să-şi fi 
pierdut de mult sufletul; 

7. Căutarea unei direcții spirituale şi a unui conducător harismatic 
care să „stea la cârmă”; 

8. Aspiraţia către o viziune pozitivă asupra viitorului, privit ca o 
„nouă eră” într-o lume în care teama colectivă creşte odată cu violenţa, 
conflictele armate şi tulburările planetei” [48, 32]. 

Lista de mai sus are un cusur. Nimeni nu îşi vrea răul; cei care cad în 
cursa rătăcirii nu o fac pentru a se duce în iad. Fi caută acolo împlinirea pe 
care nu au ştiut să o găsească în Biserică. Iniţiativa de a călca porunca lui 
Dumnezeu nu i-a aparținut lui Adam, ci diavolului care l-a ispitit. Tot el 
este „principalul motiv” care îi atrage pe cei care se apropie de mișcările 
eretice. 

Să observăm şi o altă listă a elementelor de racolare folosite de 
grupările New-Age-iste: 

„- un proces subtil de inițiere a convertitului şi de descoperire 
progresivă a adevăraților săi interlocutori; 

- folosirea tehnicilor de dominare: love-bombing, „o masă gratuită 
într-un centru internaţional pentru prieteni”, tehnica de flirting-fishing 
(prostituția ca metodă de racolare); 

- răspunsuri frumoase şi gata pregătite; prieteni; câteodată se impun 
unele decizii celor racolaţi; 

- ademeniri; 

- oferirea de bani, de medicamente; 

- impunerea unei abandonări necondiționate față de fondatori, față de 
lider; 

- izolare; controlarea procesului rațional al gândirii; eliminarea 
oricărei informaţii sau influenţe externe (familie, prieteni, ziare, reviste, 
televiziune, îngrijiri medicale, etc.); tot ceea ce ar putea să rupă fascinația şi 
procesul de asimilare a sentimentelor, a atitudinilor şi a metodelor de 
comportament; 

- cei ce au fost racolaţi sunt separați de viaţa lor trecută; se insistă pe 
comportamentele lor greşite din trecut, ca de pildă folosirea drogurilor, 
greşelile pe tărâm sexual; folosirea ironiei ca răspuns la problemele psihice; 
lipsa relaţiilor sociale, etc. ; 

- metodele de alterare a conştiinţei care duc la perturbări de 
cunoaştere („bombardament intelectual”); folosirea unor locuri comune ce 
împiedică reflecția: sisteme logice închise; limitarea gândirii reflexive; 

- menţinerea celor racolaţi într-o stare de ocupaţie continuă, fără a-i 
lăsa niciodată singuri; îndemnuri şi formare continuă cu scopul de a-i aduce 
la o stare de exaltare spirituală, de conştiinţă fără putere, de supunere 
automată la comenzi; nimicirea rezistenţei şi a negativităţii; a răspunde la 
teamă într-un mod care adesea creează o teamă şi mai mare; 

- o concentrare puternică asupra leader-ului; anumite grupuri ajung 
chiar să diminueze (în cazul „sectelor creştine”) rolul lui Cristos în 
avantajul fondatorului” [62, 19]. 

Vrem sau nu, trebuie să recunoaştem că ne aflăm în fața unei strategii 
de racolare foarte bine pusă la punct. Şi replica dată ar trebui să fie pe 
măsură. 

Sociologii contemporani au stabilit cinci criterii după care se pot 
recunoaşte grupările eretice considerate periculoase: 

„- putere: în mâinile cui se află de fapt aceasta? 

- lider: este acesta autocrat sau respectă persoana? 

- structura internă: care este marja de libertate? Care sunt regulile 
sale privind formarea, viața comunitară, viaţa conjugală şi familială? 

- finanţe: de unde provin? Cum sunt utilizate? Cine le controlează? 

- viaţa adepților: cum se fac recrutarea, inserția şi protecția socială 
sau formarea profesională?” [48, 116]. 

Poate cel mai interesant element al criteriilor de mai sus este 
încercarea de a observa apartenenţa la o grupare eretică după ecourile 
rătăcirii în viaţa socială a adepților. De altfel, dacă ereziile nu ar avea şi 
efecte negative în plan social, atunci grupărilor eretice - din perspectivă 
sociologică - nu li s-ar putea reproşa nimic. 

Pentru apărarea credinţei creştine trebuie să se ţină cont şi de alte 
criterii. În ultimele decenii au apărut din ce în ce mai multe grupări 
religioase „civilizate”, care nu numai că nu fac probleme autorităților 
civile, ci dimpotrivă: datorită unei toleranţe religioase duse la extrem sunt 
privite ca factor de stabilitate a lumii care se clădeşte astăzi. 

Privind neopăgânismul contemporan putem simți suflarea întunecată 
a diavolului. Să Îi mulţumim lui Dumnezeu pentru că ne-a păzit să nu 
cădem în cursele ereziilor, şi în acelaşi timp să luăm aminte la cât de 
variate sunt manifestările acestora. 

Lista „neagră” a ramificaţiilor neopăgâne 


„Nu mă bucur când văd atâtea forme de erezie pe care Biserica nu le 
condamnă. Ar trebui să fie mai prezentă...” (14, 60] 
Părintele Dumitru Stăniloae 


Printre simbolurile clasice new-age-iste se află curcubeul - semn 
internațional al păcii, emblema Yin-Yang, razele de lumină, pentagrama - 
steaua magică cu cinci colţuri şi culoarea verde - culoarea considerată 
simbol al ultimei speranţe, al supravieţuirii şi al aşteptării armoniei 
universale. Curcubeul nu mai este înţeles ca semn al legământului vechi- 
testamentar dintre Dumnezeu şi om, ci ca punte de la om la supraom, arc 
universal de la sufletul individual spre supra -sufletul lumii. Modul în care 
s-a deviat sensul acestui simbol scripturistic este specific gân dirii Noii Ere; 
pentru ca înşelarea să nu se lovească de obstacole prea mari, ci să se 
strecoare cu uşurinţă, se încearcă şi uneori se reuşeşte deturnarea unor 
elemente specifice credinţei creştine. 

Căutarea formelor de manifestare new-age-istă numai acolo unde 
găsim simbolurile mai sus menţionate se aseamănă căutării duşmanului - în 
vreme de război - numai în locul în care se ştie că are tabăra. Dar „fauna” 
new-age-istă este extrem de variată, şi se întinde chiar şi în locurile în care 
numai cu greu i se mai pot observa caracteristicile. În ultima vreme, 
încercând să-şi ascundă originea diavolească, această fiică a ereziilor de 
altădată se străduieşte să intre chiar pe uşile bisericilor ortodoxe. 

Conglomeratul new-age-ist are elemente cât se poate de diferite: de 
la promovarea capacităţilor paranormale până la tehnicile aberante de 
„yoga creştină” sau chiar până la desfrâul tantric. De la îndeletnicirile 
„savante” - cu forme de ocultism care nu sunt nimic altceva decât vrăjitorie 
cosmetizată (cum ar fi alchimia sau folosirea energiei magice a 
piramidelor), până la cele băbeşti (superstiţiile de tot felul între care 
tălmăcirea viselor ocupă un loc de frunte). De la vindecările cu bioenergie 
sau studierea experienţelor „mistice” din stările de moarte clinică până la 
terapia prin râs, sau chiar până la terapia prin violență fizică (aşa cum se 
practica de exemplu în comunitatea „marelui iniţiat” Rajneesh). Peste tot 
numai lupi răpitori în haine de oi. 

Este foarte dificil să scrii o listă completă a ramificațiilor 
păgânismului contemporan. Deşi până în prezent au avut loc mai multe 
tentative de acest gen, totuşi fiecare dintre ele are anumite lipsuri. 

Bunăvoinţa cercetătorilor fenomenului New-Age a fost contra- 
balansată ori de lipsa informațiilor suficiente, ori de prea mult zel pătimaş. 
Un exemplu grăitor este lista întocmită de Teodor Roszak şi inclusă în 
cartea „Animalul neterminat”: 

Renaşterea iudeo-creştină, Noua credință penticostală, (Comunități şi 
secte Isus), Adunări charismatice în cadrul marilor biserici, „Right on” - 
purtătorul de cuvânt al Frontului Salvării Creştine, Casa dragostei şi a păcii 
în San Francisco - Rabbi Shlomo Carlebach. 

Religii orientale Zen, Budism tibetan, Tantrism, Yoga, Sufism, 
Subud, Baha"i, Misticism natural taoistic, I-Ging, Guru individuali, precum 
şi mişcări de masă, Conştiinţa Krishna - Maestru Bhaktivedanta, Meditaţia 
Transcedentală - Maharishi Mahesh Yogi, „Divine Light Mission” — Ma- 
haradshi, „Healthy-Happy-Holly Organisation: 3 HO” - Yogi Bhanjan, 
Yoga totală - Maestru Satchitananda, Yoga Ananda Marga - calea fericirii, 
Meher-Baba, Sri Aurobindo, Maestru Muktananda, Sri Chinmoy, Kirpal 
Singh, Guru Bawa, Bagwan Shree Rajneesh, Gopi Krishna, Maestru Buda 
Free John, Baba Ram Dass. 

Ştiinţe ezoterice, Ştiinţa religioasă comparativă - revistă a 
tradiționaliştilor, Grupuri ezoterice: Teozofie - ştiinţa divină, Antropozofie - 
Rudolf Steiner, Gurdjieff - Ouspensky, J.G. Benett, Alice-Ann Bailey, 
Cabalism, Astrologie, „Astrologie umanistică” - Dane Rudhyar, Alchimie - 
ştiinţa secretă, Tarot - joc ocult de cărți, Magie, Vrăjitorie, Ghicire 
pământeană - câmpuri de forță, Istorie ocultă (despre Atlantida, ...). 

Terapii eupsihice, Psihiatria Jung, Terapie de formă, Psihosinteză, 
Terapie primară, Arica, Seminar Erhard, „Centering”, Psihologie 
umanistică, Psihologie transpersonală, Logoterapie, Jocuri Synanon, „Silva 
Mind Control”, Dinamică spirituală - A. Everett. 

Vindecare spirituală, Vindecare integrală, Acupunctură, Terapie de 
polaritate, Autogeneză, Homeopatie, Naturopatie, Hipnoterapie, Seminare 
Aura, Chirurgie cerebrală, Interpretarea curcubeului, Terapie Yoga Asana, 
Biotonică, Astrologie medicală. 

Terapii corporale, Recepție senzorială, Integrare structurală - 
Rolfing, Planificare structurală, Bioenergetică, Orgonomie - energie 
primară cosmică, Metoda Alexander, Metoda Feldenkreis - tehnica de corp, 
Masaj, Stereometrie - învăţătura corpului, T'ai Chi Ch'uan, Aikido şi alte 
forme ale meditaţiei orientale 

Neoprivitivism şi păgânism, mitologie filozofică - Carl Gustav Jung, 
Mircea Eliade, J. Campbell, Cult magic - al vrăjitoarelor şi şamanism - Don 
Juan, Rolling Thunder, primitivism ales voluntar ca stil de viaţă, 
Acomodare la ştiinţa primitivă şi ritualuri primitive. 

Organicism (Organizația vie),  Misticism ecologic, Culte ale 
alimentaţiei naturale, Bioritm, Alimentaţie vegetariană. 

„Ştiinţa sălbatică , Stări modificate de conştiinţă, Biofeedback, 
Înţelegere suprasenzorială şi parapsihologie, Cercetarea viselor, Psiho- 
metrie, Cercetare psihedelică, Fotografie Kirlian, Maşini Schmidt, Câmpuri 
de viață, Cercetarea conştiinţei dezbinate, Hipnoza călătoriei în timp, Fizica 
vizionară -universul ca şi conştiinţă, sisteme psihoenergetice, Domenii de 
graniță parapsihologice - fizice, tanatologie - ştiinţa morții. 

Centre de cercetare: Institut al ştiinţei spiritelor - Edgar Mitchell, 
Fundaţie pentru cercetarea spiritelor, Jocuri spirituale - Jean Houston, 
Centrul de cercetare Kundalini, Centrala pentru premoniţie. 

Psihologi, spiritişti, grupuri oculte, Edgar Cayce, Uri Geller, 
Echankar, „One World Family”, Cercetarea piramidelor. 

Psihotronică, Manipularea creierului prin droguri şi electronică, 
light-show-uri şi spectacole multimedia, grupuri de studii O.Z.N., Science- 
fiction, Fascinaţia filmelor, Literatura despre vrăjitoare şi magie, Fantezie 
metafizică [17, 43-48]. 

Lista este mai lungă şi, din păcate, conţine şi câteva domenii care nu 
au nici o legătură cu ghiveciul new-age-ist (cum sunt Botanica, Electronica, 
Agricultura organică sau chiar „Munca fizică sănătoasă”). 

Cercetătorii fenomenului neopăgân cunosc faptul că includerea 
electronicii nu este chiar întâmplătoare - căci unul dintre mijloacele de care 
se foloseşte diavolul este şi acesta (în cazurile în care pe benzile magnetice 
se înregistrează din senin vocile „morţilor”, în cele în care „morţii” sună la 
telefon de pe lumea cealaltă,...). Dar includerea electronicii în lista new- 
age-istă - fără nici o menţiune auxiliară, nu poate stârni decât îndoiala celor 
care o citesc față de realitatea pericolului new-age-ist. lar faptul că a fost 
inclusă aici până şi munca fizică (despre care nimeni nu poate contesta că 
făcută cu măsură este de folos trupului şi chiar relaxează sistemul nervos) 
trezeşte neîncrederea celor care vroiau să afle care sunt rătăcirile de care 
trebuie să se ferească. De aceea precizăm că nu putem fi de acord cu lista 
lui Teodor Roszak. 

O listă care conţine şi elemente greşite riscă să nu îşi atingă scopul, 
ci poate duce chiar la efecte contrare. Fiind conştienţi de acest pericol, am 
preferat să nu alcătuim o nouă listă, ci să prezentăm o alternativă la acest 
efort de observare a fenomenului neopăgân - unul dintre scopurile esențiale 
pentru care a fost scrisă această carte fiind acela de a-i ajuta pe cititori să 
recunoască ei înşişi care sunt manifestările după care se poate recunoaşte 
virusul eretic. 

Pentru cei interesați de o identificare precisă enumerăm totuşi un 
exemplu de listă a celor mai importante personalități new-age-iste: Pierre 
Teilhard de Chardin, Raymond Moody, Elisabeth Kubler Ross, Elena 
Petrovna Blavatsky, Alice Ann Bailey, Elena Ivanovna Roerich, Anton 
Szandor La Vey, Fritjof Capra, David Bohm, Arnold Graf Keyserling, Sri 

Aurobindo, Benjamin Creme, David Spangler, Karl H. Pribram, Johann 
Quanier, Rupert Sheldrake, George Trevelyan, Francisco Varela, Robert 
Muller, Morris Berman, Leopold Brandstatter [51, 54]. 

Deşi este incompletă, lista de mai sus este importantă pentru că 
include o parte dintre vârfurile de atac ale p ăgânismului. O astfel de listă ar 
putea fi îmbunătățită periodic, pentru că noi exponenţi ai ideologiei new- 
age-iste apar în fiecare an. Din acest motiv însă nimeni nu s-a încumetat 
până acum să se implice într-o asemenea cercetare. Mai ales că în cele mai 
multe cazuri oamenii obişnuiţi nu citesc numai lucrările autorilor consacrați 
(al căror număr nu este extrem de mare), ci citesc şi tonele de literatură 
„Sspirituală” emanate de grămada celor care speculează interesul cititorilor 
față de subiectele oculte (şi cine oare ar putea să studieze această grămadă 
de autori cu pretenții savante, grămadă care se modifică necontenit?). 

După ce am văzut cum arată un model de listă a practicilor şi 
liderilor New-Age, vom încerca să mai reducem puţin din haosul creat în 
jurul acestui fenomen. Chiar termenul de Eră Nouă indică faptul că ne 
aflăm în faţa unor probleme care nu erau cunoscute generațiilor trecute, sau 
mai exact erau cunoscute doar unui număr restrâns de „iniţiaţi . 

Majoritatea practicilor new-age-iste nu sunt noi, sunt vechi tehnici 
păgâneşti scoase din adâncurile pământului de excavatorul Satanei. Chiar 
dacă ele sunt foarte vechi, ele par surprinzător de noi pentru omul care nu 
are cunoştinţe solide privitoare la istoria religiilor. Problema reîn carnării, 
deşi cunoscută de secole în Orientul îndepărtat, a ajuns în vogă în Europa 
abia în secolul XX, abia când vrăjmaşul a reuşit să slăbească încrederea 
oamenilor în cele propovăduite de Biserică. 

Vom prezenta mai jos unele criterii după care recunoaştem caracterul 
new-age-ist (adică păgân) al practicilor „spirituale”. Credincioşii nu au 
cunoscut, nu cunosc şi nici nu au cum să cunoască vreun folos real din 
practici parabisericeşti (prin astfel de practici vieţuirea duhovnicească 
slăbeşte). Biserica oferă tot ceea ce ne trebuie pentru a merge pe calea 
mântuirii. Celor care vor să ne învețe să folosim fantomatice „energii 
benefice”, să le răspundem că noi avem putinţa de a ne uni cu mult mai 
mult decât toate energiile din lume: avem putinţa de a ne împărtăşi cu 
Sfântul Trup şi Sfântul Sânge al Domnului nostru lisus Hristos. Celor care 
promit vindecări miraculoase să le răspundem că noi avem posibilitatea de 
a primi vindecare de la Atotputernicul Dumnezeu prin Taina Sfântului 
Maslu, şi că orice alte „puteri vindecătoare” nu pot veni de la Cel Ce a 
rânduit Bisericii să ţină această slujbă pentru cei bolnavi trupeşte sau 
sufleteşte. 

Ispita „noului” este într-adevăr mare. Să ne gândim nu numai la 
practicile neopăgâne, ci şi la conexiunile new-age-iste cu politica, 
medicina, ştiinţa şi tehnica modernă. Din punct de vedere politic gândirea 

Noii Ere susține cu succes dărâmarea graniţelor care există între state, în 
numele promovării ideii „cetăţeniei planetare”, a „ţării fără graniţe”. 
Aparatura modernă pune în evidență existenţa a tot felul de câmpuri 
energetice şi a puterii care iese din palmele „vindecătoare”. Cercetătorii 
descoperă tot felul de teorii care vin în sprijinul concepțiilor panteiste 
(chiar dacă aceste „descoperiri” au anumite lacune, ele sunt trecute cu 
vederea, important fiind ca gândirea neopăgână să fie susţinută de o 
„solidă” argumentare ştiinţifică: exemplu - „Taofizica” lui Fritjof Capra). 
Cât despre modul în care „universurile paralele” îşi fac simțită prezenţa 
(prin imprimarea chipului celor morți pe pelicule fotografice, prin filmarea 
a tot felul de entități spirituale sau prin spectaculoasa comunicare cu ființe de 
„dincolo” prin intermediul calculatoarelor), prea puţini se ostenesc să 
cerceteze originea unor astfel de manifestări misterioase. Maşinăria new-age- 
istă are o sumedenie de conexiuni a căror combatere superficială duce la 
negarea unor fenomene reale, iar studierea fără dreaptă-socoteală poate 
duce la îndepărtarea de dreapta-credinţă. 

Totuşi, chiar dacă această ispită a noului (care reactualizează ispita 
cunoaşterii care l-a făcut pe Adam să piardă raiul) este mare, cel ce vrea să 
meargă pe calea mântuirii se ţine departe de tot ce este străin Sfintei 
Tradiţii. Când cineva vrea să cunoască mai mult despre urcuşul du- 
hovnicesc trebuie să caute „informaţii” despre acest urcuş numai la cei care 
l-au cunoscut îndeaproape, la Sfinţii Părinţi sau la Părinţii contemporani. 
Nu există nici o tehnică care să poată suplini ceea ce ne învaţă ei. Biserica 
este Mireasa lui Hristos şi Mirele a avut grijă să nu îi lipsească nimic; de 
aceea nu are nevoie de nici un fel de „anexe”. 

Invaziei de ezoterism răspândit în zilele noastre trebuie să i se răspundă 
printr-o atitudine fermă de ancorare în Tradiție. Vreme de două mii de ani 
Biserica a respins orice formă de cunoaştere ezoterică cu care diavolul a 
încercat să o ademenească. Creştinii nu au de ce să încerce să cunoască 
astfel de practici; ei pot să caute în Tradiţie tot ceea ce vor să cunoască 
privitor la viața duhovnicească. 

Privitor la elementele care ţin de viaţa spirituală pe care nu le găsesc 
prezentate în Sfânta Tradiţie, creştinii trebuie să înțeleagă următorul lucru: 
ori Sfinții Părinţi nu au vrut să scrie despre ele în mod explicit, ori au scris 
despre lucruri similare şi nu am fost noi capabili să observăm aceasta (sau 
nu ne-am ostenit îndeajuns să cercetăm), ori nu au avut cunoştinţă despre 
ele. 

a) În primul caz, ştiind că anumite elemente privitoare la realităţile 
duhovniceşti nu pot fi lămurite în mod strict rațional, Sfinții Părinți au 
refuzat să le transmită mai departe prin scris. Ceea ce au făcut însă - în 
marea majoritate a cazurilor - a fost precizarea faptului că orice „apariţie” 
sau vedenie misterioasă trebuie respinsă (deşi ştiau că unele descoperiri 
62 


Dărâmarea idolilor. Despre rătăcirile contemporane 


sunt de la Dumnezeu, că uneori cei care urcă pe calea sfinţeniei au diferite 
viziuni duhovniceşti). Fiind circumspecți, ei au considerat că o descriere 
prea amănunțită a criteriilor de recunoaştere a descoperirilor dumnezeieşti 
poate fi nefolositoare. Unele criterii de deosebire nu sunt accesibile decât 
celor sporiți şi pot fi vătămătoare pentru cei care ar încerca să le înțeleagă 
fără a avea pregătirea cuvenită. 

Citim în Vieţile Sfinţilor că uneori aceştia vedeau anumite lumini 
care aveau o anumită semnificație duhovnicească (arătau unde se aflau 
îngropate moaşte de sfinţi, arătau starea duhovnicească a celor care îi 
căutau, ...), ei aveau darul deosebirii şi ştiau să deosebească lucrarea 
diavolului de cea a lui Dumnezeu. Dar tot în Vieţile Sfinților sunt pomeniţi 
şi oameni care s-au lăsat înşelați de unele lumini pierzătoare de suflet, 
nevrând să țină seama de avertizările Sfinților Părinţi; trebuie amintit că 
această cunoaştere duhovnicească în care este inclus darul deosebirii 
duhurilor nu se transmite ca o tehnică ocultă, nu se învață mecanic, nu se 
moşteneşte; ea nu se datorează unei cunoașteri parabisericeşti, ci 
dimpotrivă - este rodul vieţuirii pe calea de care ştiu toţi, dar puţini vor să şi 
meargă: calea arătată de Sfânta Traditie. 

Despre elementele de care Sfinţii Părinţi au avut cunoştinţă, dar au 
considerat că nu se pot fixa în scris ca să nu fie vătămătoare pentru cei care 
nu sunt sporiți în viaţa duhovnicească, este clar că nu are rost să ne 
interesăm, căci curiozitatea ne-ar fi poartă spre pierzanie. 

b) În cazul al doilea lucrurile sunt ceva mai simple. De exemplu, ni 
se pare că nu găsim în scrierile patristice lămuriri privitoare la contactarea 
„ghizilor spirituali” care pot fi întâlniți cu ajutorul faimoaselor cristale de 
cuarț. Dacă Sfinţii Părinţi nu s-au referit în mod special la aceşti „ghizi” 
(care cunosc o sumedenie de lucruri interesante), ei s-au referit în schimb la 
contactarea oricărei ființe spirituale; fără a se opri asupra acestui caz 
particular, ei au învăţat că orice apariţie a „călăuzelor spirituale” (îngeri, 
„entităţi din alte lumi”, ...) trebuie respinsă. 

Oricât de iscusite ar fi cursele vrăjmaşului şi oricât de mare ar fi 
apostazia, fiii Bisericii trebuie să rămână tari în credinţă şi să nu se lase 
înşelați de miraculoasele arătări. Creştinii trebuie să se țină de calea arătată 
de bătrânul din Pateric căruia i s-a arătat dracul în chipul lui Hristos. 
„Bătrânul a închis ochii şi a spus: «Eu pe Hristos nu voiesc să Îl văd aici». Şi 
demonul, auzind aceasta, s-a făcut nevăzut.” [54,316]. Tradiţia ortodoxă 
învață acelaşi lucru despre vedenii: că şi dacă s-ar arăta cineva având 
înfăţişarea Mântuitorului, nu este bine să fie privit. Că dacă este Domnul, 
nu Se va supăra. lar dacă este vrăjmaşul, este de la sine înțeles că este mai 
bine să nu fie văzut. 

Creştinii trebuie să ştie că Hristos nu Se supără dacă din smerenie nu 
am vrea să recunoaştem că „vedeniile” ne sunt trimise de Dumnezeu, ci Se 

bucură să vadă că suntem exagerat de circumspecţi. lar dacă „arătările” nu 
sunt de la Dumnezeu, cu atât mai mult S-ar bucura El văzând că nu ne-am 
plecat înşelării cu care ne ademenesc ele. 

Chiar dacă unele elemente „tehnice” ale ofertei de practici spirituale 
par noi (în exemplul nostru folosirea cristalelor de cuarţ), esenţiale sunt 
elementele de ordin spiritual şi modul în care le-au analizat pe acestea Sfinții 
Părinți. Să avem deci priceperea de a găsi în scrierile patristice lămuririle 
care ne-au scăpat la o privire superficială. Preacuviosul Părinte Serafim Rose 
scria: „«Părinţii nu au spus nimic despre evoluţie (sau despre cristalele de 
cuarţ, sau despre piramidologia ocultă, sau altele asemănătoare n.n.) - iată 
una dintre scuzele folosite de mulţi ortodocşi spre a crede, de fapt, orice vor 
ei sau orice spune „ştiinţa” despre acest subiect. Dar atitudinea noastră faţă 
de Părinți trebuie să fie mai serioasă şi mai profundă. A fi credincios 
Părinților nu înseamnă doar a fi gata să îi cităm, sau să ne simţim „liberi” să 
credem cum ne place dacă nu avem ce cita; ci înseamnă a pătrunde în 
gândirea lor, care e gândirea Bisericii lui Hristos, şi să avem o filozofie de 
viaţă bine închegată, ivită din viețuirea noastră în Biserică, în armonie cu 
gândirea Părinților” [42,183]. 

c) În cel de-al treilea caz al alternativei pomenite mai sus, cel în care 
Sfintii Părinți nu au avut cunoştinţă despre anumite elemente prezentate de 
noile oferte spirituale, este bine să înțelegem următorul aspect: lor, care au 
fost biserici vii, nu le-a ascuns Dumnezeu nici un element privitor la viața 
duhovnicească. Tot ceea ce ţine de calea spre rai, ei au cunoscut şi au 
mărturisit în scrieri de o valoare inestimabilă. 

Dacă ei au cunoscut tot ceea ce ţine de lucrarea duhovnicească, 
privitor la lucrarea drăcească nu au avut cum să cunoască toate tehnicile şi 
practicile. Fiind aprinşi de dragoste fierbinte pentru Dumnezeu, Sfinții 
Părinți nu au avut de ce să îşi piardă timpul studiind în amănunțime 
practicile vrăjitoreşti din vremea lor. Sfinții nu au scris dicționare de 
vrăjitorie, ci au scris tratate împotriva vrăjitoriei de orice fel. Chiar dacă 
s-au referit în mod particular numai la anumite practici vrăjitoreşti, ei au 
combătut orice formă a vrăjitoriei. 

Dacă în noua ofertă religioasă găsim elemente pe care nu le vedem 
dezvoltate de Sfinții Părinți, să ştim că ne aflăm cu siguranţă în fața unei 
înşelări; chiar dacă diavolul reuşeşte să ne pună înainte fapte pe care este 
imposibil să le contestăm, şi chiar dacă vedem numai îndemnuri la bunătate 
sau lucruri în care nu găsim nimic rău, să ţinem cont de faptul că cel care 
ne vrea pieirea nu este o cunoştinţă de-a noastră retardată, ci este Ispititorul 
care ştie că oamenii primesc mult mai uşor minciuna dacă este ambalată în 
adevăr. Oricine îşi imaginează că intrând într-o aventură spirituală 
parabisericească va găsi elemente care să îl apropie de Dumnezeu nu va 
culege rarele flori de colţ, ci va cădea cu siguranţă în prăpastie. 

După cum am văzut mai sus, spectrul de manifestare a înşelării 
neopăgâne este destul de larg. Este de la sine înţeles că Biserica respinge 
astfel de credinţe şi astfel de practici nu din teamă, nu dintr-o apărare 
crispată a vechilor tradiții. Sfânta Evanghelie conţine profeții privitoare la 
răspândirea rătăcirilor din zilele noastre, iar Părinții duhovniceşti 
contemporani nu s-au sfiit nici o clipă să lupte împotriva lor. 

Bună este atitudinea credincioşilor care resping orice fel de idee 
new-age-istă numai pentru că nu vor să primească învățături duhovniceşti 
din altă parte decât de la Biserică. Dar este de înţeles şi atitudinea celor 
care doresc argumente înainte de a-şi însuşi punctul de vedere al Bisericii. 
De obicei discuţiile contradictorii între credincioşi şi eretici rămân fără 
rezultat, pentru că nu există argumente cu care să fie înduplecaţi cei care nu 
vor să primească adevărul Sfintei Scripturi şi nesocotesc Sfânta Tradiţie. 
Dacă ar exista asemenea argumente atunci ele ar fi prezentate într-o carte 
fundamentală care ar spulbera toate încercările de pervertire a adevărului. 

Pentru cei care vor să fie fii ai Bisericii, pentru cei care respectă şi 
iubesc Sfânta Tradiţie, argumentele împotriva ereziilor nu sunt greu de 
înțeles. Există rătăciri care pot fi „demontate” chiar şi numai cu argumente 
scripturistice, pentru altele este nevoie de citate patristice; în argumentarea 
nocivității unor grupări eretice sunt suficiente anumite informații practice 
care fac de prisos o argumentare teologică (un exemplu fiind secta sinucigaşă 
„Templul Popoarelor”). 

Chiar dacă adevărații creştini nu vor avea nevoie de argumente 
suplimentare pentru a înţelege nocivitatea oricărei grupări sau practici 
parabisericeşti, o cercetare mai atentă le este de folos în cazul în care se 
ciocnesc de persoane care au credinţe eretice şi totuşi susțin că păstrează 
credința ortodoxă. 

Fără a epuiza cercetarea fenomenului New-Age, ne vom opri asupra 
unora dintre punctele importante cum sunt religia Baha’i sau Mişcarea 
Transcedentală. O cercetare asemănătoare privitoare la bioenergeticieni, la 
falsele minuni sau la aparițiile O.Z.N. ar fi potrivită pentru a putea completa 
această carte. Dar intenţia noastră (chiar dacă în viitor vom aborda cu aceeaşi 
obiectivitate şi aceste subiecte) nu a fost aceea de a prezenta un dicționar al 
rătăcirilor, ci numai de a oferi nişte repere clare pentru cel care vrea să se 
orienteze în labirintul spiritual contemporan. 

Despre „transcendenţa” Mişcării Transcedentale 
„Am avut o experienţă reală de agresiune demonică [46,50]. 
- mărturia unui fost instructor de M.T. - 


Una dintre cele mai perfide înşelări spirituale răspândite în ultima 
parte a secolului XX este Meditaţia Transcedentală. Datorită impactului 
surprinzător pe care l-a avut în primii ani de dezvoltare, ea este cunoscută 
pe o mare parte a globului pământesc, având peste 3,5 milioane de adepţi 
răspândiți în peste 140 de ţări. În România practicarea Meditaţiei 
Transcedentale a primit autorizația de funcționare (din partea Ministerului 
de Justiţie) abia după căderea dictaturii comuniste, în anul 1992, deşi încă 
din 1981 anumite grupuri de intelectuali au cochetat cu această „modă” 
ezoterică (din anul 1982 cercurile „transcedentalilor” au fost desfiin tate, 
fiind considerate periculoase pentru ordinea publică) [11, 108]. 

Fondatorul Meditaţiei Transcedentale, Maharishi Mahesh Yogi, s-a 
născut în India în anul 1911. După absolvirea Facultăţii de Fizică în anul 
1942 el a practicat yoga vreme de cinci ani, după care a devenit discipolul 
lui Guru Dev. Înainte de a muri, acest maestru I-a însărcinat pe Maharishi 
să găsească o cale spirituală mai comodă care să fie accesibilă fiecărui om 
şi care să nu necesite cunoştinţe speciale sau eforturi îndelungate. 

După ce a pustnicit în Himalaya vreme de doi ani, Maharishi 
(„Marele Iluminat”) a pus bazele Meditaţiei Transcedentale, a cărei practică 
avea ca bază repetarea unor cuvinte cu putere magică, a unor mantre. În 
anul 1958 el a întemeiat „Mişcarea mondială pentru regenerarea spirituală a 
umanităţii”, cu sediul în India (dar cu activităţi extinse şi în Europa şi în 
America). 

Pentru că nu aparţinea castei brahmane (şi temelia societății indiene 
fiind tocmai sistemul castelor), în țara sa Maharishi a fost privit cu 
reticență. Plecând în America, dornic să racoleze discipoli, în anul 1965 el 
a reuşit să înfiinţeze Societatea Internaţională de Meditaţie a Studenţilor. 
Datorită unei reclame atrăgătoare (echilibru interior, sănătate, îmbunătă- 
țirea personalităţii), această societate a primit în primul an 2000 de membri, 
rata de creştere fiind într-o primă perioadă de 250% pe an. 

De mare efect a fost susținerea de care a beneficiat Maharishi de la 
cea mai faimoasă formație muzicală a acelor vremuri, Beatles. Toţi cei 
patru membri ai trupei i-au fost discipoli maestrului exact în momentul în 
care mişcarea hippy era în plină glorie, exact în perioada în care tinerii care 


negau morala şi tradițiile aveau nevoie de o nouă orientare. Revoluţia 

anticulturală, care se manifesta prin aversiunea faţă de valorile 
Occidentului şi în mod special față de materialismul capitalist, a deschis 
larg ferestrele cunoaşterii spre magica şi fascinanta lume orientală. 

Între anii 1965-1971 numărul studenţilor Universităţii din California 
care practicau Meditaţia Transcedentală a crescut de la 40 la 73. 000, adică 
de mai mult de 1800 de ori. Răspândirea acestei practici a avut loc cu o 
viteză uluitoare. S-a ajuns ca Meditaţia Transcedentală să fie practicată în 
şcolile de stat americane, copiii nefiind în măsură să conştientizeze 
nocivitatea acestei meditații. 

După o puternică campanie de protest față de răspândirea acestei 
practici - despre care guru-ul susținea că nu are coloratură religioasă şi că 
este fundamentată ştiinţific - s-a ajuns la procese publice. 

La primul proces (ţinut în New Jersey în ziua de 19 octombrie 1977), 
s-a hotărât interzicerea practicării Meditaţiei Transcedentale în şcoli. La 
procesul din 11 decembrie 1978 Maharishi a primit lovitura de grație: 
procurorul a dovedit caracterul religios al acestei practici într-un mod 
surprinzător de simplu - a tradus un limba engleză un fragment din 
ceremonia de iniţiere ale cărei cuvinte nu erau înţelese de către discipoli, ci 
doar repetate cu atenţie: „Guru în gloria lui Brahma, Guru în gloria lui 
Vishnu, Guru în gloria marelui Domn Shiva, Guru în gloria personificată a 
lui Brahman, Lui, lui Shri Guru Dev, mă închin” [46, 51]. 

Când judecătorul a întrebat ce este ştiinţific în această ceremonie, i 
s-a răspuns că astfel de formulări sunt folosite uneori în India şi în cadrul 
unor ceremonii laice. Curtea de Justiţie nu a putut accepta un argument atât 
de naiv, şi Maharishi a început să piardă din popularitate. Acest proces a 
vădit fondul Meditaţiei Transcedentale: înşelarea şi păcălirea oamenilor. 
Totuşi, mulţi au continuat să practice Meditaţia Transcedentală chiar şi 
atunci când reaua credinţă a iniţiatorului fusese demonstrată. 

În anul 1978, fără să fie stânjenit de efectul proceselor publice care îl 
vădeau drept lup răpitor, Maharishi a întemeiat „Asociaţia Guvernului 
Mondial al Epocii lluminării”, “părinţii fondatori” fiind cezarii 
contemporani ai Filipinelor (Ferdinand şi Imelda Marcos) [35, 270]. 

S-a observat că efectele acestei practici sunt diferite de ceea ce 
promiteau reclamele de popularizare, adică o abilitate sporită de învăţare, o 
sănătate mai bună, performanţe în afaceri şi „reducerea conflictelor.” 

Un doctor de la institutul Stanford din California care a cercetat 
fenomenul a arătat că „nu există nici o diferenţă în encefalograme, frecvenţa 
undelor alfa, ritmul cardiac şi respirator, presiunea sanguină, temperatura 
pielii şi indici de personalitate între practicanții Meditaţiei Transcendentale şi 
un grup non-meditativ de referință (...) Mulţi practicanți au reclamat efecte 
adverse care au continuat şi după întreruperea meditației. Câţiva au declarat 
că se simt dependenţi de Meditaţia Transcedentală. Întreruperea practicării 

le-a înrăutățit simptomele, aşa că au reluat-o pentru a nu se simți mai rău. 
Unii aveau câțiva ani vechime în meditaţie înainte de apariția simptomelor; 
ele n-au dispărut nici după întreruperea practicii (...) Unii au comparat-o cu 
dependenţa de droguri şi se simt prinşi ca într-o capcană; nu vor să mai 
continue, dar nu se pot opri” [46, 49]. 

Mult mai grave decât tulburările trupeşti sunt cele de ordin 
duhovnicesc. Golirea minţii produsă de Meditaţia Transcedentală sporeşte 
riscul posesiunii demonice. Maharishi însuşi a avertizat asupra acestui 
pericol, dar a prezentat demonizarea numai ca rezultat al unui eşec pe calea 
practicării meditaţiei. Dar demonizarea nu are loc întâmplător. Dimpotrivă, 
întreaga practică a Meditaţiei Transcedentale nu face altceva decât să 
invoce duhurile marilor zeități hinduse care, după cum arată învățătura 
Bisericii, sunt diavoli. 

Practicantul Meditaţiei Transcedentale intră în legătură cu aceste 
zeități rostindu-le mantra specifică, cuvântul magic care face prezentă 
puterea acestor duhuri. Din fragedă copilărie, de la vârsta de 3 ani şi până la 
24 de ani, discipolii o invocă pe zeiţa Saraswati, apoi până la 35 de ani pe 
zeiţa Lakshmi şi până la 45 de ani pe distrugătorul zeu Shiva. De la această 
vârstă şi până la sfârşitul vieţii este invocată Kali, zeița morţii. 

Un fost practicant mărturisea ce a simțit la un curs de pregătire specială, 
când medita între 3 şi 10 ore zilnic pentru a deveni sub îndrumarea lui 
Maharishi instructor în Meditaţia Transcedentală: „Acolo am avut o 
experiență reală de agresiune demonică. Noaptea mă trezeam cuprins de 
frică, simțind presiunea unui demon ce vroia să intre în mine, exercitându-se 
fizic asupra capului şi a corpului meu. l-am poruncit să plece şi am rezistat 
până a plecat.” [46, 50]. 

Această confesiune nu face decât să confirme că Meditaţia 
Transcedentală este o lucrare drăcească. În cele mai multe cazuri lucrarea 
întunericului nu se manifestă la fel de fățiş. Marea majoritate a 
practicanților sunt atât de deschişi influențelor vrăjmaşului încât diavolii 
nici măcar nu încearcă să intre în ei pentru a le paraliza voinţa. Le este de 
ajuns faptul că respectivii practicanți îşi dedică întreaga viață pentru a-i 
venera. Căci dacă s-ar constata într-o zi că un număr mare de discipoli au 
intrat în posesia diavolului, atunci prea puţini s-ar mai încumeta să se 
apropie de Meditaţia Transcedentală. 

Dacă oamenii ar vedea coarnele celui care ia chip de înger de lumină 
ar şti să se ferească. Pentru cei dornici de noi experienţe mistice şi pentru 
care nu sunt de ajuns semnalele de alarmă pe care le trag păstorii Bisericii 
în privinţa rătăcirilor spirituale, adevărul despre Meditația Transcedentală 
ar trebui să fie o temă de „meditaţie”. A fost totuşi o luptă foarte grea 
pentru ca adevărul să iasă la lumină. Va trece multă vreme până ce 
asemenea adevăruri vor fi cunoscute şi despre celelalte grupări spirituale 

ale căror tehnici de meditaţie sunt care de care mai „eficace”. De-abia 
atunci unii se vor lepăda de ele. Dar întotdeauna vor apărea noi şi noi forme 
prin care rătăcirea se va manifesta, şi alţi oameni vor fi gata să plătească un 
greu tribut dacă se vor lăsa pradă înşelării. 

„Numeroase religii diferite, ca şi sisteme religioase de control 
mintal... folosesc o mare varietate de căi de acces la meditaţie. În toate 
formele, în Meditaţia Transcendentală, în budismul Zen, în yoga sau în 
meditaţia de tradiție iudeo-creştină cel care meditează se străduie să învingă 
distragerile gândirii sale conştiente. Este important să amintim că meditaţia, 
în orice formă ar fi, nu e altceva decât utilizarea legilor divine prin mijloace 
omeneşti... Suntem dotați cu un mare număr de puteri şi de forţe pe care 
încă nu le înţelegem deplin” [24,158]. 

După ce am văzut care este adevărul despre „transcendenţa” 
Meditaţiei Transcedentale ar trebui să fim foarte circumspecţi când ne sunt 
aduse înainte idei precum cea de mai sus. Pentru că nici Meditaţia Trans- 
cendentală şi nici o altă formă de meditaţie orientală nu constă în 
„utilizarea legilor divine prin mijloace omene şti”, ci poate doar în utilizarea 
unor energii demonice prin mijloace care îi transformă pe oameni în robi ai 
duhurilor întunericului. 

Creştinii trebuie să ştie că nu au nevoie de nici o tehnică de meditaţie 
pentru a se apropia de Dumnezeu sau pentru a-şi îmbunătăţi randamentul 
psiho-motor. Chiar dacă poleiala în care este îmbrăcată oferta de tehnici de 
concentrare pare atrăgătoare, conţinutul este mucegăit. De la concentrarea 
minții asupra flăcării unei lumânări până la cea asupra unui obiect banal din 
propria locuinţă, de la meditaţia inițiatică făcută în faţa unei yantre yoghine 
sau a unei icoane până la cea făcută asupra unor cuvinte „sacre” (fie ele şi 
împrumutate din limbajul bisericesc), nu avem de-a face decât cu o 
încercare de pervertire a vieții religioase. 

Diavolul este un artist care atunci când nu reuşeşte să manipuleze 
fondul unei probleme se străduieşte să devieze nuanțele care schimbă 
indicatoarele de la răspântiile căii duhovniceşti. Exemplele de mai sus ar 
trebui să fie suficiente pentru a lămuri această afirmaţie. 

Cei care observă similitudini între practicile orientale de meditaţie şi 
metoda isihastă de dobândire a rugăciunii lui lisus să ia aminte la faptul că 
aceste asemănări sunt doar exterioare. Şi de la repetarea magică a mantrei 
„lisus” până la rugăciunea în care se repetă cu umilință numele Domnului 
şi se cere milostivirea Sa, diferența pare mică, dar este foarte mare. În 
primul caz se consideră că o repetare magică produce o rezonanță automată 
cu fiinţa al cărei nume este invocat, în cel de-al doilea chemarea deasă bate 
la porțile cerului, care se deschid numai datorită dragostei pe care 
Dumnezeu o are faţă de om. Nu e greu de înţeles că nici un fel de invocare 

nu are puterea de a-L obliga pe Atotputernicul Dumnezeu să „intre în 
rezonanţă” cu creaturile Sale. 

Cât priveşte meditaţiile asupra unor obiecte sau ființe şi aici nuanțele 
sunt extrem de importante. Duşmanii Bisericii, pentru a atrage cât mai 
mulți discipoli, folosesc şi elemente religioase în practicile lor. Pentru a 
arăta cât de “curate” sunt astfel de elemente şi meditații vom face o paralelă 
lămuritoare. 

În ultima vreme până şi vrăjitoarele, pentru a avea mai multă 
credibilitate şi pentru a convinge lumea că nu folosesc puterile întunericului, 
au început să „folosească” icoane, cruci, agheasmă, mir şi alte obiecte 
specifice cultului bisericesc. Dar oricât de interesant ar fi circul pe care îl fac, 
vrăjitoarele rămân tot unelte ale diavolului. Chiar dacă apare tot mai des 
diferenţierea între cele care fac magie albă şi cele care fac magie neagră 
(culmea stupidității fiind „convertirea” unei vrăjitoare care se pocăieşte de la 
magia neagră la cea „albă””). Nu există decât un singur fel de magie, şi magia 
„albă” este de fapt tot neagră, şi toţi cei care merg la vrăjitoare calcă pe 
drumul iadului. Aşa a învăţat şi va învăţa Biserica până la sfârşitul veacurilor, 
oricât de fardate ar fi practicile noilor generații de vrăjitoare. 

Cât despre cugetarea la cele sfinte, trebuie spus că aceasta nu 
presupune fixarea atenţiei asupra unei icoane sau a unei cruci. Sfinții noştri 
nu au făcut meditații în fața icoanelor, ci s-au rugat celor reprezentaţi în ele. 
Nu au căutat să îşi valorifice iluzorii puteri lăuntrice, ci au căutat numai 
mila lui Dumnezeu. 

Noi nu putem spori duhovniceşte numai prin puterile noastre. Cine 
foloseşte astfel de practici magice - cum este repetarea unor cuvinte „sacre” 
sau concentrarea asupra unor ființe - crede că poate spori doar prin puterile 
sale. Concepţia aceasta nu este nouă, este o veche idee păgână, căreia îi stă 
împotrivă cuvântul Mântuitorului care a zis: „fără Mine nu puteți face 
nimic” (loan 15, 5). 

Îndemnul de a nu părăsi turma Bisericii şi izvorul de apă vie care 
este Hristos pare mai potrivit ca oricând. Un proverb românesc spune cât se 
poate de clar: „Prostul nu învaţă nici măcar din greşelile sale. Deşteptul 
învaţă chiar şi din ale altora”. 

Religia Bahai, stâlp al Noii Ere 


„Credinţa Bahai ni se prezintă ca fiind forma cea mai pură şi mal elevată a 
sentimentului religios... Lumea este în confuzie; cheia tuturor problemelor 
sale se află în mâinile Prizonierului din Akka, Baha’u’llah” (69, 1]. 

Lev Tolstoi 


Nu putem vorbi despre păgânismul zilelor noastre fără a aminti de 
aşa-numita religie „Baha”i”, apărută în sudul Persiei în secolul al XIX-lea. 

Baha”ii susţin că toate marile religii au fost descoperiri parțiale ale 
adevărului şi că deplinătatea cunoaşterii a fost adusă de către Baha'w'llah, 
Învățătorul lumii. Ei consideră că religiile nu se resping între ele, că 
Krishna, Moise, lisus, Mahomed au fost marii profeţi trimişi de Dumnezeu 
pentru a pregăti lumea pentru „era nouă” care a început prin venirea lui 
Baha”u'llah. 

Religia Bahai este întemeiată pe ideea falsă că toate religiile 
anterioare aveau nevoie de apariția unui mare profet care să le aducă la 
desăvârşire. Baha'ii sunt aparent deschişi faţă de toate credințele, 
considerând că profetul lor a „definitivat” misiunea celorlalți maeștri 
spirituali. 

Susținând că îi încurajează pe creştini să îşi practice credinţa, 
lărgindu-şi doar orizonturile prin acceptarea ultimului profet, baha’ii 
deformează complet creştinismul. Creştinii nu aşteaptă venirea unui alt 
profet, ci aşteaptă a doua Venire a Mântuitorului Hristos. 

Pentru a-i convinge pe ceilalți să cadă în cursele lor, baha’ii ascund 
faptul că sunt o religie bine organizată. Mulţi oameni sunt înşelați de 
aparenţe şi văd în Bahai o speranță pentru un viitor mai bun. Regina Maria 
a României, una dintre multele personalități care au fost păcălite de 
sloganurile pacifiste ale Baha'i-ului, afirma următoarele: „întristată de lupta 
continuă dintre credincioşii diferitelor confesiuni şi obosită de intoleranța 
lor reciprocă, am descoperit în învăţăturile Bahai adevăratul spirit al lui 
Hristos, atât de des tăgăduit şi greşit înţeles, unire în loc de luptă, speranță 
în loc de condamnare, dragoste în loc de ură şi multă încurajare pentru toți 
oamenii.” [11, 63] 

lată că avem aici o înţelegere a mesajului lui Hristos radical diferită 
de cea pe care o propovăduieşte Biserica, de cea pe care au apărat-o Sfinţii 
Părinți şi de cea care se găseşte în paginile Sfintei Scripturi. Hristos nu i-a 
acceptat pe aşa-zişii “profeţi” ai păgânismului şi nici nu a vorbit vreodată 
despre toleranța reciprocă dintre religii; dimpotrivă, i-a chemat pe 

credincioşii tuturor religiilor să Îl cunoască pe El ca Fiu al Dumnezeului 
celui Viu. 

Prezentarea Baha'i-ului aşa cum a făcut-o Regina Maria este secretul 
care a făcut posibilă trecerea unui număr mare de oameni de la propria 
religie spre Baha’i. Urmaşul lui Baha’u’ llah, Abdul Baha, susţinea chiar că 
„omul care duce o viaţă în conformitate cu învăţăturile lui Baha”u'llah este 
deja un baha”i, chiar dacă nu a auzit niciodată de Baha’i.” [11, 61]. 

Venirea Marelui Profet a fost prevăzută în prima jumătate a secolului 
al XIX-lea de către Bab („Poarta spirituală”), o personalitate şiită 
considerată drept reapariția miraculoasă a celui de al 12-lea imam 
musulman, dispărut cu o mie de ani în urmă. Acest Bab, reformând religia 
islamică, a elaborat o nouă religie: el a deformat diferite învățături din 
Coran, a redus ritualul şi a modificat unele prevederi juridice şi sociale. În 
anul 1844 Bab s-a declarat înainte-mergătorul Unuia mai mare decât el, 
care urma să împlinească profeţiile tuturor marilor religii şi să inaugureze o 
Nouă Eră în istoria lumii. 

După uciderea lui Bab (în anul 1850), în anul 1863 unul dintre 
discipolii săi, Mârza Husayn Ali (1817 -1892) s-a autodeclarat cel prevestit 
de Bab şi şi-a luat numele de Baha'u'llah („Slava lui Dumnezeu”). 
Folosindu-se de ideile lui Bab, el s-a preocupat de răspândirea noi religii. A 
scris mai mult de o sută de volume, principala sa carte fiind „Cartea 
certitudinii”, în care sunt expuse ideile de bază ale Baha'i-ului. 

Învățăturile spirituale şi sociale ale lui Baha'u'llah sunt următoarele: 

„l. Căutarea independentă a adevărului eliberată de superstiții şi de 
tradiții. 

2. Unitatea speciei umane (care este principiul fundamental al 
credinţei). 

3. Unitatea tuturor religiilor. 

4. Abolirea oricărei forme de prejudecată: religioasă, rasială, 
națională sau de clasă. 

5. Armonia dintre ştiinţă şi religie. 

6. Învăţământ universal şi obligatoriu. 

7. Egalitatea în drepturi între bărbaţi şi femei. 

8. Adoptarea unei limbi auxiliare universale. 

9. Abolirea extremelor de bogăţie şi de sărăcie. 

10. Distribuirea egală a resurselor naturale care sunt nu numai 
proprietatea țărilor ce le dețin, ci a întregii umanități. 

11. Rezolvarea conflictului dintre muncă şi capital prin participarea 
muncitorilor la gestiunea întreprinderilor. 

12. Loialitate şi ascultare faţă de Stat, abţinerea de la politica 
partizană. 

13. Instituirea unui tribunal mondial pentru rezolvarea conflictelor 
internaționale. 

14. Dezarmare generală (în limitele necesare pentru a menţine 
ordinea). 

15. Realizarea unei păci permanente şi universale, scopul suprem al 
întregii omeniri” [70, 1]. 

Dat fiind numărul mare de asemănări dintre religia Baha’i şi fenomenul 
New-Age, strânsa legătură dintre ele se dovedeşte destul de uşor. Iată câteva 
din aceste asemănări: 

1. omenirea care nu a putut fi „spiritualizată” prin religiile anterioare 
va intra datorită religiei Baha”i într-o nouă eră de maturitate spirituală, în 
care se va desăvârși; 

2. Baha'w'llah este un model ideal al Noului Mesia, Maitreya; 

3. aprecierea faţă de religiile anterioare este superficială, pentru că 
acestea nu au reuşit să aducă pacea mondială („În ceea ce priveşte religia, 
Scrierile Baha”i proclamă că scopul ei este promovarea armoniei şi unității 
şi că dacă ea devine sursa urii şi dezbinării este mai bine să nu ai nici o 
religie. (...) Învățăturile Baha’i abandonează imaginile tradiţionale ale lui 
Dumnezeu care au fost adaptate capacităţii omenirii în stadiul mai timpuriu 
din dezvoltarea sa.” [63, 7]). Altfel spus, mai bine să fii ateu decât să ai 
credință în Hristos, dacă această credinţă te face să consideri rătăcite 
celelalte credinţe; 

4. atât în religia Baha’i cât şi în ideologia New-Age găsim tentative 
de justificare a noilor credinţe prin găsirea de corespondențe în textul 
Sfintei Scripturi (se încearcă găsirea unor profeţii despre Baha'u'llah atât în 
Vechiul cât şi în Noul Testament: „aflați că întoarcerea lui Hristos a doua 
oară nu înseamnă ceea ce cred oamenii, ci mai degrabă înseamnă venirea 
Celui promis, care trebuie să vină după El...” [15,251]) 

5. atât în religia Baha’i cât şi în Mişcarea New-Age omul este privit 
ca rezultat al unei evoluţii duse la extrem („În lumea existenţei omul a 
traversat grade succesive până a atins împărăţia umană. În fiecare grad al 
progresiei sale a dezvoltat capacitatea de avansare spre viitoarea poziție şi 
condiţie. În împărăţia mineralului, el a atins capacitatea de a promova în 
gradul vegetalului. În împărăţia vegetalului el a trecut pregătirile pentru 
lumea animalului, iar de aici a intrat în gradul său, în împărăţia umană.” 
[63,9]) 

6. se pune accentul pe faptul că ştiinţa vine să susțină noile idei 
religioase, despărțirea anterioară datorându-se viziunii înguste pe care au 
avut-o vechile religii. („Nu se poate zbura numai cu o aripă. Dacă va 
încerca cineva să zboare numai cu aripa religiei, va ateriza în mlaştina 
superstiției, şi dacă va încerca cineva să zboare numai cu aripa ştiinţei va 
sfârşi în hârtoapa pustie a materialismului” [11,62]). Nu este greu a 

prezenta oamenilor care au o pregătire ştiinţifică sumară o serie de 
argumente care sprijină teorii absurde, şi astfel credincioşii Baha’i sunt 
înşelați şi cu argumente pretins „ştiințifice” cărora nu le pot sesiza 
superficialitatea; 

7. datorită interdependenței dintre planul politic, cel social şi cel 
religios implicarea în sfera politică este serioasă (Comunitatea Baha”i este 
recunoscută ca organizaţie neguvernamentală cu statut consultativ la 
U.N.E.S.C.O. şi U.N.I.C.E.F.; încă din 1948 colaborează cu O.N.U., având 
sediu permanent la New York şi la Geneva); 

8. scopul politic este instaurarea unui guvern mondial căruia statele 
să i se supună, oamenii de pretutindeni fiind cetăţenii aceleiaşi „ţări ”; nici 
un sacrificiu nu este prea mare pentru ca unitatea să fie realizată. („De 
vreme ce v-am creat pe toți din aceeaşi substanță se cade să fiți un singur 
suflet, să umblaţi cu aceleaşi picioare, să mâncaţi cu aceeaşi gură, să trăiţi 
în aceeaşi ţară, ca din adâncul fiinţei voastre, prin faptele şi actele voastre 
să iasă la iveală semnele unităţii şi esenţa detaşării” [63,4]). 

Comparaţia de mai sus dovedeşte (deşi baha’ii nu recunosc aceasta) 
cât de bine se integrează Comunitatea Baha’i în marea rețea New-Age. 

Răspândirea credinței Baha’i are loc încet dar sigur. Astăzi sunt în 
întreaga lume peste cinci milioane de baha’i, răspândiți în peste o sută de 
mii de localități. Enciclopedia Britanică din 1992 preciza că la vremea 
respectivă religia creştină era răspândită în 254 de țări şi islamul în doar 
172 de ţări, în timp ce credinţa Baha”i se răspândise 214 ţări. De atunci şi 
până astăzi, datorită unui misionarism intens, teritoriul în care s-au 
propovăduit ideile baha"i a crescut considerabil. 

Campania de promovare a religiei Baha”i este atrăgătoare. Se rostesc 
cuvinte mari: dragoste, înţelegere, credinţă. Ar fi de dorit ca cei care până 
la citirea acestor pagini aveau o părere bună despre Bahai, considerând-o 
drept o credinţă care nu atinge cu nimic învățătura creştină, să 
conştientizeze cursa care li s-a întins. Să îşi dea seama că nu este de ajuns 
ca mass-media să vorbească elogios despre caracteristicile unei grupări 
spirituale pentru ca aceasta să fie vrednică de laudă Şi să înțeleagă că 
dezinformarea specifică zilelor noastre constituie una dintre armele cele 
mai eficace pe care vrăjmaşul diavol le foloseşte pentru a-i înşela pe 
oameni. 

Despre Sai Baba - sau „Urmarea lui Lucifer” 


„Adevărul meu e inexplicabil şi impenetrabil. Nu este nimic ce eu nu pot 
vedea, nu este nici un loc căruia eu să nu-i ştiu drumul, nici o problemă pe 
> 


care să n-o pot rezolva. Suficienţa mea este necondiționată (46, 127]. 
- Satya Sai Baba - 


În centrul amalgamului de credinţe specifice Noii Ere stă figura 
impunătoare a Noului Mesia, Maitreya, Marele Învățător care aduce lumii 
adevărata cunoaştere. 

La prima vedere se observă o contradicţie între sloganul clasic new- 
age-ist „Do it yourself” „mântuieşte-te prin propriile puteri”, şi ideea unui 
nou Învățător. Dacă în Era Vărsătorului cunoaşterea se dobândeşte 
nemijlocit, rolul unui alt Mare Maestru este destul de neclar. Neclară este şi 
atitudinea pe care ar trebui să o avem în faţa unui astfel de maestru: dacă toți 
suntem scântei din Dumnezeu, de ce să ne plecăm la picioarele unuia care 
este egal cu noi? 

Dilema a fost aparent soluționată: Maitreya nu va avea nevoie de un 
cult sofisticat, dar învățăturile sale vor trebui urmate pentru că arată calea 
cea mai scurtă spre iluminare. Caracteristicile mai importante ale 
personalităţii acestui „Învăţător” sunt următoarele: 

1. Va susține că este reprezentantul divinității şi că are misiunea de a 
propovădui religia care va aduce iluminarea în masă a omenirii; 

2. Va pretinde că aduce pacea mondială şi că tensiunile religioase şi 
sociale se vor sfârşi; 

3. Va cere de la oameni să îi urmeze învățăturile (amenințând că cei 
nesupuşi vor avea de suferit); 

4. Va face minuni ca să dovedească că are putere absolută; 

5. Va lovi cu toată puterea în învățăturile Bisericii (care „nu au 
schimbat lumea în bine”) şi va aduce argumente din Sfânta Scriptură pentru 
a justifica faptul că venirea sa a fost profeţită de Însuşi Hristos. 

Până acum nu s-a stabilit precis cine este acest Maitreya. O figură 
proeminentă care să primească recunoaştere universală încă nu a apărut. 
Istoria secolului XX este plină însă de mai mulţi „„maeștri” care s-au 
autointitulat sau au fost numiţi de alţii Mari Învăţători. Particularităţile 
acestor „aleşi” au fost extrem de variate, şi deşi mesajele lor aveau 
pretenția universalităţii, fiecare s-a mulțumit cu propria ceată de discipoli. 

Trebuie subliniat faptul că între aceşti prooroci ai lui antihrist se află şi 


micii „învăţători locali”, chiar dacă unii dintre ei se învăluie într-o aură de 

„smerenie”. Sau chiar dacă nu îşi arogă dreptul de călăuze, câtă vreme 
împărtăşesc celorlalți adevărurile supreme, călăuze sunt; şi comunităţile pe 
care le-au întemeiat îi recunosc ca atare. 

Foarte periculoşi sunt „învățătorii de bun simţ — căci există şi din 
aceştia. Ei nu vor să atace Biserica, ci vor să extragă din învăţăturile ei tot 
ceea ce li se pare folositor. Nu vor să fie cinstiți de discipoli, fiind conştienţi de 
propriile lor slăbiciuni. Nu impun nimic cu forţa, ci respectă libertatea 
celorlalți. Nu duc o viaţă de desfrâu şi din punct de vedere moral au o viață 
ireproşabilă. Tot ceea ce li se poate reproşa este erezia, îndepărtarea de 
învățăturile creştine. Şi chiar dacă erezia nu este conştientizată ca atare, ei 
nevrând să stea sub osânda Bisericii, rătăcirea lor îi face unelte ale diavolului. 
Dar astfel de oameni „de bun simţ” sunt foarte rari şi nu ne vom opri asupra lor. 
Ci îi vom căuta pe maeştrii înşelăciunii. 

Mişcarea Teozofică, precursoare a fenomenului New-Age, care a 
atacat creştinismul tradițional şi a deformat învățăturile Mântuitorului, a 
propus şi un nou Mesia, pe celebrul Krishnamurti. Acesta a fost înfiat de la 
vârsta de 13 ani de către Annie Bessant, urmaşa doamnei Elena Petrovna 
Blavatsky la conducerea Societăţii Teozofice. Annie Bessant vedea în tânăr 
pe viitorul „Educator al lumii”, reîncarnare a marilor maeştri spirituali ai 
trecutului. Dar în anul 1919, la vârsta de 31 de ani, fiind covârşit de 
responsabilitatea de Mesia, Krishnamurti a rupt relațiile cu teozofii, 
afirmând că „nici o religie, nici o sectă nu dă posibilitatea atingerii 
adevărului” [36, 73]. 

Acesta a fost un mare eşec în producția de maeştri spirituali chemați 
să revoluționeze lumea. Krishnamurti nu a fost primul pus în această 
ipostază mesianică, ci doar unul din şirul de „mari iniţiaţi”. Dar lui i s-a 
făcut o reclamă serioasă şi în prima parte a secolului XX impactul său a 
fost mai mare decât al rivalilor săi. Spre deosebire de Krishnamurti, care a 
dus o viață destul de cumpătată, ultima parte a secolului trecut ne-a obişnuit 
cu tot felul de maeştri care trăiesc în lux exorbitant şi duc o viaţă plină de 
patimi, fiind veneraţi de mari mulțimi de oameni. Acuzaţiile care li se aduc, 
pe bună dreptate, nu sunt luate în seamă de către discipolii care se refugiază 
în adevăruri transcedentale precum: „Guru-ul meu se află dincolo de bine şi 
de rău, deci tot ceea ce face este perfect.” [29,81]. Dar perfecțiunea aceasta 
este relativă... 

O tentativă luciferică de afirmare a propriei mesianități a avut-o 
Satya Sai Baba, cel care a reuşit ca prin puteri diavoleşti să îşi convingă 
semenii că este Marele Învățător; şi este venerat ca atare. Numele Satya Sai 
Baba înseamnă: „Adevăratul Tată divin şi Mamă divină” (Satya înseamnă 
adevăr, Sai - Mamă divină, iar Baba - Tată divin). Sai Baba se consideră 
încarnarea simultană a lui Shiva şi a corespondentului său feminin, Shakti. 

Puterile demonice incontestabile i-au apărut de la vârsta de 14 ani, în 
urma unei zile în care a zăcut în stare de inconştienţă, după care a început 
să pretindă că este reîncarnarea unui mistic indian, anume Sai Baba din 
Shridi. Comportamentul straniu i-a determinat pe părinții săi să îl supună 
unui tratament special de exorcizare, dar au renunţat la acest tratament 
deoarece era extrem de dur. 

Din punct de vedere creştin se poate afirma că diagnosticul pus de 
părinți (posesiune demonică) este cel potrivit. Aşa se pot explica puterile 
magice pe care le manifestă Sai Baba. Căci el nu este un simplu iluzionist, 
un simplu farsor. El are puteri asemănătoare cu cele pe care le găsim în 
viaţa Sfântului Mucenic Ciprian, acolo unde este descris ceea ce făcea 
acesta câtă vreme a fost vrăjitor, până să primească botezul creştin: „ştia 
felurite năluciri drăceşti; se deprinsese a schimba văzduhul, a porni vântul, 
a slobozi tunete şi ploi, a tulbura valurile mării, a face stricăciune în 
răsaduri, grădini şi câmpii, a aduce vătămări şi răni asupra oamenilor (...). 
Pe unii îi învăţa să zboare prin văzduh, pe alții să plutească cu luntre prin 
nori, pe alţii i-a făcut să umble pe ape” [57,6]. 

Despre Sai Baba se spune că poate să apară în mai multe locuri în 
acelaşi timp, că citeşte gândurile oamenilor, că vindecă bolnavi, că 
materializează obiecte. Datorită acestor minuni înșelătoare numărul 
discipolilor săi creşte. Unele dintre aceste false minuni sunt chiar filmate şi 
prin vizionarea lor mulți oameni încep să creadă că Sai Baba este ultimul 
Mare Învățător trimis de Dumnezeu. 

Mai mulți clerici ortodocşi au afirmat despre Sai Baba că este doar 
un iluzionist. Că el nu materializează celebra vibhuti (cenuşa sfântă pe care 
o împărțea pelerinilor), ci că printr-un truc reuşeşte să simuleze că cenuşa îi 
apare în mod miraculos în palme (când de fapt cenuşa provine dintr-o 
pungă ascunsă sub veşmintele sale). Fără a pune la îndoială cuvântul lor, 
vom preciza că şi dacă în cazul cenuşii „sfinte” Sai Baba ar recurge la 
iluzionism, totuşi există anumite elemente care arată precis că ceea ce face 
Sai Baba depăşeşte puterile unui iluzionist. Citirea gân durilor, de exemplu, 
este ori un dar pe care îl au creştinii cu viaţă sfântă, ori o putere magică 
specifică vrăjitorilor şi celor asemenea lor. 

Ceea ce se ştie cu siguranță despre Sai Baba este că în loc de a fi un 
model spiritual - aşa cum pretinde - este un om plin de vicii. Faptul că 
foloseşte în scopuri personale banii pe care îi primeşte pentru a-i folosi în 
acțiuni caritabile este aproape nesemnificativ. Ceea ce mărturisesc foştii săi 
discipoli este de-a dreptul uimitor. Sai Baba este un homosexual care sub 
pretextul purificării centrilor energetici întreține raporturi sexuale cu 
discipolii apropiaţi. Nemulţumindu-se doar la raporturile fizice, el foloseşte 
secrețiile seminale ale acestora în ritualuri oculte, considerate sursă a 
puterilor lui „supranaturale”. 

Acest gen de ritualuri sunt clasice în vrăjitorie. Sai Baba este în 
realitate un vrăjitor modern care, pentru a sluji mai bine diavolului, pretinde că 
este reprezentantul lui Dumnezeu. El nu se sfieşte să afirme că venirea sa în 
lume a fost profeţită de Însuşi Hristos: „Afirmația lui Hristos este simplă: «Cel 
care m-a trimis pe mine va veni din nou». Apoi a arătat un miel: «Acesta este 
doar un simbol. Mielul face Baa, baa. Anunţul acesta a fost întru aşteptarea 
lui Baba. Numele lui va fi adevărul», a declarat Hristos. Satya înseamnă 
adevăr. «El va purta o robă roşie de culoarea sângelui. El va purta o coroană 
de păr». Mielul este semnul şi simbolul dragostei. Hristos nu a declarat că el 
se va întoarce. El a spus: «Cel care m-a trimis pe mine va veni din nou». Acel 
Baa, baa este acest Baba şi Sai. Acesta poartă o coroană de păr şi o robă roşie. 
Acest Baba a venit. El nu este numai în această formă, dar este în fiecare din 
noi ca unul ce locuieşte în inimă... El este acolo cu roba lui de culoarea 
roşie.” [46, 127]. 

Megalomania acestui fals „Învăţător” (care umblă îmbrăcat într-o 
robă roşie şi care afirmă că până şi părul său bogat apare în profețile făcute 
de Hristos) este fără margini. El citează deformat cuvintele Mântuitorului, 
sperând că astfel îşi va spori autoritatea. Narcisismul său este de-a dreptul 
paranoic, orice psihiatru recomandând internarea grabnică a unui om care 
spune despre sine lucruri precum: „Eu sunt Dumnezeu. Puterea mea divină 
este fără limite. Nu există vreo forță naturală sau supranaturală care să mă 
poată opri. (...) Misiunea mea este să previn întâmplarea acestor lucruri (a 
holocaustului nuclear) prin restabilirea armoniei şi a legii spirituale a lui 
Dumnezeu. Să restabilesc un Dumnezeu, o religie, o limbă care să îmbrace 
întreaga umanitate” [46,126]. Sau: „Mă întrupez din eră în eră, ca să-i 
ocrotesc pe oamenii virtuoşi (...), pentru a institui moralitatea şi virtutea pe 
o temelie trainică” [29,82]. La citirea unor astfel de afirmaţii apare ca un 
reflex întrebarea: totuşi, cum de Sai Baba este luat în serios? Credulitatea 
oamenilor este mare şi lucrarea diavolului este greu de observat pentru cei 
lipsiţi de discernământ. Pentru cei care cred că numai orientalii lipsiţi de 
studii universitare pot să venereze un astfel de guru, reproducem mărturia 
unui psihiatru din San Diego: „Nu există nici o îndoială în mintea mea că 
Sai Baba este divin. Eu însumi sunt complet uimit auzindu-mă zicând un 
asemenea lucru, eu care sunt un om rațional, un om de ştiinţă. Cred că Sai 
Baba este o încarnare a lui Dumnezeu... Ce ciudat, că doar în urmă cu 
câteva zile eram încă aşa de sceptic. leri am trăit mai multe miracole... 
Baba îmi permite să văd de aproape această putere minunată... Sunt 
martorul în carnea mea a unei experienţe uluitoare, de o mie de ori mai 
surprinzătoare decât basmele cu zâne pe care le povesteam celor patru copii 
ai mei... după ce-am văzut măreția lui Sai Baba, nu pot decât să accept 
deplin ceea ce zice” [24,63]. În prima etapă a racolării se susține că „Baba 
nu propagă un nou cult sau o nouă religie, dar urmăreşte să întărească şi să 

dezvolte credința omului indiferent de credinţa căreia îi aparţine” [46, 129] 
(extras din materialul publicitar al Centrului de studii şi cercetări spirituale 
Sai Baba - filiala română). Dar admiratorii fanatici îşi părăsesc propria 
religie pentru a rămâne „smeriţi” adoratori ai Marelui Guru. În ashram-ul 
lui Sai Baba oamenii vin cu evlavie să îl vadă, şi fără să apuce să spună 
vreun cuvânt aud cuvinte precum: „Pleacă, fratele tău s-a vindecat”, sau 
„Du-te acasă, problema ta s-a rezolvat”. Căci „Eu sunt totalitatea” 
[46, 127]. 

Sunt destui oameni care nu pot lua în serios astfel de afirmații 
delirante. Dar vrăjmaşul ştie să profite de orice poartă îi este deschisă: când 
pare stupid ce spune Sai Baba, atunci ne aduce în fața ochilor Meditaţia 
Transcedentală. Pare plictisitoare aceasta, ne călăuzeşte spre o grupare care 
face vindecări cu bioenergie. Dacă nu ne simţim bine aici, ne trimite la cine 
ştie ce formă de yoga, la cine ştie ce maestru. Şi oferta este foarte mare. 
Aproape toți falşii învăţători au încercat şi încearcă să propovăduiască o 
pace care nu seamănă deloc cu pacea pomenită de Evanghelie, deşi pentru a 
atrage discipoli încearcă să pozeze în mari sfinți; unii dintre ei însă nu rezistă 
prea multă vreme a-şi ascunde adevăratele feţe şi se arată ca nişte diavoli cu 
faţă umană. Vom încheia referirea la „maeştrii spirituali apăruţi în zorii Noii 
Ere oprindu-ne asupra unuia dintre cei mai monstruoşi lideri spirituali pe 
care i-a cunoscut istoria. 

Jim Jones sau „Jim - Spintecătorul de suflete” 


„Era maestru în materie de manipulare a oamenilor... ” [26, 100] 
Walt Jones - fost discipol 


„Conştient sau nu, expres revendicat sau vag dorit, omenirea actuală 
urmăreşte transformarea, iar transformarea e specialitatea mişcării şi 
spiritualității new-age, a constructorilor ei de paradigmă nouă, 
atotcuprinzătoare, infinită, holist-integratoare de totalitate. Această paradigmă 
îl „integrase” însă, la vremea sa, şi pe Jim Jones cu „Templul Popoarelor”. 
Înainte de catastrofa din jungla guyaneză, mişcarea New-Age considerase 
organizaţia lui Jim Jones chiar ca un fel de centru spiritual al ei” [51,50], 
observa Bruno Wurtz, un pertinent analist al neopăgânismului. 

Jim Jones este cel care a fondat Secta Templul Popoarelor şi care, 
după multe alte mârşăvii, a determinat un număr de aproximativ nouă sute 
de oameni să se sinucidă. Poate că nici un alt „guru” nu l-a întrecut în 
desfrâu, în violență şi în lăcomie; poate că până la venirea antihristului, 
premergătoare celei de a doua Veniri a lui Hristos, nimeni nu va mai avea 
ocazia să profite cu atâta uşurinţă de încrederea oamenilor şi să scape cu 
atâta abilitate de rigorile legii. 

Din păcate, aceeaşi credulitate pe care o întâlnim la discipolii lui Jim 
Jones o întâlnim la marea majoritate a grupărilor eretice contemporane. 
Observând Secta Sinucigaşă, să luăm aminte la cei de aproape ai noştri care 
s-au lăsat înşelaţi de tot soiul de „maeştri” locali. Aceştia, chiar dacă nu pot 
sau nu vor să ucidă trupurile ucenicilor, le ucid sufletele şi le aruncă în 
focul iadului; şi, chiar dacă nu îndeamnă la sinucidere, sunt responsabili 
pentru cei care îşi iau vieţile ca urmare a unor greşite îndrumări spirituale. 
Cât despre cei care ajung în număr mare la spitalele de psihiatrie, ar trebui 
să ştim că nimic nu distruge mai repede un suflet decât astfel de 
„îndrumări ” care poartă în ele şoaptele diavolului. 

Masacrul din Guyana este analizat într-o mulțime de cărți şi reviste. 
Înainte de a ne referi la el trebuie să insistăm asupra faptului că prezentarea 
acestui caz riscă să aducă o lumină favorabilă asupra grupărilor neopăgâne: 
pentru că liderii acestora pot demonstra „cu acte în regulă” că la ei nu au 
loc cele întâlnite în secta lui Jim Jones. Noi trebuie să ne ferim de cursa 
vrăjmaşului care vrea să recunoaştem diavolii numai dacă sunt negri. Să nu 
ne lăsăm înşelaţi de ceea ce se poate afla despre o anumită sectă numai din 


surse discutabile; căci, şi asta o dovedeşte suficient de clar „Templul 
80 


Dărâmarea idolilor. Despre rătăcirile contemporane 


popoarelor”, este foarte greu să treci de bariera de „cerberi” care păzesc 
secretele unei secte, cenzura fiind extrem de severă. 

Să începem descrierea traseului spiritual al „Părintelui celor necăjiţi”. 
Jim Jones, născut pe 13 mai 1931 în cătunul Lynn din Indiana, a avut în 
tinereţe o experienţă spirituală foarte variată. În Lynn existau o sumedenie 
de culte, şi Jones a trecut pe la toate. O vreme a fost apropiat de 
penticostali, iar apoi de metodişti. Considerând că are vocaţie pentru a 
deveni pastor, nemulţumit de ceea ce observa în celelalte comunităţi 
sectante, el a luat hotărârea să iniţieze o biserică proprie. 

La începutul carierei sale de predicator punea un mare accent pe 

problemele sociale, îndeosebi pe cea a egalităţii rasiale. În anul 1956 (cu 
puţin înainte de explozia contra-culturii hippy şi în plină frământare 
religioasă), Jones a inaugurat „Templul popoarelor”. Sprijinit de soţia sa 
Marceline, el a adoptat şapte copii, de rasă neagră, albă şi galbenă. 
Ca „model spiritual” el a avut un şarlatan din Philadelphia, pe aşa-zis-ul 
Părinte „Divine” care îşi ţinea discipolii într-o disciplină de fier. Urmându-i 
exemplul, Jones a introdus în „Templul popoarelor” un comitet de 
interogare care supraveghea ce se întâmpla în comunitate; el nu se sfia să 
folosească bătaia atunci când observa abateri de la regimul de viaţă pe care 
l-a impus cu meticulozitate. 

Ceea ce îi atrăgea pe oameni la noua sectă era oferta de „vindecări 
minunate”. lată cum suna reclama făcută lui Jones: „Pastorul Jim Jones!... 
Incredibil!... Miraculos!... Uimitor!... O slujbă de Tămăduire Profetică 
Unică. N-aţi mai văzut niciodată aşa ceva! Priviţi Cuvântul Întruchipându- 
se în Prezenţa Voastră! 

E mâna Domnului, în timpul fiecărei slujbe sunt eliminate tumori... 
În faţa ochilor voştri ologii umblă, orbii văd! La fiecare slujbă, mulţi dintre 
participanți sunt chemaţi în față şi li se spun amănunte intime (niciodată 
stânjenitoare) din viaţa lor pe care numai Dumnezeu o poate revela! 

Hristos se arată prin cele mai precise revelații şi prin tămăduiri 
miraculoase la aceste servicii religioase ale slujitorului său Jim Jones! (...) 
Veniţi să Vedeţi Minunile Domnului Chiar Acum!” [26,74]. 

O asemenea ofertă era tentantă. Este oferta standard a stolului de 

păsări răpitoare care vrea să prindă suflete nevinovate. Jones afirma chiar 
că prin harisma sa a înviat din morţi 43 de oameni: „Întrebare: Toate aceste 
învieri au avut loc în sânul bisericii (dumneavoastră)? 
Jones: „Da, în sânul bisericii. Am avut un procentaj foarte bun, în ultimii 
câţiva ani n-am înregistrat nici o moarte printre cei de credinţa noastră.” 
[26, 77]. Un fost discipol îşi aminteşte: „Jim promitea mereu că cine 1 se 
alătură nu va muri niciodată!” [26, 99]. 

Vorbele nu ar fi fost suficiente şi, aşa cum se întâmplă de cele mai 
multe ori, a fost nevoie de înscenarea unor minuni. Cea mai des invocată 

tămăduire era izbăvirea de diferite tumori canceroase. Lucrurile se 
petreceau astfel: Jones întreba cine vrea să fie tămăduit, câte o bătrână 
ridica mâna, apoi era dusă la toaletă de soția lui Jim, Marceline, care când 
rămânea în toaletă cu bolnava se prefăcea că îi scoate de sub fustă 
„tumoarea” - de fapt erau măruntaie stricate de găină care miroseau urât. 
Bolnava, văzând „tumoarea”, era convinsă că s-a vindecat, şi se întorcea în 
sală în aplauzele publicului. 

Se mai foloseau şi alte trucuri, cum ar fi acela al folosirii unor femei 
care pretindeau că sunt oloage şi simulau că s-au vindecat pe loc. Astfel de 
„minuni” atrăgeau un public din ce în ce mai numeros, Jones având grijă să 
oprească orice încercare de demascare a înşelăciunii. 

Rătăcirea lui era din ce în ce mai diabolică. Sfânta Scriptură era 
numită de Jones „cartea neagră”; în timp ce o călca în picioare striga: „Prea 
mulţi oameni privesc spre asta în loc să privească spre mine” [26,63]. În 
spirit tipic new-age-ist, el declara: „Eu nu sunt creştin, eu sunt universalist” 
[26,72]. 

„Universalismul” lui Jones consta în disprețul faţă de Dumnezeu şi 
practicarea celor mai crunte orgii. În mijlocul congregaţiei sale Jones 
declara că este singurul care are dreptul la viaţă sexuală, şi uneori poruncea 
discipolilor să jure că vor renunţa la orice fel de relaţii sexuale. El decidea 
asupra întemeierii sau separării familiilor. Multe din cuvântările sale se 
refereau la viaţa sexuală, şi existau chiar predici maraton de câte şase ore 
despre astfel de subiecte. „Jim se specializase în a folosi problemele 
sexuale pentru a semăna discordie între oameni şi pentru a-i face să se 
simtă cât mai nenorociți” [26, 91], mărturisea o fostă discipolă. 

Jones avea relații sexuale nu numai cu multe dintre discipolele sale, 
ci şi cu bărbaţi care se lăudau cu acest lucru. Unul dintre foştii săi discipoli, 
care în adolescenţă îi fusese victimă, recunoştea: „Adevărul este că îl 
veneram (...). Mi-era mai mult decât un tată. Aş fi fost în stare să-mi ucid, 
pentru el, părinţii” [26, 89]. 

Jones a înființat chiar un Birou de căsătorii care reglementa orice 
gest al discipolilor, începând chiar de la ţinutul de mână; unul dintre 
motivele inițierii acestui birou era de a îi convinge pe unii bărbaţi să se 
căsătorească cu femeile pe care el le lăsase gravide. 

Deşi a fost arestat de Poliţia din Los Angeles (în decembrie 1974), a 
scăpat fără să sufere pentru faptele sale; aşa scapă de multe ori cei care sunt 
„ocrotiți” de diavol. 

„Templul popoarelor”, care se afla în San Francisco, era păzit de 
cerberi înarmați. Acolo Jones a pus la cale unul dintre cele mai sadice 
mijloace de anihilare a personalității umane. Copiii erau maltrataţi groaznic 
de către nişte bătăuşi specializați în aceasta, sau erau supuşi la şocuri 

electrice pentru a se „cuminţi. După astfel de terapii ei se întorceau 
repetând cuvintele: „Mulţumesc, Părinte! Mulţumesc, Părinte!” [26, 97]. 

Uneori câte trei sau patru indivizi săreau să îl pedepsească pe omul 
pe care Jones îl considera vinovat. Atâta violenţă surprinde; în puţine 
grupări eretice s-au aplicat asemenea terapii, una dintre cele mai cunoscute 
fiind a lui Osho, Bhagwan Shree Rajneesh. Pentru acesta bătaia era unul 
dintre cele mai importante mijloace de elevare spirituală. Dacă cei care 
citesc cu încântare literatura „spirituală” pe care a scris-o Osho ar şti cât 
sadism se manifesta în ashram-ul său, ar avea anumite rezerve; dar, ca în 
majoritatea cazurilor, oamenii aleg o cale spirituală fără să ştie bine ce fac. 
Dacă pentru discipolii lui Osho bătaia era liber asumată, pentru discipolii 
lui Jones însă bătaia era o pedeapsă de care se fereau în permanență. 

Datorită prizei pe care o avea la mase şi datorită campaniei de 
reclame care i se făcea, Jones avea multe legături cu oficialitățile. După ce 
a refuzat să facă parte din Comisia pentru Drepturile Omului, în anul 1977 
a ajuns Preşedinte al Comisiei pentru locuinţe. Dând importante sume de 
bani (pe care le strângea de la discipoli), el şi-a făcut relaţii în lumea 
politică pentru ca să nu ajungă acolo unde îi era locul: la închisoare. 

De mare folos i-au fost numărul mare de scrisori pe care discipolii îl 
trimiteau ori de câte ori erau solicitați. Organizatorii unei reuniuni la care şi 
Jones fusese invitat să vorbească au primit mai mult de o sută de scrisori 
care elogiau discursul acestuia. Dar s-a constatat că scrisorile fuseseră 
expediate cu o zi înaintea reuniunii respec tive (manipularea opiniei publice 
prin scrisori nu este caracteristică numai lui Jones. Mulţi dintre noii 
„maeştri” se folosesc de acest mijloc pentru a îndepărta diferitele bănuieli 
care planează asupra lor). 

Vom trece acum la cea de-a doua etapă a vieţii lui Jones, perioada 
petrecută în Guyana. Despre colonia ridicată în junglă de acesta, avocatul 
„Templului popoarelor” scria în 1977 că „tot ce am văzut acolo mă 
determină să spun că omenirea poate fi mândră de societatea care se ridică 
în Jonestown. Am văzut paradisul” [26,125]. Astfel de mărturii au avut 
rolul de a atrage un număr cât mai mare de oameni: câteva sute de oameni 
au emigrat, părăsind Statele Unite, pentru a ajunge în raiul terestru din 
America de Sud. 

Motivul „raiului pe pământ” este clasic în literatura new-age, dar în 
timp ce acolo se susţine că întreg pământul va deveni rai - şi asta datorită 
elevării spirituale a speciei umane - pentru Jones raiul trebuia găsit într-o 
zonă aflată departe de civilizație, departe de lumea căzută. De fapt trebuia 
găsit într-un loc în care riscul ca oamenii legii să afle ce se întâmplă să fie 
cât mai redus. 

Contrar celor afirmate de avocatul „Templului”, o fostă discipolă 
definea colonia drept „iadul pe pământ” [26, 122]. Clima era foarte 

fierbinte, şerpii veninoşi mişunau în voie, şobolanii se ascundeau peste tot. 
Atmosfera era potrivită pentru un film de groază. Cei care vroiau să se 
întoarcă la casele lor erau ameninţaţi cu repercursiuni dure. 

În colonie viaţa era groaznică. Cei care nu se supuneau lui Jones erau 
chinuiți şi aruncaţi în anumite carcere. Tratamentul violent la care îi 
supunea Jones era din ce în ce mai brutal. 

Tatăl uneia dintre fetele din colonie, care era îngrijorat de ve ştile care 
veneau de acolo, a primit din partea acesteia următoarele rânduri 
liniştitoare: „Te rog, te rog mult, nu te lăsa impresionat de proasta 
publicitate care s-a făcut „Templului”. Este absolut de necrezut că presa 
poate să publice asemenea minciuni murdare fără să i se întâmple nimic. Şi 
totuşi nu mă mir. E cert că o societate bazată pe inegalitate economică nu 
poate accepta prea uşor existenţa unei organizaţii care propovăduieşte 
egalitatea economică şi rasială. Indiferent ce cred ei, n-au să reuşească” 
[26,130]. Continuând cercetările, tatăl fetei a aflat că aceasta fusese 
obligată să semneze o scrisoare nedatată în care ameninţa că se sinucide, 
scrisoare pe care Jones ar fi folosit-o dacă ar fi trebuit să justifice dispariția 
fetei. 

Sinuciderea nu era un lucru străin pentru cei din colonie: la ordinul 
lui Jones discipolii făceau „exerciții de sinucidere”; aceste exerciții în care 
simulau că îşi pun capăt zilelor aveau rolul de a-i pregăti pentru cazul în 
care ar fi fost atacați de vreun duşman exterior. 

În lumea civilizată ştirile despre tratamentul inuman la care erau 
supuşi coloniştii se înmulţeau. Deşi Jones a reuşit pentru o vreme să scape 
de controale, până la urmă - în anul 1978 - un congressman american, Leo 
J. Ryan, a reuşit să ajungă în colonie. Pentru încercarea sa de a face lumină 
în cazul „Jim Jones” a fost ucis de oamenii Templului. De multe ori cine 
vrea binele comunităţii îşi asumă un mare risc, şi acest congressman şi l-a 
asumat. 

Venirea lui Ryan în colonie a însemnat pentru Jones începutul 
sfârşitului. Conştient că adevărul despre sectă va ieşi la iveală şi că nu mai 
are nici o şansă să rămână nepedepsit, Jones a cerut coloniştilor să se 
sinucidă. Într-un document extrem de relevant (caseta care conţine 
înregistrarea ultimelor momente din viaţa celor din colonie) se aude cum 
Jones îndemna la sinucidere colectivă: „«Daţi-vă viața cu demnitate! - 
zbiera Jones -, nu muriți în chin şi în lacrimi. Isprăviţi cu istericalele!» Pe 
alții îi apostrofa direct: «Mamă, mamă, te rog! (...) Dă-ţi viața împreună cu 
copilul tău! Aşa! În sfârşit eşti liberă! (...) Dacă tăceţi din gură nu doare. 
Nu-mi pasă câte țipete auziți! Moartea e de un milion de ori preferabilă 
acestei vieți» [26, 201]. 

În Guyana au fost găsite aproximativ nouă sute de cadavre. Nouă 
sute de oameni care au plecat spre „raiul pământesc” au aflat în locul 

acestuia moartea. Cel care pretindea uneori despre sine că este reîncarnarea 
lui lisus şi că deţine puteri divine s-a dovedit a fi un om diabolic; şi cei care 
l-au urmat au sfârşit groaznic. 

Alain Woodrow observa că „nimeni n-a putut explica încă, în mod 
satisfăcător, metodele folosite de acest paranoic seducător, ce s-a bucurat 
de încrederea celor mai multe personalități politice, pentru a-şi fermeca 
discipolii în aşa măsură încât să fie gata să moară pentru el. S-a vorbit de 
fascinația stranie pe care o exercita asupra mulțimilor, despre damnaţiunea 
sexuală de care se folosea, de îndoctrinare, de maltratări corporale şi 
privaţiuni alimentare, dar misterul continuă să rămână” [26, 41]. 

Pentru un sociolog sau pentru un psiholog care nu ţine cont de 
lucrarea diavolului, misterul este imposibil de dezlegat. Dar orice om 
credincios observă în spatele „Templului popoarelor”, ca şi în cazul 
oricărei alte grupări eretice, manifestarea forţei de atracție a diavolului. 

Petru Berar, unul dintre cei care au cercetat „cazul Jones” constata cu 
surprindere că „niciodată în istoria modernă a religiilor nu a fost atât de 
rapidă şi de spectaculoasă, ca în cazul unora dintre noile mişcări creştine 
sectante, trecerea de la umilință la crimă; trecerea de la proclamarea 
simplităţii naturale a omului la cultura drogului şi a perversiunilor celor 
mai degradante; trecerea de la iubire şi cultul florilor la cele mai rafinate 
metode de manipulare a coreligionarilor, de şantaj şi terorism” [26,35]. 

Nu este un lucru plăcut să aflăm cum îşi bate joc vrăjmaşul de 
oameni ca noi. Poate că ne gândim că nimeni dintre cei pe care îi 
cunoaştem nu ar fi atât de naiv încât să se supună unui regim asemănător 
celui din „Templul popoarelor.” Dar oamenii sunt la fel de naivi ca acum 
câteva zeci de ani. Căci „Templul popoarelor” nu este o legendă a secolelor 
trecute; este un fapt real, petrecut foarte aproape de zilele noastre. 

Jim Jones nu mai apare astăzi pe lista „maeştrilor” Noii Ere, iar 
faptele sale sunt blamate de liderii Vărsătorului. Dar aceeaşi putere a 
întunericului care l-a călăuzit pe Jones îi ajută pe aceştia să atragă sufletele 
în rătăcire. Oricum, „cazul Jones” a generat un anumit ecou în modul în 
care se manifestă ereziile. Jean Vernette observa că „datorită unanimei 
condamnări suscitate de sinuciderile în masă din Guyana, grupările apărute 
ulterior caută să devină mai puţin bătătoare la ochi şi să se «topească» în 
peisaj, adaptându-se funcțiunilor sociale asumate. De aici o mai mare 
dificultate în a le repera. Propaganda şi prozelitismul se desfăşoară sub 
acoperirea unor asociaţii educative, filantropice, culturale” [48, 117]. 

Este destul de greu a observa faptul că aceste asociaţii sunt susţinute 
de puterile întunericului. „Educaţie, filantropie, cultură...” - cuvinte mari. Şi 
tocmai de aceea diavolul se slujeşte de ele ca de un paravan. Dar în 
momentul în care educația, filantropia şi cultura sunt infestate de virusul 


85 


Danion Vasile 


neopăgân, valoarea lor se reduce simţitor. Ba chiar rămân valori numai 
pentru admiratorii întunericului. 

În faţa puzderiei de oferte spirituale este bine să nu uităm un lucru: 
că atâta vreme cât ne ţinem aproape de Biserică suntem pe calea mântuirii 
şi când ne îndepărtăm de ea ne apropiem de cel pentru care Jim Jones a fost 
doar o unealtă, ne apropiem de diavol. 

„Hainele noi” ale rătăcirilor 


„Religiile sunt atât de diferite şi teologii lor atât de feroci în credintele şi 
convingerile lor încât apariția unei religii mondiale este foarte dificilă. Dar 
această apariție este mai aproape decât cred mulți dintre noi Și asta din două 
motive. Mai întâi că certurile ideologice sunt îndreptate în principal asupra 
unor detalii şi al doilea că noua generaţie este fundamental spirituală, dar 
nu e interesată de teologie. "[39, 180] 

- Alice Ann Bailey - 


În ultima vreme se aud voci care consideră că „moda” neopăgână se 
apropie de sfârşit, şi că dacă fenomenul nu a fost combătut la timp, acum 
este prea târziu pentru aceasta. Această afirmație are cel puţin două puncte 
slabe. În primul rând, chiar dacă momentan febra intrării într-o Nouă Eră s-a 
diminuat, totuşi aceasta nu coincide cu o perioadă de declin pentru ideologia 
new-age-istă. Considerăm că schimbarea astronomică - şi implicit astrologică 
- care este socotită ca fundament al Noii Ere este doar un pretext prin care se 
motivează renașterea păgânismului. 

Trebuie repetată ideea că acum două mii de ani, când se consideră că 
am intrat sub semnul zodiacal al Peştilor, strămoşii astrologilor 
contemporani (cu excepţia celor trei magi de la Răsărit) nu s-au grăbit să 
anunţe intrarea în Noua Eră a lui Hristos. Faptul că astrologii au anunţat cu 
surle şi trâmbiţe numai sfârşitul Erei creştine, nu şi începutul ei, dovedeşte 
încă o dată că intrarea în Era Vărsătorului este doar un pretext folosit 
pentru justificarea înşelăciunii. 

Chiar dacă momentan acest pretext a intrat într-un con de umbră nu 
înseamnă că înşelăciunea se află în declin. Se poate afirma fără şovăială că 
gândirea Noii Ere este una dintre cele mai mari provocări pe care le-a avut 
şi le are de înfruntat Biserica lui Hristos, fapt atestat de numărul din ce în 
ce mai mare de creştini care se implică într-o formă sau alta de practicare a 
„Cultului” neopăgân. Câtă vreme va creşte numărul celor care merg la 
„doctori bioenergeticieni”, care fac yoga, care cred în reîncarnare sau 
consultă horoscopul, câtă vreme aceştia cred în vise sau în tot felul de 
„ghizi spirituali”, epidemia neopăgână este în plină expansiune. Aşa cum 
împăratul din povestea lui Andersen avea haine doar în mințile celor care i 
se supuneau orbeşte, aşa şi formele de înşelare new-age-istă sunt depăşite 
numai pentru cei incapabili să observe realitatea că rătăcirea şi-a schimbat 
numai formele, nu şi fondul. 

Epidemia new-age-istă nu a apărut numai ca urmare a unei schimbări 
pe bolta cerească. Ea este rezultatul unui proces care a durat secole întregi, 
proces prin care diavolul a semănat în minţile oamenilor îndoiala faţă de 
învățătura Bisericii şi a pregătit terenul pentru ca propov ăduirea neopăgână 
să dărâme ceea ce a aşezat credinţa creştină. Aşa cum acum aproape două 
mii de ani Sfinţii Apostoli şi ucenicii lor au semănat seminţele dreptei- 
credinţe. 

Faptul că asistăm la învierea păgânismului ar trebui să fie un semnal 
de alarmă pentru toţi creştinii, şi mai ales pentru arhiereii şi preoții care 
poartă grijă de turma cuvântătoare. Motivul invocat de unii, cum că ar fi de 
ajuns să fie propovăduit cuvântul Evangheliei pentru ca ereziile să fie 
stârpite, este contrazis de istoria Bisericii. 

Vedem că Sfinții Părinţi nu s-au mulțumit să scrie despre rugăciune, 
despre virtuți sau despre dobândirea vieţii veşnice, ci au scris un număr 
impresionant de texte antieretice. Dacă ei înşişi au considerat că este nevoie 
de o luptă intensă împotriva ereziilor de orice fel, noi avem datoria de a 
urma această luptă cu multă jertfelnicie. 

Al doilea punct slab al afirmației potrivit căreia este prea târziu 
pentru combaterea rătăcirii New-Age este următorul: între erezii există o 
legătură de rudenie strânsă, care se dovedeşte nu numai prin sursa lor 
comună — diavolul - ci şi prin ideile pe care le preiau ereziile mai noi de la 
cele mai vechi. Şi chiar dacă prin absurd epidemia new-age-istă s-ar fi 
sfârşit, combaterea ideilor neopăgâne ar fi fost de folos celor care s-ar 
confrunta cu noile forme de erezie. 

Nu este greu de observat care sunt primii urmaşi ai gândirii New- 
Age; căci ei ne sunt indicaţi chiar de către autorii new-age-işti: sincretismul 
şi pluralismul religios (care plasează dreapta-credinţă pe picior de egalitate 
cu credinţele combătute de Sfinţii Părinți), precum şi o formă de 
ecumenism care neagă cât se poate de subtil duhul Sfintei Scripturi şi al 
Sfintei Tradiţii, şi care în numele păcii pământeşti perverteşte învățătura 
Mântuitorului Hristos, Fiul lui Dumnezeu care S-a întrupat pentru 
mântuirea noastră. 

Numai creştinii Îl cunosc cu adevărat pe Dumnezeu. Celebra 
parabolă hindusă despre orbii care îl pipăie pe elefant conţine un dram de 
adevăr. Această pildă spune că „trei orbi s-au reunit într-o zi pentru a 
examina un elefant. Primul a atins piciorul animalului şi a spus: «Elefantul 
este precum un stâlp». Al doilea a palpat trompa şi a spus: «Elefantul este 
precum un ciomagy. Al treilea om a palpat pântecul şi a declarat: «Elefan- 
tul este precum un vas mare». Apoi ei au început să discute despre acest 
subiect. Un trecător i-a întrebat care este motivul certei lor. Ei i l-au spus şi 
l-au rugat să-i arbitreze. Omul a declarat: «Nici unul dintre voi nu a văzut 
bine elefantul. El nu are aspectul unui stâlp, dar picioarele sale sunt ca nişte 

stâlpi; el nu are aspectul unui ciomag, dar trompa sa seamănă cu un 
ciomag, el nu are aspectul unui vas, dar abdomenul său seamănă cu aşa 
ceva. Elefantul este o combinaţie a tuturor acestora: picioare, trompă şi 
pântec»” [64,86]. 

Tâlcuirea clasică a acestei parabole este că fiecare religie cunoaşte 
doar un aspect al divinității, şi că nici una nu poate pretinde că este 
superioară celorlalte. Dar de fapt credinţa creştină este - şi asta nu o înţeleg 
alții - precum omul care are o vedere bună şi ştie să deosebească un 
ciomag de un elefant. Chiar dacă toate celelalte religii încearcă să Îl atingă 
pe Dumnezeu fiind „nevăzătoare”, nu înţeleg pe cine au în faţă. 

Marele yoghin Ramakrishna susținea că „omul care nu a atins 
iluminarea spune, în ignoranta sa, că religia sa este cea mai bună şi singura 
adevărată. Dar când inima sa va fi luminată de adevărata cunoaştere, el îşi 
va da seama că dedesubtul tuturor acestor certuri între religii şi credinţe se 
găseşte Pura Existenţă, Pura Conştiinţă, Beatitudinea Absolută. (...) Dacă 
un om este plin de aspirație, indiferent ce religie va urma, ea îl va conduce 
la Dumnezeu, fie că este hindus, musulman, creştin sau vedantic. Da, 
fiecare om îl va găsi pe Dumnezeu dacă va fi sincer în căutarea sa 
spirituală. Există unii care se ceartă şi spun: «Pentru voi nu există nici o 
speranță dacă nu o veţi adora pe Mama Kali.” Sau «Veţi fi pierduţi dacă nu 
veți îmbrățişa Creştinismuly. A spune că o religie este adevărată şi că 
celelalte sunt false este o dovadă de dogmatism, şi este o atitudine greşită, 
căci diverse sunt căile care conduc la Dumnezeu!” [64,86]. 

Din păcate învăţăturile de acest gen au ecouri serioase. lată mărturia 
decanului James Park Morton, slujitor la Catedrala Episcopaliană Sfântul 
Ioan Divinul din New York: 

„La Rusalii am invitat principalul rabin din New York, abatele 
comunităţii Zen, un hindus - Satchitananda, un indian din America şi 
imamul şef al moscheii. Ne-am aşezat toți în jurul altarului şi ne-am rugat 
pentru pace, fiecare în felul nostru. Pe urmă, am primit toți împărtăşania. 
Unii membri din biserică mi-au zis: Dar cum puteți să faceţi aşa ceva? Ei 
nu ştiu măcar ce primesc! Eu le-am zis: ei bine, nici eu nu ştiu de- 
adevăratelea ce primesc...” [24,83]. 

În armonie cu această poziţie reproducem mai jos un scurt fragment 
din descrierea unei slujbe care a creat multă confuzie printre creştini (slujbă 
alcătuită parcă după un „tipic” întocmit de Ramakrishna, slujbă care nu a 
avut nimic în comun cu duhul Sfintei Scripturi): „Cu evlavie treceau prin 
fața icoanei Maicii Domnului, mulți aprinzând chiar lumânări: ortodocşi, 
catolici, protestanți, musulmani, budişti, şintoişti, câţiva cu religie 
nedeclarată, după cum şi atei convinşi (...) atmosfera din biserică era «ca un 
pod ce ducea de la pământ la cer», deşi unul se închina la Hristos, altul la 
Mahomed, altul la Budha...” [60,49]. 

Dacă ar fi trăit în zilele noastre sfinții mărturisitori ai Bisericii, atunci 
ei ar fi făcut tot ce le-ar fi stat în putinţă pentru ca astfel de slujbe (care sunt 
urâciuni înaintea lui Dumnezeu) să nu aibă loc. Nimeni nu poate fi atât de 
fățarnic încât să spună că sfinți precum Teodor Studitul sau Maxim 
Mărturisitorul ar fi participat la o slujbă nelegiuită de felul acesta; iar dacă 
sfinții care sunt stâlpii Bisericii nu ar fi mers la o astfel de ceremonie 
neopăgână, atunci este firesc să punem la îndoială dreapta-credință a 
„ortodocşilor” care au făcut aceasta. 

Există anumiţi clerici ce fac declaraţii care nu au nimic în comun cu 
duhul Sfinților Părinţi; afirmațiile lor sunt combătute cu pricepere de către 
părinții şi ierarhii care păstrează neschimbată învăţătura ortodoxă. Ca 
exemplu, afirmaţia potrivit căreia „valorizarea spirituală” dobândită într-o 
biserică şi cea dobândită într-o moschee stau pe picior de egalitate a primit 
de la Părintele Gheorghios Capsanis, egumenul Mănăstirii athonite 
Grigoriu, următoarea replică: „Eu personal mă îndoiesc profund că o 
biserică şi o geamie (sau o sinagogă sau orice alt lăcaş religios monoteist) 
pot conduce pe om la aceeaşi stare duhovnicească. Vreau să cred că astfel 
de fraze s-au rostit din greşeală şi că nu exprimă convingerile profunde ale 
acestor teologi, deoarece dacă ar exprima credinţa celor care le publică, îmi 
pare rău să spun, au căzut din credința creştină. Dar este nepermis să fie 
rostite astfel de cuvinte chiar din greşeală. Cu credința Bisericii nu ne 
jucăm. Cum este posibil ca într-o geamie unde se propovăduieşte Coranul 
cu toate rătăcirile lui, unde nu se cinsteşte şi nu se propovăduieşte credința 
în Dumnezeul Treimic, unde credincioşii nu se împărtăşesc cu Sfintele 
Taine şi nu primesc harul dumnezeiesc prin ele şi nu devin mădulare ale 
Trupului lui Hristos, cum pot ei să aibă aceeaşi stare duhovnicească cu 
ortodocşii dintr-o biserică în care se cinsteşte Sfânta Treime?” [60,49]. Este 
cât se poate de evident că lucrul acesta este cu neputinţă. 

Nu trebuie să ne mire faptul că ierarhii care s-au îndepărtat de 
cugetul Bisericii au o poziție dură față de cei care nu se îndepărtează de 
Sfânta Tradiție. De-a lungul timpului, în afara anatemelor pronunțate de 
Biserică împotriva ereticilor au mai existat şi un alt fel de anateme: cele 
rostite de ereticii înşişi împotriva Sfinţilor Mărturisitori. Au existat ierarhi, 
şi chiar sinoade, care au stat împotriva adevărului şi 1-au prigonit pe Sfinții 
Părinţi, defăimând dreapta-credinţă. 

lată cum se îndârjeau împotriva Sfântului loan Damas chin (Mansur - 
după numele arab al bunicului) prigonitorii icoanelor, ierarhii adunați la 
Sinodul tâlhăresc din 754: „Anatema lui Mansur, cel cu nume rău şi cu 
gând saracinesc. Anatema lui Mansur, închinătorul icoanelor şi scriitorul de 
lucruri false. Anatema lui Mansur, insultătorul lui Hristos şi duşmanul 
imperiului. Anatema lui Mansur, învățătorul nelegiuirii şi falsul tălmăcitor 
al Sfintelor Scripturi” [12,12]. 

Să observăm ce i-au reproşat ereticii Sfântului loan Damaschin: că 
este învăţător al nelegiuirii, că este insultător al lui Hristos, că răstălmăceşte 
Sfintele Scripturi şi că este duşman al imperiului. Acuzaţii similare sunt 
aduse de către cei înşelați de diavol creştinilor care apără Sfânta Tradiţie în 
vremurile noastre. Diavolul rătăcirii, prin uneltele sale, va face tot posibilul 
să convingă lumea că cei care stau împotriva rătăcirilor sunt „învăţători ai 
rătăcirii şi insultători ai lui Hristos”. Diavolul nu va ataca frontal, pentru că 
un astfel de atac ar fi uşor de observat de către credincioşi. Ci va ataca 
mişeleşte, sub aparenţa apărării adevărului. 

Când în zilele noastre Părinți cu viață sfântă (precum Părintele 
Serafim Rose de la Platina sau Părintele Cleopa Ilie) au fost acuzaţi că sunt 
fundamentalişti, extremişti sau chiar fanatici, cei care îi prigoneau se 
alăturau cetei care i-au prigonit pe Hristos şi pe mărturisitorii Săi. Dar 
oricât de mult rău s-ar abate asupra mărturisitorilor contemporani, chiar 
dacă ar fi anatemizaţi de sinoade tâlhăreşti, aceasta nu i-ar împiedica să 
ducă lupta cea bună. Ci dimpotrivă. 

În ceea ce îi priveşte pe creştinii care merg în lăcașurile altor religii 
sau în diferitele case de rugăciune ale ereticilor, auzind că acolo ar fi vreo 
prezență specială a lui Dumnezeu, că ar avea loc arătări sfinte (a Maicii 
Domnului sau a cine ştie cărui sfânt) sau că se fac minuni, aceştia cad în 
cursele înşelătoare ale diavolului care îi îndeamnă să alerge tocmai după un 
fantomatic folos duhovnicesc aflat în afara Bisericii. Sinodul local de la 
Laodiceea a hotărât că „nu se cuvine a primi binecuvântările ereticilor, care 
mai mult sunt absurdităţi decât binecuvântări” (Canonul 32). Fără să îşi dea 
seama, cei care caută Împărăţia Cerurilor urcând pe trepte lăturalnice nu 
vor ajunge mai repede la Hristos, ci doar la înşelătorul care caută să îi abată 
pe căile pierzării. Hristos ne dăruieşte prin Biserică toate binecuvântările cu 
putință, şi de aceea creştinii nu au nici un motiv să alerge după alte 
binecuvântări, oricât de „binecuvântate” ar părea. 

În zilele noastre sporeşte numărul celor care, după cum scria Sfântul 
Ciprian al Cartaginei, „disprețuind tradiția lui Dumnezeu, introduc 
învățături străine, inventate de oameni. Pe aceştia îi mustră Domnul şi-i 
ceartă în Evanghelia Sa zicând: «Călcaţi porunca lui Dumnezeu ca să 
stabiliți tradiția voastră». Această crimă este mai gravă decât cea săvârşită 
de unii apostaţi care totuşi căindu-se de greşelile lor se roagă lui Dumnezeu 
şi obțin iertare. Aceştia vin la biserică şi se roagă în ea; aceia luptă 
împotriva Bisericii” [56, 446]. Vocea celor care înlocuiesc predaniile 
înaintaşilor cu propria lor „tradiție? este din ce în ce mai puternică. Noi 
vom afla lumina cea adevărată numai rămânând adânc înrădăcinaţi în 
Sfânta Tradiţie; numai aşa Îl vom putea primi în inimile noastre pe 
Dumnezeul Părinților noştri. 

lar atunci când ne este teamă că dacă vom păstra adevărul anumiţi 
falşi păstori se vor ridica împotriva noastră, să ne aducem aminte de Sfântul 
Maxim Mărturisitorul, cel căruia i s-au tăiat limba şi mâna dreaptă pentru a 
nu mai propovădui dreapta-credinţă. La întrebarea lui Pyrhus, (fost patriarh 
al Constantinopolului, eretic monotelit): „Ce rău ţi-am făcut, avva Maxim, 
eu şi cel dinainte de mine, că ne bârfeşti peste tot, învinuindu-ne către toţi 
de erezie? Cine te-a cinstit şi te-a respectat aşa de mult ca noi, deşi nu 
te-am cunoscut faţă către faţă, din vedere?”, Sfântul Maxim Mărturisitorul 
a răspuns: „Fiindcă, precum spui, şi Dumnezeu aude, ca să folosesc 
cuvintele tale, nimeni nu m-a cinstit şi respectat ca voi, dispreţuind voi 
acum dogma creştină, am socotit că e un lucru îngrozitor să prefer cinstirea 
mea cinstirii adevărului” [28, 320]. Unde sunt acum episcopii plini de ură 
care l-au prigonit pe Sfântul Maxim? Unde sunt cei care i-au defăimat 
credinţa? Au pierit fără urmă. Dar pomenirea Sfântului Maxim rămâne în 
vecii vecilor. Mâna sa, tăiată de vrăjmaşii adevărului, scrie astăzi fără 
poticnire pe tablele vii care sunt inimile creştinilor. Să ne fie pildă Sfântul 
Maxim, şi împreună cu el toţi drept-credincioşii mărturisitori. 

Fără a fi îngăduitori cu rătăcirile, să ne dăm seama că şi noi purtăm o 
parte din vina celor care se îndepărtează de Biserică. Căci dacă noi i-am fi 
iubit mai mult, dacă i-am fi ajutat să înțeleagă cugetul Bisericii, dacă ar fi 
simțit din partea noastră înțelegerea de care aveau nevoie în momentele de 
tulburare, poate că nu ar mai fi făcut pasul greşit. Rătăcirea ar fi prins mai 
puţine suflete. 

Singurul mod prin care putem apăra dreapta-credință aşa cum se 
cuvine este prin cuvântul nostru şi prin trăirea după învățăturile 
Evangheliei. Nu putem lupta împotriva rătăcirii folosind duritatea sau 
vrăjmăşia, ci numai devenind bisericii vii ale lui Dumnezeu. Numai slujind 
jertfelnic adevărul, atât cât ne stă în putinţă şi după cum o cer împrejurările, 
păstrând dreapta-socoteală dar şi râvna apărării celor sfinte, îi vom putea 
câştiga pe ceilalți. Dar dacă dorinţa noastră de a-i câştiga se mărgineşte la 
vorbe goale şi nu este însoțită de nevoinţă jertfelnică, atunci înseamnă că 
duhul mucenicesc al Bisericii ne este străin. 

Părintele Dumitru Stăniloae spunea următoarele: „Poate astăzi ceva 
mai mult ca oricând, Hristos este negat. Atunci era ceva negat din EI: 
nestorienii negau unitatea de persoană, monofiziții au negat umanitatea, 
arienii au negat egalitatea cu Tatăl, deci fiecare câte ceva. Dar astăzi se 
neagă peste tot Hristos. Şi asta ne somează să punem şi mai mult în lumină 
adevărurile Lui” [14, 182]. 

Arhiepiscopul Averchie Tauşev, unul dintre puţinii ierarhi care au 
conştientizat apostazia din vremurile noastre, observa că „sub haina unei 
împărăţii înşelătoare, care arată minunat şi îi duce pe mulți în rătăcire, se 
arată, de fapt, pretutindenea o prigoană ascunsă împotriva creştinismului... 

Această prigoană este mult mai primejdioasă şi mai înfricoşătoare decât 
prigoana fățişă, căci ameninţă cu adevărat să dea cu totul pierzării sufletele 
— ceea ce înseamnă moarte duhovnicească” [43, 21]. În această prigoană, ca 
în toate prigoanele anterioare, creştinii trebuie să mărturisească dreapta- 
credință cu mult curaj, oricât ar fi de greu. 

Părintele  Gheorghios  Metallinos, referindu-se la chemarea 
dumnezeiască a creştinilor de a sta împotriva rătăcirilor de tot felul pe care 
le îmbrăţişează lumea modernă, constata că „mărturisirile individuale sunt 
cea mai teribilă împotrivire, deoarece presupun gândire obştească şi unitate 
a inimilor. Prin urmare refuzul, întru Hristos, al supunerii faţă de unele 
hotărâri îndreptate împotriva lui Dumnezeu, ca de pildă cele din perioada 
prigoanelor, constituie cea mai explozivă împotrivire. Să nu uităm că 
întotdeauna creştinii se împotrivesc cu Crucea, iar nu prin mijloace lume şti. 
Reamintesc exemplul Sfântului loan Botezătorul. Protestul său împotriva 
nelegiuitului Irod a fost făcut în mod public, însă nu organizând „miting. 
Nu a organizat un protest de masă, adunări. Martiriul şi mărturisirea sunt 
prin urmare, de trebuinţă din partea fiecăruia dintre noi, individual. Şi 
acesta este cel mai straşnic cataclism, deoarece se face de către mulţi, deşi 
individual, şi generează un protest obştesc. lar Cezarul de aceasta se temea, 
mai tare decât de mitinguri de protest” [50, 94]. 

Trebuie ca astăzi, când societatea ţine să se îndepărteze cu orice preţ 
de învățăturile Mântuitorului Hristos, şi când diavolul ne pune înainte din 
ce în ce mai multe motive pentru a ne îndepărta de Biserică, să păstrăm 
aprinsă în inimile noastre flacăra dreptei credințe, aşa cum au ştiut să o 
păstreze şi înaintaşii noştri: „Acest cojoc care-i pe mine acum e al meu. 
Dar dacă ar vrea să mi-l ia crăiasa, i-l dau. Cu aceste mâini şi aceste 
picioare şi cu tot trupul meu am lucrat zi şi noapte, ca să plătesc porția. Ele 
sunt ale crăiesei şi dacă vrea să mi le ia nu am ce face. Dar nu am decât un 
suflet, pe care îl păstrez pentru Dumnezeu din cer şi nici o putere 
omenească nu-l poate îndoi” [4, 7]. Aşa a mărturisit unul dintre înainta şii 
noştri în faţa comisiei desemnate de împărăteasa Maria Tereza pentru a-i 
trece pe ortodocşi la „catolicismul de rit bizantin”. Cu aceeaşi demnitate ar 
trebui să răspundem şi noi dacă ni s-ar cere să renunțăm la predaniile 
Sfinților Părinți pentru a îmbrăţişa orice altă formă de credinţă religioasă. 

Iar când Cezarii veacului acesta îşi arogă atribuţii pe care nu le au, să 
le stăm înainte aşa cum Sfântul Teodor Studitul a stat în fața Cezarului din 
vremea sa, Leon Isaurul: 

„În Biserică Dumnezeu i-a pus pe unii apostoli, pe alţii prooroci, pe 
alţii evangheliști, pe alţii păstori şi învăţători, spre desăvârşirea sfinţilor.” 
(Efes. 4, 11-12). Apostolul n-a zis: «pe alții împărați». Ţie, împărate, ţi s-a 
încredinţat să cârmuieşti treburile cetăţii, să te ocupi cu afacerile lumești şi 
operaţiile militare. Cu acestea să te îndeletniceşti, iar cele bisericeşti lasă-le 

în seama păstorilor şi dascălilor, după cum învaţă şi apostolul. lar de nu, să 
ştii că nu vom asculta de învăţătura care este potrivnică credinţei noastre 
drept măritoare, chiar dacă ar fi adusă de către un înger din cer. Deci, cum 
să te ascultăm pe tine, om trupesc şi supus putreziciunii?” [37, 17]. 

Să nu trecem cu vederea nici faptul că, în scopuri înşelătoare, 
conducătorii lumeşti nu au şovăit să pretindă că faptele lor stau sub 
binecuvântare dumnezeiască. „Ne rugăm Domnului nostru ca El să 
continue să ne binecuvânteze în lupta noastră pentru libertate”; „Credem că 
vom câştiga binecuvântarea Conducătorului Suprem... Domnul Dumnezeu 
ne-a dat aprobarea Sa pentru lupta noastră. El va fi cu noi... în viitor”; „Ne 
vom pune şi în acest an toată puterea în slujba naţiunii noastre. Numai 
atunci putem... să ne rugăm Domnului Dumnezeu ca El să ne ajute aşa cum 
a făcut-o întotdeauna” [23, 244]. Afirmațiile de mai sus îi aparţin lui Adolf 
Hitler, „credinciosul” dictator. De câte ori primim mesaje similare de la 
conducătorii lumești, să le primim cu o reţinere justificată. 

În discursul de deschidere a Conferinţei Universale pentru Pace 
ținută la Universitatea Spirituală Mondială, Robert Muller, secretar general 
adjunct al Naţiunilor Unite afirma: „A venit timpul să obţinem pacea pe 
planeta noastră... Charta Naţiunilor Unite trebuie să fie completată cu o 
chartă de legi spirituale... Eu cred că problema noastră este că am uitat de 
evoluţia noastră cosmică şi destinul nostru spiritual” [24,61]. 

În momentul în care conducerea lumească consideră că este 
momentul să se implice şi în problemele spirituale, anormalul vrea să fie 
primit drept normal. Urmând Sfântului Teodor Studitul, să judecăm cu 
mare atenție rătăcirile duhovniceşti ale Cezarilor contemporani, fără însă 
a-i judeca şi pe ei înşişi. Biserica ne învaţă să îi iubim pe păcătoşi, dar să 
urâm păcatul în care aceştia au căzut. Astfel nici nu vom călca porunca de a 
nu-i judeca pe ceilalți, dar nici nu vom neglija răspândirea rătăcirilor . 

„Să avem încredere în Tradiţie - ne îndeamnă Cuviosul Părinte Paisie 
Aghioritul. Astăzi, din păcate, a intrat politeţea europeană şi vor să facă 
«binele». Vor să arate superioritatea, dar în cele din urmă merg spre a se 
închina diavolului celui cu două coarne. «Să existe o religie» - îţi spun, şi le 
nivelează pe toate. Au venit la mine unii şi mi-au spus: «Toţi cei care 
credem în Hristos, să facem o religie». Asta este ca şi cum am lua aur de 
atâtea carate şi toate cele ce au fost separate de el, şi să le amestecăm din 
nou şi să facem una. Este corect să le amestecăm iarăşi? Întrebaţi un aurar: 
E bine să amestecăm zgura cu aurul? S-a dus atâta luptă ca să strălucească 
dogma. Sfinții Părinţi au ştiut ceva atunci când au interzis le găturile cu cel 
eretic. Dar astăzi spun: “nu numai cu cel eretic, dar şi cu budistul şi cu 
închinătorul la foc şi cu închinătorul la diavol să ne rugăm. Trebuie ca şi 
ortodocşii să se afle la rugăciunile şi conferințele lor. «Este o prezență». 

Ce prezenţă? Le rezolvă pe toate cu rațiunea şi justifică cele ce nu se 
pot justifica. Duhul european crede că şi problemele duhovniceşti pot intra 
în Piaţa Comună... . [32,321]. 

Ca o confirmare în plus a faptului că problemele teologice nu se pot 
rezolva la astfel de conferinţe, reproducem un pasaj din „Moartea unui 
Guru”, autobiografia unuia dintre cei mai celebri hindu şi care s-a lepădat de 
credința strămoşilor săi pentru a-L cunoaşte pe Hristos. Rabbi Maharaj redă 
indignarea unui pastor elveţian, indignare pricinuită de mărturia celui 
convertit despre incompatibilitatea dintre credinţa creştină şi celelalte 
religii: 

„Eu am fost misionar în India timp de 20 de ani şi am văzut indianul 
venerându-şi dumnezeul lui de piatră. Eu cred că atunci când indianul se 
închină idolilor lui, el se închină Dumnezeului Bibliei. Nu ajutaţi cu nimic 
la stabilirea înţelegerii de care avem nevoie între religii afirmând că există 
diferenţe atât de drastice!”. 

„Domnule reverend, - a răspuns Rabbi Maharaj, eu am fost indianul 
acela care s-a închinat la dumnezei de piatră. Astăzi eu mă închin 
Dumnezeului Bibliei şi cred că sunt în măsură să vă spun că nu sunt unul şi 
acelaşi - sunt două lumi total diferite” [27, 233] (deşi Rabbi Maharaj nu a 
reuşit să cunoască Biserica lui Hristos, convertirea sa intro ducându-l în 
spațiul neoprotestant, totuşi mărturia sa este destul de elocventă. Citirea 
Sfintei Scripturi i-a fost de ajuns pentru a înţelege cât de rătăcite sunt 
credinţele orientale). 

„Puteţi spune unui budist, unui musulman sau unui hindus: «Eu 
cunosc pe Dumnezeu, am o comuniune de rugăciune cu El», nu aveţi însă 
nici un drept să le spuneți: «Voi nu aveţi comuniune cu Dumnezeu», sau că 
ei au o comuniune de rugăciune cu demonii, cum mi-a spus cineva aici. Nu 
este adevărat” [10, 68]. Aceasta este părerea unui ierarh care se străduieşte 
să trăiască după poruncile Evangheliei, dar care nu şi-a însuşit cugetul 
Bisericii. Departe de a fi în armonie cu părerea acestuia, Sfânta Scriptură ne 
spune clar că „toţi dumnezeii păgânilor sunt nimic” (I Paralip. 16, 26), şi 
budhismul sau hinduismul sunt păgânism integral, fără nici un pic de altoi. 
Despre Sfântul Apostol Pavel citim în Faptele Apostolilor că era un aprig 
duşman al credințelor păgâne, că „duhul lui se îndârjea în el, văzând că 
cetatea este plină de idoli” (Faptele Apostolilor 17, 17). Oare vreunul dintre 
ucenicii săi, sau vreunul dintre ucenicii Domnului Însuşi, ar fi îndrăznit să 
spună că este un lucru rău să aperi adevărul şi să loveşti în rătăcire? 
Bineînţeles că nu. 

lată ce spunea Preasfinţitul Antonie de Suroj: „într-o conversaţie cu 
el (Vladimir Lossky n.n.), mi-a spus că nu poate exista nici un fel de 
cunoaştere a lui Dumnezeu în hinduism. Întors acasă, am copiat opt pasaje 
din Upanişade („scripturi hinduse” n.n.), am revenit la el şi i-am spus: 

«Vladimir, uite ce am păţit! De obicei, când citesc Părinții Bisericii, îmi 
scot pasajele care îmi plac, înscriind şi numele autorilor. Am însă opt 
pasaje la care n-am trecut numele autorilor şi nu mi-i pot aminti». Mi le-a 
luat şi în câteva minute a scris în dreptul lor numele: Sfântul loan Gură de 
Aur, Sfântul Vasile, Sfântul Grigorie. l-am spus atunci că toate fragmentele 
erau din Upanişade” [10,68]. 

Faptul că marele teolog Vladimir Lossky s-a înşelat în privinţa unor 
citate nu dovedeşte faptul că dreapta-credinţă se înrudeşte cu păgânismul 
hindus. Nu se poate contesta că în religiile precreştine existau anumite 
fărâme de adevăr, dar aceste rămăşiţe nu erau mântuitoare. Mai mult decât 
atât, chiar dacă religiile precreştine s-ar fi ridicat la înălțimea Legii Vechi, 
tot nu ar fi fost de ajuns pentru ca urmaşii lui Adam să se mântuiască. A 
fost nevoie ca Fiul lui Dumnezeu să se întrupeze. Şi oricât de mult ar 
semăna opt sau mai multe fragmente din Upanişade cu scrierile Sfinților 
Părinți, hinduismul nu are nici o legătură cu Hristos. Să luăm aminte ca nu 
cumva din cauza unor asemănări superficiale să ne rupem de Biserică şi să 
devenim părtaşi rătăcirii. 

Atunci când diavolul dă târcoale creştinilor face tot posibilul pentru a 
ascunde incompatibilitatea dintre cele două lumi, dintre spațiul adevărului 
şi cel al întunericului. Dacă un hindus îmbrăcat în sari tradițional ar apărea 
în fața unui creştin şi ar încerca să îi vorbească despre erorile credinței 
creştine, atunci şansele de a-l converti la hinduism ar fi foarte mici. De 
aceea feţele rătăcirii sunt cât se poate variate, şi ţin cont de caracteristicile 
precise ale tuturor categoriilor sociale în care vor să se răspândească. 

Concepţia potrivit căreia cei care se deschid față de practicile 
orientale sunt tineri drogaţi care nu au nici un rost în viață este depăşită. 
Observăm că aceste practici atrag ca un magnet oameni cu cele mai diferite 
pregătiri profesionale, din toate clasele sociale. De la oameni de ştiinţă şi 
până la prostituate, de la doctori şi până la politicieni, cameleonul ereziei 
este în acțiune, schimbându-şi neîncetat culoarea. 

În general, indiferent de nivelul intelectual, mare parte dintre oameni 
nu cunoaşte învăţătura Bisericii decât în mod superficial. Ei ştiu să se 
ferească de un maestru care spune răspicat: „Calea Bisericii este 
pierzătoare, numai calea mea este bună.” Dar față de maeştrii care încearcă 
să pună în valoare „esenţa creştinismului”, faţă de cei care recomandă 
pelerinajele la mănăstiri şi citirea unor anumite cărți religioase sau 
practicarea rugăciunii lui lisus, faţă de cei care îndeamnă la postire sau la 
spovedanie şi împărtăşire, rezistenţa este aproape nulă. Diavolul speculează 
neştiința oamenilor şi profită de tendinţa lor de a porni pe calea către 
Dumnezeu. 

Astfel cei înşelaţi de curentele neopăgâne sunt lipsiţi de posibilitatea 
de a lua în serios avertismentele venite din partea celorlalţi creştini, căci se 

întreabă: „Dacă înainte nu făceam atâtea şi atâtea lucruri bune, pe care le 
recomandă şi Biserica, cum să cred acum că mă aflu în rătăcire?” 

De fapt toate aceste lucruri bune, atâta vreme cât nu sunt însoțite de 
dreaptă-credinţă, nu au valoare. Ereticii pot face tot binele din lume, câtă 
vreme refuză conştient adevărul Bisericii, tot în iad se duc. Cât îi priveşte 
pe cei care se află în rătăcire, deşi sunt convinşi că merg pe drumul 
Bisericii, poate că măcar în ceasul de pe urmă se vor pocăi, şi la 
Înfricoşătoarea Judecată Dumnezeu se va milostivi de ei. 

Totuşi, cei care cred că este de ajuns propria lor convingere că se află 
pe calea Evangheliei, şi nu vor să primească sfaturi de la preoții Bisericii, 
să ia aminte că mulți dintre marii eretici au ajuns în chinurile veşnice 
pentru că „adevărul” pe care îl apărau era minciună. Mulţi eretici au murit 
convinşi că adevărul este de partea lor. Şi de aceea, atunci când şi-au dat 
viaţa ca să apere rătăcirea, moartea lor nu a fost încununată de Hristos. 

Sinodul de la Laodiceea a hotărât că „nici un creştin nu se cuvine să 
părăsească pe martirii lui Hristos şi să se ducă la pseudo-martiri adică la ai 
ereticilor, sau la cei ce mai înainte au fost eretici; căci aceştia sunt străini de 
Dumnezeu. Deci cei ce se vor duce la dânşii să fie anatema” - (Canonul 
34). 

Sfântul Ciprian al Cartaginei a spus că „asemenea oameni, chiar dacă 
au fost ucişi în numele credinţei lor, nu-şi vor spăla nici cu sânge greşelile 
lor. Vina dezbinării e gravă, de neiertat, şi suferința n-o poate purifica. Nu 
poate fi martir cel ce nu este cu Biserica. (...) Nu pot rămâne cu Dumnezeu 
cei ce nu vor să fie uniţi cu Biserica lui Dumnezeu. Chiar dacă vor arde pe 
rug sau vor fi daţi fiarelor sălbatice, aceea nu va fi coroana credinței, ci 
pedeapsa trădării, şi nu sfârşitul glorios al celui cu virtute religioasă, ci 
moartea din disperare. Unul ca aceştia poate fi ucis, dar nu poate fi 
încoronat. Mărturiseşte că e creştin, ca şi diavolul care adesea minte că e 
Hristos, căci Însuşi Domnul ne atrage luarea-aminte şi zice: „Mulţi vor veni 
în numele Meu spunând: Eu sunt Hristos, şi pe mulţi vor înşela.” După cum 
el nu e Hristos, chiar dacă înşeală cu numele, la fel nu poate fi creştin cine 
nu rămâne în Evanghelia lui Hristos şi a adevăratei credinţe.” [56, 444]. 

Şi dacă nu sunt vrednici de cinstire martirii ereticilor, însemnă că nici 
martirii neopăgânilor nu sunt mai presus (deşi sunt promovați deseori ca 
exemple de râvnă pentru adevărata credință). Diavolul a văzut cât de mult a 
rodit sângele martirilor creştini, şi a vrut să înşele lumea prin proprii săi 
martiri, numiţi de către Sfinţii Bisericii drept „minciuno-martiri”. 

Religia Bahai (care este religie şi nu doar credinţă religioasă cum se 
susţine de obicei), se mândreşte că aproape 20.000 de discipoli ai Profetului 
lor, Bab, au fost ucişi pentru credinţa lor: „Victimele Babii (ucenicii lui 
Bab n.n) erau introduse în gura unui tun şi zvârlite afară asemenea unei 
ghiulele. Unii Babi erau tăiaţi în bucăţi cu topoare şi săbii, alții erau duşi la 

locul execuţiei cu lumânări aprinse înfipte în rănile de pe trupurile lor” [67, 
9]. Oricât de mare ar fi fost suferinţele îndurate de aceşti „minciuno- 
martiri”, să nu cădem în greşeala pe care au făcut-o cei care, impresionați 
de acestea, au părăsit credinţa creştină pentru a trece la apostazia de tip 
baha”i. 

Şi dacă Sfinţii Părinţi ne-au învăţat că „martirii” ereticilor nu sunt 
martiri, că cei care îi cinstesc pe cei care nu sunt vrednici de cinstirea 
cuvenită sfinților mucenici stau sub osânda anatemei, noi trebuie să 
înţelegem încă un lucru: dacă nici măcar „martirii” eretici nu trebuie să ne 
fie modele, înseamnă că nici un eretic nu trebuie luat ca exemplu pentru 
virtuțile sale, chiar dacă ar fi gata să îşi dea viaţa pentru credința sa. 

A aprecia un eretic pentru că ţine posturi aspre înseamnă a nega 
puterea vrăjmaşului de a-i întări pe cei care sunt rupți de Biserică. A 
aprecia liniştea sufletească a unui eretic însemnă a pierde din vedere că 
aceasta e dată de diavol tocmai pentru a da impresia unei sporiri 
duhovniceşti şi este foarte diferită de liniştea adevărată pe care o dăruieşte 
Dumnezeu fiilor Bisericii. A aprecia faptul că un eretic îmblânzeşte 
animalele sălbatice prin „blândeţea” sa înseamnă a uita prea uşor că la fel 
de simplu le îmblânzeşte orice vrăjitor renumit, chiar dacă nu are o 
blândeţe asemănătoare. 

Oamenii au tendinţa de a judeca superficial lucrurile de acest gen, şi 
responsabilitatea pentru această situație o poartă mai ales mass-media. 
Demonii care folosindu-se de mass-media deturnează atenția oamenilor de 
la lucruri duhovniceşti şi o canalizează asupra a tot felul de subiecte 
pătimaşe au în problemele spirituale rolul de „mare manipulator”. Dacă de 
exemplu un bioenergetician este lăudat pe câteva posturi de televiziune şi 
câteva ziare îi prezintă vindecările, omul obişnuit are tendinţa să îl 
aprecieze. „E, hai că nu o fi dracul chiar atât de negru. De ce zice Biserica 
că astfel de oameni folosesc puterile întunericului? Uită-te la el ce om 
civilizat este, ce frumos vorbeşte, ce bine arată. Şi mai face şi multă 
milostenie, ba chiar pe oamenii săraci îi tratează gratuit...” 

Astfel de replici se aud nu de puţine ori prin familiile „creştine”. Ele 
vin oarecum firesc, dacă ţinem seama de atacul dezlănţuit asupra dreptei- 
credințe; asalt pentru care mass-media este cel mai bun mijloc de 
propagandă. Pe tarabele de ziare găsim şi cărţi eretice. În librării standurile 
sunt pline de literatură neopăgână, iar cărțile creştine abia se văd. La radio 
şi televiziune, tot felul de „iniţiaţi” vin să vorbească despre calea spre 
Dumnezeu, iar atunci când preoţii vor să răspundă anumitor provocări li se 
atrage atenţia că nu au dreptul la manifestări „extremiste”. În zilele noastre 
cei care vor să apere învățătura Bisericii de erezii sunt etichetați drept 
fundamentalişti şi sunt denigrați în fel şi chip. Dar dacă ne vom uita în 
Vieţile Sfinţilor vom vedea că mărturisirea adevărului nu a fost răsplătită 

cu aprecieri, ci cu jigniri şi prigoniri de tot felul. De aceea nu trebuie să ne 
mire că societatea contemporană nu îngăduie să îi fie dărâmaţi idolii 
îmbrăcaţi în veşminte ademenitoare (cum ar fi „egalitatea credințelor 
religioase”). Astăzi cei care vor să apere învățătura Bisericii îşi asumă 
riscul de a fi chemaţi în arenele Romei contemporane, pentru a fi judecaţi 
în văzul celor însetaţi de „pâine şi circ”. 

Să nu fim şovăielnici în apărarea credinţei văzând cum oameni „de 
valoare” consideră mărturisirea adevărului Bisericii drept fundamentalism 
sau fanatism (cuvinte asemănătoare au auzit şi sfinții mărturisitori ai lui 
Hristos). Să nu credem că în tribunele Romei păgâne erau numai oameni 
simpli, însetați de spectacole sângeroase. Nu, erau şi oameni de prestigiu, 
cu funcții de conducere importante, precum şi oameni de cultură care 
savurau martirizarea creştinilor pe care îi considerau duşmani şi cărora le 
dispreţuiau credința în Dumnezeu. 

Ceea ce n-au înțeles prigonitorul împăratul Nero şi cei dimpreună cu 
el, care i-au condamnat la moarte pe creştini, acuzându-i pe nedrept că au 
dat foc Romei, este faptul că în orbirea lor au spus o sămânță de adevăr. 

Da, înaintaşii noştri creştini au dat foc Romei. Da, credinţa noastră a 
aprins focul duhovnicesc care a nimicit Roma păgână şi a schimbat lumea. 
Iar focul acesta nu este altceva decât o viaţă de apărare a adevărului, o viață 
de rugăciune, o viaţă de nevoinţă, o viață de sfințenie. lar dacă Roma de 
altădată vrea să renască din propria cenuşă, ca o pasăre Phoenix, să audă 
glasul Apocalipsei care mărturiseşte că învierea păgânismului este 
trecătoare. Pentru că Cel Ce a biruit cu adevărat moartea, cu moarte pe 
moarte călcând, Hristos Dumnezeul nostru, va nimici la vremea potrivită 
această pasăre Phoenix, şi cenuşa ei va rămâne pentru vecie în adâncurile 
iadului. 

Nimeni dintre noi nu ştie cât timp va mai trece la până la nimicirea 
definitivă a Romei care se află în plină renaştere. Dar până ce Hristos o va 
nimici în întregime trebuie să ştim că avem chemarea de a-i da foc, 
aprinzându-ne torţele de la cele ale înaintaşilor noştri. 

Să rânduiască Bunul Dumnezeu ca cei care au păstrat şi păstrează cu 
curaj dreapta-credință, care ori de câte ori au căzut s-au ridicat, cei care în 
arenele duhovniceşti ale istoriei apără învăţătura lui Hristos, să se 
învrednicească să ajungă în Împărăţia Cerurilor, lângă mărturisitorii care 
neîncetat Îl laudă pe Dumnezeu, şi Îl vor lăuda până la sfârşitul veacurilor. 

„Post - scriptum” 


„Orice vă scriu să judecaţi și să analizati în funcție de ceea ce spun Sfinţii 
Părinţi şi dacă concordă atunci să-mi primiți îndrumările” (60, 52]. 
- Preacuviosul Arhimandrit Justin Popovici - 


Cartea de faţă nu este o carte care să vorbească despre frumusețile 
credinţei creştine, despre calea prin care ÎI chemăm pe Dumnezeu să Se 
sălăşluiască în inimile noastre. Este o carte oarecum tristă, care vorbeşte 
despre lucrările pierzătorului de suflete. Dar este o carte de folos pentru orice 
creştin care are rude, prieteni sau cunoştinţe atinse de virusul întunecat. 
Avem datoria de a încerca, cu foarte multă delicateţe, să îi apropiem de 
Biserică şi să îi convingem să se lepede de păcatul urât mirositor al ereziei. 

Nădăjduiesc că am reuşit să pun în evidență măcar o mică parte din 
seria de rătăciri pe care diavolul le înmulțește fără încetare; că alții vor 
continua lupta împotriva neopăgânismului cu mai multă iscusință şi cu mai 
multă înţelepciune. 

Cerându-vă iertare pentru greşelile datorate neputinței mele, 
îndrăznesc să vă rog să mă pomeniţi şi pe mine în rugăciunile voastre ca, 
prin scrisul meu, Dumnezeu să îmi ajute să mărturisesc fără poticneală 
celor rătăciți adevărul dreptei-credinţe. 

Poate că unii dintre cei care au citit această carte au găsit-o prea dură; 
cei care nu au o cultură patristică temeinică pot fi de părere că am greşit 
fiind atât de aspru. Aceştia ar găsi prilej de sminteală atât în anatemele date 
de Sfintele Sinoade, cât şi în textele antieretice ale Sfinţilor Părinţi. Dacă ar 
ajunge să conteste acrivia Sfinţilor Părinţi s-ar asemăna cu episcopii 
nevrednici care l-au prigonit pe Sfântul Nicolae al Mirelor Lichiei pentru că 
l-a pălmuit pe ereticul Arie. 

Ştiu că nu a fost civilizat ceea ce a făcut Sfântul Nicolae, ştiu că dacă 
ar fi trăit astăzi toată mass-media ar fi repetat la nesfârşit hule împotriva sa. 
Dar mai ştiu şi că, atunci când se afla în închisoare, Preasfânta Născătoare 
de Dumnezeu i-a dăruit în chip minunat Sfântului Nicolae un omofor, ca 
răsplată pentru râvna sa. 

Nu ştiu dacă Sfântul Nicolae, trăind în zilele noastre când credința 
multora s-a răcit, l-ar mai fi pălmuit pe Arie. Dar ştiu cu siguranţă că pentru 
a apăra Biserica de orice erezie ar fi propovăduit adevărul cu toată puterea 
sa, punându-și chiar viaţa în primejdie pentru aceasta. 

Eu, nevrednicul, nu am nici curajul, nici înțelepciunea şi nici harul 


Sfinților Părinţi. Dar fiind creştin ortodox nu am putut să tac văzând cum 

este călcată în picioare învăţătura lui Hristos. Şi cred că dacă aş fi apărat 
credinţa altfel decât au făcut-o înaintaşii noştri, dacă aş fi folosit numai 
formule de curtoazie (specifice păcii lumii acesteia), atunci aş fi fost 
vrednic de osândă veşnică, ca un prigonitor al adevărului şi duşman al 
Sfintei Tradiții. Dar aceasta nu o doresc nimănui. 

Nădăjduiesc că am reuşit să arăt câte ceva din trăsăturile ereziilor 
contemporane şi să arăt cum le stă împotrivă Sfânta Tradiţie. Pentru 
credința ortodoxă nici un păcat nu este mai mare decât îndepărtarea de 
adevăr. Un bătrân din vechime îi spunea ucenicului său: „Ți-e mai de folos 
să nu rămână în ţinutul acesta femeie desfrânată la care să nu te duci, decât 
să tăgăduieşti că te închini Domnului nostru lisus Hristos şi Maicii Lui” 
[55, 160]. Aceste cuvinte, fără să fie un îndemn la desfrâu, sunt o mărturie 
a conştiinţei dogmatice a stâlpilor Bisericii. Cel căzut într-un păcat se poate 
pocăi, ştie că în Biserică poate afla ridicare grabnică, dar cel care moare 
nevrând să se lepede de erezia sa, oricât de curat ar trăi, tot în iad se duce. 
„Se spunea pentru Avva Agathon că s-au dus la dânsul, auzind că are 
dreaptă şi mare socoteală. Şi vrând să-l cerce pentru a sa mânie, i-au zis lui: 
«Tu eşti Agathon? Am auzit despre tine că eşti curvar şi mândru». lar el a 
zis: «Fi bine, aşa este». Şi i-au zis lui: «Tu eşti Agathon bârfitorul şi 
clevetitorul?» lar el a zis: «Eu sunt». Au zis iarăşi:« Tu eşti Agathon 
ereticul?» lar el a răspuns: «Nu sunt eretic». Şi l-au rugat pe el zicând: 
«Spune-ne nouă, pentru ce atâtea câte ţi-am zis ţie le-ai primit, iar cuvântul 
acesta nu l-ai suferit?» Zis-a lor: «Cele dintâi asupra mea le scriu, căci este 
spre folosul sufletului meu. lar cuvântul acesta, eretic, este despărțire de 
Dumnezeu şi nu voiesc să mă despart de Dumnezeu. lar aceia auzind, s-au 
minunat de dreapta lui socoteală şi s-au dus zidiţi, adică folosiți». [55,78]. 
Să rânduiască Bunul Dumnezeu ca cei care vor citi această carte să rămână 
statornici în dreapta credinţă, să înțeleagă felul în care vrăjmaşul întinde 
cursele ereziei şi să îi ajute şi pe „fiii risipitori” să se întoarcă acasă. Oricât 
de mare ar fi căderea lor, Hristos îi aşteaptă cu braţele deschise. Şi dacă 
vieţuirea noastră ar fi curată şi sfântă, şansele ca ei să se întoarcă ar fi mult 
mai mari. 

„Slavă lui Dumnezeu că atunci când am venit eu în Neocezareea la 
episcopie, numai şaptesprezece creştini am aflat, toată cetatea fiind idolatră, 
iar acum, mergând către Dumnezeu, rămân atâţia necredincioşi câți credin- 
cioşi s-au aflat întâi, căci acum toată cetatea este a lui Hristos” [58, 322], 
spunea Sfântul Grigorie al Neocezareei, marele făcător de minuni, înainte 
de a trece la Domnul. 

Cu cât mai mare va fi credința noastră, cu cât mai mare va fi 
dragostea noastră şi cu cât mai Jertfelnică va fi rugăciunea noastră pentru 
cei căzuţi, cu atât mai mari ar fi şansele ca ei să se întoarcă. Să înțelegem că 
Dumnezeul în care credem noi este Dumnezeul Părinților noştri, şi aşa cum 

i-a întors pe ereticii din vremea Sfântului Grigorie îi poate întoarce şi pe cei 
din zilele noastre. 

Să facem tot ce ne stă în putinţă pentru a-i apropia de Hristos, având 
în sufletele noastre cuvântul care zice că „în cer va fi mai multă bucurie 
pentru un păcătos care se pocăieşte, decât pentru nouăzeci şi nouă de 
drepţi, care n-au nevoie de pocăință.” (Luca 15,7) 

Închei cu un gând pe care îmi este greu să îl ţin numai în inima mea: 
„Îţi mulțumesc, Preadulce Iisuse, pentru marele dar pe care mi l-ai făcut, 
arătându-mi frumuseţea Bisericii Tale. Nu este bucurie mai mare decât a fi 
creştin, de a merge pe calea mântuirii ocrotit de Preacurata Ta Maică şi de 
toți îngerii şi sfinții. 

lartă-mă, Dumnezeule, iartă-mă pentru toate rătăcirile şi pentru 
păcatele mele cele multe. Dacă nu ai fi venit în întâmpinarea mea, acum 
eram într-un templu păgân sau poate m-aş fi sinucis dacă învățătorul meu 
mincinos mi-ar fi cerut aceasta. lartă-mă, iartă-mă, iartă-mă, lubitorule de 
oameni. 

Şi cheamă-i la Tine, Fiule al lui Dumnezeu, şi pe toţi cei care se află 
în erezie. Ştiu că i-ai primit la Tine nu numai pe beţivii şi desfrânatele, nu 
numai pe drogaţii sau homosexualii care s-au pocăit de păcatele lor, ci şi 
mulțimea de eretici şi chiar pe vrăjitoarele care s-au lepădat de credințele 
lor necurate. Întoarce-i la Tine, Doamne, pe cei rătăciţi în orice chip, ca să 
nu mai trăiască înşelaţi de diavol, ca să nu cunoască veşnicele chinuri ale 
iadului. 

Ca să cunoaştem cu toţi că Tu eşti Calea, Adevărul şi Viaţa şi la Tine 
este singura noastră scăpare şi împlinire. Amin.” 

GHIVECI CU AROMĂ NEW-AGE-ISTĂ? 


„Credeți-mă, fiilor, că nimic altceva n-au făcut schismele și ereziile în 
Biserică decât să nu mai iubim pe Dumnezeu şi să nu ne mal iubim unii pe 
alții: 

- din Limonariu [55,79] 


Despre pacea acestei lumi 

Justificând prezenţa vracilor şi chiar a închinătorilor la foc la 
Adunarea inter-religioasă de la Assisi din 1986, Papa loan Paul al II-lea, 
personalitate marcantă a mişcării ecumenice, a afirmat că „provocarea 
obținerii păcii este mai importantă decât toate deosebirile religioase” [23, 
145]. În acelaşi spirit un călugăr budist observa că „unitatea religioasă 
promovată de Sfântul Părinte Papa loan Paul al II-lea şi aprobată de sfinția 
sa Dalai Lama nu este un scop care poate fi atins imediat, dar ar putea veni 
o zi când dragostea şi compasiunea, pe care atât Budha, cât şi Cristos le-au 
predicat aşa de elocvent, vor uni lumea într-un efort comun de a salva 
omenirea de la o distrugere fără sens, conducând-o spre lumina în care 
credem cu toții” [23, 144]. Dar în ce lumină cred cu toţi? Să mai fie vreo 
altă lumină de care tradiția ortodoxă nu a avut cunoştinţă? 


Despre calea cea largă 

„Toate metodele Noii Ere... meditaţia, yoga, utilizarea de ioni, 
cristalografia, nutriția, analiza tranzacțională şi multe alte tehnici... toate 
pot fi considerate ca mijloace de amplificare şi transmutare a energiilor... 
(şi) de eliberare a potenţialului nostru spiritual înnăscut. 

Suntem pe cale de a învăţa că „energia ascultă de gândire” şi că prin 
acțiunea interioară a acestei alchimii simbolice şi a acestei programări 
mintale putem atinge stări de conştiinţă modificate şi cunoaşte noi tipuri de 
relaţie cu realităţile noastre” [24, 165]. (Laurie Warner, propagandistă a 
ideologiei New Age). Cu adevărat, multe sunt căile pierzării... 


Despre purificarea prin droguri 

„Utilizarea tot mai răspândită a L.S.D.-ului şi a altor droguri 
psihedelice... (a avut) un puternic efect cathartic sau purificator, spărgând 
uşile de acces la minte şi apărările obişnuite construite în jurul eu-lui de 


* Ca anexă a lucrării despre New-Age am considerat că este folositor să introduc şi aceste fişe de lucru; 
ele nu au putut fi incluse în cartea propriu-zisă, pentru a nu dezechilibra conținutul, dar fiind interesante 
au fost grupate într-un capitol şi incluse aici. 

către cultura noastră tradițională. (...) Trăim o perioadă de tranziție între 
vechea civilizaţie occidentală... şi un nou tip de cultură, care va fi fără 
îndoială de o natură globală” [24, 171] - teozoful Dane Rudyar. Faptul că 
s-a ajuns să se afirme că prin droguri se poate ajunge la o purificare 
spirituală arată cât de mult s-a pervertit omul; cam aşa credeau tantricii că 
relațiile sexuale pot fi un mijloc pentru transmutarea energiilor şi urcuşul 
mistic. Nu ar fi de mirare ca peste câtăva vreme să auzim că lăcomia este o 
stare sufletească elevată, un impuls spre conştientizarea propriei 


dumnezeiri. 


Despre inițierea luciferică 

„Lucifer lucrează în fiecare dintre noi pentru a ne duce la plinătate. 
Îndreptându-ne spre o nouă eră, era împlinirii omului, fiecare dintre noi 
ajunge în punctul pe care eu îl numesc iniţiere (un act de consacrare lui 
Lucifer), uşa specială prin care trebuie să treacă fiecare individ dacă vrea să 
ajungă la adevărata plinătate şi în prezenţa luminii lui” (David Spangler 
[51,11]). 

Ideea aceasta, chiar dacă nu a fost promovată cu prea multă 
publicitate pentru a nu fi un semnal de alarmă pentru creştinii care 
cochetează cu noile forme de cunoaştere, este specifică unui mare număr de 
lideri new-age-işti. Ce diferență este între un vrăjitor care conlucrează cu 
diavolul, cum făcea Sfântul Ciprian înainte de convertire, şi un inițiat în 
care lucrează Lucifer? 


Despre Teilhard de Chardin - „arhitectul apostaziei ” 

„Omul mergea prin deşert, urmat de tovarăşul său, când Lucrul s-a 
năpustit asupra lui... Apoi deodată o suflare de aer arzător trecu peste 
creştetul său, străpunse bariera pleoapelor sale închise şi pătrunse în 
sufletul său. Omul a simțit că încetează a mai fi doar el însuşi; o răpire 
irezistibilă l-a luat în stăpânire, ca şi cum toată seva tuturor lucrurilor vii, 
vărsându-se dintr-o dată între prea strâmtele hotare ale inimii sale, ar fi 
remodelat cu putere slăbitele fibre ale existenței lui... Şi în acelaşi timp 
spaima de o anume primejdie supraomenească îl asuprea, un simțământ 
nedesluşit că puterea ce se năpustise asupra lui era echivocă, tulbure, esenţa 
combinării răului cu binele... 

«M-ai chemat: iată-mă - spune Lucrul. Sătul de abstracții, de 
atenuări, de vorbăria vieţii sociale, ai dorit să te măsori cu Realitatea 
întreagă şi neîmblânzită... Te aşteptam spre a fi făcut sfânt. lar acum m-am 
aşezat asupra ta pe viaţă, sau pe moarte... Cel ce m-a văzut o dată, nu mă 
poate uita niciodată: el trebuie fie să meargă întru osândă împreună cu 
mine, fie să mă mântuiască o dată cu sine.” 


104 


Dărâmarea idolilor. Despre rătăcirile contemporane 


(Vizionarul răspunde:) «O, tu cel divin şi puternic, care e numele tău, 
vorbeşte»” [42, 404]. 

Acest fragment nu face parte din literatura S.F. şi nici din relatările 
unui bolnav psihic. Ci este descrierea făcută de Teilhard de Chardin care 
exprimă „cu mai mult succes decât pot eu astăzi năucitoarea emoție pe care 
am experimentat-o în acea vreme din contactul meu cu Materia” [42, 403]. 
Din perspectivă teologică această experiență poate fi considerată drept o 
posesiune demonică parțială: diavolul s-a sălăşluit în suflet, dar nu i-a 
sugrumat libertatea; astfel pose datul simte o libertate aparentă, deşi în ceea 
ce face sau gândeşte este influenţat de diavol. Pentru cei din jurul său un 
astfel de posedat pare normal şi uneori este considerat chiar „vas ales” 
(dacă relatarea de mai sus ar fi fost tipărită pe coperta fiecăreia dintre 
cărțile lui Teilhard, numărul fanilor ar fi tins către zero; poate că numai 
sataniştii s-ar mai fi desfătat citindu-le.) 

Teilhard a fost un teolog mincinos, care dispreţuia „vechile” 
învățături creştine (vorbind despre „toate acele basme dulcege despre sfin ţi 
şi mucenici”, se întreba: „Care copil normal ar vrea să-şi petreacă veşnicia 
într-o copilărie atât de plicticoasă?” [42, 233]). Deşi persoana lui Hristos a 
fost unul dintre punctele centrale ale învățăturilor sale, i-a făcut o 
prezentare diferită de cea evanghelică: „Convergenţa generală a religiilor 
asupra unui Hristos universal, satisfăcător pentru toate în mod fundamental: 
iată care îmi pare a fi singura convertire posibilă a lumii şi singura formă în 
care religia viitorului poate fi concepută” [42, 235]. Dar Legea Nouă poate 
fi oare satisfăcătoare pentru toate religiile „în mod fundamental”? Că doar 
celor ce ţin Legea Veche nu li s-a părut aşa... Un asemenea Hristos 
„satisfăcător” pare mai aproape de Antihrist decât de Mirele Bisericii. 

O dovadă a apostaziei lui Teilhard de Chardin este şi faptul că a fost 
numele cel mai des menţionat de către cei 185 de lideri ai Noii Ere care au 
fost întrebaţi (de către Marilyn Ferguson, autoarea lucrării „Conspirația 
Vărsătorului”) ce personalitate i-a influenţat cel mai mult. După roade se 
poate cunoaşte pomul... 

„Lumea (valoarea, infailibilitatea şi bunătatea ei) - care, când totul a 
fost spus şi făcut, este primul, ultimul şi singurul lucru în care cred” [42, 
233], mărturisea Teilhard. Deşi în timpul vieţii a fost „persecutat” de 
Vatican pentru ideile sale eretice, din anul 1981 a reintrat în grațiile Romei. 
Atât în spațiul catolic, cât şi în cel protestant într-o oarecare măsură, ideile 
sale au fost absorbite în grabă. 

Este de mirare totuşi faptul că şi unii teologi ortodocşi au putut fi 
păcăliți de limbajul ales al acestui apostat: „înțelegerea hristocentrică a 
omului şi lumii care, după Teilhard, e într-o stare de necontenită schimbare 
şi străduință către «Punctul Omega», adică punctul cel mai înalt al ființării 
şi evoluţiei, identificat de autor cu Însuşi Dumnezeu, îl leagă pe autor de 

105 


Danion Vasile 
profunda intuiţie a Părinților ortodocşi ai Bisericii” [42, 243], scria 
părintele John Meyendorff - şi nu este singurul care s-a grăbit să-l aprecieze 
pe eretic; şi Paul Evdokimov aprecia genialitatea viziunii antropologice a 
acestuia. În schimb, dând dovadă de mult discernământ, Mitropolitul 
Ioannis Zizioulas constata că „opiniile despre om ale lui Teilhard de 
Chardin nu au nimic de-a face cu teologia patristică” [52, 56]). 

Aşa se va răspândi şi înşelăciunea antihristică. Cu mare grijă, astfel 
încât chiar oamenii Bisericii să fie înşelaţi (cu siguranță că şi părintele John 
Meyendorff ar fi scris alte lucruri despre Teilhard dacă ar fi înţeles cu cine 
are de-a face; ar fi totuşi de dorit ca aprecierile pripite să dispară încetul cu 
încetul din scrierile teologilor ortodocşi). 

Cu Teilhard de Chardin a continuat seria ereticilor care, cunoscând 
învăţătura Sfinților Părinți, au folosit-o în aşa fel încât să lase impresia că 
sunt continuatori ai acestora (un alt caz celebru, dar mai recent, este al 
fostului preot catolic Francois Brune care, sub o aparentă prezentare a 
învăţăturii Sfinților Bisericii, răspândește tot felul de rătăciri, de la credința 
în reîncarnare până la „revelaţiile” comunicărilor cu morţii; nu ar fi de dorit 
ca, după moartea sa, şi acesta să aibă parte de soarta lui Teilhard şi să fie 
reabilitat...). 

Cea mai succintă prezentare a lui Teilhard de Chardin, „luminatul” 
apostat, îi aparține Părintelui Serafim Rose: „Teilhard exprimă dorința 
omului modern pentru ceea ce Dostoievski a înfățişat în „„Marele 
inchizitor”. El încearcă să unească latura spirituală cu cea ştiinţifică şi cu o 
Nouă Ordine care va fi una politică. Este proorocul lui Antihrist.” ş42, 
240]. Ar fi bine dacă fiecare dintre noii „prooroci” ar avea parte de câte un 
exeget obiectiv, cum a fost Părintele Serafim Rose... 


Despre înmulțirea dumnezeilor 

Pastorul Earl Paulk a afirmat că „aşa cum câinii fac căţei, iar pisicile 
fac pisoi, tot aşa Dumnezeu face mici dumnezei...” [24, 165]. Dacă această 
idee ar fi spusă de un copil, adulții s-ar amuza. Dar dacă o spune un om 
matur, se găsesc persoane care să o ia în serios. O întrebare firească ar fi: 
dacă Dumnezeu se aseamănă cu pisicile sau cu câinii, oare pe El cine L-a 
făcut? 

Pe Dumnezeu nu L-a făcut nimeni, El este Făcătorul tuturor celor 
văzute şi nevăzute. lar dacă unii oameni Îl asemuiesc cu animalele 
domestice nu se datorează faptului că Dumnezeu a făcut şi lucruri de 
calitate proastă, ci numai libertăţii pe care unii oameni o folosesc spre 
propria pierzanie. 

Despre bolile psihice şi lucrarea demonică 

Shri Mataji Nirmala Devi, care se declară drept „Mama tuturor 
mamelor, întruparea lui Hristos sau a Duhului Sfânt, prin care începe Epoca 
de aur a omenirii” [36, 276], i-a îndemnat pe oameni: „Voi trebuie să fiţi ca 
mine, eu sunt prototipul vostru... Toţi trebuie să deveniți guru. Eu sunt doar 
o Mamă. lar Mama este primul şi ultimul guru pentru toţi. În felul acesta eu 
sunt guru al vostru şi guru al tuturor guru...” [46, 107]. 

Dacă „Mama” ar spune aceste cuvinte în faţa unui psihiatru, s-ar 
putea să o aştepte cămaşa de forță. Dar dracii care o „protejează” au grijă 
ca măcar o parte dintre cei care ascultă astfel de cuvinte să le şi creadă. 
Restul însă, râd ironic. Atunci când va veni antihrist va av ea un mesaj mult 
mai bine ales, cu mult mai pătrunzător. El nu se va mulțumi cu câteva 
milioane de creduli, ci va încerca să înşele „chiar şi pe cei aleşi” (Matei 24, 
24). 

Sahaja-Yoga, ca multe practici neopăgâne, este un sistem de spălare 
a creierului foarte bine pus la punct. Pentru că oamenii se autodistrug de 
bunăvoie; dacă cineva ar căuta să îi supună prin forță fizică, s-ar lupta 
pentru libertate. Dar aşa, în fața maeștrilor lor, se supun ca nişte mieluşei. 


Despre Jurnalul unui zbor spre biserică 

Americanca Helene Hasdell avea, „în timpul său liber, un hobby 
neobişnuit: ea şi-a pus în minte să-şi însuşească rara capacitate de levitaţie - 
plutirea liberă a persoanelor şi obiectelor, fenomen ce nu poate fi explicat 
prin legile fizicii clasice. Pentru a se convinge pe ea însăşi că levitaţia 
propriului corp este posibilă, ea s-a antrenat pe o trambulină obişnuită. 
Prelungindu-şi în felul acesta, diferit de tumbele obişnuite prin aer, durata 
de plutire, totuşi neobişnuită, ea spera în sinea ei să-şi învingă îndoielile 
legate de posibilitatea de a realiza levitația. Deşi practica în plus şi yoga şi 
meditaţia, nu a avut parte de succes. (...) Câteva luni mai târziu, apropiindu - 
se dis-de-dimineaţă de biserica din incinta Universităţii din Dallas, pentru a 
asista acolo la liturghie, a constatat deodată că se ridicase cu vreo 15 
centimetri deasupra solului, că trupul îi plutea prin aer. Pe drumul destul de 
abrupt spre biserică - aflată la numai câțiva metri distanță - nu existau nici 
tufişuri, nici arbori de care s-ar fi putut prinde. S-a simțit cuprinsă de 
panică (...). Şi-a întins braţele şi, balansându-se, a încercat să ajungă la 
biserică. Privirea 1 s-a fixat pe un stâlp de la portalul bisericii. Când, în 
sfârşit, a atins stâlpul şi l-a cuprins cu amândouă mâinile, şi-a dat drumul, 
prudentă, pe el în jos” [30, 263]. 

Dobândirea capacităţilor paranormale este unul dintre hobby-urile 
omului modern. Dacă Dumnezeu ar fi vrut ca oamenii să aibă astfel de 
puteri, lumea ar fi fost cu totul alta. Dar o lume în care toţi au aceste puteri 
nu ar fi o lume mai fericită: toți ar levita, toţi ar vedea la distanță, toți ar 

preface fierul în aur; o astfel de lume însă (din care efortul şi munca 
lipsesc) nu i-ar face mai fericiţi. Pentru că într-o astfel de lume nimic nu ar 
spori apropierea dintre oameni, nimic nu i-ar face mai buni; acolo nu ar 
avea anumite avantaje care să favorizeze progresul spiritual. Aşa cum nici 
pe lumea aceasta banii sau bunurile pământeşti nu îi fac pe oameni mai 
buni (ba chiar de cele mai multe ori datorită lor demonul lăcomiei îi face 
mai răi), nici într-o altă lume puterile paranormale nu ar putea folosi unui 
real urcuş duhovnicesc. 

Oamenii zilelor noastre sunt avizi după manifestări paranormale 
pentru că acestea alungă din suflet îndoiala şi necredinta. De fapt aceste 
manifestări nu numai că alungă necredinţa, ba chiar alungă până şi credinţa 
pe care o înlocuiesc cu o certitudine: căci „minunile la minut” care au loc în 
universul ocult dau o anumită siguranţă, au aparenţa relevării unor realități 
tainice şi miraculoase. 

De obicei cei care capătă o anumită putere paranormală (levitaţia, de 
exemplu) nu îşi pun problema mijlocului prin care au dobândit-o, ci se 
mulțumesc să constate că practicarea anumitor exerciții sau tehnici de 
meditaţie (de la folosirea puterii minţii până la „rugăciuni ” speciale) a avut 
rezultate. Aproape întotdeauna se pierde din vedere că a avut loc un târg cu 
diavolul, care nu dă nimic de pomană, ci întotdeauna cere ceva la schimb. 

O confuzie foarte serioasă se face între puterile paranormale 
prezentate în cărțile neopăgâne şi harismele sfinților. Exterior, ele se 
aseamănă oarecum (au existat mai mulți sfinți care în timpul rugăciunii 
s-au ridicat la o oarecare înălțime deasupra pământului). Dar dacă în cazul 
sfinților aceste harisme s-au manifestat numai ca prin ele să se arate puterea 
dumnezeiască şi să se întărească dreapta-credinţă, în cazul celorlalte 
manifestări miraculoase (chiar dacă din exterior au fost identice) s-a arătat 
puterea întunericului care vrea să îi îndepărteze pe oameni de la credinţa 
cea adevărată. Nu toţi aşa-zişii „mistici de alte credinţe au căutat 
dobândirea puterilor paranormale, ba chiar numai foarte puţini. Dar 
dobândirea acestor puteri a fost pentru pelerinii care i-au cercetat o dovadă 
a unui înalt nivel spiritual. Aici apare înşelarea, când se ignoră faptul că 
îngerii căzuţi pot oferi „aleşilor” lor daruri care de care mai alese, când se 
uită că nu numai toiagul lui Moise s-a prefăcut în şarpe, ci şi toiegele 
magilor egipteni... 

Hellene Hasdell, ca mulţi „creştini” care s-au îndepărtat de învăţătura 
lui Hristos, avea hobby-ul de a încerca să leviteze. Dacă i s-ar fi spus că 
acest lucru este sinonim cu a fi sub influenţa dracilor, poate că ar fi renunţat 
la el. Dar nu i s-a spus şi, după multe încercări, ea a reuşit să zboare. Ca să 
îi îndepărteze orice îndoială, diavolul a ajutat-o ca zborul să fie chiar spre 
biserică... 

În zilele noastre diavolul nu prea se mai teme de creştini. Sau mai 
bine zis se teme numai de cei pe care nu a reuşit să îi aducă el la biserică, 
de cei care nu amestecă învăţătura creştină cu tot felul de idei neopăgâne. 
Iar restul, ... 


Despre confecționarea idolilor 

Calvin Miller, autor creştin: „Nu putem comunica cu un Mântuitor a 
cărui formă şi figură ne scapă. De fiecare dată când vorbesc la telefon cu 
fiul sau cu fiica mea, mă slujesc de vocea lor ca să-mi imaginez cum arată 
ŞI ce fac. 

La fel, în cursul conversaţiei mele cu Cristos, ÎI văd îmbrăcat cu o 
haină albă, dar care nu-L împiedică totuşi să fie ca un om din vremea mea. 
Absorb gloria din ochii Săi căprui, freamăt la vederea unei raze de soare 
azurii pe părul Său şaten. Îi văd mâinile bătătorite întinzându-se spre mine, 
şi spre toată această lume pe care o iubeşte. 

Cum? Nu eşti de acord? Părul Lui nu e negru? Ochii Lui sunt 
albaştri? Imaginează-ţi-L în felul tău. Domnia Lui este comoara ta, ca şi a 
mea. Imaginea Lui trebuie să fie reală pentru tine, ca şi pentru mine, chiar 
dacă imaginile noastre diferă. Cu toate acestea, cheia vitalității este 
imaginea” [24, 194]. 

Fabricarea în serie a „hristoşilor personali” nu mai este un lucru nou. 
Oamenii încep prin a-şi imagina un Hristos care arată aşa cum îşi 
imaginează ei, şi sfârşesc prin a găsi un Hristos care şi gândeşte aşa cum 
vor ei. S-ar putea să auzim: „Ce dacă Hristos-ul meu acceptă curvia? Ce 
dacă îmi îngăduie să mă droghez? Cum, al tău este ascet? Imaginează-ţi-L 
în felul tău...” 

Cât priveşte această tehnică de vizualizare a lui Hristos, ea este o 
excursie liber asumată prin prăpăstiile întunericului. 


Despre „arătările mariane” 

La Fatima, în ziua de 13 iulie 1917, arătarea care a luat chipul Maicii 
Domnului a spus: „Pentru a împiedica acest război, cer consacrarea Rusiei 
la inima mea neprihănită şi Sfânta Împărtăşanie, ca reparaţie, în primele 
sâmbete. Dacă vor fi ascultate cererile mele, Rusia se va converti şi va fi 
pace. (...) În cele din urmă, Inima mea neprihănită va triumfa. Sfântul 
Părinte îmi va consacra Rusia care se va întoarce şi se va da lumii un timp 
oarecare de pace” [13, 95]. 

Pe 8 decembrie 1942 Papa Pius al XII-lea a închinat întreaga lume 
Imaculatei Inimi a Mariei, iar la 7 iulie 1952, într-un mod cu totul special 
acelaşi papă a consacrat Imaculatei Inimi a Maicii Domnului toate 
popoarele Rusiei. „Prin această consacrare specială s-a urmărit să se ajungă 
la convertirea Rusiei, adică nu numai la îndepărtarea comunismului, ci, în 

realitate, la integrarea Rusiei în sânul Bisericii Catolice. (...) Pravoslavnica 
Rusie şi celelalte ţări ortodoxe au fost acuzate pentru rătăcirea şi discordia 
de a se fi separat de unicul staul al lui Crist de la Roma, cerându-se ca 
aceste popoare separate să se reîntoarcă sub unicul şi veritabilul Păstor. 

Totodată, consacrarea întregii lumi, şi în mod cu totul special a 
Rusiei, la cultul imaculatei inimi a Mariei reprezintă o practică inovatoare a 
Bisericii Catolice care contravine spiritului evanghelic şi Sfintei Tradiţii. 
Căci ce poate însemna, în realitate, să i se consacre Mântuitorului Hristos 
sau Maicii Domnului întregul neam omenesc, deci inclusiv şi credincioşii 
altor Biserici creştine, dimpreună cu mozaicii, cu musulmanii şi cu toţi 
păgânii, dar fără participarea liber consimțită? 

În linia aceloraşi apariţii dubioase care duc la credinţe rătăcite şi care 
stabilesc, prin invizibile fire, o legătură cu demonul, a fost cazul petrecut la 
Lourdes în anul 1858. Fetiţa Bernadette a avut în total optsprezece viziuni. 
În ziua de Buna Vestire 1858, vedenia „Fecioarei Maria” a întâmpinat -o cu 
cuvintele: “Eu sunt Imaculata Concepţiune“. Această repetată şi accentuată 
mărturisire, aparent miraculoasă, prin care s-a confirmat încă o dată, pe 
aceeaşi cale, aparent miraculoasă, noua dogmă promulgată de Biserica 
Romano-Catolică, a contribuit şi mai mult la răspândirea şi înrădăcinarea 
rătăcirii respective în sufletele credincioşilor catolici. La vedenii s-a 
adăugat şi faptul că la locurile respective s-au petrecut multe vindecări 
neobişnuite, în special de paralizii, care i-au impresionat pe pelerini. (...) 

Presupusele teofanii şi anghelofanii, în urma cărora au apărut rătăciri, 
dintre care şi cele pomenite, s-au petrecut în general cu copii sau 
adolescenți, dinadins aleşi de către Ispititor, pentru ca nevinovăția lor să 
servească drept garanţie a sfinţeniei acelor apariţii. Alteori au fost folosite 
în aceleaşi scopuri persoane în vârstă, foarte credincioase, dar uşor 
influenţabile, înclinate a crede tot ceea ce era învăluit în suprafiresc. În 
toate cazurile menţionate, nălucirile diferitelor întruchipări cereşti, şi în 
special ale Maicii Domnului, urmăreau să câştige încrederea vizionarilor 
prin tot felul de promisiuni, recompense şi aprecieri măgulitoare, flatându- 
le amorul propriu şi stârnind în sufletul lor un duh de mândrie şi de slavă 
deşartă. Vedeniile au comunicat şi secrete, pe care vizionarii nu aveau voie 
să le spună nimănui, ceea ce îi subordona şi mai mult nălucirii respective. 
Asemenea atitudini sunt însă potrivnice spiritului autenticelor teofanii, 
cunoscute din tradiţia Bisericii şi din Vieţile Sfinţilor” [45, 142-148] 
(Mihai Urzică, unul dintre puţinii care au analizat „apariţiile mariane” prin 
prisma Sfintei Tradiţii). 

La Medjugorje, „Maica Domnului” i-a transmis unui preot catolic 
care rămăsese foarte mirat de faptul că un copil ortodox primise vindecare: 
„Musulmanii şi ortodocşii au aceeaşi calitate ca şi catolicii, sunt egali în 
fața Fiului Meu şi în fața Mea; voi sunteţi toți copiii Mei. Desigur, nu toate 

religiile sunt egale, dar toți oamenii sunt egali în faţa lui Dumnezeu, aşa 
cum spune Sfântul Paul. (...) Cei care nu sunt catolici sunt şi ei creaturi 
făcute să ajungă într-o zi în casa Tatălui” [6, 90]. Tot acolo, dar doi ani mai 
târziu, 1-a îndemnat pe catolici: „lubiţi-i pe fraţii voştri, sârbii ortodocşi şi 
musulmanii, precum şi pe ateii care vă persecută.” [6, 101]. 

A aprecia dacă „arătările mariane” sunt sau nu înşelări nu se poate 
face decât dacă se ţine seama de mesajele rostite de aceste „arătări”. Dacă la 
Fatima s-ar fi arătat Maica Domnului, atunci cu siguranță nu ar fi cerut 
catolicizarea Rusiei pravoslavnice. Dacă s-ar fi arătat la Medjugorje, nu i-ar 
fi împărțit pe oameni în catolici şi necatolici (ortodocşii fiind considerați 
astfel mai aproape de musulmani); ci poate i-ar fi sfătuit pe catolici să revină 
la dreapta-credinţă a ortodocşilor, care este credinţa Bisericii nedespărțite. 

Deşi este o afirmație grea, afirmația lui Mihai Urzică referitoare la 
faptul că aceste apariţii sunt demonice este adevărată. Este singura 
apreciere care se poate argumenta cu ajutorul Sfintei Tradiţii. Celelalte 
aprecieri, deşi sunt făcute în numele dragostei şi al înţelegerii (şi sunt 
întărite de mărturia pelerinilor ortodocşi la aceste noi „locuri sfinte”), sunt 
pătate de noroiul înşelării. 

Mihai Urzică mai scria: „Orice abatere de la dreapta credinţă şi de la 
adevăr este o rătăcire şi orice rătăcire are o origine tenebroasă, indiferent de 
mijloacele şi de căile prin care a provenit. Prin orice credinţă greşită pe care 
Ispititorul o provoacă, el urmăreşte să câştige încrederea credinciosului, a 
unor întregi comunități creştine, pentru a le compromite mântuirea 
sufletelor. Şi astfel, atât credinciosul care s-a înşelat cât şi clerul Bisericii 
care a girat asemenea cazuri dubioase şi obscure, ajung în cele din urmă să 
poarte stigmatul Satanei. 

O rătăcire acceptată pe o astfel de cale şi strecurată în obştea 
credincioşilor cu binecuvântări sacerdotale antrenează apoi şi alte rătăciri 
mai mari, în măsura în care Dumnezeu îngăduie asemenea uneltiri ale 
Satanei, din pricina stării de păcat în care se află lumea. Dumnezeu pune 
astfel la încercare evlavia creştinilor şi înțelegerea nealterată a credinţei 
precum şi a bunei îndrumări pe care ei trebuie să o dea credincioşilor. Dar, 
din păcate, mulţi se poticnesc, iar unii dintre cârmuitorii turmei lui Hris tos 
lasă să intre în staul lupi răpitori îmbrăcaţi în blană de oaie. 

Va veni totuşi o zi - cândva - când atât ei cât şi toţi cei care s-au 
împărtăşit de falsele teofanii vor vedea, cu alţi ochi, că arătările de care 
s-au împărtăşit aveau, de fapt, coarne şi coadă de capră” [45, 148]. 


Despre mesajele „divine ” de la Pucioasa 
„Fericit cine M-a servit! Nu o dată fericit, ci de mii de ori fericit 


acela care M-a servit. (...) Fericit cine a crezut în învierea Domnului nostru 

lisus Hristos! Fericit acela care a zidit credinţa Domnului lisus în inima sa! 
Fericit cel care nu s-a lepădat de prietenia Mea!” [66, 171]. 

Unele dintre mesajele pe care diavolul care a luat chipul lui Hristos i 
le-a transmis „proorociţei” Verginica pot fi considerate foarte uşor drept 
adevărate de către cei care nu vor să ia în serios avertismentele Sfinților 
Părinți privitoare la astfel de arătări. Sinodul de la Laodiceea a hotărât că 
„nu se cuvine creştinilor să părăsească Biserica lui Dumnezeu şi să se 
îndepărteze şi să invoce pe îngeri, şi să facă adunări, căci acestea sunt 
oprite. Deci de se va afla cineva că stăruieşte în idolatria aceasta ascunsă, 
să fie anatema, căci a părăsit pe Domnul Hristos şi a venit la idolatrie” 
(Canonul 35). 

Cei care sunt receptivi faţă de astfel de arătări (chiar dacă acestea iau 
chipul îngerilor, al Mântuitorului sau al Preacuratei Maicii Sale) se rup de 
Biserică. Pentru că mesajele pe care le primesc nu conţin numai sfaturi 
pentru o viață duhovnicească, ci şi idei eretice care uneori sunt foarte dificil 
de sesizat. 

În mesajele de la Pucioasa unele greşeli se pot observa uşor. În afara 
rătăcirii privitoare la Noul Ierusalim „de etnie română”, mai putem citi: 
„Procuraţi-vă lumânări de sâmbăta, ca să nu cumpăraţi duminica şi să ieşiţi 
din lege afară...” [66, 163]. „„Te-aş ruga, creştine, să nu stai tu în casă 
niciodată cu femeia ta singur, căci te îndeamnă să faci păcat...” [66, 216]. 
„Pe pământul României va intra poporul grec...” [66, 92]. 

Arătările „cereşti” de la Pucioasa (asemănătoare cu cele de la Fatima 
sau Lourdes) propovăduiesc o altă învățătură decât cea pe care o cunoaşte 
Biserica; oricum, mare parte din mesajele lor sunt pe gustul omului 
contemporan care dă dovadă de o credință superficială şi este însetat de 
senzațional. Deşi îndeamnă la o viaţă de pocăință şi rugăciune, prin 
„micile” rătăciri injectate ele se constituie într-o altă „Evanghelie”. Şi 
despre aceasta Sfântul Apostol Pavel ne spune răspicat: „Chiar dacă noi sau 
un înger din cer v-ar vesti altă Evanghelie decât aceea pe care v-am vestit-o 
— să fie anatema!” (Gal. 1, 8). 


Despre patima ufo-latriei 

„Devenisem complet obsedat de O.Z.N.-uri. Eram convins că ceva 
măreț mi se va întâmpla în curând. Am renunţat la lecturile zilnice din 
Biblie, nu m-am mai gândit la Dumnezeu, dar în schimb am început să 
citesc cu înverşunare toate cărțile despre O.Z.N.-uri care îmi cădeau în 
mână.... Vegheam nopțile, aşteptând în zadar să mai primesc vreun semn, 
încercam să comunic mental cu ceea ce credeam că sunt fiinţe extraterestre, 
aproape că mă rugam la ei să-mi apară în față sau să intre într-un fel în 
legătură cu mine” [41, 147]. 

Această mărturie arată cât se poate de precis modul în care înşelarea 
pune stăpânire pe suflet, modul în care credința în Dumnezeu este 
substituită cu aşteptarea extratereştrilor. Astfel de credincioşi vor ajunge să 
schimbe „Tatăl nostru”, şi în locul „pâinii de toate zilele” să-l ceară lui 
Dumnezeu: „Întâlnirea pe care o aşteptăm în toate zilele, dă-ne-o nouă 
astăzi....” N-ar fi de mirare. 


Despre „pronia ” diavolească 

Doctorul Leopold Diaz Martinez susținea că un „extraterestru” i-ar fi 
spus: „Este necesar ca voi oamenii să înţelegeți că mulți semeni de-ai mei 
sunt amestecați printre voi, încercând să vă ajute, fiindcă voi vă aflați în 
pragul unor mari necazuri cu planeta voastră. (...) Noi încercăm să vă 
ajutăm pentru că poluaţi atmosfera: contaminaţi nu numai planeta, ci şi 
cosmosul, şi vă aflaţi la un pas de distrugere...” [19, 98]. Aşa îşi imagina 
Soloviov că va zice şi Antihrist: „voi avea grijă să rezolv toate situaţiile de 
criză în care se află omenirea, problema războaielor, problema pâinii, a 
tensiunilor religioase.” 

Peste tot, numai fiinţe „binevoitoare”. Ce vor în schimb? Numai 
renunţarea la credinţele „învechite” ale Bisericii. 


Despre „diavolul dermatolog "și vindecările cu bioenergie 

„- Alo, Doamna Valentina? 

- Da, eu sunt. 

- Mă numesc M. P. şi sunt de aici din laşi. Vă rog să nu vă supăraţi, 
dar mi-am pus mare speranţă în ajutorul dumneavoastră. Mă chinui de 
mulți ani şi nu ştiu ce să mai fac. Am o boală care mă tot chinuie. Ştiţi, eu... 

- Da, văd. Ai mai multe pete roşii pe corp care te mănâncă tare... 

- Cum, le vedeţi, aşa, de la distanță? Dar, eu n-am apucat încă să vă 
spun... 

- Da, le văd, dar să ştii că nu le ai numai pe astea. (...) În schimb când 
mă uit la dumneata... 

- Cum, mă vedeţi prin telefon, aşa, fără să mă cunoaşteţi...? 

- Nu îţi văd chipul, dar îţi văd culorile aurei şi petele din aură, ca şi 
pe cele din interiorul trupului, acolo unde ai hibe. Văd că nu ştii, dar ai un 
fibrom în uter. Trebuie să mergi repede la doctor, poate scapi numai cu 
tratament şi nu mai faci operaţie. Dar, să te duci la doctor. Mai văd şi o 
infecție pe căile urinare. Şi pentru asta trebuie să mergi la doctor, că nu-i de 
şagă. 

- Vai doamna Valentina, deşi m-aţi speriat, nu ştiu cum să vă 
mulțumesc. Sunteţi extraordinară. Aş vrea să vin la dumneavoastră să vă 
mulțumesc cu ceva... 

- Nu-i nevoie de nimic. Să mulțumeşti lui Dumnezeu, căci El mi-a 
dat puterea să văd ce-i în oameni, chiar de la distanţă. Numai Lui trebuie 
să-l mulțumim cu toţii, căci El ne dă fiecăruia tot ce ne trebuie: şi sănătate 
şi de hrană şi de toate. 

- Doamna Valentina, totuşi vreau să vă mulțumesc cumva... 


33 


- Mulţumeşte-l lui Dumnezeu şi multă sănătate... [18, 14]. 


Astfel de cazuri sunt din ce în ce mai numeroase în zilele noastre. 
Medicina neopăgână deţine recordul în privința prozeliților. Oricât de 
fireşti ar părea metodele folosite de aceşti vindecători, oricât de sinceri sau 
de binevoitori ar fi aceştia, oricât de mult ar mima că seamănă cu sfinții 
doctori fără-de-arginți, ei sunt unelte ale diavolului. Părinţii duhovniceşti 
din vremurile noastre nu cunosc nici un fel de excepţie: ei mărturisesc că 
toți aceşti vindecători, chiar dacă vin la Biserică, sunt în rătăcire. Chiar 
dacă includ în arsenalul lor şi unele lucruri bune (cum ar fi folosirea 
plantelor cu proprietăţi terapeutice), consultarea lor se află pe aceeaşi 
treaptă cu consultarea vrăjitorilor. Trist este că unii dintre aceşti eretici vor 
din tot sufletul să îşi ajute aproapele. Diavolul se bucură de o astfel de 
dragoste, pentru că îi uşurează activitatea misionară... 


Despre un scrib al Vărsătorului 

Nicolae Berdiaev: „Creştinismul trebuie să fie capabil să existe într-o 
varietate de forme în Biserica Universală”. „Există o mare frăţie spirituală... 
căreia îi aparțin nu doar Bisericile Apusului şi Răsăritului, ci şi toți aceia 
ale căror voințe sunt îndreptate către Dumnezeu şi către divin, adică toți 
aceia care aspiră la elevare spirituală. „Biserica se află doar într-un stadiu 
potenţial.” „Lumea se îndreaptă către o nouă spiritualitate şi către un nou 
misticism; în ele nu va mai încăpea nimic din vechea viziune ascetică 
asupra vieții” [41, 32]. 

Este de mirare cum acest teolog al Noii Ere se bucură de o bună 
primire în lumea ortodoxă. Mulţi creştini, citindu-i opera, se lasă modelaţi 
de un duh străin. Oare dacă ar fi trăit Nestorie în zilele noastre, creştinii i-ar 
fi citit scrierile cu aceeaşi lipsă de discernământ? (că doar Nestorie nu a 
scris numai lucruri „urâte”, a scris şi texte în care nu apare aproape nimic 
străin de învăţătura Bisericii). 

E foarte răspândită ideea potrivit căreia creştinii sunt capabili să 
discearnă singuri ce este bine să citească şi ce nu. Dar acest simț al 
discernământului nu se dobândeşte uşor, ci doar după o lungă perioadă de 
nevoință şi rugăciune. Cei care cred că, după ce au citit o carte de 
dogmatică, sunt capabili să deosebească întunericul de lumină, se înşeală. 
O dovadă: chiar primirea caldă de care se bucură Berdiaev în spațiul 
ortodox. 

Despre mântuirea unor bogaţi 

Fred Price, teolog al „Evangheliei prosperității”: „Dacă Mafia poate 
să circule în limuzine mari, atunci de ce să nu poată şi copii de rege?... 
Copiii de rege (copiii regelui ceresc n.n.) trebuie în orice caz să circule în 
Rolls Royce” [31,23]. 

Nesimţirea unor astfel de tâlcuitori ai Sfintei Scripturi este fără 
margini. Din această perspectivă ar fi normal ca Hristos să se fi născut într- 
un palat de aur şi să fi fost slujit de o mulțime de robi. Oricum, când 
îmbogățirea este considerată un drept cuvenit tuturor „copiilor de rege”, mai 
există o oarecare dreptate. Dar când bogăţia este rezervată numai liderilor 
spirituali (cum au fost Jim Jones sau Rajneesh care avea mai mult de zece 
Rolls-Royce-uri), ne aflăm în faţa unei noi forme de comerț cu sclavi. 
Aparent mai civilizate. 


Despre puterea voinței 

„Există dovezi din belşug că în multe forme ale gândirii moderne - 
mai ales în aşa-numita psihologie a prosperității, metafizica dezvoltării 
puterii voinței şi sistemele de formare a unui comerciant sub «înaltă 
presiune» s-a făcut apel la magia neagră care a trecut doar printr-o 
metamorfoză. Chiar dacă numele ei s-a schimbat, natura ei rămâne 
aceeaşi.” (Manly P. Hall, ocultist şi expert mondial în ocultism) [24,13]. 

Un rezumat al acestei orientări: „este de ajuns să vrei ca să ail”. 
Oamenii de afaceri s-au lăsat vrăjiți de noua practică, fiind încurajați de 
efectul ei aproape instantaneu. Şi chiar dacă ocultiştii „cu diplomă” 
recunosc uneori că această practică este magie curată, oamenii de afaceri nu 
vor să ia aminte; că doar nu cheamă numele diavolului, că doar nu îşi vând 
sufletul. Parcă diavolul ar avea o bentiţă pe frunte şi clopoței, şi contractul 
de vânzare-cumpărare a sufletului ar putea fi iscălit numai cu sânge; de 
fapt, Adam a mâncat doar dintr-un „nevinovat măr... 


Despre folosul duhovnicesc al practicilor yoga 
În Yoga-Sutra, Patanjali dă o definiţie sintetică: „Yoga este oprirea 
modificărilor minţii” [33, 19]. Aşa cum atunci când vrei să afli cum se face 
o mâncare nu îi întrebi pe cei care au gustat-o, ci pe bucătar, aşa şi în 
privinţa scopului sistemelor yoghine trebuie întrebaţi specialiştii. Ori 
Patanjali a zis clar că yoga este anihilarea personalităţii. Chiar dacă o 
pleiadă de „guru creştini” găsesc o sumedenie de paralele între yoga şi 
credinţa creştină, chiar dacă invocă marele folos pe care l-ar obţine creştinii 
prin aceste practici, adevărul este clar: yoga este cale de nimicire a 
personalității, şampon pentru spălarea creierelor, poartă spre iad. Restul e 
literatură. 

Despre farmecele hipnotizatorilor 

„Primul test a constat în aceea că Messing trebuia să ridice, fără nici 
o legitimație, 100.000 de ruble de la o bancă din Moscova. El descrie 
desfăşurarea acestei incredibile acţiuni ca pe o foarte normală vizită la 
bancă: 

«M-am dus la casier şi apoi i-am prezentat o coală albă de hârtie, 
smulsă dintr-un caiet de şcoală. Apoi am deschis mapa cu acte şi i-am pus- 
o la ghişeu». Fără să obiecteze nimic, funcţionarul, căzut fulgerător în 
transă, i-a numărat lui Messing suma solicitată. El a plecat cu banii şi i-a 
predat unui mandatar al lui Stalin. Un alt caz a fost acela în care Messing a 
fost închis într-o încăpere bine păzită de trei echipe diferite ale securității 
statului (G.P.U.). Cu toate acestea, grație puterilor sale hipnotice, el a reuşit 
să evadeze” [30, 69]. 

Sunt unii preoţi care neagă existența unor manifestări în care se 
foloseşte forța minţii şi care țin de domeniul parapsihologiei. Dar totuşi 
cazuistica enormă nu poate fi contestată. Ceea ce trebuie însă contestat este 
concepția neopăgână cum că toți oamenii au aceste puteri în stare latentă şi 
că trebuie doar să înveţe să le descătuşeze prin diferite tehnici. Dar în toate 
tehnicile prin care se dobândesc anumite însuşiri, sau chiar anumite puteri 
aşa-zis „paranormale”, antrenorul din umbră este diavolul. 


Despre vrăjitoria experimentală 

„Experiențe de laborator şi demonstrații publice, în prezenţa a 
numeroşi cercetători sovietici şi străini, adepți sau sceptici, serii de 
fotografii şi chiar filme difuzate în multe ţări i-au adus Ninei Kulaghina 
celebritatea. Kulaghina s-a specializat în deplasarea orizontală a unor obi- 
ecte uşoare, cu masa cuprinsă între câteva grame şi un kilogram (bețe de 
chibrit, țigări, creioane, bibelouri de sticlă sau porțelan, inele, bile, cilindri 
metalici, etc...) [34, 230]. 

Nina Kulaghina este poate cea mai „nevinovată” vrăjitoare a 
secolului trecut. Nu a făcut altceva decât să arate cum se foloseşte puterea 
minții (cum făcea şi Uri Geller, cel care - în fața camerei de televiziune - 
îndoia prin „puterea gândului” furculiţe sau alte obiecte). Ea a dovedit că 
legile fizicii, aşa cum sunt cunoscute astăzi, pot fi depăşite. Aparent nimic 
rău, doar un mijloc de a-i convinge pe oameni că există o putere care 
depăşeşte limitele firescului... Dar această putere nu aparține oamenilor: 
este ori de la Dumnezeu, ori de la draci. Şi nici unul dintre sfinți Bisericii 
nu s-a lăsat antrenat în astfel de experienţe miraculoase. Nici unul dintre 
sfinți nu a transformat darul facerii de minuni într-un spectacol 
demonstrativ, într-un circ ieftin. Orice spectacole de acest fel sunt simple 
manifestări ale puterii întunericului. 

Se spune că universul acesta ocult are totuşi roade „binecuvântate”: 
mulți, după ce s-au îndeletnicit cu o practică sau alta - de la astrologie la 
yoga - s-au apropiat de Biserică; deci oarecum pentru unii practicarea 
ocultismului ar fi o treaptă spre Hristos. Dar cei care s-au lepădat de 
practicile oculte nu pot spune că au avut mai mult folos din ele decât au 
avut din desfrâu cei care au lepădat mai apoi păcatul: Sfânta Maria 
Egipteanca nu s-a lăudat că păcatul 1-a fost poartă spre sfinţenie şi nici 
Sfântul Ciprian nu s-a lăudat că vrăjitoria i-a fost poartă spre cunoaşterea 
adevărului. Ei l-au mulțumit lui Dumnezeu că i-a scos din adâncurile 
pierzăril. 

Și este o mare greşeală ca din cauza unor convertirii celebre să se 
afirme că spațiul ocult este un spațiu intermediar spre credința creştină: 
s-au întors câțiva, dar restul au rămas acolo, convinşi că sunt pe drumul cel 
bun. Şi cei mai mulţi au murit fără să Îl cunoască pe Hristos, Care Se 
descoperă numai în Biserica Sa... 


Despre protejarea aurei 
„În toamna anului 1959, Dan Ritter, un ocultist din cadrul Noii Şcoli 
de gândire, a folosit în cadrul unui ritual o rugăciune a călugărilor 
franciscani. Bănuind că ea ar putea avea un efect benefic asupra aurei, Dan 
nu se aştepta totuşi la rezultatul miraculos pe care l-a obţinut. După ritual, 
aura practicantului avea o luminozitate pe care nici o altă tehnică nu a 
putut-o obţine. De atunci, ritualul poartă numele lui Dan Ritter şi este 
practicat în majoritatea grupurilor de inițiați care se află pe Calea Dreaptă. 
Tehnica este simplă: stând în picioare, în interiorul cercului magic, faceţi 
semnul crucii şi, concentrându-vă, rostiţi următoarea rugăciune: „Puterea 
lui Isus se află în mine, fiindcă Lui îi slujesc, cu tot sufletul şi cu toată 
puterea (întindeți mâinile cât puteţi de mult în faţă, la nivelul plexului solar, 
atingându-vă vârfurile degetelor). Mă aflu sub protecția puterii Lui 
(întindeți mâinile în spate, cât puteți de mult şi atingându-vă din nou 
vârfurile degetelor) şi nici un rău nu poate învinge cuvântul Său.” [21, 130] 
Între miturile contemporane la loc de cinste stă mitul războiului psihic, în 
care tot felul de fiinţe (uneori din „lumi paralele”, alteori din lumea 
aceasta), încearcă să ne domine psihic. Mulţi oameni sunt tentaţi a vedea în 
greutăţile prin care trec numai „mesaje” trimise de către duşmanii lor; 
uneori se complac în a da vina pe farmecele care li s-au făcut şi se gândesc 
cum să scape de aceste farmece (o fată care a căzut în păcatul desfrâului şi 
pe care - pentru o vreme - nimeni nu o vrea de nevastă nu va vedea în 
aceasta pedeapsa lui Dumnezeu, ci numai rezultatul unor imaginare 
farmece; părinții se lasă foarte uşor înşelați de o astfel de versiune). De 
obicei aleargă după ajutor la o vrăjitoare „albă”. Şi aşa, fără să fie 
conştienţi, intră sub influenţa diavolului. 

Este adevărat că, în rare cazuri, unora li s-au făcut farmece (există 
relatări de acest gen şi în literatura hagiografică). Dar singurul mod de a 
scăpa de ele este vieţuirea curată, spovedania sinceră, împărtăşania, postul 
şi rugăciunea. Oamenii preferă însă orice altă reţetă care să nu presupună 
schimbarea vieţii, care să nu presupună nici pocăință, nici nevoinţă; o astfel 
de reţetă nu poate avea efectul scontat. 

În privinţa războiului psihic, relatările privitoare la civilizațiile care 
agresează mental omenirea sunt simple poveşti. Ele nu fac altceva decât să 
îi sperie pe oameni, să genereze tensiune şi să servească răspândirii unor 
practici oculte, practici despre care se susține că oferă o imunizare a 
persoanei în faţa atacurilor psihice. Chiar dacă aceste tehnici dau o oarecare 
linişte, chiar dacă dau aparența unui echilibru interior, în ele se ascunde 
diavolul. 

Totuşi, deşi aceste războaie cu entităţi din lumi paralele sau cu mari 
magicieni care vor să stăpânească lumea sunt iluzorii, un război nevăzut 
există într-adevăr: e războiul cu puterile întunericului, şi în acest război 
putem birui numai rămânând în Biserică, primind învățăturile ei şi trăind 
după poruncile Evangheliei. Orice tehnică auxiliară de protecție (chiar dacă 
include rugăciunea, folosirea apei sfințite sau a oricărui element creştin) nu 
numai că este ineficientă, ci este chiar dăunătoare, nefiind decât un mod de 
a cere hoțului să îţi păzească locuinţa. 


Despre „sacrificiile erotice 

În misionarismul de tip „Martinelli? (reprezentanță a mişcării 
religioase „Familia” - Copiii lui Dumnezeu - cu sediul în Viena, Austria, 
care trimite broşuri cu caracter creştin „Iubirea a coborât de Crăciun”, 
„Semnele timpurilor”, „Omul iubirii”), a fost inclus flirt-fishing-ul 
(pescuirea prin flirtare). „Dacă Dumnezeu este dragoste” (I loan 4, 8), 
credincioşii trebuie să fie exemple ale dragostei atotcuprinzătoare: pot trece 
de orice limită în manifestarea dragostei, până la satisfacerea nevoilor 
sexuale ale celorlalți. Sexualitatea, ca manifestare normală naturală, trebuie 
folosită pentru a dovedi credinţa în Dumnezeu: „vrem ca prin sacrificiul 
nostru să le satisfacem nevoile sexuale, arătându-le astfel această dragoste” 
[11,66]. 

Faţă de pervertirile contemporane ale dragostei, rătăcirea lor nu mai 
este şocantă. Acum ar putea să se „sacrifice” arătând „dragoste” chiar şi 
grupurilor de homosexuali sau de lesbiene... Dar ce are în comun această 
dragoste cu credinţa în Hristos? 

Despre inspirația spiritistă 

Edgar Cayce, „profetul adormit”, observa că ceea ce spunea în transă 
contrazicea ceea ce ştia despre credinţa creştină şi despre Biblie: „Ceea ce 
spun este străin de credința şi concepţiile mele, de tot ceea ce am spus 
altora în întreaga mea viață. Dacă diavolul este pe cale să îmi joace o festă, 
cu siguranță că aceasta este” [20,191]; a mai spus că Iisus a avut nevoie de 
30 de reîncarnări ca să devină Hristos, într-una dintre ele fiind chiar Adam. 
Puţini dintre cei care s-au implicat în practicile oculte au avut momente de 
conştientizare a înşelăciunii; iar dintre ei, cei mai mulți s-au mulțumit să 
sugrume glasul conştiinţei şi, asemenea lui Edgar Cayce, au preferat să 
primească cununa de lauri trecători pe care diavolul o aşează pe frunțile 
atleților săi. 


Despre diavolul electronist 

„Într-o demonstraţie organizată de experţi electronişti la Londra, la 
12.01.1969, cu participarea lui Konstantin (Koste) Raudive, s-au stabilit 
două condiţii pentru ca experimentul să fie considerat reuşit. Pentru 
început, s-a cerut (morţilor contactaţi n.n.) să fie numită o persoană 
prezentă. La redare, o voce extra a spus în engleză: «Raudive is here» 
(Raudive este aici). În continuare, s-a cerut să se răspundă unei anumite 
solicitări. Un participant şi-a exprimat dorinţa de a asculta pe prietenul său 
decedat Stepan vorbind ruseşte. Şi o voce extra a comunicat imediat în 
germană şi în rusă: «Hier is Stefan. Koste glaubt uns nicht. Ocin trudino. 
Mi poucim Petrum». (Aici este Ştefan. Koste nu ne crede. E foarte greu. Îl 
învăţăm pe Petru.)” [34, 80] Relatările de acest gen sunt foarte multe: până 
şi tehnica a devenit suport pentru înşelăciunea diavolească. Oare care va fi 
următoarea ţintă? 


Despre mormonii „drept-credincioşi ” 

Conducătorii mormoni afirmă că mormonismul învață „ceea ce au 
învăţat (totdeauna) religiile Misterelor, rivale păgâne ale creştinismului” 
[24, 77]. Preşedintele mormon Brigham Young a declarat că Dumnezeul 
creştin este „diavolul mormon” [24, 79]; dacă ar avea curajul de a pune 
această afirmaţie pe toate broşurile lor publicitare, mormonii ar rămâne fără 
clienți. Poate că momentul în care a înţeles prăpastia dintre învățăturile 
mormonilor şi cele creştine a fost singurul moment de „iluminare” a lui 
Brigham Young. Dacă ar mai fi avut unul, ar fi înțeles că „diavolul 
mormon” este chiar Atotputernicul Dumnezeu, Cel care a făcut cerul şi 
pământul... 

Despre delirul mistic 

Elena Petrovna Blavatsky, fondatoarea Societăţii Teozofice, s-a 
remarcat prin mesajele primite la şedinţele de spiritism. Spre deosebire de 
alți mediumi care nu au fost capabili să reproducă pasaje din cărți pe care 
nu aveau cum să le citească, ei 1 s-au dictat fragmente întregi din cărți 
foarte rare (diavolii care îi dictau erau foarte „citiţi ). De aceea simplitatea 
şi prostia unora dintre profeţiile ei este surprinzătoare: „Cu timpul va fi din 
ce în ce mai mult eter în aer. Când eterul va umple aerul, se vor naşte copii 
fără taţi. În Virginia există un măr dintr-un soi special. Nu înfloreşte, dar dă 
fructe cărnoase fără sâmburi. Aceasta se va extinde treptat la animale, apoi 
la oameni. Femeile vor purta copii fără fecundaţie, iar în timpul celei de-a 
şaptea Runde se vor putea ivi bărbaţi ce se vor putea reproduce pe ei în şişi. 
În timpul celei de-a Şaptea Rase a celei de-a patra runde, bărbaţii îşi vor 
schimba pielea în fiecare an şi vor avea unghii noi la mâini şi la picioare. 
Oamenii vor deveni mai psihici, apoi mai spirituali. La sfârşit, în timpul 
celei de-a Șaptea Runde, se vor naşte mai mulţi Budha fără păcat” [8, 82]. 

Nu este foarte greu să înţelegem că o astfel de profeție nu poate fi 
adevărată. „Comunicările profetice” primite în ultimii ani de la tot felul de 
„spirite binevoitoare” sunt mult mai elevate. Se pomeneşte des numele lui 
Dumnezeu, al lui lisus, al Maicii Domnului. Se vorbeşte despre pedeapsa 
cerească pentru păcatele oamenilor, pentru îndepărtarea lor de credință. Dar 
toate aceste mesaje sunt de la diavol. Nici dacă un asemenea spirit ar dicta 
cuvânt cu cuvânt toată Apocalipsa Sfântului loan nu ar trebui ascultat. 
Chiar dacă rătăcirea vine îmbrăcată după ultima modă, chiar dacă atrage 
asupra ei multe priviri. 


Despre superstiții și înțelepciunea populară 

Maica Sofronia: „La început mi-a fost teamă să cercetez aceste 
adevăruri străvechi fiindcă, în naivitatea mea, am crezut că nu sunt 
inspirate de cuvintele Domnului şi că, de aceea, sunt lucrări ale 
Necuratului. Ei bine, cea mai mare parte din această tradiţie (cea populară 
n.n.) nu provine direct din cuvintele Mântuitorului, fiindcă ea este mult mai 
veche. Dar asta nu înseamnă că are ceva împotriva credinței noastre 
creştine: în mod absolut uimitor, pe pământul României de astăzi, vechea 
Tradiţie s-a îngemănat firesc, ca doi copaci care cresc din aceeaşi rădăcină, 
cu revelația adusă de cuvintele Evangheliştilor. Aşa s-a întâmplat fiindcă 
între ele nu a existat o opoziţie, o contradicție: Binele şi adevărul au stat la 
temelia amândurora” [38, 25]. 

Iată mostre de „înţelepciune populară”: „şase zile la rând, între 12 şi 
23 noiembrie, femeile nu puneau mâna pe ac şi nu dădeau gunoiul afară din 
casă, ca să nu pună lupii colții pe animalele lor.” [38, 253] „Se credea că la 
Bobotează, când pune preotul crucea în apă, toți dracii din ea fug pe câmp 

unde aşteaptă apusul soarelui înainte de a se întoarce. Nimeni nu-i vede, în 
afară de lupi, care se iau după ei şi unde îi prind, acolo îi şi omoară” [38, 
278]. „Dacă un om ia lingura cu care s-a mestecat la înroşirea ouălor şi o 
poartă la curea, atunci el capătă un simţ neobişnuit, cu ajutorul căruia poate 
vedea strigoii sub adevărata lor înfăţişare.” [38,189]. 

Ce au în comun aceste obiceiuri cu credinţa Sfinților Părinți? Nimic, 
absolut nimic. Sunt obiceiuri păgâne poleite cu elemente creştine. Oricât ar 
specula etnografii, nu se poate spune că aceasta era credinţa curată a 
poporului. De fapt, această des invocată înţelepciune populară este astăzi 
un cal troian intrat printre români: în numele descoperirii a ceea ce are mai 
autentic poporul nostru, se pune în lumină exact ce nu trebuie şi se lasă la o 
parte tocmai esențialul: dreapta-credință a ţăranului român (atacul 
împotriva credinţei creştine este subtil: dacă s-ar demonstra că până şi 
credinţa înaintaşilor a fost înţesată de idei păgâne, atunci apărarea de 
invazia neopăgână ar fi mult mai dificilă). 

Atunci când păgânismul este prezentat de către o faţă bisericească 
(sau chiar de către o monahie precum „înțeleapta” Maică Sofronia), 
credincioşii lasă la o parte rezervele şi sorb o apă care nu este vie, beau apă 
de la un izvor care nu este curat. Poate că Dumnezeu îi va ajuta să cunoască 
adevărul. Dar cei care i-au dus în rătăcire, dacă nu se pocăiesc, îi vor 
cunoaşte foarte bine pe cei cărora le-au slujit de fapt... 


Despre vindecările pe bandă rulantă 

Pastorul C.S.Lovett: „Ai fi şocat dacă ai auzi că puterea de vindecare 
a lui Dumnezeu este la dispoziţia ta prin propriile tale gânduri, şi că tu 
însuți poţi s-o declanşezi, prin credință!... Dacă ai avea un ACCES 
DIRECT la inconştientul tău, ai putea să comanzi ORICĂREI BOLI să fie 
vindecată într-o clipă. Aşa de multă putere îți stă ţie la dispoziție! Hotărât 
lucru, Isus avea acces la el, căci obținea vindecări LA COMANDĂ” [24, 
138]. 

Oricum, domeniul vindecărilor miraculoase rămâne printre motivele 
cel mai des invocate de către cei care s-au lăsat atraşi de neopăgânism. De 
la vindecarea prin bioenergie până la folosirea talismanelor energizante, de 
la folosirea medicilor din lumi paralele şi până la vindecările de pe 
stadioane, nu se simte decât o unică prezenţă: a celui care L-a ispitit pe 
Hristos cu slava lumii acesteia... 


Despre handicapul memoriei spirituale 
Spiritul Ramtha, la o şedinţă de channeling (spiritism modern): 
„Timp de două mii de ani am fost numiţi creaturi păcătoase. Acest stigmat 
ne anulează în mod automat abilitatea de a ne aminti măreţia şi egalitatea 
noastră cu Dumnezeu, Cristos, Budha sau alţii” [23, 183]. lată obsesia 

omului modern: a pierdut înţelegerea marelui dar pe care i l-a făcut 
Dumnezeu, acela de a fi cunună a creaţiei, şi vrea să se suie pe tronul lui 
Dumnezeu. Oare cum ar putea sta un om atât de mare pe un tron atât de 
strâmt?... 

Pe o felicitare de Crăciun era scris un mare adevăr: „Istoria este plină 
de oameni care au vrut să fie dumnezei (în imagine apărând Budha, 
Alexandru cel Mare, luliu Cezar, Lenin, Hitler, Maharishi Mahesh Yogi, 
Mao Tze Dung şi alţii), dar numai un Dumnezeu a vrut să fie Om (Hristos 
apărând ca Prunc în staulul din Betleem)”. 


Despre o nouă închinare la idoli 

„Dacă ÎI întâlnim pe Dumnezeu faţă în faţă şi ÎL acceptăm în viaţa 
noastră... devenim hinduşi mai buni, musulmani mai buni, catolici mai 
buni, orice am fi - mai buni. Trebuie să îl acceptăm pe Dumnezeu aşa cum 
există El în mintea noastră” [23, 138] - Maica Tereza. 

O fi mai important să păstrăm imaginea pe care o avem despre 
Dumnezeu „în mintea noastră”, decât să Îl cunoaştem aşa cum a vrut să Se 
descopere oamenilor? Şi dacă oamenii ÎI pot întâlni pe Dumnezeu „faţă în 
faţă” fără a se lepăda de credinţele lor rătăcite, atunci de ce S-a mai întrupat 
Hristos? Pesemne că, ascultând o astfel de povaţă, Sfinţii Apostoli ar fi 
refuzat drumul jertfei pentru mărturisirea dreptei-credințe, ca să Îl 
întâlnească pe Dumnezeu ţinând Legea cea Veche. Doamne-fereşte! 

Noi să nu fim îngăduitori cu rătăcirile, ci să ţinem predaniile 
Bisericii. „Domnul aşa a învăţat; apostolii au propovăduit, părinții au 
păstrat, mucenicii au întărit” - Sfântul Vasile cel Mare [47, 595]. 


Despre giumbușlucurile „harismaticilor” 

„În Anglia s-au observat chiar şi cazuri de leşin şi de isterie. Tremur, 
sărituri, dans bolnăvicios, un episcop anglican s-a rostogolit pe podea 
răcnind ca un leu. „Am spus numai «Duhule Sfânt, vino!» Şi totul a 
început. Serviciul divin s-a năruit. Adică nu a mai fost nici o predică, nici 
nu mai putea fi vorba de aşa ceva... Pe parcursul întregii săptămâni, Duhul 
Sfânt s-a coborât cu atâta putere încât nu am mai fost capabili de muncă. 
De exemplu, telefonista care lucrează pe recepţie, mai este scuturată şi azi 
atât de tare, încât trebuie să conecteze automatul de recepție. Alţi 
colaboratori tremură, sar şi se scutură.” „Roger şi Sue Mitchell, conducător 
al Ichtys Christian Fellowship (Londra) au sunat din Anglia şi m-au rugat 
să mă rog pentru ei la telefon. Le-am spus «Puneţi receptorul sub cap!» Ei 
au făcut-o, eu am suflat şi amândoi au căzut sub masă, doborâți de puterea 
Duhului Sfânt” [31, 81]. 

Un regizor priceput ar fi putut filma o comedie cu costuri minime”. 
Că doar prostia se dă gratis, nu o vinde nimeni. Şi totuşi, asemenea relatări 
nu trebuie să stârnească râsul. E vorba de oameni ca noi, căzuţi în ghearele 
rătăcirii (cât despre episcopul anglican, manifestarea sa este cât se poate de 
„firească” dacă ţinem seama de manifestările confraţilor săi, care au 
considerat normală hirotonirea femeilor, ca şi multe alte rătăciri...). După 
teoria ramificațiilor ortodocşii ar fi un fel de veri primari cu anglicanii, şi 
rude îndepărtate cu aceşti harismatici. Discutabilă teorie... 


Despre căutarea 1spitelor 

Sinodul Extraordinar al Episcopilor Catolici, 1985: „Biserica 
Catolică nu refuză nimic din ceea ce este adevărat şi sfânt în religiile 
necreştine... Catolicii trebuie să recunoască, să păstreze şi să răspândească 
valorile spirituale, morale şi socio-culturale care se află în ele” [62, 29]. 

În acest spirit, în timpul vizitei în India, Papa loan Paul al II-lea şi-a 
însemnat fruntea cu pecetea hindusă (tilak-ul, „buba roşie” pictată pe 
frunțile unor yoghini, semn al închinării idolatre către Zeul Shiva [31, 
148]). În acest spirit la Adunarea inter-religioasă de la Assisi din 1986 în 
altarul catolic a fost aşezată o statuie a lui Budha. Nu degeaba se ruga 
Psalmistul: „Mântuieşte-mă, Doamne, că a lipsit cel cuvios, că s-a 
împuţinat adevărul de la fiii oamenilor...” (Ps. 11, 1). 

Gândindu-se la “sfințenia” religiilor necreştine, Sfântul Teofan 
Zăvorâtul mărturisea: „în afară de Biserica Ortodoxă nu este adevăr...” [44, 
10]. 


* Datorită stupidităţii unora dintre ideile ereticilor, Sfântul Irineu al Lyonului foloseşte uneori un ton 
ironic: „Cu acest Castravete coexistă o Putere din aceeaşi substanță ca şi ea, pe care eu o mai numesc şi 
Pepene. Aceste Puteri, adică Dovleac, Supervacuitate şi Pepene, au emis tot restul multitudinii de Pepeni 
care delirează despre (ereticul pe nume) Valentin” [40,88]. 

Părintele Ilarion Olaru: 


CUVÂNT LA DUMINICA ORTODOXIEI 


„Strigând cu veselie, astăzi noi credincioşii strigăm: Cât sunt de 
minunate lucrurile Tale, Doamne, şi puterea Ta cât este de mare, Cel Ce ai 
făcut înţelegerea şi unirea noastră... Nu se mai înalță acum sprânceana 
ereticilor, căci Dumnezeu a întărit Ortodoxia...” 

Ar trebui ca Biserica noastră să fie astăzi îmbrăcată în veşmânt de 
bucurie şi pregătită să prăznuiască biruința dreptei-credinţe împotriva 
ereziilor, aşa cum se vede din slujba Canonului de astăzi, din Duminica 
Ortodoxiei. 

O, iubiţi credincioşi, s-ar fi cuvenit să simțim cu toţii înflăcărarea 
psalmistului: „toate popoarele bateţi din palme, strigaţi lui Dumnezeu cu 
glas de bucurie” (Ps. 146, 1), s-ar fi cuvenit ca Biserica noastră să tresalte 
bucurându-se că adevărul a spulberat minciuna, că neghina a fost 
îndepărtată şi că recolta învățăturilor este curată. 

Dar, iubiţilor, şi vă vorbesc cu inima sfâșiată, în aceste clipe simt că 
pe catapeteasma bisericii se află un văl de doliu, aud parcă suspine şi oftări 
care nu se mai opresc. O, ce vremuri trăim... Doar ştim cuvintele Sfântului 
Ignatie Briancianinov, cum că „se împlinesc proorocirile Scripturii despre 
apostazia de la creştinism a popoarelor trecute de la păgânism la creştinism. 
Apostazia a fost prevestită de către Sfânta Scriptură cu toată claritatea şi 
este o mărturie a faptului că este adevărat tot ceea ce s-a spus în Scriptură.” 
În Duminica Ortodoxiei, când s-ar fi cuvenit să vă vorbesc despre 
înfrângerea păgânismului, nu pot să vă vorbesc decât despre marea 
răsturnare din vremurile noastre, când privim cu toți renaşterea învățăturilor 
păgâne combătute de către Sfinții Părinți ai Bisericii. 

Crede cineva că ar fi mai bine să nu privim realitatea în față, şi să ne 
imaginăm că totul este bine? Sau poate cineva să zică Domnului: „De 
cunoştinţa adevărului Tău plin este pământul...” când apostazia este din ce 
în ce mai puternică? 

Este mai bine să fim conştienţi că fără voia noastră ne aflăm în 
război. Ştiu că dacă la hotarele ţării noastre s-ar auzi zvon de luptă, nu ați 
avea linişte şi aţi vrea să ştiţi cât mai multe amănunte. Unii v-aţi arăta gata 
să vă duceţi să apărați acest pământ al strămoşilor voştri. Dar oare dacă 
v-aş spune că Bisericii noastre i s-a declarat război ați fi în egală măsură 
gata de jertfă? Oare ați fi pregătiți să vă daţi viaţa pentru apărarea Trupului 
lui Hristos? 

Cu aceasta încep cuvântul de astăzi: Biserica se află în război şi 
trebuie să fie apărată. Cineva ar putea să se întrebe: Oare despre ce război 
este vorba? Războiul despre care voi vorbi nu e unul nou, ci e vechi. E 
războiul pe care îl poartă de aproape două mii de ani Biserica noastră 
împotriva ereziilor. Dar în zilele noastre aceste atacuri împotriva Bisericii 
sunt din ce în ce mai puternice, şi tot mai mulţi creştini cad în ghearele 
rătăcirii. 

Sfântul Ignatie Briancianinov a spus: „apostazia a început de la un 
timp să înainteze rapid, liber şi fățiş. Urmările vor fi din cele mai triste. 
Facă-se voia Domnului!” 

Această voie a Domnului este ca noi, creştinii, să ducem o luptă 
foarte grea: în aceste vremuri tulburi suntem chemaţi să fim candele vii ale 
Ortodoxiei. Suntem chemați să ne aprindem de la făclia Sfintei Tradiţii şi 
să purtăm în lume adevărul lui Hristos. 

Avem de dus o cruce grea, care are două braţe: cel orizontal, al 
dreptei-făptuiri, şi cel vertical, al păstrării şi mărturisiri dreptei-credinţe. 
Auziţi ce ne zice Sfântul Grigorie Teologul: „Prin tăcere Îl trădăm pe 
Dumnezeu”. Iar Sfântul Meletie Mărturisitorul ne atrage atenţia că „nu este 
cu dreptate şi cu cuviinţă bine-credincioşilor a tăcea acolo unde se calcă 
poruncile lui Dumnezeu şi din aceasta îşi întăresc înşelăciunea ceilalți 
potrivnici. Pentru că a zis un mare părinte: „Acolo unde este primejdie a se 
despărți cineva de la Dumnezeu, ce bine-credincios poate să stea deoparte 
şi să tacă, sau cu totul să se liniştească? Pentru că tăcerea sa îl vădeşte cum 
că şi el se învoieşte acestor rele”. 

Şi aceasta ne-o arată Înainte-Mergătorul Domnului şi vitejii Macabei, 
care pentru o mică poruncă a legii s-au primejduit până la moarte şi n-au 
părăsit nici cea mai mică parte a predaniilor primite. Căci războiul de multe 
ori este lăudat şi lupta se arată mai bună decât vătămătoarea de suflet pace. 
Că mai bine este să stea cineva împotriva celor rău cugetători, decât să le 
urmeze lor şi să se despartă de Dumnezeu pentru a se uni cu ei.” 

Auziţi cuvânt cu putere multă... Auziţi şi priviți cum lumea din jurul 
nostru îşi schimbă înfăţişarea. Şi dacă până acum am ales a păstra în suflete 
pacea acestei lumi, de acum să pornim la războiul bineplăcut lui 
Dumnezeu. 

Ce poate face un creştin împotriva asaltului ereziilor? Răspunsul este 
simplu: să vegheze ca nu cumva să primească vreo învăţătură potrivnică 
celei bisericeşti, să vegheze ca cei de aproape ai săi să rămână în staulul 
Bisericii şi să încerce să îi aducă la dreapta-credinţă pe cei care au fost 
înşelați de diavol. Şi nimeni nu este îndreptățit să afirme că nu este 
problema lui ce cred cei de lângă el. 

Sfântul Teodor Studitul spunea creştinilor din vremea sa, şi cuvintele 
sale sunt atât de importante astăzi, că „atunci când credința este în 

primejdie, porunca Domnului este de a nu păstra tăcerea. Când este vorba 
de credință nimeni nu are dreptul să zică: „Dar cine sunt eu? Preot, oare? 
N-am nimic a face cu acestea. Sau un cârmuitor? Nici acesta nu doreşte să 
aibă vreun amestec. Sau un sărac care de-abia îşi câştigă existenţa?... Nu 
am cădere, nici vreun interes în chestiunea aceasta. Dar dacă voi veţi tăcea 
şi veţi rămâne nepăsători, atunci pietrele vor striga.” 

Nimic nu se poate face fără rugăciune. Este nevoie de multă 
rugăciune pentru a rămâne alături de Hristos şi pentru a putea să îi ajutăm şi 
pe alţii să vină lângă noi. Dar nu este de-ajuns rugăciunea, oricât de lungă 
ar fi. Este nevoie şi de mărturisirea adevărului prin cuvânt. 

Cum altfel înțelegem darul vorbirii în limbi pe care l-au primit Sfinții 
Apostoli la Rusalii? Acest dar arată că Dumnezeu nu a aşteptat ca păgânii 
să se convertească numai datorită rugăciunilor apostolilor, ca neamurile 
păgâne să înveţe limba pe care o vorbeau aceştia; ci i-a învăţat pe Sfinții 
Apostoli să grăiască în limbile neamurilor, să vorbească astfel încât să fie 
înțeleşi de către păgâni. 

Înainte însă de a putea să vorbim păgânilor şi apostaţilor de lângă noi 
în aşa fel încât să ne înţeleagă, trebuie să înțelegem noi înşine cât de mare 
este darul de a fi drept-credincios şi cât de mare este osânda celor care 
părăsesc dreapta-credinţă. 

Îndrăznesc să repet şi eu cuvintele Sfântului loan Damaschin: 
„Cunoscându-mi micimea şi nevrednicia mea ar trebui să tac pentru 
totdeauna şi să mă mulțumesc a-mi plânge păcatele înaintea lui Dumnezeu. 
Dar văzând că Biserica este cuprinsă de mare vijelie, am crezut că nu 
trebuie să mai tac, pentru că mă tem mai mult de Dumnezeu, decât de 
oricine pe pământ.” 

Vă amintesc că în fiecare an în această Duminică în multe biserici 
ortodoxe se citeşte Sinodiconul Ortodoxiei. El conține esenţa învățăturii 
dogmatice a Bisericii noastre. Atunci când este citit Sinodiconul, de fiecare 
dată când se pomeneşte numele vreunui sfânt mărturisitor, tot poporul 
strigă cu glas mare: „Veşnica lui pomenire! Veşnica lui pomenire! Veşnica 
lui pomenire!” lar la pomenirea vreunui dascăl al ereziei strigă toţi: 
„Anatema să fie! Anatema să fie! Anatema să fie!”. 

Nu sunt cuvinte destul de frumoase pentru a-i lăuda cum se cuvine pe 
cei dintâi, şi tot aşa nu sunt cuvinte destul de dure pentru a-i înfăţişa pe cei 
din urmă în toată răutatea lor. Fiecare dintre cei care ne-am adunat astăzi 
aici i-am lăuda cu bucurie pe sfinții mărturisitori. Ar trebui ca tot aşa să 
putem adăuga şi glasul nostru la ceata celor care rostesc anatema asupra 
ereticilor. 

Dacă ar trăi astăzi Părinţii care au luat parte la Sinoadele Ecumenice, 
ar spune cu tărie: „Anatema celor ce strică învățătura Bisericii! Anatema 
celor care cred că Hristos a fost doar cel mai mare învăţător, şi nu Fiu al lui 

Dumnezeu care S-a întrupat pentru mântuirea noastră! Anatema celor ce 
cred în reîncarnare! Anatema celor ce fac vindecări mincinoase şi tuturor 
celor dimpreună cu ei! Anatema tuturor ereziilor!” 

Spun unii: dar oare nu s-ar cuveni să arătăm dragoste creştinească şi 
să lepădăm de la noi acest aspru cuvânt — anatema? 

Auziţi înşelare: oameni păcătoşi, oameni plini de patimi, cred că pot 
fi mai plini de dragoste decât Sfinții Părinți care i-au anatemizat pe eretici. 
Oameni care sunt lipsiţi de dreaptă-vieţuire vor să arate dragoste faţă de cei 
care sunt străini Trupului lui Hristos. Dar această ispită nu este deloc nouă. 
Încă înaintea primului Sinod Ecumenic Sfântului Petru al Alexandriei i se 
cerea să îl ierte pe Arie şi să ridice anatema pe care o dăduse asupra 
acestuia. Să luăm aminte la răspunsul pe care l-a dat prealuminatul arhiereu 
atunci când se afla întemnițat pentru că l-a afurisit pe Arie: „Cum îmi ziceţi 
voi să mă înduplec la rugăciunile voastre şi să îl iert pe Arie care nu a vrut 
să asculte învățătura mea şi să îşi vie în simţire? Dacă l-am afurisit, aceasta 
n-am făcut-o de la mine, ci prin voia lui Hristos Dumnezeul meu, Care mi 
S-a arătat noaptea. Căci rugându-mă după obiceiul meu, fără de veste a 
strălucit în temniță o lumină mare şi L-am văzut pe Domnul meu lisus 
Hristos în chip de tânăr ca de doisprezece ani, iar faţa Îi strălucea mai mult 
decât soarele, încât nu-mi era cu putință a căuta spre slava cea negrăită a 
feței Lui. Şi era îmbrăcat cu o cămaşă albă de in, însă ruptă de sus până jos, 
pe care o strângea la piept cu amândouă mâinile, acoperindu-şi goliciunea 
Sa. 

Văzând eu acestea, a căzut asupra mea frică şi spaimă şi cu multă 
temere, rugându-mă Lui, am zis: „Mântuitorule, cine ţi-a rupt haina?” Iar 
Domnul a răspuns: „Arie cel fără de ruşine mi-a rupt-o, căci a despărțit de 
Mine pe poporul pe care l-am câştigat cu sângele Meu! Păzeşte-te ca să 
nu-l primeşti în sânul Bisericii, pentru că are viclene şi rele gânduri asupra 
Mea şi asupra poporului Meu. Şi iată că vor să te roage să îl ierți. Dar tu să 
nu-i asculți şi să nu primeşti în turmă un lup în chip de oaie.” 

Aşa i-a vorbit Mântuitorul Sfântului Petru al Alexandriei, şi dacă 
ne-ar vorbi nouă astăzi ne-ar spune acelaşi lucru: să nu ne lăsăm prinşi de 
ispita falsei iubiri faţă de cei care surpă Biserica lui Hristos. 

De mare folos îi este sufletului meu descoperirea aceasta a Sfântului 
Petru... Şi uneori, când sunt ispitit de vrăjmaş să fiu mai înțelegător cu 
ereticii, cu cei care cred în reîncarnare sau folosesc tot soiul de bioenergii, 
mă reped şi mai citesc o dată Viaţa acestui sfânt. Şi de fiecare dată îmi dau 
seama că nu am dreptul să fac compromisuri în ceea ce priveşte toleranța 
față de eretici. 

NI se cere să avem dragoste față de cei rătăciți... Dacă nu am avea 
dragoste nu ne-ar durea că se află departe de Hristos. Eu, în nevrednicia 
mea, am mare dragoste față de protestanții care nu cinstesc icoanele. S-ar 

putea spune că am dragoste față de iconoclaşti. Nu e dragoste mai mare 
decât a le dori tot binele cu putință, adică a le dori fericire veşnică. Or, 
pentru a ajunge la aceasta, trebuie ca ei să facă parte din trupul lui Hristos, 
care este Biserica. Atât de mult îi iubesc pe toţi iconoclaştii încât mă rog 
pentru ei să primească adevărul dreptei credinţe. 

Astăzi, în Duminica Ortodoxiei în care se prăznuieşte biruința 
apărătorilor icoanelor, aş striga cu glas mare: „Să vină iconoclaştii de tot 
felul şi să cadă la picioarele lui Hristos, mărturisindu-şi rătăcirile”. Da, 
Biserica are dragoste faţă de toți ereticii care vor cu adevărat să meargă pe 
calea mântuirii. Dar dragostea nu are părtăşie cu minciuna şi nici un eretic 
nu va putea simți dragostea Bisericii până nu se leapădă de înşelare. 

Totuşi, să nu uităm că Hristos nu a venit pe pământ ca să împartă 
anateme şi să-i osândească pe păcătoşi. Nu Acesta este Hristosul în Care au 
crezut Sfinţii Părinți. Hristos a venit nu pentru cei drepţi, ci pentru cei 
păcătoşi. Nu a venit numai pentru poporul iudeu, ci pentru toate neamurile. 
Nu există păcătos care să nu poată dobândi iertarea şi nu există eretic care 
să nu poată fi primit în Biserică dacă se pocăieşte de păcatul ereziei. 

Cine crede că rezumatul învățăturii bisericeşti stă în cuvântul 
„Anatema!” se află el însuşi în rătăcire. Cine crede că simbolul Bisericii 
este sabia se înşeală. Biserica este balsam, Biserica este leac pentru suflet. 
Nu Biserica îi osândeşte pe eretici, ci ei înşişi se supun osândei atunci când 
se rup de bunăvoie de Trupul lui Hristos. Biserica doar constată ruperea, 
doar observă rana care sângerează. Şi de fiecare dată când se rostește 
cuvântul „Anatema!”, se rostește ca un semnal de alarmă asupra faptului că 
cineva alege calea întunericului. Aşa cum vă rog să aveţi grijă de frații 
voştri căzuţi în erezie şi să le spuneți adevărul Bisericii, aşa vă rog şi să nu 
vă puneţi stavilă între ei şi Hristos, ca să nu ajungeţi precum fariseii din 
Evanghelie. 

Şi vai de cei care aleg rătăcirea... Suferințele lor sunt veşnice. Nu o 
dată Părinţii cu viață sfântă au avut descoperiri în care i-au văzut pe eretici 
chinuindu-se în focul cel veşnic. Cred că ştiţi icoana în care Biserica este 
reprezentată ca o corabie care pluteşte pe mare, iar ereticii se află pe mal, 
fiind chinuiți de diavoli. Stau şi mă gândesc: oare câţi dintre falşii 
învăţători ai zilelor noastre nu ar merita să fie pictaţi în astfel de icoane? 
Toţi, fără îndoială. 

Am auzit des întrebarea: de ce vorbiţi despre eretici, nu vedeţi cât de 
puţini oameni mai păstrează învăţătura curată? 

Ba da, văd şi eu ceea ce vedeţi şi voi. O înţeleaptă vorbă de 
încurajare zice că „şi când suntem singuri, suntem prea mulţi.” Adică oricât 
am fi de puţini, Hristos care e cu noi alungă orice gând de singurătate. Deci 
nici chiar în vremurile de pe urmă creştinii nu vor fi prea puțini. 


128 


Dărâmarea idolilor. Despre rătăcirile contemporane 


Despre acele grele vremuri Sfântul Ignatie Briancianinov spunea că 
„apostaţii, intitulându-se şi prezentându-se în aparenţă drept creştini, îi vor 
prigoni cu atât mai lesne pe veritabilii creştini. Apostaţii, înmulțindu-se, îi 
vor împresura pe adevărații creştini cu nenumărate necazuri, vor pune 
nenumărate piedici în calea bunelor intenții de mântuire şi slujire a 
Domnului. Ei vor lupta împotriva robilor lui Dumnezeu recur gând la forța 
autorităților de stat, prin represalii şi denunţuri, prin diverse uneltiri, 
amăgiri şi prigoană feroce”. 

Înfricoşătoare proorocire... Dar oricât de mare va fi apostazia, 
Biserica lui Hristos nu va fi înghițită de porțile iadului. Vor fi şi atunci, ca 
pe vremea Sfântului Prooroc Ilie, oameni care se vor închina adevăratului 
Dumnezeu. 

Să nu confundăm Biserica cu o clădire în care au loc anumite slujbe. 
Să înţelegem că Biserica nu este altceva decât Trupul lui Hristos căruia îi 
suntem mădulare. Putea oare Hristos să întemeieze o Biserică pe care 
încercările să o poată doborî? Putea oare Fiul lui Dumnezeu să întemeieze o 
Biserică care să poată fi „biruită”? Nu, bineînţeles că nu. Noi să nu fim 
tulburaţi: până în vremurile din urmă vor exista slujitori vrednici ai Mirelui 
Ceresc. 

Să nu uităm că vreme de secole credința noastră nu a fost apărată nici 
cu zâmbetul pe buze şi nici în aplauzele mulțimii. Mărturisitorii pe care îi 
cinstim nu au fost încununați cu flori şi nici nu au primit premii. Ci au 
primit ocări fără număr, scuipări, bătăi sau chiar mucenicia. 

La început pe locurile pe care fuseseră martirizați creştinii se ridicau 
biserici. De fapt Biserica toată este ridicată pe temelia pătimirii Marelui 
Mucenic, Fiul lui Dumnezeu, Domnul nostru lisus Hristos: pământul pe 
care mergem este udat cu sângele jertfei. 

Astăzi nimeni nu mai este omorât pentru Numele lui Hristos. Dar 
prigoana nu a încetat, ci doar a îmbrăcat o formă mai greu de observat. 
Nimeni nu te mai obligă astăzi să te lepezi de Hristos. Dar sunt atâtea şi 
atâtea mijloace prin care oamenii sunt ispitiți să se lepede de Biserică şi să 
devină părtaşi întunericului. 

Dacă înainte creştinii nu se lepădau nici după ce sufereau chinuri 
groaznice, creştinii de astăzi se leapădă din pricini minore, de exemplu 
atunci când li se oferă motive aşa-zis raționale pentru aceasta. 

Aşa e cu teoria reîncarnării: orice creştin care crede în reîncarnare 
este apostat. S-a rupt de Biserică, nu se mai poate spovedi, nu se mai poate 
împărtăşi. Rugăciunile lui nu mai sunt ascultate de Dumnezeu, ci doar de 
vrăjmaşul care împlineşte tot ceea ce trebuie pentru ca omul să nu se 
întoarcă în Biserică. Chiar dacă în jurul nostru este plin de astfel de 
apostaţi, noi nu trebuie să lenevim şi să şovăim a le vorbi despre cursa în 

care s-au lăsat prinşi şi de cât de important este pentru mântuirea lor să se 
întoarcă în Biserică. 

Să amintim acum că nu cu vorbe goale îi vom convinge pe alţii de 
adevărul credinţei noastre. Dacă nu vom duce o viaţă curată, dacă nu vom 
avea o „dreaptă-vieţuire”, nu vom putea fi niciodată modele pentru alții. Şi 
avem de dus această cruce grea: fără prea multă gălăgie, trebuie să trăim în 
aşa fel încât ceilalți să vrea să cunoască puterea care ne ajută să fim atât de 
buni, atât de liniștiți şi atât de iubitori de Dumnezeu. 

Este oarecum corectă observaţia că unii sectanţi duc o viață mai 
curată decât drept-credincioşii. Nu beau, nu fumează..., iată că par mai 
aproape de Dumnezeu decât noi. Oare ascultă de alte porunci evanghelice 
decât noi? Nu, căci oricât au deformat Sfânta Scriptură, poruncile au rămas 
cam aceleaşi. Atunci de unde puterea lor de a duce o viaţă curată? Nu 
cumva Duhul Sfânt lucrează mai puternic la ei decât la noi? 

Nu, iubiților. Dacă vedem că unii eretici nu suferă de patimi care 
sunt uşor de observat nu înseamnă că au sufletele curate. Vedem că, de 
multe ori, cei care merg la diferite grupări eretice - cum sunt cele yoghine - 
părăsesc imediat patimile care i-au chinuit câtă vreme s-au aflat în Biserica 
Ortodoxă - cum ar fi beţia sau consumul de droguri. Ştim că fiecare patimă 
este încurajată de un demon propriu. Ei bine, atunci când un om pătimaş 
intră într-o sectă, se poate întâmpla ca demonii mai mici, demonii patimilor 
trupeşti, să iasă pentru a face loc demonului mai mare: demonului ereziei. 

Nu există patimă de care un drept-credincios care se pocăieşte să nu 
poată fi izbăvit. Dar aceasta presupune o luptă grea, căci diavolii nu se 
îndepărtează uşor. Noi nu de la cei din altă turmă avem de învăţat cum să 
ne rânduim viețile. Mai zic unii că e bine să învăţăm ordinea şi disciplina 
de la „fraţii catolici” sau misionarismul social de la „surorile” protestante. 
Nu este adevărat: găsim în Vieţile Sfinţilor şi în Sfânta Tradiţie modele de 
virtute pentru orice faptă bună am vrea să facem, şi orice alt exemplu 
devine de prisos. 

Să nu credem că a fi ortodox însemnă a fi mântuit. „Credinţa fără 
fapte este moartă”. Este adevărat că mai aproape de mântuire este cel mai 
mare păcătos care rămâne în Biserică decât un aşa-zis sfânt aflat în rătăcire. 
Dar a fi ortodox înseamnă a respira duhul Bisericii, înseamnă a te lăsa 
modelat de duhul Evangheliei şi a fi în acelaşi duh cu Sfinţii Părinți. Or 
fără o viață curată, degeaba suntem ortodocşi. Tocmai de aceea există 
Biserica, pentru ca noi să ducem o viaţă sfântă şi să mergem pe calea 
mântuirii. 

Certificatul de botez nu este paşaport spre rai. Sau, ca să zicem aşa, 
nu este de ajuns să ai un paşaport ca să şi ajungi într-o ţară străină. Poate şi 
pentru aceasta este înțeleasă greşit credința noastră: pentru că mulți o 
prezintă ca pe o bibliotecă frumoasă, cu volume rare şi scumpe. Dar 

„Ortodoxia de bibliotecă este un idol. Ortodoxia noastră este viață în 
Hristos şi nimic altceva. Acolo unde vi se prezintă ortodoxia ca un exponat 
de muzeu să ştiţi că Hristos nu este prezent. 

Dacă am putea să îi întrebăm pe Sfinţii Părinţi ce este Ortodoxia şi ce 
înseamnă să fii ortodox, cred că ne-ar răspunde: „O mare minune... o 
minune de necuprins în cuvinte... "Oare avem noi ochi să vedem aceasta? 
Oare avem noi înțelepciunea de a pricepe ce mare dar ne-a făcut 
Dumnezeu? 

Să se adune toate bogăţiile din lume, şi ar păli în fața bucuriei 
duhovniceşti... Să se adune toate plăcerile trupeşti laolaltă şi tot nu se vor 
putea compara cu desfătarea pe care o dă inimii adevăratul Dumnezeu... 

Să ştiţi că noi trebuie să încercăm să le arătăm Ortodoxia celor 
rătăciți aşa cum le-am arăta unor prieteni cel mai frumos loc pe care l-am 
văzut în viața noastră. Sau cu emoția cu care le-am recomanda să citească o 
carte frumoasă... 

Să nu ne punem noi în ipostaza Dumnezeului care îi pedepseşte pe 
eretici. Căci oricum, de pedeapsa Sa nu va scăpa nici unul dintre cei care nu 
se pocăiesc. Cuvântul nostru să fie dres cu sare. Şi să poarte în el 
delicatețea unui colind. Pentru că de fapt asta face tot cel ce vorbeşte 
aproapelui său despre Hristos: colindă. Şi chiar dacă unii ascultători refuză 
să ia aminte la astfel de „colinde”, cei care se lasă prinşi de dulceaţa 
tainicei melodii nu vor mai putea să stea departe de Hristosul pe care Îl 
propovăduieşte Biserica. Oricum, nu veţi fi singurii care veţi colinda astfel. 
Doar mai sunt atâţia şi atâţia drept-credincioşi care vor colinda împreună cu 
voi. 

Cei dintâi chemați să se îngrijească de păstrarea adevărului de 
credință sunt păstorii Bisericii, cei care răspund de turmă. „Dacă nu este 
bine ca cineva să tacă atunci când cineva este nedreptăţit, oare cum să nu 
fie osândit acela care trece cu vederea şi tace atunci când legile cele 
dumnezeieşti şi canoanele sunt defăimate?” întreba odată Sfântul Ioan Gură 
de Aur. 

Răspunzând parcă la această întrebare Sinodul de la Cartagina a 
hotărât că „dacă vreun episcop nu va purta de grijă în privința ereticilor, să 
se mustre de către episcopii sârguincioşi vecini şi să i se arate greşeala ca să 
nu aibă cuvânt de apărare; iar dacă timp de şase luni din ziua în care a fost 
mustrat, petrecând în aceeaşi eparhie, nu va purta de grijă în privinţa celor 
ce sunt datori a se întoarce în unitatea sobornicească, cu unul ca acela să nu 
se intre în comuniune, până când nu va îndeplini acest lucru.” Vedeţi câtă 
înțelepciune se ascunde aici? Nu eşti ierarh adevărat dacă nu ai grijă de 
pericolele care se apropie de turmă. 

Mare este pedeapsa păstorilor care se îndepărtează ei înşişi de 
dreapta credinţă. Au existat ierarhi eretici şi chiar sinoade eretice care i-au 

condamnat pe sfinți. Dar Dumnezeu nu a îngăduit ca lumina să fie înghițită 
de întuneric. Sfântul Meletie Mărturisitorul spunea că: „se cuvine celor ce 
ascultă cuvântul de mântuire şi care sunt învățați în Scriptură să cerceteze 
cu dreaptă socoteală cele pe care le zic dascălii şi arhierei; şi câte sunt 
unite cu Scripturile să le primească, iară câte sunt neunite să le lepede. Şi să 
se îndepărteze de cei care rămân întru învățături greşite.” 

Și iarăşi: „Să nu ascultați nici de călugări şi nici de preoţi în cele ce 
vă sfătuiesc rău. Şi ce zic nici de preoți? Ci nici la arhierei să nu vă plecaţi, 
nici să vă supuneţi, când vă sfătuiesc să faceţi, să ziceți şi să cugetaţi acelea 
care nu au mărturii din Sfânta Scriptură şi nu sunt de folos sufletelor 
voastre”. 

Împotriva unor astfel de păstori rătăciţi s-au pronunţat atât Sinoadele 
Ecumenice, cât şi Sinoadele locale. lată de exemplu poziția Celui de-al 
treilea Sinod Ecumenic față de clericii trecuţi la nestorianism: „Cei care au 
lipsit de la acest Sfânt Sinod şi s-au adăugat sau vor încerca să se adauge 
cetei dezbinării, sau cei care vor să se alăture dezbinării deşi au iscălit 
caterisirea lui Nestorie, aceştia să fie, după socotinţa Sfântului Sinod, cu 
totul străini de preoţie şi să cadă din treaptă.” La fel ar trebui caterisiți 
astăzi clericii care încurajează diferitele rătăciri, cei care cred în reîncarnare 
sau în oricare altă înşelare şi leapădă învățătura Sfintelor Sinoade 
Ecumenice. 

Tot Sfântul Meletie zice: „Dacă arhiereul tău este rău după credinţă, 
adică dacă are dogme eretice şi hulitoare, fugi de dânsul chiar dacă este 
înger din cer.” Așa ar trebui să se îndepărteze poporul de acei clerici care 
calcă în picioare Sfânta Tradiţie, de la cei care „deschid cartea” şi până la 
cei care se lasă păcăliți de arătările amăgitoare care apar la tot felul de 
secte. Aşa ar trebui să se îndepărteze poporul de clericii care în numele 
păcii universale fac lucruri care atrag osânda dumnezeiască. 

„Se cuvine să stăm cu vitejie împotriva tuturor acelora care ne stau 
piedică în faţa binelui - ne zice Sfântul loan Gură de Aur. Ascultă ce zice 
Hristos: «cel ce iubeşte pe tată ori pe mamă mai mult decât pe Mine, nu 
este vrednic de Mine» (Matei 11, 37). Atunci când vrem să facem vreun 
lucru plăcut lui Dumnezeu, pe acela care vrea să ne împiedice să îl socotim 
ca pe un vrăjmaş al nostru şi luptător împotriva noastră, oricine ar fi şi orice 
s-ar întâmpla.” 

Poate că citatele pe care le-am spus acum v-au tulburat puţin. Dar vi 
le-am spus numai ca să vă atrag atenţia încă o dată asupra gravității 
răspândirii ereziilor. Nu exemplele unor clerici apostaţi trebuie să purtăm 
noi în suflete. Ci exemplele unor arhierei, preoţi sau diaconi care au mers 
pe calea sfințeniei, care s-au nevoit până la sânge pentru păstrarea 
neschimbată a Predaniei Sfinților Părinți. 

Totuşi, trebuie să fim conştienţi că neamul clericilor apostaţi nu s-a 
stins, şi că nu se va stinge până la sfârşitul lumii. Voi aduce un exemplu în 
acest sens. Nu mai miră aproape pe nimeni faptul că în zilele noastre există 
ierarhi atinşi de virusul rătăcirii, precum mitropolitul acela din Rusia care 
avea de gând să tipărească Coranul şi să îl distribuie gratuit musulmanilor. 
Să distribuie Coranul, adică mincinoasa carte în care stă scris că a crede că 
Hristos este Fiul lui Dumnezeu e o blasfemie. Cartea ale cărei referiri 
binevoitoare față de credinţa creştină, cum ar fi o anumită apreciere a 
Maicii Domnului, se dovedesc înșelătoare în momentul negării dumnezeirii 
lui Hristos. 

Dar dacă un asemenea act necugetat precum tipărirea Coranului nu 
mai miră aproape pe nimeni, faptul că un alt ierarh înalță în gura mare 
osanale islamului, nesocotind învăţătura Bisericii, aceasta trebuie să ne 
pună pe gânduri. la auziţi ce spunea acest ierarh: „Profetul Mahomed este 
un apostol. El a fost un om al lui Dumnezeu, a lucrat pentru Împărăţia lui 
Dumnezeu şi a creat islamul. Cred că Dumnezeu îi iubeşte pe musulmani şi 
pe budiști. Când vorbesc împotriva mahomedanismului sau a budismului, 
nu sunt pe placul lui Dumnezeu.” 6 

Putem oare crede noi aşa ceva? Când am avut sute de martiri care 
s-au luptat cu toată puterea pentru a opri răspândirea blasfemiilor 
musulmane, mai avem dreptul de a crede unor cuvinte ca cele de mai sus? 
Mahomed nu a fost un apostol, ci un slujitor devotat al Satanei, care a 
răspândit ideile pe care i le-a descoperit îngerul căzut care s-a dat drept 
Sfântul Arhanghel Mihail. Dar putea oare Arhanghelul Mihail, care 
neîncetat dă slavă Fiului lui Dumnezeu, să spună ceva potrivnic învățăturii 
propovăduite de Hristos? Nu, fraților! Cel care l-a inspirat pe Mahomed a 
fost îngerul întunericului, care s-a arătat ca înger de lumină, şi toată 
învăţătura islamică nu este decât abatere de la adevăr. 

A vorbi împotriva rătăcirilor de orice fel, musulmane sau budiste, nu 
numai că este pe placul lui Dumnezeu, ci este chiar o datorie a păstorilor 
care veghează asupra turmei. Altfel Dumnezeu nu i-ar fi proslăvit cu darul 
facerii de minuni, sau chiar cu sfinte moaşte, pe cei care au mărturisit 
dreapta credință în fața duşmanilor Bisericii, indiferent cărei credințe i-au 
aparţinut aceşti duşmani. 

Cât priveşte dragostea Domnului față de musulmani şi budişti, sunt 
multe de spus. Câtă vreme ei nu vor să primească învățătura descoperită de 
Hristos Fiul lui Dumnezeu, şi se încăpăţânează a rămâne departe de adevăr, 
se aseamănă egiptenilor care au prigonit poporul lui Moise. Erau tare buni 
egiptenii, tare credincioşi. Şi multe erau zeitățile pe care le venerau cu 
grijă, aşa cum multe sunt şi sutele de chipuri venerate în templele budiste. 


4 Afirmația este făcută de patriarhul ecumenic Bartolomeu I. (n.ed.) 

Dar mare a fost şi urgia cerească abătută asupra egiptenilor, atunci când au 
stat împotriva celor care se închinau unui singur Dumnezeu. Are oare 
Dumnezeu de ce să îi iubească mai mult pe budiştii de astăzi decât pe 
închinătorii egipteni de ieri? Oare este cineva în măsură să spună că 
rătăcirea de astăzi este mai neimportantă, că Dumnezeu S-a schimbat între 
timp şi că s-a adaptat normelor societăţii moderne? Aşa ceva nu se poate. 

E adevărat că nu putem afirma că Dumnezeu îi iubeşte numai pe 
creştini, iar pe ceilalți îi urăşte. Dar dacă toți oamenii sunt copiii lui 
Dumnezeu, nu toţi copiii sunt şi ascultători. Degeaba un tată îşi iubeşte toți 
copiii, chiar dacă unii ajung beţivi sau desfrânați. Câtă vreme copiii îşi 
pierd timpul prin ţinuturi străine nu se pot bucura de ceea ce vrea să le 
ofere tatăl lor. Câtă vreme budiştii sau musulmanii nu vor să vină să 
trăiască în Casa Domnului care este Biserica, se mai pot numi ei oare copii 
ai lui Dumnezeu? Copiii care nu vor să îşi cunoască tatăl se mai pot 
împărtăşi de dragostea lui? Răspunsul la această întrebare îl puteţi da şi 
singuri. 

Și dacă totuşi vor fi şi musulmani şi budişti care se vor mântui, 
aceasta nu se va datora credinţei lor, ci prea marii mile a lui Dumnezeu. 
Dar cine încearcă să se joace cu propria viaţă, gândindu-se că până la urmă 
va fi miluit de Dumnezeu aşa cum sunt miluiţi budiştii sau musulmanii, nu 
va avea parte decât de mila arătată în vechime egiptenilor şi de plăgi 
asemănătoare. 

Opresc aici referirea la clericii apostaţi, ca să nu vă mai întristez 
sufletele. V-aş aduce acum şi umila mea mărturie că există un singur 
Dumnezeu, care şi în zilele noastre face minuni, şi o singură Biserică a Sa: 
Biserica Ortodoxă. Dar pentru că vorbele mele nu au multă putere, vă voi 
citi dintr-un cuvânt al marelui între sfinți loan din Kronştadt, păstor model 
care a arătat ce însemnă să slujeşti turma cu jertfelnicie. El a fost cinstit 
pentru nenumăratele sale minuni nu numai de către ortodocşi, ci şi de mulţi 
alții care au văzut în el prieten al lui Dumnezeu. Auziţi acum: 

„lubiți părinți şi fraţi, cunoaşteţi slujirea mea neabătută în Biserica 
Ortodoxă în decursul a 50 de ani. Ştiţi, poate, şi râvna mea statornică în 
dreapta credinţă, aţi auzit poate de numeroasele mele scrieri întru slava lui 
Dumnezeu şi a Bisericii Ortodoxe şi despre atâtea semne ale puterii lui 
Dumnezeu, arătate nu numai creştinilor pravoslavnici, ci şi catolicilor, şi 
luteranilor, şi chiar evreilor şi mahomedanilor, atunci când ei se îndreptau 
cu credință către mijlocirea rugăciunilor mele. Despre toate acestea au adus 
şi aduc dovezi cronicile gazetăreşti cât şi mărturiile adevărate şi 
nemincinoase ale martorilor oculari. 

Mărturisesc şi eu acum în fața voastră, a tuturor, şi înaintea lui 
Dumnezeu cel Atoatevindecător, că până în prezent minunile vindecărilor 
n-au secat. Înseamnă aceasta că credinţa ortodoxă este o credinţă moartă, 

după cum clevetesc catolicii? Nu mărturiseşte ea, oare, necontenit, de 
adevărul şi puterea ei mântuitoare, de faptul că este plăcută lui 
Dumnezeu?” 

La care întrebare a Sfântului încerc să aduc în faţa voastră acest 
răspuns: „Da, Sfinte loan din Kronştadt, prea multe au fost semnele prin care 
Dumnezeu a arătat adevărul Ortodoxiei. Sunt de-ajuns sufletului meu 
minunile pe care tu şi soborul tuturor sfinților, împreună cu Preacurata 
Născătoare de Dumnezeu le-aţi făcut spre slava Bisericii lui Hristos. Dar 
pentru că mulțimea clevetitorilor nu ne dă pace, vă rog să nu ne lăsați lipsiţi 
de dulcele vostru ajutor, pentru ca împreună cu cei de aproape ai noştri să 
rămânem mădulare ale Trupului lui Hristos până la sfârşitul vieţii noastre.” 

Iubiţilor şi răbdătorilor credincioşi, cuvântul meu se apropie de 
sfârşit. A fost cam mare, mare cât este durerea pe care o port în inimă. 
Poate că v-am împuiat capul cu prea multe citate, dar nimic nu este mai 
potrivit în Duminica aceasta decât să ne adăpăm sufletele de la izvoarele 
Părinților cu viaţă sfântă. 

Am căutat prin cărți, căci osândă mi-ar fi dacă v-aş vorbi numai după 
mintea mea, şi nu am găsit ceva mai potrivit pentru încheiere decât 
minunea pe care a făcut-o Sfântul Vasile cel Mare spre ruşinarea arienilor. 
Şi pentru că pe 1 ianuarie, la Praznicul sfântului, prea puţini dintre voi sunt 
în Casa Domnului, fiind obosiţi după petreceri necuviincioase, îndrăznesc 
să vă obosesc şi eu acum, la Praznicul Ortodoxiei, şi dacă îmi îngăduiți vă 
voi spune încă o minune care vădeşte adevărul credinţei noastre. 

Ivindu-se certă între credincioşi şi arieni din pricina bisericii din 
Niceea, căci şi unii şi alții vroiau ca aceasta să fie a lor, Sfântul Vasile a zis: 
„Să mergeţi şi voi arienii şi voi credincioşii şi să închideţi biserica şi, 
încuind-o, să o pecetluiți cu peceţile, voi cu ale voastre şi aceştia cu ale lor; 
apoi să puneţi pe amândouă părțile paznici tari. Mergând întâi voi, arienii, 
să vă rugaţi trei zile şi trei nopţi şi după aceea să vă apropiaţi de biserică. 
Dacă se vor deschide singure uşile bisericii cu rugăciunea voastră, apoi a 
voastră să fie biserica în veci; iar de nu se vor deschide, atunci ne vom ruga 
şi noi o noapte şi vom merge spre biserică cântând şi dacă se vor deschide 
uşile, apoi să avem noi biserica în veci. De nu se vor deschide nici nouă, 
atunci a voastră să fie în veci.” 

Până a vedea ce s-a mai întâmplat, să ne mirăm de credinţa Sfântului 
Vasile cel Mare... O, de ar mai fi în zilele noastre arhierei ca el... Cum ar 
mai spulbera hulele ereticilor... Să ne mirăm totodată de credinţa arienilor 
care au primit propunerea Sfântului. Vedeţi voi, diavolul se bucură când 
ereticii îşi pun nădejdea în „dumnezeul” lor, aşa cum ortodocşii şi-o pun în 
Dumnezeul cel Viu. 

După ce s-au rugat degeaba trei zile şi trei nopți, arienii s-au 
îndepărtat ruşinaţi. Creştinii au privegheat o singură noapte, şi apoi s-au 

apropiat de biserică rugându-se. După ce Sfântul Vasile a însemnat de trei 
ori cu semnul crucii uşa bisericii, o, minune, s-a pornit un cutremur care a 
sfărâmat zăvoarele. Uşile s-au deschis şi bine-credincioşii au intrat în Casa 
Domnului cu bucurie mare. 

O, Doamne lisuse Hristoase, Tu eşti Dumnezeu care faci minuni... 
Ajută-ne să credem că aşa cum pe vremea Sfântului Vasile ai arătat biruinţa 
dreptei-credinţe, aşa o vei arăta şi la a Doua Venire a Ta. Să credem că 
atunci creştinii se vor bucura, iar ereticii se vor întrista mai mult decât ne 
întristăm noi astăzi. 

Iubiții mei, v-am întristat poate la începutul prea lungului meu 
cuvânt, când v-am spus că Biserica pare înveşmântată în doliu. 

Amintindu-vă cuvintele Sfântului loan Gură de Aur: „Nădejdea 
noastră este Biserica, adăpostul nostru Biserica şi mântuirea noastră tot 
numai Biserica”, acum vă aduc şi vestea cea bună: vom învia, iubiţilor! Ne 
vom uni cu Hristos, Soarele şi lumina noastră! Şi nimeni şi nimic nu va 
putea întuneca bucuria noastră veşnică. 

Vom prăznui odată aşa cum se cuvine Duminica Ortodoxiei! Vom 
prăznui biruinţa adevărului lui Hristos! În faţa tronului Dumnezeului cel în 
Treime lăudat, vom prăznui împreună cu Preasfânta Născătoare de 
Dumnezeu şi cu toți sfinții. 

Da, iubiţilor, va veni vremea când cei care au iubit şi păstrat dreapta- 
credință vor prăznui veşnica Duminică a Ortodoxiei împreună cu Sfântul 
Apostol Pavel, cu Sfântul loan Damaschin, cu Sfântul Maxim 
Mărturisitorul şi cu soborul tuturor mărturisitorilor. 

Doamne lisuse Hristoase, Fiul lui Dumnezeu, degeaba am încerca 
noi nevrednicii să coasem cu firul vieţuirii noastre cămaşa pe care Ți-au 
sfâşiat-o şi o sfâşie ereticii de tot felul, căci aceasta ne este peste putinţă. Ca 
să nu fim părtaşi celor ce Te defaimă şi ca să ne bucurăm de Învierea Ta şi 
să fim părtaşi veşnicei Tale Împărăţii, dă-ne nouă în această Duminică a 
Ortodoxiei să punem început mântuirii. Şi să punem început bun 
mărturisiri Tale în fața celor pe care diavolul i-a rupt de Biserica Ta. Că Tu 
eşti mântuirea noastră, Doamne, Tu eşti nădejdea noastră şi pe Tine Te 
lăudăm cu toţi sfinții în vecii vecilor. Amin! 

54. *** Patericul”, Episcopia Ortodoxă Română, Alba-Iulia, 1993 
55. *** Limonariu”, Episcopia Ortodoxă Română, Alba Iulia, 1991 
56.  *** Apologeţi de limbă latină”, E.I.B.M.B.O.R, Bucureşti, 1981 
57. „Viețile Sfinţilor — pe octombrie”, Editura Episcopiei Romanului şi 
Huşilor, 1993 
58. „Viețile Sfinţilor — pe noiembrie”, Editura Episcopiei Romanului şi 
Huşilor, 1993 
59. *** Viaţa şi învăţăturile Cuviosului Părinte Filothei Zervakos”, 
Editura Orthodox Kypseli, Tesalonic, 1994 
60.  *** „Ortodoxia şi internaţionalismul religios”, Editura Scara, 1999 
6]. *** Crâmpeie de viaţă — Din viaţa şi învăţăturile Părintelui Epifanie”, 
Schitul Lacu, 2000 
62.  *** Fenomenul sectelor sau al noilor mişcări religioase”, document 
oficial al Vaticanului, tipărit în limba română de Misionarii Verbiţi, com. 
Săbăoani 
63. *** Comunitatea Baha'i - Temelia, aspiraţiile şi scopurile ei”, 
Centrul Mondial Bahai, Haifa, 1990 

64. *** Învățăturile marelui yoghin Ramakrishna”, Editura Anandakali, 
Bucureşti, 1993 

65.  *** Sfânta Lumină pascală de la Ierusalim”, Schitul Sfântul Serafim 
de Sarov 

66. *** Cuvântul lui Dumnezeu”, Editura RO — EMAUS, Bucureşti, 
1995 

67. *** „Baha'w'llah” — lucrare preparată de Comunitatea Internaţională 
Baha’i, New York, Ediţie apărută sub îngrijirea A.S.N. a Baha'i-lor din 
România 

68. *** ELTA - Revistă de metafizică”, nr. 5/1993 

*** Unele aprecieri asupra Credinței Baha”i” - broşură publicitară 

*** Câteva învățături ale credinţei Baha’i” - broşură publicitară“ 


5 Faţă de bibliografia folosită pentru prima ediţie a cărţii, cea mai sus este mai restrânsă. Motivul este că 
din ediția a doua au fost scoase capitolele despre astrologie, reîncarnare şi pervertirea Scripturilor, şi 
automat numărul citatelor folosite în lucrare s-a micşorat. Am considerat că este mai indicat să includ 
capitolele respective într-o altă lucrare care se află în lucru, şi care va avea titlul: “Despre farmecele şi 
vrăjitorii zilelor noastre”. 

FOLOSIȚI TEXTUL DOAR DACĂ AVEȚI CERTITUDINEA 
CĂ ESTE CONFORM CU ORIGINALUL ROMANESC APĂRUT 
LA EDITURA BUNAVESTIRE, GALAȚI, 2002. 

PENTRU ACEASTA PROCURAŢI-VĂ LUCRAREA DOAR DE LA PERSOANE 
DE ÎNCREDERE CARE AU VERIFICAT INTEGRITATEA TEXTULUI, SAU 
DESCĂRCAŢI-O DE PE SITEURILE 
http:/Awww.angelfire.com/space2/carti/ 
http:/Awww.megaone.com/patristica/ 


Rugaţi-vă pentru cei ce au trudit la realizarea 
acestei versiuni digitale. 

